
Ar pavyko reichsleiteriui Bormanui, nacistų partijos 
kanceliarijos vadovui bei asmeniniam Adolfo Hitlerio 
sekretoriui, galingiausiam po fiurerio Žmogui Vokietijoje, 
ištrūkti iš jo bunkerio Berlyne 1945 metų gegužės 2-ąją? Gal 
jis žuvo, mėgindamas pereiti į kitą Šprė krantą Vaidendamerio 
tiltu? Niekas ir niekada tiksliai neatsakė į šį klausimą. 

Vienas SS tarnavęs ispanas patvirtino, kad pačioje karo 
pabaigoje Bormanas vokiečių povandeniniu laivu išplaukė iš 
Norvegijos ir pasuko į Pietų Ameriką... 

Bet kur jis dingo po to? Kur dingo povandeninis laivas, 
o svarbiausia — dokumentai, kuriuos Hitleris perdavė 
Bormanui paskutinėmis karo dienomis? 

Netikėtai, po 50-ties metų atsiranda siūlo galas. Bet kur 
jis nuves?... 


PROLOGAS 
BERLYNAS — FIURERIO BUNKERIS | 


|] 


1945 metų birželio 30-oji 


Miestas buvo apimtas liepsnos. Aplinkui virė tikras pra- 
garas: žemė drebėjo nuo pabūklų griausmo, visur tvyrojo juo- 
dų dūmų gumulai. Rytinę Berlyno pusę jau kontroliavo rusai, 
ir bėgliai, tempdami savo mantą, skubėjo Vilhelmo gatve, ku- 
rioje stovėjo reichskanceliarija, bandydami prasibrauti į vaka- 
rus, pas amerikiečius. 

Visi suprato, kad Berlynas pasmerktas. Buvo baisu žiū- 
rėti į Žmones, apimtus panikos. Greta reichskanceliarijos gru- 
pė esesininkų stabdė kiekvieną kariška uniforma vilkintį žmo- 
gų. Jei kuris nors nesugebėdavo paaiškinti, kodėl čia atsidūrė, 
jį tučtuojau apkaltindavo dezertyravimu ir pakabindavo ant 
artimiausio stulpo ar medžio. Švilpdamas pralėkė sviedinys, 
aklai paleistas rusų artilerijos. Pasigirdo klaikus riksmas, ir 
žmonės puolė į visas puses. 

Reichskanceliarijos pastatas buvo subombarduotas, bet 
giliai po žeme, saugomas trisdešimties metrų storio betono 
sluoksnio, fiureris su pavaldiniais vis dar dirbo, radijo ir ra- 
diotelefono pagalba palaikydamas ryšį su išoriniu pasauliu. 

Užpakalinė reichskanceliarijos siena buvo išdaužyta 
sviedinių, o kažkada grožiu garsėjęs sodas dabar kėlė tik nykų 
graudulį: jame kėpsojo su šaknimis išrauti medžiai, tarp kurių 
šen bei ten šmaižiojo varnos. Laimė, bent lėktuvai pasirodyda- 
vo retai, nes apsunkę, virš žemės pakibę debesys privertė prie- 
šą atidėti skrydžius. 

Vienišas vyras, klaidžiojęs po tą suniokotą sodą, atrodė 
keistai abejingas tam, kas vyko aplinkui. Jis net nekrūptelėjo, 


kai į atokų reichskanceliarijos kiemo galą nukrito dar vienas 
sviedinys. Lietui sustiprėjus, jis tik pasistatė palto apykaklę, 
užsirūkė ir nužingsniavo tolyn, nelėtindamas žingsnio ir spaus- 
damas cigaretę tarp pirštų. 

Tai buvo neaukštas, plačiapetis, šiurkštokų veido bruo- 
žų vyriškis. Toks žmogus tirpte ištirptų darbininkų ar doki- 
ninkų minioje. Jo išvaizda buvo visiškai neįsimenama, nė ma- 
žiausias bruoželis nekrito į akis. Tai buvo paprastas žmogelis, 
visiška vidutinybė, pradedant suglamžyta, kulkšnis siekiančia 
miline ir baigiant beforme, užmaukšlinta pilote. 

Bet kas, išvydęs tą žmogų, būtų palaikęs jį pilku, ne- 
reikšmingu tipeliu, tačiau tai buvo reichsleiteris Martinas 
Bormanas. Nacistų partijos kanceliarijos vadovas ir asmeni- 
nis fiurerio sekretorius, galingiausias žmogus Vokietijoje, pa- 
valdus tik Hitleriui. Dauguma vokiečių niekada net nebuvo 
girdėję apie jį, o dar mažiau galėjo jį atpažinti susitikę. Jis 
pats savo gyvenimą slėpė šešėlyje, atkakliai stiprindamas įtaką 
ir valdžią. , 

Bet dabar viskas liko praeityje, viskas buvo baigta, artė- 
jo atomazga. Rusai galėjo pasirodyti bet kurią akimirką. 
Bormanas bandė įtikinti Hitlerį išvažiuoti į Bavariją, bet tasai 
atsisakė, dar kartą pareikšdamas, jog baigs gyvenimą savižudybe. 

Bunkerio durys atsivėrė, ir pro jas išėjęs jefreitorius sku- 
biai pasuko link Bormano. Iškėlęs ranką pasveikinimui, jis 
raportavo: 

— Pone reichsleiteri, fiureris kviečia jus. 

— Kurjis? 

— Savo kabinete. 

— Gerai, tuojau einu. 

Jiems einant, keletas sviedinių vėl nukrito į reichskan- 
celiarijos kiemą. Į orą pažiro skeveldros. 

— Tankai? — pasidomėjo Bormanas. 

— Bijau, jog taip, reichsleiteri. Dabar jie jau už pusmy- 
lio nuo čia. 

SS jefreitorius buvo jaunas, tačiau pabrėžtinai rimtas, 
užgrūdintas mūšiuose. Bormanas paplojo jam per petį. 


— Žinai patarlę? Juokiasi tas, kas juokiasi paskutinis. 

Reichsleiteris nusišypsojo. Jaunasis jefreitorius taip pat 
atsakė jam šypsena, ir jie ėmė leistis betoniniais laiptais. 

Kai Bormanas, pasibeldęs į kabineto duris, įėjo, fiureris 
sėdėjo už rašomojo stalo ir, laikydamas rankoje padidinamąjį 
stiklą, tyrinėjo kažkokius žemėlapius. Jis pakėlė galvą. 

— O-o, tai jūs, Bormanai. Įeikite. Turime mažai laiko. 

— Tikriausiai, mano fiureri, — neapibrėžtai atsakė Bor- 
manas, nesuprasdamas, ką Hitleris norėjo pasakyti ta fraze. 

— Greitai tie prakeikti rusai bus čia, Bormanai, bet aš 
jų nesulauksiu. Stalinas tik ir trokšta pasodinti mane į narvą ir 
rodyti žmonėms kaip laukinį žvėrį. 

— To niekada nebus, mano fiureri. 

— Žinoma. Aš nusižudysiu, o mano žmona iškeliaus su 
manimi į šią paskutinę liūdną kelionę. 

Jis turėjo omenyje savo meilužę Evą Braun, su kuria galų 
gale susituokė balandžio 28-o0sio0s vidurnaktį. 

— O aš maniau, kad nors dabar jūs persigalvosite ir gel- 
bėsitės, bėgdamas į Bavariją, — sumurmėjo Bormanas tiesiog 
šiaip sau, kad netylėtų. 

— Ne, ašjau nusprendžiau, bet jums, mano senas drau- 
ge, turiu užduotį. 

Hitleris atsistojo ir, vilkdamas kojas, apėjo stalą. Vos 
prieš trejus metus šis žmogus valdė Europą nuo Uralo rytuose 
iki Lamanšo vakaruose. Dabar jo skruostai buvo įdubę, mun- 
duras kabojo kaip ant baslio. Kai jis suspaudė Bormano ran- 
kas savosiomis, jos drebėjo. Tačiau jose vis dar jautėsi jėga, ir 
Bormanas sunerimo. 

— Aš jūsų paslaugoms, mano fiureri. 

— Žinojau, kad galėsiu jumis pasikliauti. Jūs — tikras 
partijos draugas. 

Vis taip pat vilkdamas kojas, Hitleris grįžo prie krėslo 
ir atsisėdo. 

— Jūsų užduotis, Bormanai, pasirūpinti, kad nacionalso- 
cializmas nežūtų. Šveicarijos ir kitų šalių bankuose, slaptose 
sąskaitose, saugomi šimtai milijonų, beje, jūs apie tai žinote. 


— Taip, mano fiureri. 

Kyštelėjęs ranką po stalu, Hitleris ištraukė iš ten gana 
keistai atrodantį lagaminėlį, blausiai spindintį sidabru. Deši- 
niajame jo kampe, viršuje, Bormanas pastebėjo išgraviruotą 
karinių jūrų pajėgų emblemą. 

Hitleris atidarė lagaminėlį. 

— Viduje raktai ir daiktai, kurie jums bus reikalingi. — 
Jis ištraukė storą voką. — Čia — išsamios ataskaitos apie tokias 
pat sąskaitas Pietų Amerikos šalyse ir JAV. Ten visur mūsų 
draugai, kurie laukia nesulaukia, kada jūs duosite jiems žinią. 

— Kas dar, mano fiureri? 

Hitleris ištraukė didelį aplanką. 

— Aš vadinu jį “Žydrąja knyga". Čia — įtakingų asmenų 
iš valdančiųjų Didžiosios Britanijos sluoksnių, kurie mus pa- 
laiko, pavardės. Tai ir aristokratai, ir parlamentarai. Čia rasite 
ir mūsų draugų amerikiečių pavardes. Ir galiausiai dar vienas 
dokumentas, ne mažiau svarbus... — jis per stalą ištiesė voką 
Bormanui. — Atplėšk jį. 

Aukštos kokybės popierius priminė pergamentą. Doku- 
mentas buvo parašytas anglų kalba 1940 metais Ešturilyje, Por- 
tugalijoje, ir adresuotas fiureriui. Dokumento apačioje — Jo 
Karališkosios Aukštybės Vindzoro hercogo parašas. Nors do- 
kumentas buvo parašytas angliškai, jo turinys nekėlė jokių abe- 
jonių. Laiško autorius sutiko užimti Didžiosios Britanijos sos- 
tą, jei vokiečių invazija baigtųsi sėkmingai. 

— Vindzoro protokolas, — tarė Hitleris ramiu balsu. 

— Nejaugi tai tiesa? — Bormanas neįstengė nuslėpti nuo- 
stabos. 

— Pats Himleris laidavo už jo tikrumą. Tuo metu jis 
buvo įsakęs savo agentams užmegzti su hercogu kontaktą Por- 
tugalijoje. 

“Arba pasakė, jog įsakė", — pamanė Bormanas. Iš tos 
parsidavėliškos bestijos visko galėjai tikėtis. Įdėjęs dokumen- 
tą atgal į voką, Bormanas atidavė jį Hitleriui, kuris vėl paslėpė 
jį lagaminėlyje kartu su kitais dokumentais. 

— Šiuo metu tokie lagaminėliai — būtinas kiekvieno 


povandeninio laivo kapitono atributas. Jis sulankstomas, ne- 
degantis ir nepraleidžiantis vandens. — Hitleris stumtelėjo jį 
per stalą Bormanui. — Dabar jis jūsų. — Akimirką Hitleris 
įsistebeilijo priešais save nieko nematančiu žvilgsniu. — 
Himleris išdavė mane, bandydamas sudaryti su sąjungininkais 
separatinę taiką. O dabar aš gavau žinių, kad Musolinis su sa- 
vo drauguže buvo nužudyti Šiaurės Italijoje. Partizanai paka- 
bino juos žemyn kojomis. 

— Pasaulis visiškai išprotėjo, — tarė Bormanas ir, se- 
kundėlę lukterėjęs, paklausė: — Dar vienas dalykas, mano fiu- 
reri... Kaip man iš čia ištrūkti? Mes apsupti. 

Hitleris nusileido iš debesų ant žemės. 

— Tai labai paprasta. Išskrisite lėktuvu, įsibėgėjęs Drau- 
gystės prospektu. Kaip žinote, sausumos kariuomenės vadas 
Riteris fon Greimas ir Hana Raič paspruko vakar “ Arudu", 
iškart po vidurnakčio. Šią naktį aš asmeniškai kalbėjausi su 
Liuftvaftės bazės Rechline vadu. — Jis metė žvilgsnį į doku- 
mentą, gulintį ant stalo. — Pasisiūlė vienas jaunas Žmogus, 
kapitonas Noimanas ir, išlėkęs naktį “Faizeleriu-Štorchu", lai- 
mingai pasiekė paskyrimo vietą: šiuo metu jis laukia jūsų nu- 
rodymų. 

— Bet kur, mano fliureri? 

— Didžiuliame garaže prie Gebelso namo, šalia Bran- 
denburgo vartų. Jis nuskraidins jus į Rechliną, ten prisipilsite 
degalų ir skrisite toliau į Norvegiją. 

— Į Bergeną? 

— Iš ten povandeniniu laivu iškeliausite dar toliau — į 
Pietų Ameriką. Tiksliau — į Venesuelą. Ten jūsų lauks. Pake- 
liui trumpam sustosite. Ten irgi jūsų lauks, bet visos smul!- 
kmenos — štai čia. — Hitleris įteikė Bormanui voką. — Da- 
bar liko tik viena. Miegamajame jūsų laukia žmogus. Pakvies- 
kite jį čia. 

Tas Žmogus miegamajame vilkėjo SS generolo-leitenan- 
to uniformą. Jo veidas buvo kažkaip keistai pažįstamas, ir Bor- 
manas staiga pasijuto nejaukiai. 

— Heil Hitler! — užkriokė žmogus, iškeldamas ranką 
Į viršų. 


— Ar atpažįstate šiuos bruožus, Bormanai? — paklausė 
Hitleris. 

Ir staiga Bormanas suprato, kodėl jautėsi taip nesma- 
giai. Aišku, generolas buvo panašus į jį. Panašumas nebuvo 
itin didelis, bet neabejotinas. 

— Generolas Štraseris liks čia vietoj jūsų, — tarė Hitle- 
ris. — Kai prasidės visuotinis puolimas, jis bandys prasiveržti 
drauge su kitais. O kol kasjis laikysis atokiai. Tokioje tamsoje 
ir sumaištyje, kuri įsiviešpataus, prasidėjus puolimui, vargu ar 
kas atkreips į jį dėmesį. Visi bus pernelyg susirūpinę tuo, kaip 
išgelbėti savo kailį. — Hitleris pasisuko į Štraserį. — Ar pada- 
rysite tai vardan fiurerio? 

— Su didžiausiu malonumu. 

— Puiku, tada pasikeiskite uniformomis. Galite pasi- 
naudoti mano miegamuoju. — Apėjęs stalą, Hitleris suspaudė 
abi Bormano rankas. — O dabar, mano senas drauge, manau, 
laikas atsisveikinti. Daugiau mes nebepasimatysime. 

Nors Bormanas iš prigimties buvo cinikas, jį nuoširdžiai 
sujaudino ši scena. 

— Aš įvykdysiu jūsų įsakymą, mano fiureri, duodu žodį. 

— Žinau. 

Vilkdamas kojas, Hitleris išėjo. Durys užsitrenkė už jo 
nugaros. Bormanas pasisuko į Štraserį. 

— Na kągi, eime. 

Lygiai po pusvalandžio Bormanas išėjo iš bunkerio pro 
duris, vedančias į Hermano Geringo gatvę. Ant esesininko uni- 
formos jis buvo užsivilkęs sunkų karišką odinį paltą, o rankoje 
laikė kelioninį krepšį, kuriame gulėjo lagaminėlis ir švarūs 
baltiniai. Vieną milinės kišenę svėrė “ Mauzeris" su duslintu- 
vu, O per petį buvo permestas “Šmaiserio" diržas. Jis nuskubė- 
jo Tirgarteno parko pakraščiu, beveik fiziškai jausdamas ap- 
linkui save ore tvyrantį pavojų It įtampą. Prie Brandenburgo 
vartų Bormanas perėjo gatvę ir gana greitai pasiekė Gebelso 
namą. Kaip ir dauguma šio rajono privačių nainų, Gebelso vila 
buvo apgriauta, tačiau gigantiškas garažas, regis, išliko svei- 
kas. Garažo durys buvo užrakintos, tačiau Bormanas, pastebė- 
jęs nedideles slaptas dureles, atsargiai jas pravėrė. 

Viduje buvo tamsu. 

— Stok, rankas aukštyn! — suriko kažkas. 

Plykstelėjo šviesa, ir Bormanas pamatė jauną vyrą kapi- 
tono uniforma, stovintį prie sienos ir spaudžiantį rankoje pis- 
toletą. Pačiame tuščio garažo centre stovėjo mažas “Faizele- 
ris-Štorchas". 

— Kapitonas Noimanas? 

— Generolas Štraseris? 

Jaunasis žmogus lengviau atsiduso ir įkišo pistoletą at- 
gal į dėklą. 

— Ačiū Dievui, nes aš visą laiką tik ir laukiu, kada čia 
įgrius ivanai. 

— Ar jūs gavote nurodymus? 

— Žinoma. Nusileisime į Rechliną papildyti degalų, iš 
ten skrisime į Bergeną. Trumpai tariant, ne skrydis, o grynas 
malonumas. 

— Kaip manote, ar ištrūksime iš čia? 

— Kol kas danguje nėra nė vieno lėktuvo, kuris galėtų mus 
numušti. Oras bjaurus. Galime nerimauti tik dėl zenitinių pa- 
būklų, — nusišiepė Noimanas. — Ar jus lydi sėkmė, generole? 

— Visada. 

— Puiku. Aš įjungsiu variklį, o jūs tuo metu sėskite į 
kabiną, ir nuvairuosiu lėktuvą skersai gatvės link Branden- 
burgo vartų. Iš ten aš pabandysiu pakilti, įsibėgėdamas Perga- 
lės Kolonos kryptimi. Vėjas pūs mums priešpriešiais. 

— Ar tai nepavojinga? 

— Nė kiek. 

Įlindęs į kabiną, Noimanas įjungė variklį. 

Gatvė buvo nusėta stiklo šukėmis ir akmenimis. 

“Faizeleris-Štorchas", lydimas apstulbusių bėglių žvilgs- 
nių ir šokčiodamas per nelygumus, prie Brandenburgo vartų 
perkirto gatvę ir pasisuko nosimi į Pergalės Koloną, matomą 
toli priekyje. Lietus pliaupė kaip iš kibiro. 

— Nagi, važiuojam! — riktelėjo Noimanas ir spustelėjo 
greičio pedalą. 

Variklis sukaukė, ir “Faizeleris-Štorchas" pasileido gat- 

vės viduriu. Žmonės puolė į šonus lyg išgąsdinti paukščiai. 
Pagaliau lėktuvas pakilo į orą ir susuko kilpą į dešinę, kad 
išvengtų susidūrimo su Pergalės Kolona. Bormanas net nepa- 
juto, kaip į juos nuo žemės atidengė ugnį. 

— Jūs — tikriausiai laimės kūdikis, reichsleiteri, — pra- 
šneko jaunasis lakūnas. 

Bormanas staigiai atsisuko į jį. 

— Kaipjūs mane pavadinote? 

— Prašau atleisti, jei aš ne taip pasakiau, tačiau kažkada 
man teko garbė jus matyti apdovanojimų įteikimo ceremoni- 
joje Berlyne. 

Bormanas nusprendė kol kas patylėti. 

— Tegu tai jūsų nejaudina. 

Jis pažvelgė žemyn, kur liepsnose ir dūmuose skendėjo 
Berlynas, kurį rusų artilerija apšaudė be paliovos. Reginys bu- 
vo pragariškas. 

— Stulbinantis vaizdas, reichsleiteri, — atsiliepė Noi- 
manas. — Mums betrūksta tik Vagnerio, galinčio perteikti vi- 
sa tai muzika. 

Ištarus šiuos žodžius “Faizeleris-Štorchas" šovė aukš- 
tyn, prie tamsių debesų, kur jau niekas jam nebegrėsė. 


Šiek tiek sudėtingesnė buvo antroji skrydžio dalis, kai 
jie, padarę staigų posūkį, nuskrido link rytinės Danijos pakran- 
tės, o po to, dar kartą apsisukę ir nusileidę mažutėje Liuftva- 
ftės oro pajėgų bazėje Kristiansendėje prisipilti degalų, pasu- 
ko į Skagerako įlanką. Įveikę paskutinį kelio etapą, jie atskri- 
do į Bergeną. Buvo tamsu nors į akį durk. Žvarbus vėjas košė 
kiaurai, krito sniegas. Prieš pusvalandį susisiekęs su baze, Noi- 
manas gavo leidimą nusileisti. Stebėjimo bokšte ir namuose 
degė šviesos, o toliau plytėjo neperregima tamsa. Vokiečių oku- 
pacinė kariuomenė Norvegijoje laukė artėjančio galo ir nesi- 
tikėjo sąjungininkų pagalbos. Tam paprasčiausiai nebuvo jo- 
kios būtinybės. Oro uosto tarnybos darbuotojas parodė jiems 
stovėjimo vietą ir nuėjo. Bormanas išvydo prie jų besiartinantį 
“Kubelvageną". 

Noimanas išjungė variklį. 

— Štai ir viskas, pone reichsleiteri. Čia ramiau nei Ber- 
lyne. 

— Puikiai atlikote šią užduotį. Jūs — šaunus pilotas. 

— Leiskite, aš paduosiu jums lagaminą. 

Bormanas išlipo iš kabinos ant žemės, ir Noimanas pa- 
davė jam lagaminą. 

— Kaip gaila, kad jūs mane pažinote, — tarė Bormanas 
ir, ištraukęs iš milinės kišenės “Mauzerį" su duslintuvu, palei- 
do kulką tiesiai lakūnui į galvą. 

Šalia “Kubelvageno" stovėjo vyras karinio jūrų laivyno 
uniforma ir kepure su baltu lanku, kokias ypač mėgo nešioti 
povandeninių laivų kapitonai. Jis rūkė cigaretę, bet, pamatęs 
artėjantį Bormaną, numetė ją ant žemės ir sutrypė koja. 

— Generolas Štraseris? 

— Tikrai taip, — atsiliepė Bormanas. 

— Trečiojo rango kapitonas Paulis Frimelis, — kilste- 
lėjęs ranką, atraportavo jūrininkas. — Aš — 180-0jo povande- 
ninio laivo vadas. 

Numetęs lagaminą ant užpakalinės “Kubelvageno" sė- 
dynės, Bormanas atsisėdo priekyje ir pagaliau leido sau atsi- 
palaiduoti. Jo bendrakeleiviui atsisėdus už vairo, reichsleite- 
ris paklausė: 

— Arjūs pasirengę išplaukti? 

— Pasirengę, generole. 

— Puiku, tada mes išplauksime nedelsdami. 

— Kaip įsakysite, generole, — tarė Frimelis, įjungda- 
mas variklį. 

Bormanas giliai įkvėpė jūros oro. Kaip bebūtų keista, 
vietoj nuovargio jis pajuto energijos antplūdį. Užsirūkęs Bor- 
manas atsilošė ir, pakėlęs galvą, pažvelgė į žvaigždes. Vaiz- 
duotėje šmėkštelėjęs Berlyno vaizdas dabar atrodė lyg baisus 
sapnas. 


13 


1992 METAI 
1 skyrius 


Likus kelioms minutėms iki vidurnakčio, pradėjo lyti. 
Dilonas sustabdė savo “Mersedesą" kelkraštyje ir pažvelgė į 
žemėlapį. Nuo Klagenfurto jis jau buvo nuvažiavęs dvidešimt 
mylių, o tai reiškė, kad Jugoslavijos siena visai netoli. Prieky- 
je, už keleto jardų, matėsi kelio rodyklė. Paėmęs žibintuvėlį, 
jis išlipo iš automobilio ir, tyliai švilpiniuodamas, priėjo prie 
jos. Dilonas buvo neaukštas vyras maždaug penkių pėdų ir ke- 
turių, penkių colių ūgio, nepaprastai šviesiais, beveik baltais 
plaukais. Jis vilkėjo seną juodą odinį švarką ir tamsiai mėly- 
nus džinsus. Kaklą buvo apsivyniojęs juodu šaliu. Apšvietęs 
rodyklę, Dilonas pamatė, kad iki Feringo dar buvo likę penki 
kilometrai ir reikėjo sukti į kairę. Jam tai nepadarė jokio įspū- 
džio. Dilonas abejingai išsitraukė iš sidabrinio portsigaro ci- 
garetę, užsirūkė ir, spragtelėjęs senamadišku “Zipo" firmos 
žiebtuvėliu, grįžo prie automobilio. 

Lietus sustiprėjo. Kelias buvo duobėtas, išmaltas provė- 
žių. Dešinėje pusėje dunksojo tamsūs, nesvetingi kalnai. Įjun- 
gęs radiją, Dilonas ėmė klausytis neįmantrios muzikos, skir- 
tos tokiems kaip jis — naktibaldoms, kartkartėmis švilpaujan- 
tiems vis tą pačią melodiją. Privažiavęs kairėje pusėje mato- 
mus vartus, jis sustabdė mašiną ir pažvelgė į užrašą ant rodyk- 
lės. Nors dažai ant jos buvo smarkiai apsilupinėję, žodžius ga- 
lėjai perskaityti nesunkiai. “Feringo vasaros klubas". Dilonas 
nuvažiavo keliu tolyn, atsargiai aplenkdamas duobes. Galiau- 
siai apačioje jis išvydo oro uostą, išjungė žibintus ir sustojo. 
Vieta atrodė ganėtinai niūri — du angarai, trys barakai ir pa- 
statas, kurį tik lakios fantazijos žmogus būtų ryžęsis pavadinti 
kontroliniu bokšteliu. Tačiau iš vieno angaro ir paskutiniojo 

barako langų liejosi šviesa. Jis perjūngė greičių dėžės svirtį į 
neutralią padėtį, atleido stabdį, ir “Mersedesas", tykiai nurie- 
dėjęs nuo kalvos, sustojo pakilimo tako gale. Kurį laiką Dilonas 
nejudėjo iš vietos, apgalvodamas, ką daryti toliau, po to paėmė 
ant gretimos sėdynės gulėjusį “ Valterį" ir juodas odines piršti- 
nes. Patikrinęs pistoletą, užsikišo jį už diržo, užsimovė piršti- 
nes ir, lietui lyjant, nuėjo pakilimo taku link angaro. 

Angaras buvo senas ir klaikiai drėgnas, lyg juo daug me- 
tų niekas nebūtų naudojęsis, tačiau jo viduje stovintis lėktu- 
vas, blausiai švytintis prietemoje, atrodė neblogai. Tai buvo 
mažylis “Konvestas" su dviem turbosraigtiniais varikliais. 
Kombinezonu vilkintis mechanikas, pasistatęs kopėtėles, 
krapštėsi prie kairiojo variklio. Kabinos durelės buvo pravi- 
ros, trapas — nuleistas. Du vyrai krovė į lėktuvą dėžes. 

Išėjęs laukan, vienas iš jų tarė vokiškai: 

— Viskas, daktare Vegneri. 

Iš mažo kabineto angaro kampe išlindo barzdotas vyras. 
Jis dėvėjo medžiotojišką striukę su pakelta kailine apykakle, 
saugančia nuo šalčio. 

— Gerai, galite eiti. 

Jiems nuėjus, barzdočius atsigręžė į mechaniką. 

— Ar yra kokių problemų, Tomičiau? 

— Nieko baisaus, pone daktare, tiesiog noriu, kad vis- 
kas eitų lyg sviestu patepta. 

— Visos tavo pastangos nueis perniek, jei tas velnio vai- 
kas Dilonas nepasirodys. 

Nespėjus Vegneriui nė atsisukti, prie jų priėjo jaunas 
vyras. Jo beretė ir vatinukas buvo nusėti blizgančiais lietaus 
lašais. 

— Jis atvažiuos, — atsakė jam Vegneris. — Man sakė, 
kad tas vaikinas visada priima iššūkį. 

— Samdinys, — paniekinamai prunkštelėjo jaunasis vy- 
ras. — Štai ko susilaukėme. Žmogus, už pinigus žudantis kitus 
žmones. 

— Ten vaikai miršta, — atsakė Vegneris, — ir jiems 
reikia to, kas sukrauta lėktuve. Vardan vaikų aš pasiryžęs tu- 
rėti reikalų ngt su pačiu šėtonu. 

— Tikriausiai su juo ir turėsite reikalų. 

— Negerai, — riktelėjo Dilonas puikia vokiečių kal- 
ba. — Labai negerai. 

Jis žengė iš tamsos į angaro vidurį. 

Jaunasis vyras kyštelėjo ranką į kišenę. Dilono rankoje 
iškart sublizgo “ Valteris". . 

— Tu man kaip ant delno, sūneli, kaip ant delno. 

Priėjęs arčiau, jis staigiai pasuko jaunuolį 180 laipsnių 
kampu ir ištraukė iš jo dešinės kišenės “Mauzerį". 

— Tai bent! Šiais laikais niekuo negalima pasitikėti. 

— Misteris Dilonas? Misteris Šonas Dilonas? — angliš- 
kai paklausė Vegneris. 

— Regis, taip, — įkišęs “Mauzerį" į šoninę džinsų kiše- 
nę, laisva ranka Dilonas išsitraukė savo sidabrinį portsigarą 
ir, neišleisdamas iš kitos rankos “ Valterio", įsigudrino išimti 
iš jo cigaretę. — O pats kas būsi, seneliuk? 

Jis kalbėjo su kietoku akcentu, kuris būdingas ne visai 
Airijos Respublikai, o tik Olsterio gyventojams. 

— Aš — daktaras Hansas Vegneris iš Tarptautinio pa- 
galbos narkomanijos aukos fondo, o čia — daktaras Klausas 
Šmidtas iš mūsų atstovybės Vienoje. Jis susitarė, kad mums 
atsiųstų lėktuvą. 

— Tikrai? Jam pasisekė. 

Ištraukęs iš kišenės “Mauzerį", Dilonas atidavė ji šei- 
mininkui. 

— Kai Žmogus daro gera, tai puiku, bet kai jis ima žaisti 
su ginklu, dorai neišmanydamas kaip su juo elgtis, smarkiai 
rizikuoja. 

Jaunuolis paraudo ligi pat plaukų šaknų, tylėdamas pa- 
emė “Mauzerį" ir įkišo atgal į kišenę. 

— Ponas Šmidtas jau du kartus vežė ten vaistų automo- 
biliu. 

— O kas trukdo šį kartą tai padaryti? — paklausė Dilo- 
nas, slėpdamas savo ginklą. 

— Reikalas tas, kad šis Kroatijos rajonas dabar yra gin- 
čytina teritorija, — paaiškino Šmidtas. — Tarp serbų, musul- 
monų ir kroatų vyksta kruvini mūšiai. 

| 

— Aišku, — tarė Dilonas. — Vadinasi, mano uždavinys — 
nugabenti oru tai, ko jūs nenorite nugabenti sausuma? 

— Misteri Dilonai, nuo čia iki Šabaco — šimtas dvi- 
dešimt mylių, o pakilimo takas laisvas. Norite — tikėkite, 
norite — ne, tačiau telefono ryšys kaip ir anksčiau dirba 
neblogai. Kiek Žinau, šis lėktuvas gali skristi daugiau nei 
trijų šimtų mylių per valandą greičiu. Vadinasi, po dvide- 
šimties minučių būsite vietoje. 

Dilonas garsiai nusijuokė. 

— Jūs tik paklausykite! Matosi, kiek nieko neišmanote 
apie lėktuvų valdymą. 

Jis pastebėjo, kad ant kopėtėlių viršaus stovėjęs mecha- 
nikas šypsojosi. 

— O, tai tu kalbi angliškai, sūneli. 

— Truputį. 

— Tomičius kilęs iš Kroatijos, — tarė daktaras Veg- 
neris. 

Dilonas kilstelėjo galvą. 

— O ką tu pasakysi? 

— Septynerius metus ištarnavau karinėse oro pajėgo- 
se. Aš pažįstu Šabacą. Pakilimo takas ten skirtas ypatingiems 
atvejams, bet danga — pusė bėdos, asfaltuota. 

— O pats skrydis? 

— Na, jeigu jūs — privačios kompanijos lakūnas, degan- 
tis troškimu daryti gerus darbus šiame piktame pasaulyje, tai 
nenuskrisite ir dvidešimties mylių. 

— Geriau sakykime, kad gyvenime man retai teko dary- 
ti gerus darbus, ir aš — ne toks lakūnas, — minkštai tarė Dilo- 
nas. — O virš kokios vietovės teks skristi? 

— Vietovė kalnuota, apaugusi tankiais miškais. Be to, 
orų suvestinė baisi, aš pats patikrinau. Ir lėktuvai nuolatos 
patruliuoja šiame rajone. 

— “Mig" naikintuvai? — pasidomėjo Dilonas. 

— Taigi, — Tomičius patapšnojo ranka “Konvesto" spar- 
ną. — Geras lėktuvas, bet “Mig" neprilygsta. — Jis palingavo 
galvą. — Bet gal jūs jau pareiškėte savo priešmirtinį norą. 

— Užteks, Tomičiau, — piktai nutraukė jį Vegneris. 

— Na,jis ne pirmasis, — nusišypsojo Dilonas. — Gerai, 
paskubėkime. Norėčiau dabar žvilgtelėti į žemėlapį. 

Jie pasuko į kabinetą. 

— Mūsų žmonės Vienoje buvo atviri su jumis. Jūs darote 
paslaugą visai savanoriškai. Mums reikalingas visas pelnas, ku- 
rį galėsime gauti, pardavę vaistus ir medicininius reikmenis. 

— Aišku, — linktelėjo Dilonas. 

Jie įžengė į kabinetą, kur ant stalo gulėjo keletas žemė- 
lapių. Dilonas įniko juos tyrinėti. 

— Kada išskrisite? — paklausė Vegneris. 

— Prieš auštant. Tai visų geriausias laikas, mažiausiai 
šansų sutikti priešininką. Tikiuosi, lietus nesiliaus. 

Neiškentęs Šmidtas pasmalsavo: 

— Kodėl jūs ėmėtės šio reikalo? Nesuprantu. Toks 
žmogus kaip jūs... — staiga jis pasimetė. — Norėjau pasakyti, 
kad mes kai ką žinome apie jūsų praeitį. 

— Nejaugi? Na tada, kaip sakė gerasis daktaras, aš visa- 

— Ir dėl to jūs pasirengęs rizikuoti gyvybe? 

— Na, žinoma, o po to iškart viską užmiršiu. 

Pakėlęs galvą, Dilonas nusišypsojo. Staiga jo veidas ne- 
atpažįstamai pasikeitė. Dabar jis skleidė šilumą ir kažkokį ypa- 
tingą Žavesį, kuriam sunku atsispirti. 

— Noriu pridurti, kad aš — paskutinis iš likusių Žemė- 
je didžiųjų avantiūristų. O dabar palikite mane vieną, aš pa- 
žiūrėsiu, kur man kreipti burę. 

Jis pasilenkė prie žemėlapių ir ėmė atidžiai juos tyrinėti. 


Laikrodis rodė beveik penkias. Stovintis angaro tarpdu- 
ryje Dilonas susimąstęs žvelgė į tolį. Lietus pylė kaip iš kibiro. 
Buvo taip tamsu nors pirštu į akį durk. Prie jo priėjo Vegneris 
su Šmidtu. 

— Ar galėsite skristi tokiu oru? — paklausė Vegneris. 

— Problema yra ne skrydis, o nutūpimas. 

Dilonas kreipėsi į Tomičių: 

— Na, kaip reikalai? 

Išlindęs iš kabinos, Tomičius stryktelėjo ant Žemės ir 
priėjo prie jų, skuduru šluostydamasis rankas. 

— Viskas tvarkoj. 

Pasiūlęs jam cigaretę, Dilonas pažvelgė į dangų. 

— Na, oką daryti su oru? 

Tomičius įsižiūrėjo į tamsą. 

— Prieš auštant oras dar labiau subiurs. Pakilęs įsiti- 
kinsite, kad žemę gaubs rūkas. Paminėsite mano žodį. 

— Gerai, baikime greičiau, regis, taip sakė vagis bu- 
deliui, — Dilonas nudrožė per lauką link “Konvesto". 

Pakilęs laipteliais, jis atidžiai nužvelgė kabiną. Visos sė- 
dynės buvo apkrautos pailgomis, žalios su alyviniu atspalviu 
spalvos dėžėmis. Ant kiekvienos dėžės — angliškas užrašas “Ka- 
rališkosios sausumos kariuomenės medicinos tarnyba". 

— Kaip matote, mūsų atsargas papildo netradiciniai šal- 
tiniai, — tarė Šmidtas, įlipęs į lėktuvą kartu su juo. 

— Pakartokite dar sykį, kad geriau prisiminčiau. O kas 
šiose dėžėse? 

— Štai žiūrėkite, — spragtelėjęs užraktą, Šmidtas atidarė 
arčiausiai stovėjusią dėžę ir nuėmė vaškinio popieriaus lapą. 
Dilonas išvydo kelioliką dėžučių su morfijaus ampulėmis. — 
Ten, misteri Dilonai, operuojant kartais tenka vaikus laikyti 
jėga, nes trūksta anestezuojančių medžiagų. Vietoj jų bus gali- 
ma naudoti šias ampules — tai pati efektyviausia priemonė. 

— Įtikinai. Dabar uždaryk liuką, ir aš skrisiu. 

Šmidtas padarė tai, kas buvo liepta, ir nušoko ant žemės. 

Dilonui pakėlus trapą, Vegneris ištarė: 

— Tepadeda jums Dievas, misteri Dilonai. 

— Tokią galimybę reikia turėti omenyje. Pirmąkart gy- 
venime aš darau kažką, kam jis pritartų. 

Dilonas rūpestingai uždarė dureles ir kruopščiai jas 
pritvirtino. 


Atsisėdęs į antrojo piloto vietą, Dilonas pirmiausia įjun- 


gė kairįjį variklį, po to — dešinįjį. Zemėlapis gulėjo šalia, ant 
gretimos sėdynės, bet jis jau beveik mintinai žinojo jį. Dilonas 

sustabdė lėktuvą ant betoninės aikštelės priešais angarą; lie- 
taus vandeniui sruvenant priekiniu stiklu, jis atidžiai apžiūrė- 
jo visą kabiną, po to prisisegė diržus ir nuvairavo lėktuvą į patį 
pakilimo tako galą, atsukęs jį prieš vėją. Metęs žvilgsnį į tą 
vietą, kur prie angaro stovėjo trys vyrai, pakėlė aukštyn didįjį 
pirštą ir trūktelėjo lėktuvą pirmyn. Dilonas padidino greitį, ir 
motorai užkaukė dar smarkiau. Kelios akimirkos — ir lėktu- 
vas dingo, variklių gausmas ištirpo tamsoje. 

Vegneris perbraukė ranka veidą. 

— Viešpatie, kaip aš pavargau, — jis pasisuko į Tomi- 
čių. — Kaip manai, ar jis turi šansą? 

Mechanikas gūžtelėjo pečiais. 

— Tas vaikinas gana miklus. Beje, kas žino... 

— Eime, išgersime kavos, — pasiūlė Tomičius. — Noriu 
tik susirinkti įrankius. 

Vegneris su Šmidtu nužingsniavo lauku link tolimiau- 
siojo barako. Tomičius nulydėjo juos akimis, luktelėjo, kol jie 
įeis vidun, paskui vikriai puolė į kabinetą. Čiupęs telefono 
ragelį, jis surinko numerį iš ilgos skaičių kombinacijos. Kaip 
sakė gerasis daktaras, telefono ryšys veikė stebėtinai gerai. 

Ragelyje pasigirdus kažkieno balsui, mechanikas pra- 
šneko serbiškai: 

— Tai Tomičius, sujunkite mane su majoru Branko. 

Tuoj pat pasigirdo atsakymas: 

— Branko klauso. 

— Tomičius. Aš esu Feringo oro uoste, siunčiu tau kon- 
trabandinį krovinį. Lėktuvas “Konvestas" ką tik nuskrido Ša- 
baco kryptimi. Štai dažnis, kuriuo pilotas palaiko radijo ryšį. 

— Ar pilotą mes pažįstame? 

— Jo pavardė Dilonas, Šonas Dilonas. Mano manymu, 
airis. Nedidelio ūgio, labai šviesūs plaukai, manau, jam virš 
keturiasdešimt. Nieko ypatingo. Nuoširdi šypsena, bet, spren- 
džiant iš akių, jis ne toks paprastas, kokiu dedasi. 

— Aš pasirūpinsiu, kad jį patikrintų CŽV. Tu puikiai 
padirbėjai, Tomičiau. Mes surengsime jam karštą sutikimą. 

Ragelis supypsėjo, ir Tomičius padėjo jį. Išsitraukęs sa- 

vo mėgstamiausių makedonietiškų cigarečių pakelį, jis užsi- 
rūkė. Taip, gaila Dilono. Airis Tomičiui patiko, tačiau toks 
jau gyvenimas. Jis ėmė rūpestingai rinkti įrankius. 

O Dilonui jau darėsi karšta: skrydį apsunkino ne tik di- 
delis debesuotumas ir smarkus nesiliaujantis lietus, bet ir tūks- 
tančio pėdų aukštyje tvyrantis rūkas, pro kurio tumulus kart- 
kartėmis apačioje galėjai įžiūrėti pušynus. 

— Ir ką, velniai rautų, tu čia darai, sūnau? — suburbėjo 
jis. — Ką tu nori įrodyti? 

Ištraukęs iš portsigaro cigaretę, Dilonas užsirūkė ir tuoj 
pat jo ausinėse suskambo angliškai su stipriu akcentu kalban- 
tis balsas: 

— Labas rytas, misteri Dilonai, malonu jus pasveikinti 
Jugoslavijoje. 

Netoliese skrendantis lėktuvas padarė staigų viražą į de- 
šinę. Ant jo fiuzeliažo aiškiai matėsi raudonos žvaigždės. Tai 
buvo “Mig-21", sena griuvena, tarybinis reaktyvinis lėktuvas, 
ypač mėgstamas TSRS sąjungininkų. Jo modelis jau buvo pa- 
senęs, tačiau Dilonui dabar tai neturėjo reikšmės. 

“Mig" pilotas vėl prabilo: 

— Misteri Dilonai, mes vyksime į labai vaizdingą pilį 
miško pakraštyje, kuri vadinasi Kivo. Ten yra šio rajono žval- 
gybos štabas, taip pat — pakilimo takas. Jūsų jau laukia. Gal 
jus net pavaišins tikrais angliškais pusryčiais. 

— Airiškais, — linksmai atsakė Dilonas. — Tikrais ai- 
riškais pusryčiais. Ir kas aš toks, kad atsisakyčiau tokio malo- 
naus pakvietimo? Vadinasi, 124. 

Pakilęs į dviejų tūkstančių metrų aukštį, jis nustatė nau- 
jąjį kursą. Dangus šiek tiek pragiedrėjo. Dilonas tyliai niū- 
niavo sau po nosimi švelnią melodiją. Perspektyva aplankyti 
serbų kalėjimą jį ne itin žavėjo, net jeigu tie Vakarų Europą 
šiurpinantys pasakojimai ir buvo teisingi tik iš dalies. Tačiau 
susiklosčius tokiai situacijai, jis, regis, neturėjo kitos išei- 
ties. Greitai tolumoje, miško pakraštyje, prie upės, Dilonas 
pamatė Kivo — grioviu apjuostą pasakų pilį su bokštais ir 
dantytomis sienomis, o greta jos — tuščią pakilimo taką. 

— Na, ką pasakysite? — pasidomėjo “Mig" pilotas. — 
Simpatiška vietelė, tiesa? 

— Tiesiog kaip brolių Grimų pasakoje. Trūksta tik mil- 
žino žmogėdros. 

— Atsiras ir jis, misteri Dilonai. O dabar ramiai nusi- 
leiskite, ir mes su jumis atsisveikinsime. 

Pažvelgęs Žemyn, į pilies kiemą ir pamatęs kareivius, 
bėgančius paskui džipą pakilimo taku, Dilonas sunkiai atsi- 
kvėpė. Jis tarė į mikrofoną: 

— Aš norėjau pasakyti, kad man gyvenime sekasi, bet 
kartais būna sunkių dienų, kaip, pavyzdžiui, šis rytas. Ir ko- 
dėl aš šiandien apskritai atsikėliau iš lovos? 

Dilonas trūktelėjo vairalazdę į save ir padidino greitį. 
Lėktuvas ėmė sparčiai kilti aukštyn. “Mig" piloto įniršio nete- 
ko ilgai laukti. 

— Daryk, kas įsakyta, kitaip aš tave į miltus sutrinsiu. 

Dilonas praleido jo žodžius pro ausis ir, pakilęs į pen- 
kių tūkstančių pėdų aukštį, išlygino lėktuvą. Jis nužvelgė dan- 
gų, ieškodamas jame gyvybės ženklų, bet “Mig", jau užsėdęs 
jam ant uodegos, atidengė ugnį. Šrapneliai pramušė abu spar- 
nus. “Konvestas" smarkiai sutrūkčiojo. 

— Dilonai, nebūk kvailys! — riktelėjo “Mig" pilotas. 

— Tai kad aš visada juo buvau. 

Dilonas nukreipė lėktuvą žemyn ir, pasiekęs dviejų tūks- 
tančių pėdų aukštį, išlygino jį virš miško pakraščio. Iš pilies 
išvažiavusios mašinos sekė paskui jį. “Mig" vėl užpuolė Diloną, 
tratindamas kulkosvaidžiu, ir priekinis “Konvesto" stiklas su- 
byrėjo į šipulius. Į kabiną su kauksmu įsiveržė vėjas ir lietus. 
Dilonas liko sėdėti, tvirtai spausdamas vairalazdę. Stiklo šukė 
sužeidė jam veidą. 

— Na ką, pažiūrėsim, ką tu sugebi, — tarė Dilonas į 
mikrofoną ir ėmė staigiai leistis. Pušynas greitai artėjo prie jo. 
“Mig" vėl atidengė ugnį. “Konvestas" sudrebėjo, ir kairysis 
variklis nutilo. Dilonas išlygino lėktuvą keturių šimtų pėdų 
aukštyje, bet nuo jo neatsiliekantis “Mig" nespėjo sumažinti 
greičio ir smigo į mišką. Iškart plykstelėjo ryški liepsna. 

Laviruodamas kiek tik leido vienintelis veikiantis va- 
riklis, Dilonas vis dėlto buvo priverstas dar daugiau nusileisti. 
Priekyje, šiek tiek į kairę, matėsi proskyna. Jis pabandė pa- 
sukti link jos netekusį aukščio lėktuvą, kuris jau kliudė pušų 
viršūnes. Dilonas staigiai išjungė variklį ir susigūžė, pasiren- 
gęs avarijai, tačiau jį išgelbėjo pušys, pristabdžiusios kritimą 
tiek, kad lėktuvas, trenkęsis pilvu į žemę, tik du kartus sutrūk- 
čiojo ir apmirė, vibruodamas visu kūnu. Atsisegęs diržus, Di- 
lonas sunkiai pakilo ir, staigiai stumptelėjęs, atidarė liuką. Per- 
sivertęs per kraštą, jis atsistojo ir puolė bėgti, bet, nikstelėjęs 
dešinę koją, vėl nuvirto veidu ant žemės. Vargais negalais pa- 
kilęs, šlubčiodamas sužeista koja, Dilonas nuskubėjo šalin, ta- 
čiau “Konvestas" neužsidegė. Visas sudaužytas jis gulėjo po 
lietumi tarsi ilsėdamasis. 

Nuo degančio “Mig" virš medžių kilo tiršti, juodi dūmai. 
Netrukus kitoje proskynos pusėje pasirodė kareiviai. Paskui juos 
važiavo džipas su nuleistu viršumi, ir Dilonas įžiūrėjo jame sto- 
vintį karininką, apsivilkusį rusiška žiemine miline su kailine 
apykakle. Iš miško išlindo dar keli kareiviai, kai kurie vedėsi 
garsiai lojančius dobermanus, besiplėšančius nuo pavadėlių. 

To pakako. Apsisukęs Dilonas nuklibinkščiavo į mišką 
ir tuoj pat pajuto nepakeliamą skausmą kojose. Balsas, pasi- 
girdęs iš garsiakalbio, tarė jam angliškai: 

— Misteri Dilonai, būkite protingas. Juk jūs nenorite, 
kad aš užsiundyčiau jus šunimis. 

Sulėtinęs žingsnį, Dilonas apmirė, po to raišuodamas 
priėjo prie artimiausio medžio ir atsirėmė į jį. Išsitraukęs iš 
sidabrinio portsigaro cigaretę, jis užsirūkė. Dūmai kuteno ger- 
klę, bet jausmas buvo malonus. 

Jie sustojo aplink jį puslankiu. Kareiviai vilkėjo duslius 
mundurus, rankose laikė šautuvus. Šunys cypė ir veržėsi nuo 
pavadėlių. Džipas sustojo.Karininkas, kuris, sprendžiant iš ant- 
siuvų, buvo majoras, pakilo ir pažvelgė į jį iš viršaus žemyn. 
Tai buvo gražus vyras, maždaug trisdešimties metų, juodbru- 
vis, nors ir rūškano veido. 

— Vadinasi, misteri Dilonai, nusprendėte netempti gu- 

mos, — prašneko jis taisyklinga anglų kalba, kokios mokoma 


valstybinėse mokyklose. — Sveikinu. Beje, mano pavardė 
Branko, Džonas Branko. Mano motina — anglė. Ji gyvena 
Hempstede. 


— Tikiu, — nusišypsojo Dilonas. — Jūs, majore, čia su- 
rinkote visą būrį paskutinių niekšų, bet šiaip ar taip — cead 
mile failte. 

— O ką tai reiškia, misteri Dilonai? 

— Airiškai tai reiškia, kad iš visos širdies sveikinu jus. 

— Labai malonu! 

Pasisukęs Branko serbiškai sušneko su milžinišku, pa- 
niurusiu seržantu, sėdinčiu greta jo ir spaudžiančiu rankose 
automatą. Seržantas nusišypsojo, stryktelėjo ant žemės ir ėmė 
artintis prie Dilono. 

— Leiskite supažindinti jus su seržantu Dzekanu, — ta- 
rė majoras Branko. — Aš ką tik įsakiau jam iš širdies pasvei- 
kinti jus, atvykusį į Jugoslaviją arba Serbiją, kaip mes dabar 
linkę ją vadinti. 

Dilonas suprato, kas dabar įvyks, tačiau nieko negalėjo 
padaryti. Šautuvo buožė trenkė jam į kairįjį šoną, ir kai Dilo- 
nas susirietė, triukšmingai iškvėpdamas orą, seržantas keliu 
smogė jam į veidą. Paskutinis dalykas, ką beprisiminė Dilo- 
nas, buvo šunų lojimas ir juokas. Po to jį apgaubė tamsa. 

Seržantui Dzekanui vedant Diloną koridoriumi, tolu- 
moje pasigirdo kažkieno riksmas, o po to — sunkių smūgių 
garsai. Dilonas sulėtino žingsnį, tačiau seržantas, stuktelėjęs 
airiui tarp menčių ir stumtelėjęs prie akmeninių laiptų, šiurkš- 
čiai įsakė lipti aukštyn. Viršuje buvo ąžuolinės durys, apkaus- 
tytos geležimi. Atidaręs jas, Dzekanas pastūmė Diloną vidun. 

Jie atsidūrė kambaryje su granitinėmis sienomis ir 4ąžuo- 
linėmis perdangomis. Visur kabojo kilimai. Atvirame židiny- 
je smagiai liepsnojo pliauskos, šalia židinio žaidė du dober- 
manai. Branko sėdėjo prie stalo ir peržiūrinėjo segtuvą, gurkš- 
nodamas iš krištolinio bokalo. Greta stovėjo kibirėlis su ledu, 
kuriame stypsojo butelis. Pakėlęs galvą, majoras nusišypsojo, 
ištraukė iš kibirėlio butelį ir pripildė dar vieną bokalą. 

— Tai šampanas “Kriug", misteri Dilonai. Kiek žinau, 
jūsų mėgstamiausias. 

— Ar yra pasaulyje kas nors, ko dar apie mane nežinote? 

— Yra, bet nedaug, — paėmęs segtuvą, Branko vėl metė 
jį ant stalo. — Daugumos šalių žvalgybos kartkartėmis bendra- 
darbiauja, net jeigu jų vyriausybės to ir nedaro. Sėskitės, išger- 
kite. Jauskitės kaip namuose. 

„ Dilonas atsisėdo ant krėslo priešais Branko ir, paėmęs 
Dzekano jam ištiestą bokalą, vienu mauku jį ištuštino. Nusi- 
šypsojęs Branko išėmė iš pokelio “Rotmens" cigaretę ir metė 
ją per stalą. 

— Užrūkykite, — ištiesęs ranką, jis vėl pripylė Dilono 
bokalą. — Aš pats labiau mėgstu neišlaikytus vynus. O jūs? 

— Tai marmalas iš įvairių rūšių vynuogių, — užtrauk- 
damas dūmą, atsakė Dilonas. 

— Prašau atleisti už tai, kad mums teko panaudoti smur- 
tą. Norėjau, kad mano berniukai pasismagintų. Galų gale jūs 
kaltas, kad mes netekome “Mig", o lakūnų apmokymas trunka 
dvejus metus. Galite manimi tikėti, aš pats — lakūnas. 

— Iš tikrųjų? 

— Taip, dėką jūsų Karališkųjų karinių oro pajėgų ma- 
loningumo aš praėjau apmokymus Krenuelio bazėje. 

— Aš ten jūsų nebūčiau įsileidęs. 

— Betjūs, kiek aš suprantu, gimėte Olsteryje. Belfaste, 
ar ne? O Belfastas, mano manymu, priklauso Didžiajai Brita- 
nijai, o ne Airijos Respublikai. 

— Tai ginčytinas klausimas. Geriau sakykime, kad aš — 
airis, ir tuo šią temą baikime. — Dilonas nurijo dar vieną gurkš- 
nį šampano. — Kas įdavė mane? Vegneris ar Šmidtas? — Jis 
susiraukė. — Bet ne, žinoma, ne. Šios porelės galvose vien tik 
geradarybės. Tomičius. Vėjas krypsta į Tomičių. Ar ne? 

— Jis — geras serbas, — Branko įsipylė dar truputį šam- 
pano. — Kaip jūs įsipainiojote į šį reikalą? 

— Norite pasakyti, kad nežinote? 

— Būsiu su jumis atviras, misteris Dilonai. Man prane- 
šė apie jūsų atvykimą, bet ne daugiau. 

— Keletą dienų prasmaksojau Vienoje, bandydamas su- 
kurpti nedidelę operą. Aš neabejingas Mocartui. Pačią pirmą- 
ją dieną, kai padariau pertrauką, atsitiktinai sutikau pažįsta- 
mą, su kuriuo daugelį metų smagiai leidome laiką baruose. Jis 
pasakė man, kad į jį kreipėsi turinti materialinių sunkumų or- 
ganizacija, kuriai reikalinga menka pagalba. 

— A, štai kas, — Branko linktelėjo. — Geras darbas 
nuodėmingame pasaulyje. Vargšai mažučiai vaikai, verkiantys 
ir laukiantys pagalbos. Ir žiaurūs kietaširdžiai serbai. 

— Teatleidžia man Viešpats, majore, bet pasistenkite 
tinkamiau parinkti žodžius. 

— Man regis, jog tai pernelyg didelė permaina tokiam 
žmogui kaip jūs. — Branko atskleidė segtuvą. — Šonas Dilonas, 
gimė Belfaste, jaunystėje išvyko gyventi į Londoną, tėvas — naš- 
lys. Aštuoniolikos metų tapo Karališkosios dramos meno aka- 
demijos studentu, netgi vienu metu dirbo Nacionaliniame te- 
atre. Jūsų tėvas grįžo į Belfastą 1971 metais ir buvo nužudytas 
anglų desantininkų. 

— Jūs puikiai informuoti. 

— Po to įstojote į Airijos Respublikonų Armijos gretas. 
Padedant pulkininkui Kadafiui, praėjote karinį parengimą Li- 
bijoje ir niekada nesigręžiojote atgal. — Branko pervertė pus- 
lapį. — Paskui jūs nutraukėte santykius su Airijos Respub- 
likonų Armija. Šiek tiek išsiskyrė jūsų požiūriai į strategiją. 

— Gauja senų raganų. 

Ištiesęs ranką per stalą, Dilonas įsipylė sau dar truputį 
šampano “Kriug". 

— Beirutas, Palestinos Išsivadavimo Organizacija, net 
KGB. Jūs tikrai tikitės išvystyti savo veiklą visame pasaulyje. — 
Lyg stebėdamasis tuo, Branko staiga nusijuokė. — Povandeninis 
dviejų palestiniečių kanonierių antpuolis, įvykdytas Beirute 199() 
metais. Ar tai jūsų rankų darbas? Bet juk jį užsakė žydai. 

— Aš dirbu pagal labai saikingus įkainius. 

— Jūs laisvai kalbate vokiškai, ispaniškai ir prancūziš- 
kai. Ir aišku, airiškai. 

— Jums nederėtų to pamiršti. 

— Jūs pakenčiamai mokate arabiškai, itališkai ir rusiš- 
kai, — Branko užvertė segtuvą. — Ar tiesa, kad jūs organiza- 
vote Didžiosios Britanijos ministro pirmininko rezidencijos 
Dauningo gatvėje apšaudymą iš minosvaidžių, vykstant karui 
Persų įlankoje, kai vyriausybės galva Džonas Meidžoras po- 
sėdžiavo su savo Karinio kabineto nariais? 

— Nejaugi aš panašus į žmogų, sugebantį krėsti tokius 
dalykus? 

Atsilošęs į krėslo atkaltę, Branko apmetė jį žvilgsniu. 

— O kaip jūs pats jaustumėtės, jeigu į jus panašus samdo- 
mas žudikas tarsi vesternų herojus įsiveržtų į miestą, ruošda- 
masis vienu mostu padaryti ten tvarką? 

— Tiesą sakant, aš niekada apie tai negalvojau. 

— Ir vis dėlto jūs ėmėtės šio mėgėjiško darbo vien kil- 
nių ketinimų vedinas, tiesiog už ačiū? 

— Visi mes darome klaidų. 

— Ir jūs neabejotinai padarėte klaidą, mano drauge, paim- 
damas tas dėžes... Morfijaus ampulės — viršuje, 0 po jomis — 
raketos “Stinger". 

— O Dieve! — Dilonas nepajėgė sulaikyti beviltiško ato- 
dūsio. — Ir kas galėjo pamanyti! z 

— Kalbama, kad jūs turite persikūnijimo dovaną, jog su- 
gebate pasikeisti neatpažįstamai, tapti visai kitokiu žmogumi... 

— Ne, man regis, jūs supainiojote mane su Lourensu 
Olivjė, — nusišypsojo Dilonas. 

— Per dvidešimt metų jums nė karto neteko atsidurti už 
grotų. 

— Tiksliai. 

— Dabar, mano drauge, atėjo metas padaryti tam galą, — 
atidaręs stalčių, Branko išėmė iš jo bloką “Rotmens" cigare- 
čių — dešimt pokelių, kiekviename pokelyje po dvidešimt vie- 
netų — ir nusviedė jį per stalą. — Jos jums pravers. 

Pažvelgęs į Dzekaną, jis pasakė šiam serbiškai: 

— Nuvesk jį atgal į kamerą. 

Dilonas pajuto ant savo peties seržanto ranką, kuri jį 
pakėlė iš vietos ir apsukusi stumtelėjo prie durų. Dzekanui 
atidarius duris, Branko tarė: 

— Dar vienas dalykas, misteri Dilonai. Rytais baudžia- 
masis būrys dirba dažniausiai čia. Pasistenkite neprimesti ji- 
ems papildomo darbo. 

— Na, žinoma. Etninis valymas — taip, regis, jūs tai 
vadinate? 

— Priežastis kur kas paprastesnė. Tiesiog mums trūksta 
laisvų vietų. Linkiu jums saldžių sapnų. 

Dzekano baksnojamas į nugarą, Dilonas kilo aukštyn ak- 
meniniais laipteliais. Priėję prie ąžuolinių durų, jie sustojo, ir 
seržantas, viena ranka gniauždamas jam petį, kita — išsiėmė 
raktą ir atrakino jas. Mostelėjęs galva, jis žengė į šoną, ir Dilo- 
nas įėjo vidun. Kambarys buvo gana didelis. Viename kampe — 
kariška lova, iš lentų sukalta kėdė, lentyna su knygomis ir — 
nors savo akimis netikėk! — senas unitazas kabinoje, stovin- 
čioje kitame kampe. Priėjęs prie grotuoto lango, Dilonas iš 
aštuoniasdešimties pėdų aukščio atidžiai nužvelgė po juo išsi- 
driekusį kiemą ir tolumoje mėlynuojantį pušyną. 

Jis atsigręžė. 

— Tikriausiai tai pats geriausias jūsų kambarys. Tai kur 
čia šuo pakastas? 

Deja, jis tik veltui gaišo laiką, nes seržantas nemokėjo 
angliškai. 

Tarsi supratęs, ką Dilonas turėjo omenyje, Dzekanas nu- 
sišypsojo, pademonstruodamas išgedusius dantis, paėmė Di- 
lono sidabrinį portsigarą, ištraukė iš kišenės firmos “Zipo" 
žiebtuvėlį ir atsargiai padėjo viską ant stalo. Po to išėjo, triukš- 
mingai užrakindamas duris. 

Priėjęs prie lango, Dilonas pabandė išlaužti grotas, bet 
jos buvo nepajudinamos. Šiaip ar taip, ligi žemės pernelyg to- 
li. Atplėšęs vieną pakelį “Rotmens", jis užsirūkė. Aišku viena. 
Branko trykšte tryško mielaširdingumu, tačiau tam turėjo būti 
priežastis. Priėjęs prie lovos, Dilonas atsigulė, neišimdamas iš 
burnos cigaretės, ir susimąstė, žvelgdamas į lubas. 


1972 metais, suvokęs vis augančio terorizmo reikšmę irjo 
padarinių įtaką tiek politiniam, tiek visuomeniniam gyvenimui, 
tuometinis Didžiosios Britanijos ministras pirmininkas sukūrė 

nedidelį elitinį žvalgybos skyrių, pavadintą “Grup for". Jam bu- 
vo pavesta užsiimti visais klausimais, susijusiais su terorizmu ir 
ardomąja veikla Didžiojoje Britanijoje. Naujasis padalinys,į kurį 
piktai šnairavo kitų žvalgybos tarnybų atstovai, vadindami jį ne 
kitaip, kaip “asmenine premjero armija“, prisiekdavo ištikimybę 
tiktai tam, kas užimdavo šį postą. 

Brigados generolas Čarlzas Fergiusonas vadovavo “Grup 
for" nuo jo įkūrimo dienos. Per tą laiką pasikeitė keletas minis- 
trų pirmininkų — ir konservatorių, ir liberalų. Čarlzas Fergiuso- 
nas neturėjo jokių politinių įsitikinimų. Jo kabinetas buvo ket- 
virtame Gynybos ministerijos aukšte ir langais atsigręžęs į Hos 
Garden prospektą. Tą vakarą devintą valandą jis dar sėdėjo už 
savo rašomojo stalo ir dirbo, kai į duris pasibeldė. 

— Įeikite, — pakvietė Fergiusonas ir atsistojęs priėjo prie 
lango. Tai buvo stambus, gana nevalyvas vyras dvigubu pasmak- 
riu ir išsitaršiusia Žila ševeliūra, apsivilkęs per platų kostiumą 
Ir pasirišęs karališkojo gvardiečio kaklaraištį. 

Kol jis stengėsi pro lietų įžiūrėti Viktorijos krantinę ir 
pilką Temzę, durys už jo nugaros atsivėrė. Įėjusiam akiniuotam 
vyrui buvo jau per keturiasdešimt. Jis vilkėjo paprastą tvido kos- 
tiumą. Jį galėjai palaikyti kontoros tarnautoju arba net mokyto- 
ju, tačiau inspektorius Džekas Leinas nebuvo nei tas, nei anas. 
Jis buvo policininkas. Ne toks kaip daugelis, tačiau policinin- 
kas. Fergiusonas atsiviliojo jį pas save iš specialaus Skotland 
Jardo padalinio ir priėmė į darbą savo asmeniniu padėjėju. 

— Ar turite ką nors, Džekai? — įprastu bosu sududeno 
Fergiusonas. 

— Daugiausia einamieji reikalai, generole. Kalbama, 
kad Saugumo valdybos generalinis direktorius vis dar nepa- 
tenkintas tuo, kad ministras pirmininkas atsisakė panaikin- 
ti ypatingąjį “Grup for" statusą. 

— Mielaširdingasis Dieve, nejaugi jie negali taukštelėti 
tiems žmonėms per ilgą nosį? Juk aš sutikau informuoti juos 
ir bendradarbiauti su Saimonu Karteriu, generalinio direkto- 
riaus pavaduotoju ir su tuo velnio neštu parlamento deputatu, 
kurio titulą velniškai sunku ištarti. Na tuo, Vidaus reikalų mi- 

nisterijoje užimančiu ministro ypatingiems pavedimams postą. 

— Tai seras Frensis Peimeris, sere. 

— Taigi dar glaudesnio bendradarbiavimo su manimi 
jie gali nesitikėti. Kas dar? 

Leinas nusišypsojo. 

— Na, visų gražiausią kąsnelį aš palikau pabaigai. Ar 
pažįstate Diloną, Šoną Diloną? 

Fergiusonas atsigręžė. 

— O kas jam atsitiko? 

— Gauta žinia iš mūsų bičiulių Jogoslavijoje. Šįryt Di- 
lonas patyrė avariją, skrisdamas lėktuvu. Jis tariamai gabeno 
vaistus, kurie patikrinimo metu virto raketomis "Stinger". Di- 
lonas įkalintas Kivo pilyje. Manau, jau viskas. 

Užsidėjęs akinius patamsintais stiklais, Fergiusonas įni- 
ko į popierius, gulinčius ant stalo. Baigęs skaityti, patenkintas 
linktelėjo. 

— Per dvidešimt metų šitas šunsnukis nė karto nebuvo 
patekęs už grotų. 

— Užtat dabar jis ten atsidūrė, sere. Aš atnešiau jo bylą. 
Ar norite žvilgtelėti? 

— Kam? Dabar ji jau niekam neįdomi. Tu juk pažįsti 
serbus, Džekai. Gali ją ramiai padėti ten, kur saugomos miru- 
siųjų dosjė. Ir keliauk namo, Džekai. 

— Labanakt, sere. 

Leinas išėjo, o Fergiusonas, priėjęs prie baro, prisipylė 
pilną stiklą viskio. 

— Į tavo sveikatą, Dilonai. Kad tu sužagsėtum, šunsnuki. 

Vienu mauku išgėręs viskį, jis vėl grįžo prie stalo ir 
ėmėsi darbo. 


2 skyrius 
Į rytus nuo Puerto Riko, Karibų jūroje, yra Virginijos 
salos. Kai kurios iš jų, pavyzdžiui, Tortola ir Virdžin Gorda, 


priklauso Didžiajai Britanijai. Netoli nuo jų nutolę Santa Kru- 
so, Sent Tomo ir Sent Džono salos. Jos priklauso Jungtinėms 

Amerikos Valstijoms, nupirkusioms jas iš Danijos vyriausy- 
bės 1917 metais už penkis milijonus dolerių. 

Manoma, kad Sent Džoną atrado Kolumbas per antrąją 
savo ekspediciją į Naująjį Pasaulį 1743 metais. Tai neabejoti- 
nai idiliškiausia sala visoje Karibų jūroje. Tačiau to jokiu bū- 
du negalėjai pasakyti tą vakarą, kai prauždamas uraganas “Eib- 
las" apgriovė senovinį Kruso įlankos miestelį. Bangose siūba- 
vo laivai, smarkus lietus čaižė stogus, o danguje be perstojo 
grūmėjo perkūnija. 

Bobui Karniui, miegančiam savo name Spalvotojoje 
Dauboje, atrodė, kad tolumoje griaudėjo pabūklų salvės. Jis 
vėl regėjo kažkada seniai patirtus įvykius — aplinkui krentan- 
čias minas, drebančią žemę, klykiančius sužeistuosius ir mirš- 
tančiuosius. Jis atsisegė šalmą, puolė ant Žemės, užsidengė ran- 
komis galvą ir net nepajuto, kaip minos skeveldra jį sužeidė. 
Tik pasibaigus apšaudymui, Karnis atsisėdo ir pajuto skausmą 
abejose rankose ir kojose, kurias sužeidė šrapneliai. Rankos 
buvo kruvinos. Išsisklaidžius dūmams, jis pastebėjo greta sa- 
vęs į medį atsirėmusį jūrų pėstininką. Jam buvo nutrauktos 
abi kojos aukščiau kelių. Sužeistasis virpėdamas ištiesė ranką, 
lyg prašydamas pagalbos. Karnis pašiurpęs suriko ir, staigiai 
šoktelėjęs, atsisėdo lovoje. Miegai išsilakstė. 

Vėl tie klaikūs prisiminimai. Vietnamas. Kaip seniai 
tai buvo. Įjungęs galvūgalyje stovinčią lempą, jis pažvelgė į 
laikrodį. Tik pusė trijų. Giliai įkvėpęs, Karnis atsistojo, pasi- 
rąžė ir basomis kojomis nušlepsėjo per tamsoje paskendusį na- 
mą į virtuvę. Įjungęs virtuvėje šviesą, jis ištraukė iš šaldytuvo 
alaus skardinę. 

Kasdieninis darbas lauke tamsiai nurudino Karnio odą. 
Saulė ir jūros vanduo dar labiau išblukino jo šviesius plaukus. 
Būdamas penkių pėdų ir aštuonių colių ūgio, jis pasižymėjo 
itin atletišku sudėjimu, kas ir derėjo vyrui, kuris praeityje bu- 
vo laivo kapitonas, o dabar dirbo nardymo instruktoriumi. Jis 
buvo keturiasdešimt ketverių metų, bet daugelis jam duodavo 
septyneriais aštuoneriais metais mažiau. 

Grįžęs į svetainę, Karnis atidarė langą į verandą. Nuo 

stogo sruveno vanduo, o tolumoje, virš jūros, žybčiojo Žaibai 
ir dundėjo griaustinis. Jis gurkštelėjo alaus, paskui pastatė 
skardinę ant stalo ir uždarė langą. Karniui reikėjo dar trupu- 
tį nusnūsti. Iš ryto, pusę dešimtos, jam kartu su grupe atosto- 
gaujančių nardytojų, pasiėmusių specialius kvėpavimo apa- 
ratus, teks plaukti į atvirą jūrą iš Kenilo įlankos, o tai reiš- 
kia, kad, nepaisant ilgametės patirties, jo galva turės būti blai- 
vi ir šalta kaip visuomet. 

Eidamas per svetainę, Karnis stabtelėjo ir paėmė įrė- 
mintą savo žmonos Keri ir dviejų mažų vaikučių fotografiją. 
Sūnaus vardas buvo Vokeris, o dukters — Volis. Vakar jie 1š- 
vyko atostogauti į Floridą, pas senelius, ir visą mėnesį jam 
teks praleisti vienam. Karnis nelinksmai šyptelėjo, pajutęs, kad 
jau ilgisi jų, ir vėl nuėjo miegoti. 

Tuo pačiu metu savo name Helouzo iškyšulyje, Kruso 
įlankos pakraštyje, Henris Beikeris sėdėjo kabinete ir skaitė, 
šviečiant stalinei lempai. Durys į verandą buvo atviros, nes jis 
mėgo lietų ir jūros kvapą. Audra ir jūra sužadindavo prisimi- 
nimus, grąžindavo į tuos jaunystės metus, kai jis, tarnaudamas 
kariniame jūrų laivyne, dalyvavo kare Korėjoje. Beikeris gavo 
leitenanto laipsnį, netgi buvo apdovanotas medaliu “Bronzinė 
žvaigždė" ir galėjo padaryti puikią karjerą. Tiesą sakant, visi 
to ir laukė, bet jį sulaikė pareiga šeimai, valdančiai leidybinę 
firmą bei pažadas merginai, kurią norėjo vesti. 

Tiesą sakant, gyvenimu skųstis negalėjo. Vaikų jie netu- 
rėjo ir buvo patenkinti savo likimu, kol žmoną, sulaukusią pen- 
kiasdešimt metų, pakirto vėžys. Nuo to laiko Beikeris neteko 
susidomėjimo verslu ir net apsidžiaugė, atsiradus progai par- 
duoti firmą. Galiausiai, būdamas penkiasdešimt aštuonerių me- 
tų, jis liko be šeimos ir su krūva pinigų rankose. 

Jo gyvenimą netikėtai pakeitė išvyka į Sent Džoną. Jis 
apsistojo Kenilo pusiasalio privačių valdų zonoje, nuostabioje 
vietelėje, pavadintoje Roko Uola, į šiaurę nuo Kruso įlankos. 
Būtent ten Bobo Karnio dėka jis susidomėjo nardymu su spe- 
cialiais kvėpavimo aparatais. Pardavęs namą Hemptone, Bei- 
keris persikėlė į Sent Džoną ir įsigijo dabartinį savo būstą. 
Turėdamas šešiasdešimt trejus metus, jis buvo visiškai paten- 

kintas gyvenimu ir manė, kad šis nepraeina veltui, nors iš da- 
lies tai buvo Dženi nuopelnas. 

Jis pažvelgė į jos fotografiją. Dženi Grant, dvidešimt pen- 
kerių metų. Ramus, susikaupęs veidas, plačiai atvertos akys 
virš plačių skruostikaulių, trumpai apkirpti tamsūs plaukai. 
Tačiau jos žvilgsnį temdė slepiamas nuovargis, lyg ji lauktų iš 
gyvenimo pačio blogiausio. Ką gi, nieko nuostabaus. Beikeris 
prisiminė jų pirmąjį susitikimą Majamyje, kai ji bandė “paka- 
binti" jį automobilių stovėjimo aikštelėje, karštligiškai drebė- 
dama nuo narkotinės abstinencijos. 

Kai Dženi nualpo, jis pats nuvežė ją į ligoninę, apmokė- 
jo visas narkomanijos gydymo kurso specialiame centre išlai- 
das ir visą laiką ja rūpinosi, nes ji daugiau nieko neturėjo. Pa- 
prasta istorija. 

Dženi buvo našlaitė, ir ją auklėjusi teta paliko mergaitę 
likimo valiai, kai jai sukako šešiolika metų. Turėdama puikų, 
skambų balsą, Dženi užsidirbdavo pragyvenimui, dainuodama 
kavinėse ir kokteilių baruose, kol niekšas vyras ir blogi drau- 
gai neįmurkdė jos į patį dugną. 

Beikeris atsivežė Dženi į Sent Džoną ir nustebo, pama- 
tęs, kokius stebuklus gali padaryti jūra ir saulė. Jų tarpusavio 
santykiai klostėsi stebėtinai sklandžiai ir buvo absoliučiai 
platoniški. Jis pakeitė jai tėvą, kurio ji niekada nematė, o 
Dženi tapo Beikeriui dukterimi, kurios jis niekada neturėjo. 
Vien dėljos jis investavo kapitalą į kavinę ir barą Kruso įlan- 
kos krantinėje. Išlaidos atsipirko su kaupu. Apie geresnį gy- 
venimą nebuvo ko nė svajoti, ir Beikeris visada laukdavo Dže- 
ni grįžtant iš darbo. Šią akimirką jis išgirdo lauke privažia- 
vusio džipo burzgesį. Trinktelėjo verandos durys, ir ji juok- 
damasi įsiveržė į kambarį su permestu ant peties apsiaustu. 
Dženi nubloškė apsiaustą ant kėdės ir pasilenkusi pabučiavo 
jam į skruostą. 

— Dieve mano, atrodo, vėl prasideda lietingasis sezo- 
nas. 

— Rytą dangus pragiedrės, pamatysi, — Beikeris paėmė 
ją už rankos. — Ar vakaras buvo sėkmingas? 

— Labai, — linktelėjo Dženi. — Atvažiavo keletas tu- 
ristų iš Kenilo įlankos ir Hajato. Velniai rautų, aš krentu iš 
nuovargio. 

— Tavo vietoje aš eičiau miegoti, juk jau beveik trečia 
valanda nakties. 

— Tu neįsižeisi? 

— Ne, žinoma. Aš iš pat ryto eisiu panardyti, tačiau vidur- 
dienį grįšiu. Jei pasiilgsiu tavęs, užeisiu į kavinę papusryčiauti. 

— Nevertėtų tau nardyti be partnerio. 

— Dženi, juk griežtai laikausi visų taisyklių, kurių ma- 
ne išmokė Bobas Karnis. Be to, tu Žinai, jog aš niekada nenar- 
dau be savo “Marafon" skaitiklio. 

— Bet aš žinau ir tai, kad, išneriant į paviršių, bet kurią 
akimirką gali prasidėti kesoninė liga. 

—- Na, tai mažai tikėtina. 

Jis spustelėjo jai ranką. 

— O dabar nustok jaudintis ir eik miegoti. 

Pabučiavusi jį, Dženi išėjo. Beikeris vėl ėmė skaityti, 
patogiai įsitaisęs ant kušetės prie lango. Dabar jis nebemiego- 
davo tiek daug, kiek anksčiau. “Štai vienas senyvo amžiaus 
trūkumų", — pamanė Beikeris. Netrukus jo akys ėmė lipti, ir 
jis užsnūdo. Knyga išslydo iš rankų ir nukrito ant grindų. 

Prabudęs jis krūptelėjo. Pro žaliuzes į kambarį skver- 
bėsi šviesa. Sekundėlę jis gulėjo nejudėdamas, 0 po to pa- 
žvelgė į laikrodį. Šešios. Pakilęs iš lovos, Beikeris nužings- 
niavo į verandą. Jau švito. Virš horizonto linijos skaisčiai 
liepsnojo aušra, ir aplinkui viešpatavo tyla. Po praūžusio ura- 
gano, jūra buvo neįprastai rami. “Ideali diena nardymui", — 
pamanė jis. 

Vienu metu Beikerį apėmė džiaugsmas ir nerimas. Jis 
nuskubėjo į virtuvę, pastatė ant viryklės arbatinuką ir, kol tas 
burbuliavo, pasidarė keletą sumuštinių su sūriu. Supylęs kavą 
į termosą, įdėjo jį kartu su sumuštiniais į kelioninį krepšelį ir 
nusikabino nuo kablio savo seną vatinuką. 

Jis neėmė džipo, paliko jį Dženi ir pėsčias patraukė į 
uostą. Aplinkui buvo tylu, gatvėje šmėkščiojo vienas kitas pra- 

eivis, kažkur tolumoje skalijo šuo. Sėdęs į savo pripučiamą 
valtį, plūduriuojančią prieplaukoje,atsistūmė nuo jos ir, įjun- 
gęs pakabinamą variklį, nuvairavo valtį pro ilgą eilę laivų, kol 
pasiekė savąjį. Jis buvo pavadintas žmonos garbei “Roda". Tai 
buvo “Sport fišermen" tipo trisdešimt penkių pėdų ilgio mo- 
torinė valtis su kilnojamu tilteliu. 

Beikeris įsiropštė į ją, pripučiamą valtį pririšęs prie lai- 
vo galo, ir apmetė žvilgsniu denį. Jame buvo keturi oro rezer- 
vuarai, pritvirtinti prie stovų. Beikeris buvo atvežęs juos iš 
anksto. Atvožęs skrynios dangtį, jis apžiūrėjo ten gulinčią įran- 
gą: iš gumos ir neilono sukonstruotą skafandrą nardymui, ku- 
riuo jis naudojosi retai, teikdamas pirmenybę lengvesniam, tris 
ketvirtadalius kūno dengiančiam oranžinės ir žydros spalvos 
nardymo kostiumui. Plaukmenys, kaukė, dar viena kaukė — 
atsarginė, joje įtaisytos regos koregavimo linzės buvo parink- 
tos gydytojo, dvi gelbėjimo liemenės, pirštinės, oro padavimo 
reguliatoriai ir “Marafon" skaitiklis. 

— Viskas taip, kaip mokė Karnis, — tyliai pratarė jis. — 
Niekada nepalikti nieko atsitiktinumo valiai. 

Nuėjęs į valties pirmagalį, Beikeris atrišo lyną nuo plū- 
duro, kopėtėlėmis pakilo ant tiltelio ir įjungė variklį. Jis su- 
kaukė, ir Beikeris išvedė “ Rodą" iš uosto, kreipdamas ją į 
atvirą jūrą. Jį užplūdo didžiulis, su niekuo nepalyginamas pa- 
sitenkinimas. 

Beikeris galėjo išsirinkti bet kurią iš savo mėgstamiausių 
nardymo vietų: Kau End Kaf, Karvalo Uolą, Kongo. Jei būtų 
panorėjęs nukakti toliau, būtų galėjęs plaukti į Iglo seklumą. 
Pereitą savaitę jis buvo sutikęs ten ryklį, tačiau buvo taip ramu, 
kad Beikeris nedvejodamas pasuko valtį į atvirą jūrą. Patraukęs 
į pietvakarius, jis būtų pasiekęs Prancūzų iškyšulį, bet Beikeris 
vis plaukė į pietus penkiolikos mazgų per valandą greičiu. Įsi- 
pylęs kavos, jis skubiai sudorojo sumuštinius. Patekėjo saulė. 
Jūra sušvito dangiškai žydra spalva. Aplinkui, kiek akys užma- 
tė, plytėjo salos. Buvo taip gražu, kad net kvapą gniaužė. Pasau- 
lyje nebuvo nieko žavingesnio už šį peizažą. 

— Dieve mano, — tyliai atsiduso Beikeris, — kaip man 

pasisekė, kad aš čia atsidūriau. Ką, velniai griebtų, aš veikiau 
visą gyvenimą? 

Jį užplūdo malonūs prisiminimai, prieš akis praplaukė 
seniai praėjusių įvykių vaizdai, ir Beikeris atsipeikėjo tik po 
gero pusvalandžio. Grįžęs į tikrovę, jis nusprendė nustatyti 
savo koordinates. 

— O Dieve! Iš visko sprendžiant, aš nukrypau nuo kur- 
so net dvylika mylių. 

Tai buvo baisi vieta. Kur visi tiesiog dingdavo be pėdsa- 
kų, o gylis siekė du tūkstančius pėdų. Niekas niekada nedrįso 
nerti čia į vandenį — tai buvo pats pavojingiausias rifas šiuose 
kraštuose. Net Karnis, ir tas nekišo nosies. Srovės čia buvo 
labai stiprios, o povandeninis pasaulis, pilnas pratakų ir ply- 
šių, galėjo bet kam įvaryti baimės. Karnis pasakojo jam, jog 
prieš daugelį metų vienas senas nardytojas pabuvojo šioje vie- 
toje. Vienoje povandeninės uolos, kurios viršūnė buvo septy- 
niasdešimties pėdų gylyje, pusėje atstumas iki dugno siekė šim- 
tas aštuoniasdešimt pėdų. Kitoje uolos pusėje žiojėjo bedugnė, 
kurios gylis buvo du tūkstančius pėdų. Senukui pasisekė, kad 
spėjo iš ten išnerti. Daugiau niekada jis ten nebandė savo lai- 
mės. Mažai kas žinojo, kur yra ši vieta, nes jūra ten, paprastai, 
būdavo tokia audringa, kad atbaidydavo bet kokį smalsuolį. 
Bet šiandien viskas buvo kitaip. Tyla ir rami plynuma. Nieko 
panašaus iki šiol Beikeris nebuvo matęs. Staiga ji pagavo įkvė- 
pimas; sumažinęs greitį, jis įjungė savo echolotą, norėdamas 
išmatuoti gylį, ir greitai pamatė juodame ekrane sušvitusias 
geltonas laužytas linijas. 

Beikeris išjungė variklį ir ėmė dreifuoti, sekdamas echo- 
loto rodyklę, kol įsitikino, kad atsidūrė virš povandeninio ri- 
fo, stūksančio septyniasdešimties mylių gylyje, viršūnės. Tada 
nuėjo į valties pirmagalį ir išmetė inkarą. Šiek tiek palaukęs, 
pajuto, kad tas gana tvirtai įsikabino į dugną, ir nuėjo ant de- 
nio. Rengdamasis Beikeris džiūgavo kaip vaikas. Jis užsitem- 
pė ant savęs žydrai oranžinį nardymo kostiumą, vikriai surin- 
ko visus savo reikmenis, gnybtu pritvirtino oro rezervuarą prie 
pripučiamos valties. Po to jis prisegė skaitiklį prie lyno, ant 

kurio kabėjo atmosferos slėgio matavimo daviklis, pūkšdamas 
įlindo į striukę, prie kurios buvo pritvirtintas oro rezervuaras, 
tvirtai prisegė prie juosmens apsaugines plokštes ir kaip visa- 
da užkabino už tamsiai pilko diržo tinklelį su jame gulinčiu 
žibintuvėliu, tam atvejui, jei sutiktų ką nors įdomaus. Užsi- 
tempęs porą guminių pirštinių, Beikeris atsisėdo, užkėlęs ko- 
jas ant paskuigalio platformos, ir užsimovė plaukmenis. Pa- 
spjaudęs ant kaukės, jis nublizgino ją, pasitaisė, stengdama- 
sis, kad ji kuo glaudžiau apgaubtų veidą, atsistojo ir, peržen- 
gęs bortą, nėrė į vandenį. 

Vanduo buvo neįtikėtinai skaidrus ir žvilgėjo lyg žyd- 
ras krištolas. Priplaukęs inkaro lyną, Beikeris stabtelėjo ir ėmė 
leistis gilyn. To erdvės ir lengvumo pojūčio, kurį jis jautė, ju- 
dėdamas vandenyje, negalėjai sulyginti su niekuo. Jį supo ty- 
lus, slėpiningas pasaulis, iš pradžių nutviekstas saulės šviesos, 
o toliau vis tamsesnis, kuo giliau jis leidosi. 

Rifas, į kurį įsikabino inkaras, buvo padengtas koralais 
ir jūros augalais. Aplinkui šmižinėjo visų įmanomų ir neįma- 
nomų rūšių žuvys. Staiga pro pat jo nosį praplaukė mažiausiai 
penkių pėdų ilgio barakuda ir sustojusi ėmė grėsmingai suktis 
į jo pusę. Tačiau Beikerio tai nė kiek neišgąsdino: barakudos 
retai kada būna pavojingos. 

Jis pažvelgė į skaitiklį. Tas rodė ne tik gylį, bet ir tai, 
kiek šis grėsmingas narui. Didėjant gyliui, keitėsi ir prietaiso 
parodymai. Nusileidęs septyniasdešimt pėdų, Beikeris apsi- 
gręžė ir pasuko prie kairiosios rifo pusės, kur gylis siekė šimtą 
aštuoniasdešimt pėdų. Persivertęs per uolos viršūnę, jis apsi- 
galvojo ir ėmė kilti į viršų. Laikas, leistinas prabūti gelmėje, 
pralėkė labai greitai. 

Srovė buvo gana stipri. Beikeris jautė, kaip ji vertė jį 
ant šono. Jis pabandė įsivaizduoti, kas čia dedasi blogu oru, 
bet tai neatėmė noro žvilgtelėti į tą vietą, kur ola leidosi ver- 
tikaliai žemyn. Rifo kraštas ties bedugne buvo nubrėžtas la- 
bai tiksliai. Beikeris sulėtino savo sklendimą, ranka laikyda- 
masis už koralų smaigalų, ir įsistebeilijo, palengva nuleisda- 
mas akis, ten, kur žiojėjo didelė mėlyna prėperša, išnykstanti 

begalybėje. Priplaukęs arčiau, jis nusileido į aštuoniasdešim- 
ties pėdų gylį ir ėmė Žymėtis sau kelią toliau. 

Beikerį pagavo smalsumas. Jis pastebėjo, kad daugelyje 
vietų koralai buvo smarkiai sužaloti, o augmenija tiesiog nu- 
nešta. Tai įvyko neseniai ir tikriausiai dėl to buvo kaltas ura- 
ganas, nors šiaip jau tokioje vietoje jiems niekas neturėjo grėsti. 
Be to, šiose vietose dažnokai vykdavo žemės drebėjimai. Šiek 
tiek toliau puikiai matėsi dugno plotas, kur, regis, buvo nuvir- 
tusi visa uolos viršūnė, atidengdama apačioje platų šelfą, ant 
kurio gulėjo kažkoks daiktas, pusiau pakibęs virš bedugnės. Bei- 
keris minutę stabtelėjo, paskui atsargiai prislinko arčiau. 

Čia jo laukė toks stiprus sukrėtimas, kokio jis nebuvo 
patyręs ne tik plaukiodamas po vandeniu, bet ir per visą savo 
gyvenimą. Daiktas, įsirausęs į šelfo gruntą ir pakibęs virš dviejų 
tūkstančių pėdų gylio prarajos, buvo ne kas kita, kaip povande- 
ninis laivas. 

Tarnaudamas kariniame jūrų laivyne Filipinuose, Bei- 
keris buvo praėjęs pasirengimo plaukioti povandeniniuose lai- 
vuose kursą. Tai nebuvo kažkas ypatingo, tik dalis bendros 
programos, tačiau atmintyje išliko paskaitos, mokomieji fil- 
mai, kuriuos jie žiūrėjo. Daugiausia tai buvo dokumentinės 
juostos apie Antrąjį pasaulinį karą, ir jis iškart pažino tai, į ką 
dabar žiūrėjo. Tai buvo UP tipo povandeninis laivas. Tokios 
modifikacijos laivų daugiausia buvo Vokietijos kariniame jū- 
rų laivyne. Sprendžiant pagal kontūrus, klaidos čia negalėjo 
būti. Kabina buvo apnešta jūros druskos nuosėdomis, bet, pri- 
plaukęs arčiau, Beikeris įžiūrėjo ant šono užrašytą numerį — 
180. Periskopai vado kabinoje buvo sveiki. Jis prisiminė se- 
niai girdėtus pasakojimus, kad, smarkiai suaktyvėjus karo veiks- 
mams, vokiečiai sukūrė prietaisą, leidžiantį laivams žymiai 
greičiau judėti po vandeniu. Maždaug du trečdaliai laivo gulė- 
jo ant šelfo, įsmigę į jį paskuigaliu, o laivo priekis buvo išsiki- 
šęs į atvirą erdvę. 

Beikeris pakėlė akis, pajutęs virš galvos judėjimą. Ten 
šmaižė jaunų lydekų su išverstomis akimis ir kilkių būrelis. 
Po to Beikeris nusileido ant kabinos stogo ir įsikibo į tiltelio 

turėklus. Laivagalyje stūksojo aukštai pakelta ginklų platfor- 
ma su dvidešimties milimetrų patranka, o priekyje matėsi dar 
viena, pasidengusi kaip ir didžioji dalis laivo įvairiausių at- 
spalvių koralų ir jūros pinčių ataugomis. Visur zujo Žuvys — 
ešeriai, jūros angelai, tunai, seržantai ir daug kitų. Beikeris 
žvilgtelėjo į skaitiklį. Stovėdamas ant tiltelio, jis buvo septy- 
niasdešimt penkių pėdų gylyje. Jis galėjo būti vandenyje dar 
dvidešimt minučių. 

Pasinaudojęs pakeleivinga srove, Beikeris nuplaukė tru- 
putį į šoną, kad apžiūrėtų laivą atidžiau. Iš visko sprendžiant, 
nugriuvusi uolos viršūnė daugelį metų slėpė laivą nuo pašali- 
nių akių. Vietai, kur žmonės retai užklysta, to pakako. Tai, 
kad šiame rajone Antrojo pasaulinio karo metais patruliavo 
povandeniniai laivai, žinojo visi. Beikeris pažinojo vieną jūri- 
ninką, kuris pasakojo, kad tų laivų ekipažų nariai naktimis 
išlipdavo į krantą, ieškodami šviežių vaisių ir vandens, nors 
tuo sunku patikėti. 

Apsigręžęs Henris nuplaukė prie dešiniojo borto ir iš- 
kart pamatė, kokia bėda ištiko laivą: korpuse dūbsojo skylė 
išdaužytais kraštais. Tie piratai tikriausiai smigo į dugną kaip 
akmuo. Vargšeliai! Jis nusileido dar žemiau, ranka laikyda- 
masis už dantyto laivo apkalo, padengto koralų sluoksniu, ir 
pažvelgė į kabiną. Viduje buvo tamsu ir niūru, zujo būriai žu- 
vyčių. Ištraukęs iš tinklelio žibintuvėlį, Henris pašvietė į ka- 
binos vidų. Jis aiškiai matė periskopų vamzdžius, padengtus 
ataugomis, kaip ir visa kita aplinkui. Likę daiktai priminė su- 
lamdyto metalo, laidų ir vamzdžių sangrūdą. Žvilgtelėjęs į skai- 
tiklį, Beikeris pamatė, kad jam liko penkiolika minučių, ir, 
sekundę padvejojęs, žengė vidun. Vandens nepraleidžiantys liu- 
kai buvo uždaryti. Taip ir turėjo būti nepalankiomis aplinky- 
bėmis. Beikeris pabandė pasukti ratuką, atidarantį priekinį 
liuką, tačiau surūdijęs dangtis nepasidavė. Keletas deguonies 
pagalvių, net juosta su kažkokiais šoviniais ir — tai neįtikėti- 
na! — keletas Žmogaus kaulų ant jūrinėmis nuosėdomis ap- 
klotų grindų. Nuostabu, kad, praėjus tiek daug metų, apskritai 
kažkas išliko. 

Staiga jis pašiurpo lyg būtų neprašytas svečias, kuriam 
čia ne vieta. Nusisukęs jau rengėsi kilti aukštyn, tačiau tuo 
metu žibintuvėlio spindulys nuslydo į kampą ir apšvietė kažką 
labai panašų į portfelio rankinėlę. Ištiesęs ranką, Beikeris nu- 
braukė jūrines nuosėdas ir nustebęs pamatė, jog tvirtai laiko 
nedidelį aprūdijusį portfelį. Nusprendęs, jog metas grįžti, Bei- 
keris pro skylę korpuse išlindo lauk, leido srovei pernešti jį 
per rifą ir ėmė ieškoti inkaro. 

Pagaliau radęs inkarą, atsargoje dar turėjo penkias minu- 
tes. “Kvaily, kodėl reikėjo taip rizikuoti", — tarė jis pats sau ir 
ėmė kilti po vieną pėdą per minutę, tiksliai laikydamasis tai- 
syklių. Dvidešimties pėdų gylyje jis paleido lyną ir išniro į 
paviršių prie savo valties paskuigalio. 

Užsimojęs Beikeris permetė lagaminėlį per bortą, pas- 
kui, rangydamasis visu kūnu, šiaip taip nusimetė nuo savęs 
nardymo reikmenis. “Sensti, Henri", — sumurmėjo jis, ropš- 
damasis kopėtėlėmis ir perkeldamas per bortą savo gelbėjimo 
liemenę ir oro balioną. 

Jis privertė save juos padėti į vietą. Nusausinęs kūną 
rankšluosčiu, Beikeris užsitempė džinsus, apsivilko švarius 
medvilninius marškinius, nekreipdamas nė menkiausio dėme- 
sio į lagaminėlį. Atidaręs termosą, jis įsipylė sau kavos, pri- 
ėjo prie vieno iš laivugalyje stovinčių besisukančių krėslų, 
atsisėdo ir, gurkšnodamas kavą, ėmė apžiūrinėti lagaminėlį, 
apaugusį koralais. 

Po to, ištraukęs iš instrumentų dėžės šepetį su aštriais 
šeriais, Beikeris ėmė įnirtingai gremžti lagaminėlį ir tuoj įsi- 
tikino, jog tasai padarytas iš aliuminio. Nušveitęs paviršių, jis 
išvydo Vokietijos karinių jūrų pajėgų simbolius: erelį ir svas- 
tiką, išgraviruotus dešiniajame viršutiniame kampe. Lagami- 
nėlio turinio slaptumą užtikrino dvi sklendės ir spyna. Su 
sklendėmis susidoroti pavyko gana lengvai, tačiau dangtis at- 
kakliai nenorėjo pasiduoti. Tikriausiai atidaryti jį trukdė spy- 
na, ir kitos išeities nebuvo. Beikeris rado didelį atsuktuvą, sun- 
kiai įspraudęs jį į plyšį virš spynos, smarkiai spustelėjo ir po 
kelių sekundžių lagaminėlis atsivėrė. Jo vidus buvo absoliu- 

čiai sausas. Ten gulėjo keletas fotografijų ir laiškų, matėsi di- 
delis žurnalas raudonais marokietiškos odos aptaisais, ant ku- 
rio viršelio buvo auksu atspausti Vokietijos karinių jūrų pajė- 
gų skiriamieji ženklai. 

Iš nuotraukų žvelgė jauna moteris ir dvi mažos mergai- 
tės. Vienos nuotraukos kitoje pusėje buvo užrašyta data: 1944 
metų rugpjūčio 8-0ji, žemiau juodavo eilutė ranka rašyto vo- 
kiško teksto. Beikeris nieko nesuprato, nes tos kalbos nemo- 
kėjo. Dar viena nuo laiko pablukusi fotografija — vyro, vilkin- 
čio Vokietijos karinio jūrų laivyno karininko uniformą. Iš 
pažiūros jam buvo apie trisdešimt metų, ant krūtinės puika- 
vosi keletas medalių ir Riterio kryžius, kurį derėjo nešioti pri- 
segtą prie kaklaraiščio. Sprendžiant iš vyro išvaizdos, tai buvo 
tikras jūrų vilkas. 

Žurnalas irgi buvo pildomas vokiečių kalba. Pirmojo 
įrašo data buvo 1945 metų balandžio 30-oji. Miesto pavadini- 
mas — Bergenas — Beikeriui pasirodė pažįstamas. Jis žinojo, 
jog taip vadinasi vienas Norvegijos uostas. Priešlapyje buvo 
įrašas, kurio prasmę jis suvokė. Trečiojo rango kapitonas Pau- 
lis Frimelis, 180-asis povandeninis laivas. Greičiausiai tai lai- 
vo kapitonas ir šio dienoraščio autorius. 

Beikeris probėgšmais pervertė lapus, niršdamas, kad ne- 
gali suprasti nė žodžio. Iš viso buvo dvidešimt septyni įrašai. Į 
žurnalą buvo rašoma kiekvieną dieną. Kai kur buvo nurodytos 
laivo koordinatės, ir jis nesunkiai suprato, kad laivas perplau- 
kė Atlantą ir traukė į pietus, link Karibų jūros. 

Keistai atrodė tas faktas, kad paskutinysis įrašas buvo 
datuotas 1945 metų gegužės 28-ąją. Tai prieštaravo sveikam 
protui. Kai karas Europoje baigėsi, Henriui Beikeriui buvo 
šešiolika metų, ir tų dienų įvykiai tvirtai įsirėžė į jo atmintį. 
Rusai užėmė Berlyną ir sulygino jį su žeme, o Adolfas Hitle- 
ris, pasislėpęs savo bunkeryje lyg urve, gegužės 1-ąją dieną 10.20 
vakaro nusižudė drauge su Eva Braun, kurią vedė vos keliomis 
valandomis anksčiau. Šis įvykis reiškė Trečiojo reicho galą, grei- 
fai po to sekė kapituliacija. Jei taip, tai kaip, velniai rautų, 180- 
asis povandeninis laivas atsidūrė prie Virginijos salų krantų, ir 
kodėl laivo žurnale paskutinis įrašas datuotas gegužės 28-ąją. 


4] 


Jei tik jis mokėtų vokiškai... Dar labiau Beikerį liūdino 
tai, kad visame Sent Džone jis nepažinojo nė vieno Žmogaus, 
mokančio šią kalbą. Nors, iš kitos pusės, jei kas nors supras- 
tų vokiškai, ar jis panorėtų pastarajam atskleisti šią paslaptį? 
Aišku buvo viena: jei žinia apie povandeninio laivo radimą 
pasklistų, nepraeitų ir kelios dienos, ir čia nebeliktų vietos 
nė obuoliui nukristi. 

Vėl vartydamas žurnalo lapus, Beikeris staiga stabtelė- 
jo ir atvėrtė vieną puslapį. Į akis krito pavardė. “Reichsleiteris 
Martinas Bormanas". Beikeris ėmė virpėti iš susijaudinimo. 
Martinas Bormanas, nacistų partijos vadovas, fiurerio kance- 
liarijos šefas. 

Beikeris atvertė dar vieną puslapį, ir akys užkliuvo už 
kitos pavardės — Vindzoro hercogo. Beikeris įsistebeilijo į 
lapą. Jam net gerklė išdžiūvo. Paskui jis užvertė Žurnalą ir 
labai atsargiai įdėjo jį atgal į lagaminėlį kartu su laišku ir foto- 
grafijomis. Uždaręs dangtį, Beikeris nunešė lagaminėlį į kaju- 
tę, paskui užvedė variklius ir pakėlė inkarą. 

Kaip ten bebūtų, reikalas rimtas, tai buvo aišku kaip 
dieną. Jis aptiko povandeninį vokiečių laivą, nuskendusį ša- 
lia Virginijos salų, praėjus trims savaitėms po karo pabaigos, 
ir rado, kad jis kur prasmegtų, kapitono dienoraštį, kuriame 
minimi po Hitlerio įtakingiausio Vokietijoje žmogaus ir Vin- 
dzoro hercogo vardai. 

— Dieve, į kokią istoriją aš įklimpau, — sumurmėjo 
Beikeris. 

Aišku, jis galėjo kreiptis į valdžios organus, pavyzdžiui, 
į kranto apsaugos tarnybą, bet tai, jog jis rado laivą, ir buvo 
svarbiausia, ir Beikeris nenorėjo sumenkinti šios aplinkybės. 
Velniai rautų, ką daryti toliau? Staiga jam dingtelėjo puiki min- 
tis, ir Beikeris garsiai nusikvatojo. 

— Hartas Treversas. Na, žinoma, — su šiais žodžiais jis 
pasuko valtį link Sent Džono salos. 

1951 metais JAV karinio jūrų laivyno leitenantas Bei- 
keris buvo paskirtas į eskadrinį minininką “Persefonas", pri- 
klausantį Didžiosios Britanijos karališkosioms karinėms jūrų 

pajėgoms. Tada jis pirmąkart ir sutiko artilerijos karininką. 
Hartą Treversą. Šis buvo sumanus ir galvotas vaikinas, baigęs 
Oksfordo universiteto Istorijos fakultetą. Tarp dviejų karinin- 
kų susiklostė glaudūs, draugiški santykiai, dar sutvirtėję po to, 
kai vieną tamsią naktį jiems teko drauge praleisti penkias va- 
landas vandenyje prie Korėjos krantų. Tada laivas, kuriuo jie 
plaukė ir rengėsi atakuoti kartu su karališkųjų jūrų pėstininkų 
komandosais, užšoko ant minos. Treversas ir Beikeris išsilai- 
kė, įsikabinę vienas į kitą. 

Beje, Treversui buvo pranašaujama svaiginanti karjera, 
ir į atsargą jis išėjo, turėdamas kontradmirolo laipsnį. Nuo to 
laiko jis parašė keletą knygų, kuriose išanalizavo jūrų operaci- 
jas Antrojo pasaulinio karo metu, išvertė iš vokiečių kalbos 
vieną chrestomatinį veikalą apie Vokietijos karinį jūrų laivy- 
ną. Prieš išeidamas į pensiją, Beikeris savo leidykloje išspaus- 
dino šią knygą. Treversas — būtent tas žmogus, kurio dabar 
jam reikėjo. 

Netoli Sent Džono salos Beikeris pamatė besiartinančią 
prie jo mMotorinę valtį ir pažino, kad tai “Jūrų medžiotojas" — 
Bobo Karnio laivelis. “Jūrų medžiotojas" sulėtino greitį. Bei- 
keris irgi stabtelėjo. Laivagalyje stypsojo ketvertas vyriškių, 
vilkinčių narų kostiumus, trys moterys ir dar vienas vyras. Bo- 
bas stovėjo ant kapitono tiltelio. 

— Labas rytas, Henri, — pasisveikino jis. — Tu šian- 
dien ankstyvas. Iš kur grįžti? 

— Iš Prancūzų iškyšulio. 

Bjauru meluoti draugui, bet kitos išeities nebuvo. 

— Kokios ten sąlygos, nieko? 

— Sąlygos nuostabios, jūra rami lyg kūdra. 

— Puiku, — nusišypsojęs Karnis pamojo jam ranka. — 
Būk atsargus, Henri. 

“Jūrų medžiotojas" nuplaukė. Beikeris pasuko valtį į 
Kruso įlankos pusę. 

Parkakęs namo, jis iškart suprato, jog Dženi nėra, nes 
džipo irgi nesimatė. Beikeris žvilgtelėjo į laikrodį. Dešimta 
ryto. Tikriausiai kas nors atsitiko, jeigu ji išvažiavo. Nuėjęs į 

virtuvę, Beikeris pasiėmė iš šaldytuvo skardinę alaus ir pasu- 
ko į savo kabinetą, nešinas lagaminėliu. Padėjęs jį ant stalo, 
jis prisitraukė kartoteką su telefono numeriais ir, gurkšno- 
damas alų, ėmė ją viena ranka sklaidyti. Greitai Beikeris ra- 
do tai, ko ieškojo, ir vėl pažvelgė į laikrodį. Dešimt minučių 
vienuoliktos. Vadinasi, Londone dabar dešimt minučių ket- 
virtos. Jis nukėlė telefono ragelį ir surinko numerį. 

Londone lijo. Lietus barbeno į Lordo Norto gatvėje esan- 
čio namo langus. Kontradmirolas Hartas Treversas sėdėjo krės- 
le prie židinio savo kabinete, kur visas sienas dengė lentynos 
su knygomis, pasimėgaudamas gurkšnojo arbatą ir skaitė 
“Taims". Kai suskambo telefonas, jis nepatenkintas susirau- 
kė, bet pakilęs priėjo prie rašomojo stalo. 

— Su kuo turiu garbės? 

— Hartai? Tai Henris, Henris Beikeris. 

Treversas klestelėjo ant rašomojo stalo. 

— Dieve mielaširdingas! Henri, seni! Tu — Londone? 

— Ne, ašskambinu iš Sent Džono. 

— O girdžiu tave taip, lyg sėdėtum gretimame kambaryje. 

— Hartai, aš čia susidūriau su viena problema ir pama- 
niau, kad galbūt tu sugebėsi man padėti. Aš radau vokiečių 
povandeninį laivą. 

— Ką? 

— Prisiekiu Dievu, vokiečių povandeninį laivą, tiesiog 
čia, prie Virginijos krantų: jis guli ant rifo, maždaug aštuo- 
niasdešimties pėdų gylyje. Ant korpuso užrašytas numeris — 
180. Tai UP tipo povandeninis laivas. 

Treversas ne juokais sunerimo. 

— Aš neklausiu, ar tu ne per daug išgėrei. Tačiau kodėl 
jo niekas iki šiol nerado? 

— Hartai, šiuose vandenyse — tūkstančiai nuskendusių 
laivų, apie pusės jų egzistavimą mes nė nenutuokiame. Laivas 
nuskendo bjaurioje, labai pavojingoje vietoje. Niekas nedrįsta 
ten lįsti. Pusė laivo korpuso įsmigusi į rifą, anksčiau jį dengė 
koralinis iškyšulys, jei aš neklystu. Matyt, jis neseniai nugriu- 
vo, nes pro mus ką tik praūžė uraganas. 

— O kokia jo būklė? 

— Korpuse — skylė. Aš prasibroviau į vairinę, kur radau 
aliuminį vandens nepraleidžiantį lagaminėlį. 

— Su Vokietijos karinio jūrų laivyno skiriamaisiais Žen- 
klais, išgraviruotais viršutiniame dešiniajame kampe? 

— Visiškai tiksliai. 

— Įprastas dalykas — nedegantys, vandens nepralei- 
džiantys daikčiukai, na ir taip toliau tuo pačiu stiliumi. Koks, 
tu sakei, jo numeris — 1807? Luktelk minutėlę, tuojau patik- 
rinsiu. Vienoje lentynoje yra knyga, kurioje išvardinti visi po- 
vandeniniai laivai, kuriuos naudojo Vokietijos karinės jūrų pa- 
jėgos karo metais, taip pat tolimesnis jų likimas. 

— Okei. 

Beikeris kantriai laukė. 

— Seni, iškilo problema. Ar tu tikras, jog tai septintos 
modifikacijos povandeninis laivas. 

— Visiškai tikras. 

— 180-asis laivas priklauso devintajai modifikacijai. 
1944 metų rugpjūtį jis buvo pasiųstas su specialiu kroviniu iš 
Prancūzijos į Japoniją ir nuskendo Biskajos įlankoje. 

— Nejaugi? O ką tu pasakysi apie tai? Tame lagaminėlyje 
aš radau trečiojo rango kapitono Paulio Frimelio asmeninį die- 
noraštį. Paskutinis įrašas datuotas 1945 metų gegužės 28-ąją. 

— Bet juk karas Europoje baigėsi gegužės 9-ąją. 

— Būtent. Tad kokią galime padaryti išvadą? Vokiečių 
povandeninis laivas su išgalvotu numeriu nuskendo pric Virdži- 
nijos krantų, po Vokietijos kapituliacijos praėjus trims savaitėms. 

— Istorija pasisuka keista linkme. 

— Didžiausia įdomybė dar laukia, seni. Ar prisimeni 
visus tuos pasakojimus apie tai, kad Martinas Bormanas išsi- 
gelbėjo, pabėgęs iš Berlynio. 

— Žinoma. 

— Aš nemoku skaityti vokiškai, bet galiu atskirti jo pa- 
vardę, kuri minima tame dienoraštyje. Yra tenai ir dar viena 
mažutė sensacija. Kalbu apie Vindzoro hercogą. 

Atlaisvinęs kaklaraiščio mazgą, Treversas giliai įkvėpė. 

— Henri, seni, aš privalau žvilgtelėti į šį dienoraštį. 

— Taip ir maniau, — atsiliepė Beikeris. — Šiandien, 
apie aštuntą vakaro vietiniu laiku iš Antigvos išskrisiu “ Brita- 
nijos avialinijų" lėktuvu. Tikriausiai į jį suspėsiu. Paskutinį 
kartą, kai aš juo skridau, lėktuvas nusileido Londono oro uos- 
te devintą valandą ryto. Gal mes galėtume susitikti tavo na- 
muose vėlyviems pusryčiams? 

— Nekantriai tavęs lauksiu, — atsakė Treversas ir padė- 
jo ragelį. 

Profesionalių nardymo ingtruktorių asociacija, kuriai 
Beikeris priklausė, nustatė geležines taisykles, reglamentuo- 
jančias skrydžius lėktuvais po panėrimo į vandenį. Peržvelgęs 
šių taisyklių rinkinį, Beikeris išsiaiškino, kad po panėrimo į 
aštuoniasdešimties pėdų gylį be dekompresijos jis privalėjo iš- 
laukti mažiausiai keturias valandas. Taigi jis turėjo aibę laiko 
iki vakaro. 

Pirmiausia Beikeris paskambino į “Britanijos avialini- 
jų" atstovybę San Chuane. Taip, pas juos buvo laisvų vietų lėk- 
tuvo, išskrendančio 252-uoju reisu 20.10 vakaro iš Antigvos, 
pirmos klasės salone. Jis užsakė bilietą ir pranešė jiems vieną 
iš savo auksinės kreditinės kortelės numerių. Po to Beikeris 
paskambino į “Karib aviaton" atstovybę Antigvoje. Jis jau anks- 
čiau buvo naudojęsis šios kompanijos paslaugomis, kuri nuo- 
mojo lėktuvus kaip oro taksi. Taip, jie bus laimingi, galėdami 
jam išnuomoti lėktuvą. Iškart po pusiaudienio atsiųs į Sent 
Tomą “Partenavijos" lėktuvą. Jei pusę penkių jie išskris į An- 
tigvą, tai bus tenai vėliausiai šeštą. 

Beikeris atsilošė į krėslo atkaltę ir susimąstė. Geriau jis 
paims bilietą į vandens taksi, kuri nugabens jį į Šarlotą Amali- 
ją — Sent Tomo administracinį centrą. Per keturiasdešimt mi- 
nučių jis nusigaus iki reikiamos vietos, o iš ten taksi per pen- 
kiolika minučių nuveš jį į oro uostą. Beikeris turėjo daugybę 
laiko susidėti daiktams, tačiau pirmiausia jam reikėjo pama- 
tyti Dženi. 

Šįryt, kai jis nusileido į Kruso įlanką, krantinėje viešpa- 
tavo smagus šurmulys. Tai buvo vaizdingas, šaunus mažas mies- 

telis, truputį apleistas, kaip ir dauguma Karibų jūros uostų. 
Beikeris įsimylėjo jį iš pirmo žvilgsnio. Nieko geresnio nega- 
lėjo net įsivaiztuoti. Jis mėgo juokauti, kad iki pilnos laimės 
trūko tik Hemfrio Bogarto su jūreiviška kepure ir medvilni- 
niu kostiumu, vedančio iš uosto laivus į paslaptingus reisus. 

Baras “Pas Dženi" buvo netoli plento, prieš Monguzo 
sankryžą. Viduje buvo vėsu ir tamsoka, palubėje sukosi du di- 
deli ventiliatoriai. Palei sienas glaudėsi keletas kabinų, staliu- 
kai marmuriniais paviršiais buvo netvarkingai sustatyti ant 
grindų, išklotų juodomis ir baltomis plokštėmis. Prie ilgo rau- 
donmedžio baro buvo pristumtos aukštos taburetės, už jo švie- 
tė veidrodinė siena. Ant stiklinių lentynų stovėjo daugybė įvai- 
riausių formų ir dydžių butelių. Stambus, simpatiškas vyras 
žila ševeliūra blizgino medžiagos skiaute bokalus. Tai buvo 
Bilis Džonsas, barmenas. Jo oda aplink akis buvo išmarginta 
randais, o nosis susiplojusi lyg boksininko profesionalo. Jo 
žmona Meri dirbo čia administratore. 

— Laba diena, misteri Henri. Ieškote Dženi? 

— Tikrai taip. 

— Ji su Meri nuėjo į uostą nusipirkti žuvies vakarui. 
Greitai grįš. Ko nors išgersite? 

— Puodelį kavos, Bili. Atnešk manjąį lauką. 

Sėdėdamas supamajame krėsle, Beikeris ėmė gurkšnoti 
kavą ir intensyviai mąstyti. Jis buvo taip įnikęs į savo mintis, 
kad iki paskutinės akimirkos nepastebėjo dviejų moterų, pri- 
einančių vis arčiau. 

— Tu jau grįžai, Henri? 

Pakėlęs galvą, jis išvydo Dženi ir Meri Džons, kopian- 
čias laiptais. Pasisveikinusi su juo, Meri nuėjo į namą, o Dže- 
ni prisėdo ant turėklo. Ji atrodė tokia trapi su baltais sporti- 
niais marškinėliais ir žydrais džinsais. 

Dženi susiraukė. 

— Ar kas nors atsitiko? 

— Man reikia vykti į Londoną. 

— Į Londoną? Kada? 

— Šiandien pavakary. 

Dar labiau susiraukusi, ji priėjo ir atsisėdo greta. 

— Kas atsitiko, Henri? 

— Šįryt nardant atsitiko kai kas stulbinančio. Aštuo- 
niasdešimties devyniasdešimties pėdų gylyje aš aptikau nu- 
skendusį laivą. 

— Velniai tave rautų! — Dženi ne juokais įširdo. — 
Nerti į tokią gelmę vienam, tavo amžiuje! Kur tu nardei? 

Nors jos domėjimasis nardymu buvo grynai mėgėjiškas, 
tačiau ji žinojo beveik visas mėgstamiausias nardytojų vietas. 
Beikeris sudvejojo. Ne tik dėl to, jog žinojo, kad ji užpyks dar 
labiau, kai išgirs, jog jis nardė tokioje vietoje kaip Perkūno 
ragas. Jis norėjo laivo radimo vietą išlaikyti paslaptyje, kol 
pasimatys su Hartu Treversu. 

— Aš radau vokiečių povandeninį laivą, kuris guli dug- 
ne nuo 1945 metų. Tai viskas, ką galiu pasakyti, Dženi. 

Jos akys išsiplėtė. 

— O Dieve! 

— Man pavyko prasiskverbti vidun. Ten radau metalinį 
lagaminėlį, nepraleidžiantį vandens. Jame buvo kapitono die- 
noraštis. Jis parašytas vokiečių kalba, kurios aš nemoku, ta- 
čiau jame radau keletą pažįstamų ir žymių vardų. 

— Pavyzdžiui? 

— Martinas Bormanas ir Vindzoro hercogas. 

Ji gerokai nustebo. 

— Henri, ką tai reiškia? 

— Tai aš ir pats norėčiau sužinoti, — jis paėmė jos ran- 
ką. — Ar prisimeni tą anglą, mano draugą — kontradmirolą 
Treversą? 

— Tą, su kuriuo tu kariavai Korėjoje? Aišku, tu prista- 
tei mane jam užpraeitais metais, kai mes atostogavome Maja- 
myje, o jis buvo ten pravažiuodamas. 

— Aš jam paskambinau. Jis turi daug archyvinės medžia- 
gos apie Vokietijos karinį jūrų laivyną. Man paprašius, jis pa- 
tikrino to povandeninio laivo duomenis. Ant jo korpuso dažais 
užrašytas skaičius 180, tačiau laivas su tokiu numeriu buvo ki- 


48 


tos modifikacijos ir nuskendo Biskajos įlankoje 1944 metais. 

Dženi abejodama palingavo galvą. 

— Bet ką visa tai reiškia? 

— Daugelį metų apie Bormaną sklandė įvairūs gandai. 
Apie jį sukurta šimtas knygų, kurių autoriai vienu balsu tvirti- 
na, jog Bormanas nežuvo Berlyne karo pabaigoje, kad jis suge- 
bėjo pasprukti ir pasislėpti. Yra žmonių, mačiusių jį Pietų Ame- 
rikoje, arba tvirtinančių, kad matė. 

O kuo čia dėtas Vindzoro hercogas? 

— Dievai jį žino, — pakraipė galvą Beikeris. — Žinau 
tik, kad visa tai gali būti svarbu, be to, Dženi, tai aš radau tą 
velnio laivą, aš, Henris Beikeris. O, Dieve, aš nenumanau, kas 
rašoma dienoraštyje, bet galbūt tai pakeis istorijos eigą. 

Atsistojęs jis priėjo prie laiptų turėklų ir suspaudė juos 
abiem rankomis. Dženi niekada dar nematė jo tokio susijaudi- 
nusio. Irgi atsistojusi ji padėjo ranką jam ant peties. 

— Nori, aš važiuosiu kartu? 

— Velniai rautų, ne, tai visiškai nebūtina. 

— Bilis ir Meri susitvarkytų čia vieni. 

Beikeris papurtė galvą. 

— Po kelių dienų aš grįšiu. Manęs nebus daugiausia ke- 
turias paras. , 

— Puiku, — ji prisivertė nusišypsoti. — Tada geriau 
eikime į namą, aš padėsiu tau susidėti daiktus. 

Skrydis “Karib aviation" kompanijos “Partenavijos “ 
lėktuvu praėjo be nuotykių, nežiūrint stiprių priešpriešinio vėjo 
gūsių. Lėktuvas nusileido vėliau, nei Beikeris tikėjosi — maž- 
daug pusę septinių vakaro. Kol jis praėjo pro muitininkus, at- 
siėmė bagažą ir priėjo prie “Britanijos avialinijų" staliuko, laik- 
rodžio rodyklė rodė septynias valandas. Aplenkęs saugumo tar- 
nybos kordoną, Beikeris atsidūrė išvykimo salėje, o po dešim- 
ties minučių buvo paskelbta apie laipinimą į lėktuvą. 

Pirmosios klasės keleivių, skrendančių šios kompani- 
jos reisu, aptarnavimas buvo, kaip visada, nepriekaištingas. 
Nepaleisdamas iš rankų trečiojo rango kapitono Frimelio la- 
gaminėlio, Beikeris paėmė iš stiuardesės rankų bokalą su 

šampanu ir ėmė apžiūrinėti jame gulėjusius dokumentus — ne 
tik dienoraštį, bet ir fotografijas bei laiškus, nors nesuprato nė 
vieno žodžio. Karinio jūrų laivyno karininko fotografija jį suin- 
trigavo. Galbūt tai buvo pats Frimelis. Iš nuotraukos žvelgė prie- 
šo veidas, tačiau Beikeris kažkodėl nejautė jam priešiškumo. 
Net karo metais įvairiausių tautybių jūreiviai, kaip paprastai, 
gerbė vienas kitą. Galų gale jų bendru priešu buvo jūra. 

Uždaręs lagaminėlį, Beikeris padėjo jį ant lentynos virš 
galvos, ir kaip tik šią akimirką buvo pranešta, jog lėktuvas 
rengiasi kilti. Trumpindamas laiką, jis ėmė skaityti Londono 
laikraščius, kurių tikrai čia nestigo. Lėktuvui pakilus, atnešė 
valgį, o kai padėklai buvo nurinkti, stiuardesė jam priminė, 
kad priešais kiekvieną keleivį ant krėslo nugaros yra įmontuo- 
tas mažas vaizdo magnetofono ekranas, ir pasiūlė lankstinuką 
su ilgu turimų videofilmų sąrašu. 

Beikeris probėgšmais peržvelgė jį. 

Staiga jis nežymiai krūptelėjo, lyg skruzdės būtų perbė- 
gusios oda. Sąraše pamatė filmą, apie kurį buvo daug girdėjęs. 
Tai buvo vokiečių sukurtas filmas, kuris vadinosi “Povande- 
ninis laivas". Tikriausiai tai už širdies griebianti istorija apie 
gyvenimą povandeniniame laive visų sunkiausiais karo metais. 

Pasidavęs staigiam 1mpulsui, Beikeris paprašė atnešti 
filmą ir didelį bokalą viskio. Stiuardesių brigada, aptarnau- 
janti pirmos klasės keleivius, visame salone nuleido ant iliu- 
minatorių užuolaidėles, kad norintieji galėtų snūstelėti. Bei- 
keris įstatė į vaizdo magnetofoną kasetę, užsidėjo ausines ir, 
įsitaisęs krėsle patogiau, ėmė žiūrėti filmą. Jį supo švelni prie- 
blanda. Po dvidešimties minučių jis paprašė atnešti dar vieną 
bokalą viskio ir Žiūrėjo toliau. Tai buvo labiausiai jaudinantis 
filmas iš visų kada nors jo matytų, 

Praėjus valandai, Beikeris nusprendė, jog užteks. Išjun- 
gęs vaizdo magnetofoną, jis atlošė atgal krėslą ir atsigulė, įsmei- 
gęs akis į erdvę ir mąstydamas apie 180-0jo povandeninio lai- 
vo trečiojo rango kapitoną bei jo lemtingą žūtį Perkūno rage. 
Įdomu, kas ten atsitiko. Taip bemąstydamas Beikeris užmigo. 

3 skyrius 


Dešimtą valandą už namo Lordo Norto gatvėje durų pa- 
sigirdo skambutis. Hartas Treversas pats atidarė duris ir išvy- 
do Henrį Beikerį, stovintį lietuje ir laikantį vienoje rankoje 
rastąjį lagaminėlį, o kitoje — lagaminą su asmeniniais daik- 
tais. Apsiausto jis neturėjo, striukės apykaklė buvo pakelta. 

— Drauguži! — susijaudinęs šūktelėjo Treversas. — Dėl 
Dievo meilės, užeik, nes tuoj peršlapsi ligi siūlo galo. Tu, aiš- 
ku, apsistosi pas mane. 

Treversas uždarė duris. 

— Jei tai tavęs neapsunkins, seni. 

— Malonu girdėti, kai tave vėl taip vadina. Vėliau aš 
palydėsiu tave į svečių kambarį. O kol kas tu papusryčiausi. 
Mano ekonomei šiandien išeiginė, tad aš tau paruošiau jūrei- 
viškus pusryčius. 

— Dabar neblogai būtų išgerti kavos. 

Jie nuėjo į didelę jaukią virtuvę. Treversas pastatė ant 
viryklės arbatinuką. Beikeris padėjo ant stalo lagaminėlį. 

— Štai jis. 

— Nuostabu. 

Atidžiai apžiūrėjęs Vokietijos karinio jūrų laivyno ski- 
riamuosius ženklus, Treversas pakėlė galvą. 

— Tu leidi? 

— Dėl to ir atvažiavau. 

Treversas atidarė lagaminėlį ir greitai peržvelgė laiškus. 

— Šie laiškai greičiausiai buvo saugomi kaip atminimas, 
nes rašyti 1943-1944 metais. Atrodo, visi jie nuo žmonos. — Jis 
ėmėsi fotografijų. — Riterio kryžiaus kavalierius? — Tikriau- 
siai tada jis buvo dar berniūkštis. Treversas pažvelgė į moters 
ir dviejų mažų mergaičių nuotraukas ir perskaitė vokišką už- 
rašą kitoje pusėje vienos iš jų. — O Dieve! 

— Kas ten? 

— Čia užrašyta: “Mano mylima žmona Loti ir dukros — 

Ilzė ir Mari, žuvusios, bombarduojant Hamburgą 1944 metais 
rugpjūčio 8-ąją." 

— Dieve mano! 

— Dabar aš lengvai galėsiu nustatyti jo asmenybę. Turiu 
knygą, kur išvardinti visi Riterio kryžiaus kavalieriai. Tai aukš- 
čiausias vokiečių apdovanojimas už drąsą. Tu kol kas išvirk 
kavos, o aš eisiu paieškoti knygos. 

Treversas išėjo. Beikeris surado puodelius, išėmė iš šal- 
dytuvo skardinę tirpaus sauso pieno, ir, jam baigiant visus pa- 
siruošimus, grįžo Treversas su minėta knyga. Atsisėdęs prie- 
šais Beikerį, jis prisitraukė puodelį su kava. 

— Na štai, radau. Paulis Frimelis, trečiojo rango kapi- 
tonas. Pradėjo tarnauti kariniame jūrų laivyne, turėdamas jau- 
nesniojo karininko laipsnį, du metus pasimokęs Heidelbergo 
universiteto Medicinos fakultete. Pasižymėjo ypatingais suge- 
bėjimais, plaukiodamas povandeniniais laivais. Riterio kry- 
žių gavo 1944 metų liepą, kai paskandino italų kreiserį. Aiš- 
ku, tuo metu jie buvo perėję į mūsų pusę. Po to buvo pervestas 
į kranto tarnybą Kilyje, — Treversas susiraukė. — Dieve ma- 
no, viena mįslė po kitos. Čia rašoma, kad jis žuvo 1945 metų 
balandį oro antpuolio metu Kilyje. 

— Velniai rautų. 

— Visiškai teisingai, — atsivertęs dienoraštį, Treversas 
pažvelgė į pirmąjį puslapį. — Puikus parašas, ir aiškiai įskai- 
tomas. — Jis skubiai pervertė lapus. — Kai kurie įrašai gana 
trumpi. Čia daugiau kaip trisdešimt puslapių. 

— Kaip prisimenu, tu puikiai moki vokiečių kalbą. 

— Kaip tikras vokietis, seni, mano senelė iš motinos 
pusės kilusi iš Miuncheno. Žinai, ką aš padarysiu? Tuoj pat 
išversiu tą dienoraštį ir įrašysiu į savo kompiuterio atmintį. 
Visa tai užims ne daugiau kaip pusantros valandos. O tu kol 
kas papusryčiauk. Kumpis ir kiaušiniai šaldytuve, duonos rasi 
štai ten. Pavalgęs ateik į mano kabinetą. 

Jis išėjo. Beikeris, džiaugdamasis, kad reikalai paju- 
dėjo iš vietos, kibo į pusryčius, pagaliau pajutęs, koks jis alka- 
nas. Atsisėdęs už stalo, Beikeris pusryčiavo, tuo pat metu žiū- 

rėdamas Treverso paliktą šįrytinį “ Taims" numerį. Praėjo tik- 
riausiai valanda, kol jis, nurinkęs stalą, įžengė į kabinetą. 

Treversas sėdėjo prie kompiuterio, atidžiai žvelgdamas 
į ekraną, jo pirštai vikriai bėgiojo klavišais. Dešinėje pusėje 
ant nedidelio piupitro stovėjo atverstas dienoraštis. Treversas 
buvo itin susikaupęs. 

— Na, kaip reikalai? — linksmai paklausė Beikeris. 

— Palauk, prašau minutėlę, seni. 

Gūžtelėjęs pečiais, Beikeris atsisėdo į krėslą prie židi- 
nio ir pasiėmė žurnalą. Absoliučioje tyloje girdėjosi tik pirštų 
stuksenimas į klavišus, po to Treversas staiga šūktelėjo: “O 
Dieve!", po kelių minučių: “Ne, negaliu patikėti". 

— Dėl Dievo meilės, Hartai, ką tu ten radai? 

— Pakentėk dar minutę, seni, jau beveik viskas. 

Beikeris sėdėjo kaip ant adatų, bet galiausiai Treversas 
garsiai atsiduso ir atsilošė į kėdės atkaltę. 

— Viskas. Dabar atspausdinsiu visą tekstą. 

— Ar yra kas nors įdomaus? 

— Įdomaus? — Treversas kimiai, nenatūraliai nusijuo- 
kė. — Tai per švelniai pasakyta. Pirmiausia turiu pastebėti, 
jog tai ne oficialus laivo žurnalas, bet labiau privataus asmens 
užrašai apie ypatingas aplinkybes, susiklosčiusias paskutinio 
reiso metu. Galbūt jis bandė kažkaip pateisinti save, kas žino, 
tačiau šis dokumentas — tikriausia sensacija, ir tai dar per 
švelniai pasakyta, 

— Velniai griebtų, ką turi omenyje? 

— Perskaityk pats. O aš einu paruošti dar kavos, — tarė 
Treversas, kai spausdintuvas nutilo. Jis įteikė atspausdintus 
lapus krėsle prie židinio sėdinčiam Beikeriui, kuris tuoj įniko 
juos skaityti. 


“Bergenas, Norvegija, 1944 balandžio 30 d. Aš, Paulis Fri- 
melis, pradedu rašyti šį dienoraštį greičiausiai dėl neįprastos 
užduoties pobūdžio,o ne del kokios kitos priežasties. Mes iš- 
plaukėme iš Kylio prieš dvi paras povandeniniu laivu, kurio nu- 
meris 180. Tiesą sakant, aš esu laivo, kuris buvo sunaikintas 

bombardavimo metu, vadas. Puikiai žinau, kad mūsų laivui 
suteiktas neegzistuojančio laivo numeris. Įsakymas gautas iš 
admirolo Denico, neleidžia dviprasmiškai dvejoti. Keleivis, kurį 
aš turėsiu paimti į laivą, atvyks šį vakarą iš Berlyno, nors man 
sunku tuo patikėti. Jis turės tikslų įsakymą, pasirašytą paties 
fiurerio. Iš jo aš sužinosiu, kur mes vyksime toliau." 


Tekstas nutrūko. Kitas įrašas buvo padarytas tos pačios 
dienos vakare. 


“Aš gavau įsakymą sekti skridimo taką, kur nusileido 
“Faizelerio-Štorcho" lėktuvas. Po kelių minučių iš jo išlipo žmo- 
gus SS generolo uniforma ir paklausė, ar aš esu trečiojo rango 
kapitonas Frimelis. Jis taip ir neprisistatė, nors tada mane ap- 
niko jausmas, jog kažkur jį mačiau. 

Užlipęs ant pirso, jis, prieš žengdamas į laivą, pasivedėjo 
mane į šoną ir įteikė užanspauduotą voką. Atplėšęs jį, radau 
paties fiurerio įsakymą, apie kurį užsiminė admirolas Denicas. 
Jame buvo rašoma: 

“Nuo Vokietijos vado ir kanclerio. 

Šiuo metu aš suteikiu reichsleiteriui Martinui Bormanui 
visapusiškus įgaliojimus, sprendžiant klausimus, turinčius gy- 
vybiškai svarbią reikšmę, užtikrinant Trečiojo reicho tęstinu- 
mą. Visiškai jam paklusdamas, jūs privalote visada atsiminti 
iškilmingą karinio jūrų laivyno karininko priesaiką, duotą sa- 
vo fiureriui, — bet kokiomis aplinkybėmis besąlygiškai vykdy- 
ti visus jo įsakymus". 

Dabar aš prisiminiau, kad kartą mačiau Bormaną kaž- 
kokiame visaliaudinio pobūdžio oficialiame renginyje Berlyne 
1942 metais. Mažai kas pažinojo šį žmogų, nes iš visų mūsų 
vadų jis buvo žinomas menkiausiai. Bormanas atrodė mažes- 
nis, nei aš įsivaizdavau.Jo veido bruožai buvo grubūs, o rankos 
neproporcingai ilgos. Tiesa sakant, jei jis būtų apsirengęs dar- 
bininkiškais rūbais, palaikytum jį dokeriu arba padienininku. 
Reichsleiteris paklausė, ar esu pasirengęs paklusti, ir aš, netu- 
rėdamas kitos išeities, pasakiau, jog taip. Jis leido suprasti, jog 

karininkams ir laivo ekipažo nariams liks žinomas kaip genero- 
las Straseris. 


1945m. gegužės Id. Nors karininkų kajutė visų erdviau- 
sia laive, joje laisvai gali tilpti tik trys. Aš įsitaisiau joje pats, o 
reichsleiteriui pasiūliau vado kajutę šalia kairiojo borto, už ka- 
rininkų kajutkompanijos. Tai vienintelė atskira kajutė, kurią 
mes turime, nors nuo kajutkompanijos ją skiria tik veltinė užuo- 
laida. Kai išplaukėme iš Bergeno, pasinaudoję vakariniu ato- 
slūgiu, reichsleiteris užkopė pas mane ir pranešė, kad paskyri- 
mo vieta — Venesuela. 


1945 m. gegužės 2 d. Kadangi laive yra šnorkelis, aš 
galiu gerai orientuotis po vandeniu, nors bijau, kad tai bus ne- 
įmanoma šiaurinėje Atlanto dalyje, esant blogoms meteorolo- 
ginėms sąlygoms. Aš pažymėjau kursą po vandeniu siaurais 
Farerų salų priklausančių Argentinai sąsiauriais, o kai įplauk- 
sime į Atlanto vandenyną, patikslinsiu laivo koordinates. 


1945 m. gegužės 3 d. Per radiją gavau iš Bergeno šokiruo- 
jančią žinią, jog fiureris žuvo gegužės 1-ąją, drąsiai kaudamasis 
mūsų karių priešakyje Berlyne, bandydamas sutrukdyti rusams 
pasiekti pergalę. Aš perdaviau šią skaudžią naujieną reichsleite- 
riui, kuris, mano manymu, sureagavo į tai stebėtinai ramiai. Po 
to jis liepė pranešti šią žinią ekipažo nariams, pabrėžiant, jog 
karas tęsis toliau. Po valandos mes gavome per radiją praneši- 
mą, jog admirolas suformavo laikiną vyriausybę Šlezvingo-Golš- 
teino žemėse. Abejoju, kad ji išsilaikys dabar, kai rusai jau Berly- 
ne, o amerikiečiai ir anglai — kitoje Reino pusėje." 


Beikerį smarkiai sujaudino tai, ką perskaitė, ir jis greitai 
pervertė keletą puslapių, kur buvo rašoma apie pačią kelionę. 


1945 m. gegužės 5 d. Gavau vadovybės įsakymą, nuro- 


dantį visiems jūroje esantiems povandeniniams laivams laiky- 
tis paliaubų, pradedant šiandiena, nuo aštuntos valandos ryto, 

ir grįžti į bazę. Aš aptariau šį klausimą su reichsleiteriu jo kaju- 
tėje. Jis pasakė, jog turi fiurerio įsakymą tęsti šią kelionę bet 
kokiu atveju ir paklausė, ar tik aš neabejoju šiuo įsakymu. Aš 
nežinojau, ką atsakyti, tada jis pasiūlė dieną ar dvi apgalvoti 
susiklosčiusią situaciją. 


1945 m. gegužės 8 d. Šįvakar mes per radiją gavome pra- 
nešimą, kurio aš laukiau. Besąlyginė kapituliacija. Vokietija pa- 
tyrė triuškinantį pralaimėjimą. Aš vėl susitikau su reichsleiteriu 
jo kajutėje ir pokalbio metu gavau šifruotą telegramą iš Bergeno, 
kurioje man buvo nurodyta arba grįžti, arba tęsti kelionę, vado- 
vaujantis ankstesniu įsakymu. Bormanas pereikalavo iš manęs 
besąlygiško paklusnumo ir nusprendė kreiptis į ekipažą, pasi- 
naudojant vidaus ryšiu. Jis prisistatė kas esąs ir paaiškino fiure- 
rio duoto įsakymo esmę. Po to jis pabreže, kad-Vokietijoje ne 
vienam iš mūsų nebėra vietos, o Venesueloje laukia draugai. Tie, 
kurie nori pradeti naują gyvenimą, pradės jį, o tiems, kurie nori 
grįžti į Vokietiją, bus suteikta ši galimybė. Nuginčyti jo argumen- 
tus buvo sunku, ir visi ekipažo nariai bei karininkai sutiko su juo. 


1945 m. gegužės 12 d. Plaukiame pietų kryptimi. Šian- 
dien priėmėme nešifruotą Kanados karinių Jūrų pajėgų stoties 
signalą, įsakantį visiems jūroje esantiems povandeniniams lai- 
vams pranešti savo tikslias koordinates, išplaukti į paviršių ir 
iškelti juodą vėliavą. Nepaklusus mus tikriausiai paskelbs pira- 
tais ir atakuos, pirmai progai pasitaikius. Ši žinia reichsleiterio 
beveik nesujaudino. 


1945 m. gegužės 16 d. Šnorkelis — tai oro siurblys, ky- 
Šantis virš vandens, kai mes plaukiame po vandeniu tokiame 
gylyje, kokio pakanka, kad galėtum naudotis periskopu. Tokiu 
atveju laivas gali judėti po vandeniu, varomas dizelinių varik- 
lių, ir nenaudoti savo baterijų. Šis prietaisas sukelia tam tikrų 
problemų, nes jeigu jūra smarkiai banguoja, o šiuo atveju At- 
lanto vandenynas neturi konkurentų, rutulinis čiaupas užsida- 
ro. Tai įvykus, varikliai kaip ir anksčiau siurbia orą, sumažin- 

dami slėgimą laivo viduje ir keldami pavojų laivo ekipažui. 
Trims mūsų žmonėms plyšo ausų būgneliai, tačiau, judėdami 
to siurblio pagalba, esame sunkiau pastebimi iš oro. 


1945 m. gegužės 17 d. Mes jau esame tokioje Atlanto 
gilumoje, jog tikriausiai neverta būgštauti, kad mus kas nors 
pastebės iš oro. Todėl šiandien aš nusprendžiau iškilti į pavir- 
šių. Mes plaukiame kaip tik ta Atlanto dalimi, kur dažnai siau- 
čia štormai, mus visą laiką aplieja vandeniu, 0 šansai sutikti ką 
nors šiose platumose beveik lygūs nuliui. 


1945 m. gegužės 20 d. Reichsleiteris retai palieka savo 
kajutę, išeina tik papietauti su karininkais, o likusį laiką mie- 
liau vartosi savo lovoje ir skaito. Šiandien jis paklausė, ar gali 
palaikyti man kompaniją, kol aš stebėsiu horizontą. Jis pakilo 
ant tiltelio, atitverto papildomomis užtvaromis, jei kartais kiltų 
tokia pat audra, kai laivas skynėsi sau kelią per penkiolikos 
dvidešimties pėdų aukščio bangas, ir liko labai patenkintas tuo, 
ką matė. 


1945 m. gegužės 21 d. Ši naktis buvo labai nepaprasta. 
Per pietus reichsleiteris smarkiai pasigėre. Vėliau jis pasikvietė 
mane į savo kajutę ir, ištraukęs iš lagamino butelį viskio, pri- 
vertė išgerti su juo. Reichsleiteris gėrė nesustodamas ir daug 
pasakojo apie fiurerį ir paskutiniąsias bunkerio gyventojų gyve- 
nimo dienas. Kai aš paklausiau, kaip jam pavyko pabėgti, jis 
atsake, kad išgelbėjo Draugystės prospektas Berlyne, tapęs pa- 
kilimo taku lėktuvui. Ištuštinęs viskio butelį, jis iš po lovos iš- 
traukė kuprinę ir atidarė ją. Išėmęs iš ten lygiai tokį pat, kaip 
mano, metalinį karinio jūrų laivyno kapitono lagaminėlį, jis pa- 
dėjo jį ant lovos ir atkimšo naują viskio butelį. 

Tuo metu jis jau buvo visiškai girtas ir ėmė man pasa- 
koti apie savo paskutinį susitikimą su fiureriu, kuris įpareigojo 
jį pasirūpinti Trečiojo reicho ateitimi. Jo žodžiais tariant, prieš 
daugelį metų SS sukūrė organizaciją, pavadintą "Odesa", ku- 
rios paskirtis — laikinai pralaimėjus karą, padėti, kad pasi- 

slėptų tie SS ir kitų padalinių karininkai, kurie bus reikalingi 
tolimesnei kovai. 

Paskui jis ėmė kalbėti apie “Draugų ratą" — organiza- 
ciją, sukurtą nacionalsocializmo idėjoms propaguoti po karo. 
Šimtai milijonų dolerių buvo pervesta į Šveicarijos, Pietų Ame- 
rikos ir kitų šalių bankus, o kiekvienoje šalyje yra aukštas pa- 
reigas užimančių mūsų draugų. Paėmęs nuo lovos metalinį la- 
gaminėlį, reichsleiteris atidare jį ir ištraukė segtuvą. Jis pavadi- 
no pastarąjį “Žydrąją knygą". Reichsleiteris tikino, jog segtuve 
yra Anglijos aristokratijos atstovų, parlamento narių ir dauge- 
lio amerikiečių, slapta palaikiusių fiurerį trisdešimtaisiais me- 
tais, sąrašai. Jo žodžiais tariant, tai buvo Vindzoro protokolas 
— slaptas Vindzoro hercogo susitarimas su fiureriu, pasirašytas 
1940-aisiais metais Portugalijos mieste Ešturilyje. Šiame doku- 
mente hercogas pasirašė sutinkąs užimti sostą, vokiečiams oku- 
pavus Angliją. Aš paklausiau, kokią vertę turi šis dokumentas 
ir ar gali reichsleiteris garantuoti, kad jis tikras. Bormanas ne 
juokais įširdo ir pareiškė, kad “Žydrosios knygos" sąrašuose 
figūruoja tie, kurie padarys bet ką, norėdami išvengti demaska- 
vimo, 0 jo paties ateitis pakankamai aprūpinta. Tada aš pa- 
klausiau, ar jis tuo įsitikinęs. Reichsleiteris nusikvatojęs atsa- 
kė, kad anglų džentelmeno žodžiu visada galima pasikliauti. 
Tuo metu jis jau buvo taip nusitašęs, kad man teko nutempti 
Jį į lovą. Vos padėjęs galvą ant pagalvės, reichsleiteris tučtuo- 
jau užmigo, o aš kruopščiai ištyriau lagaminėlio turinį. “Žyd- 
rojoje knygoje" paminėti vardai man nieko nesakė, tačiau Vin- 
dzoro protokolas atrodė gana tikroviškas. Be to, lagaminėlyje 
dar radau sąskaitų kodus ir fiurerio įsakymą. Uždaręs lagami- 
nėlį, aš pakišau jį po lovą, kur gulėjo kiti jo daiktai". 


Perskaitęs iki šios vietos, Beikeris padėjo dienoraštį, at- 
sistojo ir priėjo prie lango. 

— O štai ir kava, — iškilmingai paskelbė, į kambarį 
įžengęs Hartas Treversas. — Aš pamaniau, kad man geriau 
išeiti, kol tu surikiuosi savo mintis. Viską perskaitei? 

— Ką tik perskaičiau įrašą apie tai, ką Bormanas pasa- 
kojo gegužės 21-ąją. 

— Įdomiausia dar priešakyje, seni. Aš greitai grįšiu. 
Treversas vėl išėjo. 


“1945 m. gegužės 25 d. Penki šimtai mylių į šiaurę nuo 
Pucrto Riko. Aš nusprendžiau per Anegado sąsiaurį, aplenkęs 
Užuovėjos salas, patekti į Karibų jūrą, o iš ten netrukdomas 
pasiekti Venesuelos krantus. 


1945 m. gegužės 26 d. Reichsleiteris išsikvietė mane į 
savo kajutę ir pranešė, jog, prieš pasiekiant paskyrimo vietą, 
reikia kai kur sustoti, ir pareiškė norą žvilgtelėti į Virginijos salų 
žemėlapį. Jis parodė Semsono rifą, esantį netoli Sent Džono 
salos, priklausančios JAV, bet stūksantį britų teritoriniuose van- 
denyse už kelių mylių nuo Normano salos, įeinančios į Virgini- 
jos salų, priklausančių Didžiajai Britanijai, sudėtį. Jis nekomen- 
tavo, kodėl pageidavo ten sustoti. 


1945 m. gegužės 27 d. 21 valandą priplaukėme Semsono 
rifą. Naktis tamsi, mėnulis jaunas. Krante pastebėjome keletą 
šviesų. Reichsleiteris paprašė nuplukdyti jį į krantą pripučiama 
valtimi, ir aš įsakiau viršilai Šrederiui tai padaryti. Prieš išplauk- 
damas jis pakvietė mane į savo kajutę ir pranešė, jog ruošiasi 
krante susitikti su draugais, bet, nebūdamas tikras dėl savo sau- 
gumo, neima nieko svarbaus. Reichsleiteris prisakė man sau- 
goti lagaminėelį, kurį paliko ant lovos, ir įteikė man užantspau- 
duotą voką, kur, jo žodžiais tariant, nurodoma, į ką man kreip- 
tis Venesueloje, jei jam kas nors nutiktų, ir kur užrašyta žmo- 
gaus, kuriam privalesiu įteikti šį lagaminelį, pavardė. Borma- 
nas įsakė atsiųsti Šrederį jo paimti antrą valandą nakties. Ne- 
radęs reichsleiterio krante, aš privalėjau tikėtis pačio blogiau- 
sio ir išplaukti. Jis buvo apsirengęs kaip civilis. Karinę uniformą 
Bormanas paliko laive." 


Šią minutę į kambarį vėl įėjo Treversas. 


— Vis dar negali atsitraukti? 
— Liko paskutinis įrašas. 

Priėjęs prie bufetėlio su alkoholiniais gėrimais, admi- 
rolas įpylė į du bokalus viskio. 

— Išgerk, — tarė jis, tiesdamas vieną bokalą Beikeriui. — 
Tau bus labai į naudą. 


“1945 m. gegužės 28 d. Vidurnaktis. Aš ką tik nusileidau 
nuo tiltelio, ir mane nustebino neįtikėtina tyla, viešpataujanti 
aplinkui. Tai buvo gana keista. Nieko panašaus anksčiau ne- 
buvo patyręs. Tolumoje, prie horizonto linijos, žybtelėjo žaibas, 
po to sugriaudė griaustinis. O čia, lagūnoje, buvo tylu. Tai ma- 
ne baugino. Laukdamas, kol radistas atneš orų suvestinę, aš 
pažymėjau šią vietą žemėlapyje." 


Šioje vietoje tekstas nutrūko, po to paskubomis buvo 
įrašyta dar keletas eilučių. 


“Radiograma, priimta iš Sent Tomo, skelbia, kad į mūsų 
pusę nepaprastai greitai juda uraganas. Mes privalėsime plauk- 
ti į gilesnių vandenų rajoną ir nusileisti į dugną, kad pralauktu- 
me, kol uraganas praeis. Reichsleiteriui teks atsiduoti likimui". 


— Tiktai šiems vaikinams taip ir nepavyko išvengti ura- 
gano, — tarė Treversas. — Jis užgriuvo tą akimirką, kai jie dar 
buvo pažeidžiami. Iš visko sprendžiant, laivas trenkėsi į tą pa- 
tį rifą, kur tu jį ir radai. 

— Bijau, jog taip. Tada srovė tikriausiai užnešė jį ant 
šelfo, virš kurio kabojo uola. 

— Ten jis ir pragulėjo visus šiuos metus. Keista, kad 
niekam nepavyko jo rasti. 

— Nieko keisto. Ši vieta garsėja bloga šlove. Niekas ten 
ir nosies nekiša. Ji pernelyg toli, kad žmonės, nardantys savo 
malonumui, ten plauktų, be to, ten pavojinga. Ir dar vienas 
dalykas. Jei neseniai siautėjęs uraganas nebūtų nulaužęs uo- 
los, aš ir pats, ko gero, nebūčiau jo pastebėjęs. 

— Tu juk iki šiol ir nepasakei, kur jį radai, — švelniai 
papriekaištavo Treversas. 


60 


— Na, tai mano asmeninis reikalas. 

Treversas nusišypsojo. 

— Suprantu, seni, suprantu, bet turiu tau pasakyti, kad 
šis reikaliukas atneš tau aibes nemalonumų. 

— Kur tu lenki, velniai rautų? 

— Pirmiausia, po visų gandų ir prasimanymų, klajoju- 
sių po pasaulį beveik penkiasdešimt metų, mes, atrodo, turi- 
me svarių įrodymų, jog Martinui Bormanui pavyko pasprukti 
iš Berlyno. 

— Nairkasišto? 

— Bet tai dar ne viskas! “Žydrojoje knygoje" yra čia, 
Anglijoje, gyvenančių Žmonių, simpatizavusių Hitleriui, sąra- 
šas. Tai ne tik aristokratijos atstovai, bet ir parlamento depu- 
tatai, ir daugybė tavo tėvynainių. Dar blogiau, yra Vindzoro 
protokolas. 

— Ką nori tuo pasakyti? — paklausė Beikeris. 

— Iš dienoraščio aišku, kad Bormanas saugojo tuos po- 
pierius kitame lagaminėlyje, panašiame į šį, kuris ir ugnyje 
nedega, ir vandenyje neskęsta, — Treversas paplojo per laga- 
minėlį. — Ir jis paliko tą lagaminėlį povandeninio laivo vado 
kajutėje. O dabar pasvarstykime. Paskutinis Frimelio įrašas 
teigia, kad jis buvo vairinėje, prie žemėlapio, ir rašė dienoraš- 
tį, kai atėjo radiograma, pranešanti apie uraganą.- Frimelis įki- 
šo dienoraštį į savo lagaminėlį, užrakino jį, tai truko vos ke- 
lias sekundes, o paskui paskelbė pavojų. Todėl tu ir radai laga- 
minėlį vairinėje. 

— Logiška, — sutiko Beikeris. 

— Nane, tu dar nesuvokei esmės, o juk svarbiausia tai, 
kad dienoraštis, tiek metų išbuvęs jūros dugne, visiškai nenu- 
kentėjo. 

— Kur tu suki? 

— Tie daikčiukai pagaminti taip, kad išliktų sveiki bet 
kokiomis aplinkybėmis. O tai reiškia, kad Bormano lagaminėlis 
kaip ir anksčiau guli laivo vado kajutėje kartu su “Žydrąja kny- 
ga", Vindzoro protokolu ir asmeniniu Hitlerio įsakymu Borma- 
nui. Net praėjus tiek metų, šiuose dokumentuose esantys faktai 

sukeltų grandiozinį skandalą, o ypač — Vindzoro protokolas. 

— Aš nesiruošiu veltis į jokius skandalus. 

— Tikiu, aš tave pakankamai gerai pažįstu, bet kas nu- 
tiks, jei kažkas kitas suras povandeninį laivą? 

— Aš tau jau sakiau — niekas ten ir nosies nekiša. 

— Bet taip pat sakei, jog uola nuvirto, ir dabar povande- 
ninis laivas gana gerai matomas. Aš manau, kad gali atsirasti 
ir daugiau mėgėjų, norėsiančių panardyti toje vietoje. 

— Tąsyk jūra buvo neįprastai rami. Ta vieta garsėja blo- 
ga šlove, niekas nedrįsta ten plaukti, patikėk manimi. Be to, 
vado kajutė yra už karininkų kajutkompanijos, prie kairiojo 
borto, kaip rašė Frimelis savo dienoraštyje. 

— Tiksliai. Kartą man teko pabuvoti septintos moditika- 
cijos povandeniniame laive. Laivyne jų buvo tik keletas, po ka- 
ro juos nurašė. Taip vadinamoji kapitono kajutė tuose laivuose 
yra priešais radisto kabiną. Iš ten iki vairinės — vienas žingsnis. 
Štai kur esmė. 

— Taip, aš ir sakau, kad į vidų patekti neįmanoma. Prie- 
kinis vandens nepraleidžiantis liukas aklinai uždarytas ir už- 
rūdijęs. 

— To ir galima tikėtis. Jei laivas pateko į bėdą, kapitonas 
pirmiausia pasirūpino uždaryti visus vandens nepraleidžiančius 
liukus. Taip paprastai ir daroma. 

— Aš bandžiau pasukti ratuką, bet veltui — jis visiškai 
užrūdijęs. Durų taipogi iš vietos nepajudinsi. Ne, ten neįma- 
noma prasibrauti. 

— Padėties be išeities nebūna, Henri, ir mes abu tai ži- 
nome. 

Minutėlę Treversas sėdėjo susiraukęs, po to prabilo: 

— Klausyk, aš norėčiau parodyti šį dienoraštį vienam 
savo draugui. 

— Kam? 

— Brigados generolui Čarlzui Fergiusonui. Mes pažįs- 
tami jau daug metų. Galbūt jis galės ką nors mums patarti. 

— O kuojis užsiima? 

— Jis dirba žvalgyboje. Vadovauja specialiam kovos prieš 

terorizmą padaliniui, pavaldžiam tiktai ministrui pirmininkui. 
Beje, ši informacija konfidenciali. 

— Mano manymu, tai ne jo sritis. 

— Tu tik leisk jam parodyti dienoraštį, seni, — širdingai 
tarė Treversas. — Pažiūrėsim, ką jis pasakys. 

— Gerai. Tačiau vieta, kur radau laivą, liks mano maža 
paslaptimi. 

— Žinoma. Jei nori, galime eiti kartu. 

— Ne, aš geriau išsimaudysiu ir gal truputį pasivaikš- 
čiosiu. Po ilgo skrydžio man visada sukasi galva. Jei tu nu- 
spręsi, jog tai būtina, aš galėsiu susitikti su brigados generolu 
Fergiusonu vėliau. 

— Kaip nori. Palieku namą tavo dispozicijoje. Kur ką 
rasti — tu Žinai. 

Beikeris išėjo. Paėmęs telefonų knygą, Treversas rado 
asmeninį Fergiusono numerį. Jį sujungė su generolu iškart. 

— (Čarlzai, tai Hartas Treversas. 

— Sveikas, seni, senokai mes su tavimi nesimatėme. 

Treversas iškart perėjo prie reikalo. 

— Čarlzai, mums reikia kuo skubiau susitikti. Man į 
rankas pateko tiesiog iš kojų verčiantis dokumentas. 

Kaip įprastai, Fergiusonas nė ausim nekrustelėjo. 

— Iš tikrųjų? Na ką gi, gerai. Tu Žinai mano butą Kven- 
dišo parke? 

— Žinoma. 

— Laukiu tąvęs ten po pusvalandžio. 


Fergiusonas atsisėdo ant sofos prie židinio skoningai 
apstatytoje svetainėje, Treversas įsitaisė priešais jį. Atsivėrė 
durys, ir sniego baltumo švarku vilkįs Fergiusono tarnas Ti- 
mas, praeityje — kapralas, įėjo į kambarį. Jis padavė arbatą, 
po to, netaręs nė žodžio, išėjo. Tiesdamas ranką prie puodelio 
su arbata, Fergiusonas nesiliovė skaityti. Pagaliau jis atsilošė į 
krėslo atkaltę. 

— Visa tai atrodo gana keistai, ar ne? 

— Vadinasi, tu tiki, jog tai tiesa? 

— Tu apie dienoraštį? O, Dieve, žinoma, tikiu. Aš norė- 
jau pasakyti, jog tu, aišku, laiduoji už savo bičiulį Beikerį. Juk 
jis ne iš tų, kurie mėgsta iš musės dramblį lipdyti ? 

— Žinoma, ne. Mes kartu kariavome Korėjoje. Jis išgel- 
bėjo man gyvybę. Prieš keletą metų Beikeris vadovavo soli- 
džiai leidyklai Niujorke. Be to, jis multimilijonierius. 

— Ir jis atkakliai nenori tau pasakyti, kur yra tas laivas? 

— Beikerį galima suprasti. Juk jam pavyko padaryti stul- 
binantį atradimą, ir jis nepaprastai tuo didžiuojasi, — Trever- 
sas nusišypsojo. — Bet galų gale Beikeris mums viską išklos, 
tačiau apskritai tai ne tavo sritis. 

— Štai čia tu klysti, Hartai. Aš įsitikinęs, jog tai kaip tik 
mano sritis, nes dirbu ministrui pirmininkui, ir manau, kad 
reikia jam pranešti visa tai. 

— Yra vienas kabliukas. Jei Bormanas išlipo į krantą 
Semsono rife, vadinasi, buvo tam priežastis. Juk privalėjo jis 
su kuo nors susitikti, velniai rautų? 

— Galbūt kas nors turėjo sutikti jį, atplaukęs greitaei- 
giu kateriu ir t.t... Trumpai tariant, tu supranti, ką aš turiu 
omenyje. Aš noriu pasakyti, jog nebūdamas užtikrintas dėl savo 
saugumo, lagaminėlį jis greičiausiai paliko laive, kol neįsiti- 
kino, kad viskas tvarkoje. Beje, mes galime gana lengvai tai išsi- 
pektoriui Leinui, užsiimti šiuo reikalu. Tai tikras seklys, — 
Fergiusonas sukišo popierius, taip pat ir dienoraštį, atgal į vo- 
ką. — Duok man šiek tiek laiko. Mano vairuotojas visa tai 
nuveš į Dauningo gatvę. Dokumentus peržvelgs tik ministras 
pjrmininkas, o paskui žiūrėsime, kada jis galės mus priimti. 
"Aš greitai grįšiu. 

Išėjęs iš kambario, jis pasuko į savo kabinetą, o Trever- 
sas įsipylė sau dar arbatos. Staiga šaltis nuvilnijo jo kūnu. Tre- 
versas net krūptelėjo. Jis susirūpinęs priėjo prie lango ir pa- 
žvelgė laukan. Kaip ir anksčiau lijo, diena buvo kaip reta niū- 
ri. Jis atsigręžė kaip tik tuo metu, kai įėjo Fergiusonas. 

— Jis galės priimti mus ne anksčiau kaip antrą, tačiau 
aš šnektelėjau su juo asmeniškai, ir ministras pirmininkas pa- 

žadėjo skubiai peržvelgti popierius, kai tik juos gaus. O kol 
kas, seni, nepaisant ankstaus meto, mes važiuosime pusryčiau- 
ti į “Gariko" klubą. Aš pasakiau Leinui, jog mes būsime ten, 
jei jam pavyks greitai išsiaiškinti ką nors apie Semsono rifą. 


— Oras šlykštus. Kaip aš jo nekenčiu! 

— Didelis bokalas džino su toniku daro stebuklus, seni, — 
praleidęs Treversą į priekį, Fergiusonas paskui jį išėjo iš kam- 
bario. 

“Garike", susėdę vienas priešais kitą valgomojoje salė- 
je, jie suvalgė po bifšteksą ir po gabalą pyrago, o po to, nuėję 
prie barą, užsisakė du puodelius kavos. Čia juos ir surado Dže- 
kas Leinas. 

— O, štai ir tu, Džekai. Nagi, ar turi man ką nors, — 
pasidomėjo Fergiusonas. 

— Nieko ypatingo, sere. Semsono rifas priklauso vienai 
amerikiečių kompanijai, valdančiai viešbučių tinklą. Ji vadi- 
nasi “Semson kej holding". Jai priklauso vienas viešbutis Las 
Vege ir vienas — Los Andžele, trys — Floridoje, bet iš visko 
sprendžiant, viešbutis Semsono rife — jų puošmena ir pasidi- 
džiavimas. Aš atnešiau jums reklaminį lankstinuką. Jauki vie- 
telė, nieko nepasakysi, tačiau — tik milijonierių kišenei. 

Leinas stumtelėjo per stalą lankstinuką, ir jie įniko jį stu- 
dijuoti. Įprasti vaizdeliai — pliažai, sniego baltumo smėlis, pal- 
mės, kotedžai įspūdingos gamtos fone. 

— Jei tikėsime tuo, kas čia vaizduojama, tai tikras ro- 
jaus kampelis, — tarė Fergiusonas. — Matau, ten yra net lėk- 
tuvų pakilimo takas. 

— Taip, ir dar kazino. 

— Na, kazino greičiausiai nedidelis, — įsiterpė Trever- 
sas. — Jis gali aptarnauti daugiau kaip šimtą žmonių. 

— Svarbu ne žmonių kiekis, seni, — tarė Fergiusonas. — 
Svarbiausia — kiek pinigų banke. O kas ten vyko karo metu? 

— Ten visados veikė koks nors viešbutis. Tais laikais jis 
priklausė amerikiečių porai, Herbertams. Jie patys tuo metu 
plušėjo viešbutyje. Neužmirškite, kad Semsono rifas priklau- 

so Didžiajai Britanijai, o tai reiškia, jog įstatymų vykdymą, 
muitines bei kitus panašius dalykus kontroliuoja Tortola. Aš 
susisiekiau su valdyba, kuri pas juos tvarko valstybinių istaigų 
archyvus. Kaip paaiškėjo iš dosjė, karo metais viešbutis buvo 
tuščias. Retkarčiais jame gyvendavo žvejai iš Tortolos, viena 
šeima prižiūrėjo ir tvarkė pastatą — štai, regis, ir viskas. 

— Ne kažin kiek, bet vis dėlto ačiū, Džekai, tu šauniai 
padirbėjai. 

— Gal ką nors ir galėčiau iš to išpešti, jei Žinočiau rei- 
kalo esmę, sere. 

— Vėliau sužinosi, Džekai, vėliau. O dabar dink iš čia 
ir leisk Didžiajai Britanijai ramiai pagyventi. 

Šypsodamasis Džekas išėjo, o Fergiusonas pasisuko į 
Treversą. 

— Na ką, seni, Dauningo gatvė mūsų laukia. 

Kai jie įėjo į kabinetą, lydimi vieno iš padėjėjų, minist- 
ras pirmininkas sėdėjo prie rašomojo stalo. Pakilęs ir apėjęs 
aplink stalą, jis padavė Fergiusonui ranką. 

— Laba diena, generole. 

— Pone ministre pirmininke, leiskite pristatyti jums ad- 
mirolą Treversą. 

— Žinoma. Prašau sėstis, džentelmenai, — grįžęs prie sta- 
lo, ministras pirmininkas irgi atsisėdo. — Neįtikėtina istorija. 

— Tai dar per švelniai pasakyta, pone ministre pirmini- 
nke, — pritarė Fergiusonas. 

— Jūs labai protingai pasielgėte, atkreipęs į ją mano 
dėmesį. Labiausiai mane jaudina tai, kad į šį reikalą įsipainio- 
jęs vienas karališkosios šeimos narys. 

Suskambo telefonas. Pakėlęs ragelį, ministras pirminin- 
kas tarė: 

— Atsiųskite juos čia. 

Padėjęs ragelį, jis tęsė: 

— Aš žinau, generole, kad jūs ne itin mėgstate Saugumo 
valdybą, tačiau man atrodo, jog čia vienas iš tų atvejų, su ku- 
riuo, laikydamiesi savo susitarimo, turime juos supažindinti. 
Prisimenate, jūs sutikote palaikyti kontaktus su direktoriaus 
pavaduotoju Saimonu Karteriu ir seru Frensiu Peimeriu? 

— Tikrai taip, pone ministre pirmininke. 

— Perskaitęs dienoraštį, aš iškart pasikviečiau juos 
abu ir paprašiau paskaityti užrašus. Jie tuojau ateis. 

Po kelių sekundžių durys atsivėrė, ir, lydimi to pačio 
padėjėjo, įėjo du vyrai. Saimonui Karteriui buvo penkiasde- 
šimt metų. Tai buvo žemo ūgio, visiškai žilas vyriškis. Anks- 
čiau dėstęs universitete, jis niekada nebuvo aktyvus specialiųjų 
tarnybų agentas, o dabar panėšėjo į vieną iš tų šėšėlyje besisle- 
piančių žmonių, kurie vadovavo britų žvalgybai. Serui Frensiui 
Peimeriui buvo keturiasdešimt septyneri. Aukštas, išvaizdus, 
apsivilkęs mėlyną vilnonį kostiumą. Po kaklu jis ryšėjo karališ- 
kojo gvardiečio kaklaraištį, nes seras Frensis Peimeris didžia- 
vosi savo trejų metų tarnyba grenadierių pulke. Jo lūpų kam- 
pučiuose visada žaidė lengvutė šypsenėlė, kuri pasiutiškai ner- 
vino Fergiusoną. 

Paspaudęs rankas kambaryje esantiems žmonėms, jie at- 
sisėdo. 

— Taigi, džentelmenai? — kreipėsi į juos ministras pir- 
mininkas. 

— Vis dar viliuosi, jog tai mistifikacija, — tarė Peime- 
ris. — Sensacinga istorija. 

— Šiaip ar taip, ji praskleidžia paslapties, gaubusios Bor- 
mano vardą, šydą, — įsiterpė Saimonas Karteris. — Iš bunke- 
rio pasprukęs Artūras Aksmanas, “Hitlerjungend" vadas, pa- 
sakojo matęs Bormano kūną, gulintį ant plento šalia Lerterio 
stoties Berlyne. 

— Dabar galime teigti, kad jis matė žmogaus, panašaus į 
Bormaną, kūną, — tarė Treversas. 

— Galime, — sutiko Karteris. — Tas faktas, jog Bor- 
manas atsidūrė povandeniniame laive ir išsigelbėjo, paaiški- 
na, kodėl praėjus daugeliui metų, žmonės jį ne kartą matė Pie- 
tų Amerikoje. 

— Simonas Vizentalis, nacistinių nusikaltėlių persekio- 
tojas, visą laiką tvirtino, kad jis gyvas, — tarė Peimeris. — 
Prieš mirtį Eichmanas papasakojo, jog Bormanas gyvas. Ko- 
dėl žmogui, stovinčiam viena koja karste, meluoti? 

— Visa tai labai gerai, džentelmenai, — kreipėsi į juos 
ministras pirmininkas, — tačiau, tiesą sakant, aš manau, jog 
klausimas, ar Bormanas liko gyvas po karo, ar ne, yra grynai 
akademinio pobūdžio. Istorijos eigą tai mažai įtakotų, o štai 
laikraščiai iš viso to pasistengtų išpūsti milžinišką burbulą. 

— Turiu omenyje “Žydrosios knygos", minimos šiame 
dienoraštyje, sąrašus. Parlamentarai, aristokratijos atstovai. — 
Karteris pašiurpo. — Nuo tokios minties plaukai šiaušiasi. 

— Brangusis Saimonai, — atsainiai tarė Peimeris. — 
Prieš karą buvo aibės žmonių, besižavinčių kai kuriomis Hit- 
lerio idėjomis. Be to, šiame sąraše figūruoja asmenys, gyve- 
nantys Vašingtone. 

— Taip, bet jų vaikai ir anūkai nepadėkotų tau, jei jų 
giminę išgarsintų spauda. Bet ko, velniai rautų, Bormanui pri- 
reikė Semsono rife? 

— Dabar ten kurortas, viena iš tų jaukių, prabangių viete- 
lių, kur atostogauja turtuoliai, — painformavo Fergiusonas. — 
Karo metais ten buvo viešbutis, o po to kurį laiką jis neveikė. 
Mes išsiaiškinome tai, pasirausę Tortolos valstybinių įstaigų 
archyvuose. Viešbutis priklausė amerikiečių Herbertų šeimai. 

— Kaip manote, ką Bormanas ten veikė? — paklausė 
Peimeris. 

— Galime tiktai spėlioti, tačiau mano hipotezė tokia, — 
atsakė Fergiusonas. — Galbūt jis norėjo, kad 180-asis povan- 
deninis laivas plauktų prie Venesuelos krantų, tačiau be jo. 
Drįstu spėti, kad jis turėjo su kažkuo susitikti, o susitikimo 
vieta buvo paskirta Semsono rife. Dėl viso pikto, apsidrausda- 
mas nuo galimų nemalonių staigmenų, lagaminėlį Bormanas 
paliko laive. Galų gale jis gi davė Frimeliui instrukcijas, kaip 
elgtis, jei įvyktų kas nors nenumatyta. 

— Bręsta grandiozinis skandalas. Džentelmenai, aš su- 
tinku su viskuo, kas čia buvo pasakyta, tačiau įsivaizduokite, 
koks baisus pakils triukšmas, jei žmonės sužinos, kad Vindzo- 
ro hercogas buvo sudaręs sąjungą su Hitleriu, — tarė minist- 
ras pirmininkas. 

— Asmeniškai aš manau, jog patikrinus išaiškės, kad šis 
protokolas — klastotė, — pareiškė Peimeris. 

— Gal ir taip, bet laikraščiai vis tiek paleis gerkles, o 
juk jau nebe pirmi metai, tiesą sakant, kai karališkoji šeima 
neišlenda iš skandalų, — ministras pirmininkas buvo nusitei- 
kęs pesimistiškai. 

Įsiviešpatavo tyla, po to Fergiusonas tyliai paklausė: 

— Vadinasi, jūs siūlote surasti Bormano lagaminėlį anks- 
čiau, nei tai padarys kas nors kitas. Ar aš teisingai jus supratau? 

— Taip, tai būtų protinga. Ar galėtumėte šito imtis, ge- 
nerole? 

Suskambo protestuojantis Saimono Karterio balsas: 

— Sere, aš privalau priminti, jog tas povandeninis laivas 
yra amerikiečių teritoriniuose vandenyse. 

— Nemanau, kad verta įtraukti mūsų amerikiečius drau- 
gus į šį reikalą, — mandagiai paprieštaravo Fergiusonas. — Juk 
jiems visiškai teisėtai priklauso ir pats laivas, ir visa, kas jame 
yra. Įsivaizduokite sumą, kurią jie gautų, išstatę Vindzoro pro- 
tokolą aukcione. 

Bet Karteris nenusileido. 

— Aš vėl protestuoju, pone ministre pirmininke. “Grup 
for" sritis — kova prieš terorizmą ir ardomąją veiklą. 

Ministras pirmininkas kilstelėjo ranką. 

— Visiškai teisingai ir, mano manymu, mažai kas galėtų 
taip pakenkti mūsų valstybės interesams, kaip Vindzoro pro- 
tokolo pagarsinimas. Generole, sudarykite planą, veikite taip, 
kaip manote esant reikalinga ir kiek įmanoma skubiau. Infor- 
muokite mane apie įvykių eigą, o taipogi direktoriaus pava- 
duotoją ir serą Frensį. 

— Vadinasi, šis reikalas pavedamas man? — pasitiksli- 
no Fergiusonas. 

— Jums suteikiama absoliuti veiksmų laisvė. Tiesiog 
darykite tai, kas būtina, — ministras pirmininkas atsistojo. — 
O dabar prašau man atleisti, džentelmenai. Laiko maža, o dar- 
bams galo nematyti. 

Priėjęs prie vartų, kur budėjo saugumo tarnybos darbuo- 
tojai, visi keturi, užuot perėję gatvę, sulėtino žingsnį. 

— Kadjus kur raguotasis nujotų, Fergiusonai, — pareiš- 

kė Karteris. — Jums visada pavyksta pasiekti tai, ko norite, bet 
pasirūpinkite, kad mes gautume visą su šiuo reikalu susijusią in- 
formaciją. Eime, Frensi, — tai pasakęs, jis nužingsniavo gatve. 

Frensis meiliai nusišypsojo: 

— Neimkite to giliai į širdį, generole, Karteris papras- 
čiausiai negali jūsų pakęsti. Linkiu sėkmingos medžioklės. 

Ir jis nusekė paskui Karterį. 

Treversas ir Fergiusonas nuėjo Vaitholu, dairydamiesi 
taksi. 

— Kodėl Karteris taip nemėgsta jūsų? — paklausė Tre- 
versas. 

— Todėl, kad aš pernelyg dažnai laimėdavau ten, kur 
Karteris patirdavo nesėkmę, todėl, jog aš jam nepavaldus ir 
atsiskaitau tiktai ministrui pirmininkui, o Karteris negali su 
tuo susitaikyti. 

— Peimeris daro gana padoraus žmogaus įspūdį. 

— Ir aš taip manau. 

— Tikriausiai jis turi šeimą? 

— Kaip tik ne. Tačiau garsėja dideliu pasisekimu tarp 
moterų. Jo protėviams vieniems iš pirmųjų Anglijoje buvo su- 
teiktas baronų titulas. Kiek žinau, Peimeris lyg ir dvidešim- 
tas, lyg ir trisdešimtas iš eilės, nešiojantis tą titulą. Jis turi 
prabangų namą Hempšyre. Ten gyvena jo motina. 

— O kasjį sieja su žvalgyba? 

— Ministras pirmininkas paskyrė jį ypatingųjų reikalų 
ministru. Tam tikros rūšies pasiuntiniu, užsiimančiu skubių 
problemų sprendimu. Kol jis su Karteriu nesimaišo man po 
kojomis, aš esu ramus. 

— O Henris Beikeris? Kaip manote, ar jis papasakos 
jums, kur yra povandeninis laivas? 

— Žinoma, jam teks tai padaryti, — pastebėjęs taksi, 
Fergiusonas mostelėjo ranka. — Sėskitės, važiuojam, tuo pa- 
čiu ir su juo pasimatysime. 

Išsimaudęs Beikeris truputį pagulėjo lovoje, apsukęs 
rankšluostį aplink juosmenį. Pajutęs nuovargį po ilgo skrydžio, 
jis užsnūdo. Kai pagaliau prabudęs pažvelgė į laikrodį, buvo 
trečios pradžia. Beikeris vikriai apsirengė ir nulipo žemyn. 

Treverso nebuvo. Atidaręs paradines duris, jis pamatė, 
jog lietus kaip ir pirma pylė lyg iš kibiro. Nežiūrint į tai, 
Beikeris nusprendė pasivaikščioti, norėdamas pravėdinti 
plaučius, o iš tikrųjų dėl to, jog vis tiek nebuvo ką veikti. 
Ištraukęs iš spintos seną, šiltą puspaltį, jis apsirengė, pasiė- 
mė skėtį ir išėjo į gatvę. Beikeris jautėsi puikiai, kaip ir vi- 
suomet, kai lydavo. Bet vis dėlto jo neapleido nerimas. Tas 
reikalas, į kurį jis įsivėlė, buvo toks neaiškus. Pasukęs link 
Milbenko ir sulėtinęs žingsnį, jis įsistebeilijo į Temzę. 

Sent Džone dėl kažkokių neaiškių priežasčių buvo pri- 
imta važinėti kairiąja gatvės puse kaip ir Anglijoje. Tačiau 
šią lietingą dieną Henris Beikeris pasielgė taip, kaip jo vieto- 
je būtų pasielgę dauguma amerikiečių, prieš pereidami gat- 
vę. Žvilgtelėjęs į kairę, jis žengė pirmyn ir pakliuvo tiesiai po 
Londono transporto valdybos autobuso, atvažiuojančio iš de- 
šinės pusės, ratais. Nežiūrint į tai, jog iki Vestminsterio ligo- 
ninės buvo tik vienas žingsnis, o greitoji pagalba atlėkė lyg 
ant sparnų, viskas pasirodė veltui, nes kai sanitarai pristatė jį į 
traumatologijos skyrių, Henris Beikeris buvo nebegyvas. 


4 skyrius 


Sent Džone buvo vienuolika valandų, kai Dženi Grant, 
eidama krantine, pasiekė kavinę ir, pakilusi laipteliais, įėjo į 
barą. Bilis šveitė grindis. Pakėlęs galvą, jis nusišypsojo. 

— Šiandien puiki, šilta dienelė. Ar misteris Henris jau 
skambino? 

— Laiko skirtumas — penkios valandos, — ji žvilgtelėjo 
į laikrodį. — Ten dabar ketvirta, Bili. Laiko dar yra. 

Bare pasirodė Meri. 

— Tave prašo prie telefono. Skambina iš Anglijos, iš 
Londono. 

Dženi nušvito. 

— Henris? 

— Ne, kažkokia moteris. Tu pakalbėk, brangioji, o aš 
kol kas išvirsiu tau kavos. 

Dženi pralėkė pro ją, dingdama už kabineto durų. Meri 
tuo metu į kavos virimo aparatą pylė vandenį, kai iš kabineto 
pasigirdo veriantis klyksmas. Bilis ir Meri neramiai susižvalgė 
ir paknopstomis puolė tenai. 

Sugniužusi ir pasimetusi Dženi sėdėjo prie rašomojo sta- 
lo, spausdama rankoje telefono ragelį. 

— Kas atsitiko, brangioji? — paklausė Meri. — Pasakyk 
savajai Meri. 

— Skambino Skotland Jardo bendradarbė iš Londono, — 
sukuždėjo Dženi. — Henris mirė. Jis pateko į avariją. 

Ji bejėgiškai pravirko. Meri paėmė iš jos rankos telefo- 
no ragelį. 

— Alio, ar jūs girdite? 

— Taip, — atsiliepė beaistris balsas. — Atleiskite už 
skausmą, suteiktą priėjusiai prie telefono moteriai. Pranešti 
tokią žinią — visada nelengva. 

— Žinoma, mieloji, bet jūsų toks darbas. 

— Ar negalėtumėte sužinoti, kur jis Londone buvo apsi- 
stojęs? 

— Nepadėkite ragelio, — Meri atsisuko į Dženi. — Jai 
reikia adreso, kur jis buvo apsistojęs. 

Dženi pasakė adresą. 

Buvo beveik penkios. Treversas, kuriam paskambinęs 
Fergiusonas paprašė su juo susitikti, laukė Kromvelio gatvė- 
je esančios lavoninės vestibiulyje. Po penkių minučių ten grei- 
tu žingsniu įėjo brigados generolas. 

— Atleisk, kad taip skubiai tave iškviečiau, Hartai. Teks 
daryti skrodimą, ir būtina, kad koroneris ir prisiekusieji atlik- 
tų kūno apžiūrą, tačiau negalima skrosti, kol kūnas oficialiai 
neatpažintas. 

— Aš kalbėjausi su jauna moterimi, kuri gyvena jo na- 
muose. Tai Dženi Grant. Ji patyrė stiprų šoką, tačiau ketina 
atskristi kiek įmanoma greičiau. Rytoj ji bus čia. 

— Gerai. Aš jos laukdamas nesiruošiu dykinėti, — Fer- 
giusonas ištraukė iš vidinės švarko kišenės pusiau sulenktą po- 
pieriaus lapą. — Tai teismo nutarimas, suteikiantis admirolui 

Hartui Treversui teisę oficialiai atpažinti kūną. Tuo ir užsi- 
imkite. 

Tuo metu pasirodė uniformuotas lavoninės tarnautojas. 

— Džentelmenai, ar nėra tarpjūsų generolo Fergiusono? 

— Tai aš. 

— Profesorius Meningas jūsų laukia. Prašom čionai, sere. 

Šarvojimo salę apšvietė dienos šviesos lempos. Kamba- 
ryje stovėjo keturi operaciniai stalai iš nerūdijančio plieno. 
Ant artimiausiojo gulėjo Beikerio lavonas, jo galva ilsėjosi ant 
pakylos. Aukštas, liesas vyras baltu chirurgo chalatu laukė jų. 
Šalia jo, iš abiejų pusių, stovėjo du lavoninės darbininkai. Tre- 
versas pastebėjo, kad visi jie avėjo žalius guminius kaliošus. 

— Sveikas, Semai. Ačiū, kad užėjai, — tarė Fergiuso- 
nas. — Tai Hartas Treversas. 

Meningas paspaudė Treversui ranką. 

— Ar galime eiti, Čarlzai? Aš turiu bilietus į “Kovent 
Garden", tad šiek tiek skubu. 

— Žinoma, seni, — išsitraukęs parkerį, Fergiusonas pa- 
dėjo ant operacinio stalo krašto švarų blanką. — Admirole 
Treversai, ar galite oficialiai paliudyti, jog šis žmogus — Hen- 
ris Beikeris, JAV pilietis, gyvenantis Virginijos salyne, Sent 
Džono saloje, priklausančioje JAV. 

— Taip. 

— Pasirašykite štai čia. 

Treversas pasirašė, ir Fergiusonas įteikė blanką Me- 
ningui. A 

— Na, dabar jau viskas, Semai, mes tavė paliekame. 

Linktelėjęs Treversui sekti paskui, Fergiusonas pasuko 
prie išėjimo. 

Savajame “Daimler-Benz" Fergiusas nuleido stiklinę 
pertvarą, kad vairuotojas negirdėtų pokalbio. 

— Nair reikalai! — tarė Treversas. — Aš iki šiol nega- 
liu atsipeikėti. 

— Dabar mes atsidūrėme nepavydėtinoje padėtyje, — 
atsiliepė Fergiusonas. 

— Ką turi omenyje? 

— Povandeninio laivo radimo vietą. Beikeris nusinešė 
šią paslaptį į kapus. 

— Zinoma. Aš ir užmiršau. 

— Tikėkimės, kad jo mergina, ta Grant, ką nors žino. 
Juk ji gyvena jo namuose, na ir taip toliau. 

— Jų santykiai platoniško pobūdžio, visiškai ne tokie, 
kaip tu įsivaizduoji. Aš ir mačiau ją tik kartą. Pravažiuodamas 
buvau užsukęs į Majamį, Oo jie tuo metu kaip tik ten atostogavo. 
Žavinga jauna moteris. 

— Ką gi, tikėkimės, ka d šis dorybių įsikūnijimas padės 
mums išspręsti problemą. 

— Ojei ne? 

— Tada teks sugalvoti ką nors kita. 

— Įdomu, kaip reaguos į tai Karteris? 

Fergiusonas sudejavo. 

— Manau, geriau pranešti jam apie tai, kas įvyko. Tegu 
pasidžiaugia, šunsnukis. 

Jis paėmė telefono ragelį ir surinko kriminalinės poli- 
cijos inspektoriaus Leino numerį. 

Lygiai tuo pačiu metu Frensis Peimeris, savo “Porše" 
galvotrūkčiais atrūkęs iš Londono ligi užmiesčio namo Heter- 
li Korte, Hempšyro grafystėje, pakilo milžiniškais laiptais į 
savo motinos kambarį antrame aukšte. Šis namas priklausė jo 
šeimai jau penkis šimtmečius, ir jis visada džiaugdavosi, atva- 
Žiavęs čia. Bet ne dabar. Peimerio smegenyse kirbėjo Žymiai 
svarbesnės mintys. 

Pasibeldęs į miegamojo duris, jis įėjo ir rado fnotiną, 
gulinčią prabangioje lovoje su baldakimu. Šalia jos sėdėjo me- 
dicinos sesuo baltu chalatu. Motinai buvo aštuoniasdešimt pen- 
keri metai. Sena ir silpna ji gulėjo užmerkusi akis. 

Slaugė pakilo. 

— Sveiki, sere Frensi. Mes jūsų nelaukėme. 

— Žinau. Kaip ji jaučiasi? 

— Nelabai gerai, sere. Neseniai buvo atėjęs gydytojas. 
Jis sakė, kad ji gali mirti ir kitą savaitę, ir po trijų.mėnesių. 

Peimeris linktelėjo. | 

— Galite pailsėti. Aš noriu truputį su ja pasikalbėti. 

Slaugė išėjo. Peimeris atsisėdo ant lovos krašto ir paėmė 
motiną už rankos. Ji atsimerkė. 

— Kaip tu jautiesi, brangioji — paklausė jis. 

— A,tai tu, Frensi, koks mielas siurprizas, — jos balsas 
buvo vos girdimas. 

— Turėjau reikalų netoliese, mama, ir nusprendžiau 
užsukti. 

— Labai malonu iš tavo pusės, brangusis. 

Atsistojęs Peimeris užsirūkė ir priėjo prie židinio. 

— Šiandien kalbėjausi apie Semsono rifą. 

— Ar tu ruošiesi atostogauti, brangusis? Jei tu vis dėlto 
ryšiesi važiuoti, 0 tas malonusis misteris Santjago bus ten, per- 
duok jam nuo manęs linkėjimus. 

— Būtinai. Juk tai tavo motinos dėka šeima valdo Sem- 
sono rifą? Ar aš neklystu? 

— Taip, brangusis, jos tėvas, Džordžas Herbertas, pado- 
vanojo jį kaip vestuvinę dovaną. 

— Papasakok man vėl apie karą, mama. Ir apie Semso- 
no rifą. 

— Per karą viešbutis beveik visą laiką buvo tuščias. Aiš- 
ku, tada jis buvo visiškai mažas — nedidelis kolonijinio sti- 
liaus pastatas. 

— O kada ten atvykai tu? Niekada man apie tai nepa- 
sakojai, o gal aš buvau pernelyg mažas, kad prisiminčiau. 

— 1945-ųjų kovo mėnesį. Tu gimei liepą, o ant Londo- 
no be paliovos krito tos baisios vokiečių raketos “Fau-1" ir 
“Fau-2". Tavo tėvas tuo metu dirbo Čerčilio vyriausybėje mi- 
nistro pavaduotoju kaip ir tu dabar. Jį gąsdino nepaliaujantys 
vokiečių antskrydžiai, ir jis išsiuntė mane su tavimi garlaiviu į 
Puerto Riką. Iš fen mes persikėlėme į Semsono rifą. Dar dabar 
aš prisimenu. Mes atvykome tenai balandžio pradžioje garlai- 
viu iš Tortolos. Susipažinome su vienu senuku ir jo Žmona. 
Abu — juodaodžiai. Labai malonūs Žmonės. Jų pavardė buvo 
Džeksonai. Vadino juos Meri ir Džozefu. 

Motinai nutilus, Peimeris priėjęs atsisėdo ant lovos kraš- 
to ir vėl paėmė jos ranką. 

— Ar kas nors buvo ten atvažiavęs, mama? Ar galėtum 
prisiminti? 

— Ar buvo atvažiavęs? — ji atsimerkė. — Tiktai miste- 
ris Štraseris. Toks malonus vyras. Tavo tėvas mane perspėjo, 
kad jis gali atvykti. Vieną vakarą Štraseris ir pasirodė, bet ne- 
ilgam. Jis pasakė, kad atvyko žvejų valtimi, plaukusia iš Tor- 
tolos. Po to užgriuvo siaubingas uraganas. Tai buvo baisu. Mes 
dvi paras prasėdėjome rūsyje. Aš visą laiką laikiau tave ant 
rankų, o misteris Štraseris buvo tikras rūpestingumo įsikūniji- 
mas. Labai geras žmogus. 

— O kas atsitiko paskui? 

— (Gana ilgai jis gyveno pas mus. Manau, iki birželio, o 
paskui atvažiavo tavo tėvas. 

— O Štraseris? 

— Jis išvažiavo. Štraseris turėjo reikalų Pietų Ameriko- 
je. Karas Europoje pasibaigė, ir mes grįžome į Didžiąją Brita- 
niją. Čerčilis pralaimėjo rinkimus, tavo tėvas neteko deputato 
vietos parlamente, ir tada mes apsigyvenome čia, brangusis. 
Persikėlę į fermą, mes patyrėme didelį sukrėtimą. 

Jos kalba tapo šiek tiek nerišli. 

— Kažkada, — tarė Peimeris, — tu man pasakojai, jog 
tėvas Pirmojo pasaulinio karo metais tarnavo drauge su seru 
Osvaldu Mosliu, jiems teko tūnoti viename apkase. 

— Tai tiesa, sūneli, jie buvo neperskiriami draugai. 

— Mama, ar tu prisimeni juodmarškinius, Moslį, Brita- 
nijos fašistų partiją? Ar tėvas buvo susijęs su jais? 

— Dieve, žinoma, ne. Vargšelis Osvaldas. Jis dažnokai 
atvažiuodavo čionai per išeigines. Karo pradžioje jį areštavo, 
apkaltinę profašistinėmis nuotaikomis. Vienas juokas. Jis bu- 
vo toks džentelmenas, — jos balsas pamažu silpo, bet paskui 
vėl sustiprėjo. — Mums sekėsi nekaip. Vienas tik Dievas teži- 
no, kaip pavyko pasiekti, kad tu liktum mokytis Itone. Mums 
visiems neįtikėtinai pasisekė, kai tavo tėvas susipažino su mis- 
teriu Santjago. Jie dviese pavertė Semsono rifą nuostabiausiu 
kampeliu. Kai kurie žmonės laiko jį gražiausiu kurortu visa- 
me Karibų jūros baseine. Garbės žodis, mielai nuvažiuočiau 
ten dar kartelį! 

Ji užmerkė akis. Priėjęs Peimeris paglostė motiną per 
anklodę. 

— O dabar pamiegok, mama, tau tai bus naudinga. 

Atsargiai užvėręs duris, jis nusileido į biblioteką, įsipy- 
lė sau stiklą viskio ir atsisėdo prie židinio, apmąstydamas ką 
tik išgirstus Žodžius. Perskaičius dienoraštį, jį ištiko šokas. 
Tiesiog stebuklas, kad jam pavyko išlaikyti šaltakraujiškumą 
Karterio akivaizdoje, tačiau tiesa buvo absoliučiai aiški. Jo 
tėvas, Didžiosios Britanijos Parlamento deputatas, karininkas, 
ministrų kabineto narys, palaikė ryšius su nacistų partija. Jis 
buvo vienas iš tų, kurie nekantriai laukė fašistų įsiveržimo 
1940-aisiais metais. Tai liudija istorija, į kurią buvo įpainio- 
ti Martinas Bormanas ir Semsono rifas. 

Susitvardęs Frensis Peimeris įsipylė sau dar viskio ir 
emė be tikslo žingsniuoti po kambarį, apžiūrinėdamas protėvių 
portretus. Jo šeima priklausė seniausiai Didžiosios Britanijos 
giminei, jis pats tapo ministro pavaduotoju ir turėjo visas gali- 
mybes kopti dar aukščiau karjeros laiptais. Bet jei Fergiusonui 
pavyks surasti povandeninį laivą ir Bormano lagaminėlį, jam — 
galas. Nėra jokių abejonių, kad jo tėvo vardas figūruoja asme- 
nų, simpatizavusių nacistams, sąraše. Kilus skandalui, jis, Fren- 
sis Peimeris, bus sutrintas į miltus. Tada jam teks ne tik atsi- 
sveikinti su viltimis kada nors užimti aukštą postą vyriausybė- 
je, bet ir atsisakyti parlamento nario mandato. Jis turės išeiti iš 
klubų. Peimeris nusipurtė, pajutęs nemalonų šaltį. Vien min- 
tis apie tai buvo jam nepakeliama, bet ką čia padarysi? 

Atsakymas nukrito kaip iš dangaus. Maksas Santjago. 
Maksas tikrai ką nors sugalvos. Skubiai sugrįžęs į kabinetą, 
Frensis rado viešbučio Semsono rife telefono numerį, sugebė- 
jo prisiskambinti ir paprašė pakviesti vyriausiąjį valdytoją Kar- 
losą Prijeto. 

— Karlosai? Tai Frensis Peimeris. 

— Sveiki, sere Peimeri. Koks malonus netikėtumas! 
Kuo galiu būti naudingas? Gal susiruošėte mus aplankyti? 

— Galbūt, Karlosai. Klausyk, man skubiai reikia pasi- 
kalbėti su senjoru Santjago? Ar žinai, kur jis dabar? 

— Aišku, žinau. Dabar jis apsistojęs “ Ricoje", Paryžiu- 
je. Atrodo, jis išvyko ten su reikalais, tačiau po trijų dienų grįš 
; Puerto Riką. 

— Tesaugo tave Dievas, Karlosai. 

Niekada gyvenime Peimeris dar nebuvo jautęs tokio pa- 
lengvėjimo. Paprašęs telefonistę sujungti jį su "Rica", Peime- 
ris pažvelgė į laikrodį. Pusė šešių. Jis nekantriai laukė, kol 
ragelyje pasigirdo portjė iš “Ricos" balsas. Frensis paprašė tuč- 
tuojau sujungti jį su Santjago. 

— Tiktai būk ten, Maksai, tiktai būk ten, — murmėjo jis. 

— Santjago klauso, — pasakė balsas prancūziškai. — Su 
kuo aš kalbu? 

— Ačiū Dievui, Maksai, tai aš, Frensis. Privalau tuoj pat 
su tavimi pasimatyti. Kai kas atsitiko, dalykas labai rimtas, 
Man reikia tavo pagalbos. 

— Nusiramink, Frensi, nusiramink. Kur tu esi? 

— Heterli Korte. 

— Ar galėsi atvykti į Getviko oro uostą pusę septynių 
jūsų laiku? 

— Manau, taip. 

— Puiku. Aš pasirūpinsiu, kad tavęs ten lauktų lėktu- 
vas. Mes drauge papietausime, ir tu man viską papasakosi. 

Ragelyje supypsėjo. Peimeris pasiėmė iš rašomojo stal- 
čiaus savo pasą ir gniužulą kelionės čekių. Užlipęs į viršų, jis 
pravėrė motinos miegamojo duris ir žvilgtelėjo vidun. Ji mie- 
gojo. Atsargiai uždaręs duris, Peimeris nulipo į pirmą aukštą. 

Jo kabinete suskambo telefonas. Frensis nuskubėjo ten ir 
pakėlė ragelį. Skambino Saimonas Karteris. 

— Štai kur tu, pasirodo. Aš visur tavęs ieškau. Beikeris 
žuvo. Fergiusonas ką tik man pranešė. 

— Dieve mano! — atsiliepė Peimeris. Staiga jam švyste- 
lėjo džiugi mintis. — Ar tai reiškia, jog nuskendusio 180-ojo 
povandeninio laivo radimvietės paslaptis mirė kartu su juo? 

— Aišku, jis nepasakė Treversui, kur rado laivą, tačiau 
rytoj čia atskris mergina. Kažkokia Dženi Grant. Fergiusonas 
viliasi, kad ji ką nors žino. Šiaip ar taip, aš palaikysiu kontaktą 
su tavimi. 

Peimeris rūškanas išėjo iš kabineto. Iš virtuvės į svetai- 
nę įėjo tarnaitė. 

— Jau išvažiuojate, sere Frensi? 

— Neatidėliotini vyriausybiniai reikalai, Neli. Perduok 
mamai, kad aš ją bučiuoju. 

Jis išėjo į gatvę, sėdo į savo “Porše" ir išvažiavo. 

Harto Treverso namuose Lordo Norto gatvėje admiro- 
las ir Fergiusonas baigė tikrinti Beikerio lagaminą. 

— Tu juk nesitikėjai rasti to prakeikto rifo koordina- 
čių tarp skudurų, ar ne? — pasidomėjo Treversas. 

— Man yra nutikę ir žymiai keistesnių dalykų, patikėk. 

Jie nuėjo į kabinetą. Metalinis lagaminėlis stovėjo ant 
rašomojo stalo. 

— Taijis? 

— Tas pats. 

— Pažiūrėkime. 

Admirolas atidarė lagaminėlį. Fergiusonas atidžiai per- 
žiūrėjo laiškus, fotografijas ir probėgšmais pasklaidė dieno- 
raštį. 

— Ar tu perspausdinai dienoraštį čia, savo kompiuteriu? 

— Na taip, aš iš karto išverčiau jį į anglų kalbą. 

— Vadinasi, disketė vis dar kompiuteryje? 

— Taip. 

— Išimk ją, štai taip, gerai, ir įdėk į lagaminėlį. O taip 
pat ir visas kitas turimas kopijas. 

— Klausyk, Čarlzai, galų gale po viso to, ką aš padariau, 
tu elgiesi labai nedraugiškai. Juk visa tai buvo Beikerio nuo- 
savybė. 

— Dabar jau nebe. 

Burbėdamas Treversas pakluso. 

— Na,otoliau kas? 

— Nieko ypatingo. Rytoj aš susitiksiu su ta jauna ypata 
ir pažiūrėsiu, ką ji man pasakys? 

— O paskui? 

— Nežinai, tačiau, tiesą sakant, nuo šiol šis reikalas ta- 
vęs nelies. 

— Kažkodėl žinojau, jog tu tai pasakysi. 

Fergiusonas paplojo jam per petį. 

— Neįsižeisk, seni, lauk manęs aštuntą “Pianino" bare 
Dorčesteryje. Išlenksim drauge po taurelę. 

Jis atsisveikino ir, išėjęs į gatvę, sėdo į jo laukusį “Daim- 
ler-Benz". 

Kai keleivinis lėktuvas atsiplėšė nuo pakilimo tako oro 
uoste, Frensis Peimeris, atsidaręs barą, prisipylė stiklą viskio 
ir ėmė galvoti apie Maksą Santjago. Jis žinojo, jog Maksas — 
kubietis, emigravęs su šeima į užsienį 1959 metais, kai Kastro 
paėmė valdžią. Savo vardą jis gavo iš vokiečių tautybės moti- 
nos. Tuo, kad jis maudosi piniguose, niekas neabejojo, nes jau 
tada, kai su senuoju Džozefu Peimeriu 1970 metais sudarė su- 
tartį dėl kurortinio biznio Semsono rife vystymo, Santjago val- 
dė kelis viešbučius. Įdomu, kiek jam dabar metų — šešiasde- 
šimt septyneri ar šešiasdešimt aštuoneri? Viena Frensis Pei- 
meris žinojo tvirtai — Maksas Santjago tikriausiai žinos, ką 
daryti, o tik tai ir buvo svarbu. Peimeris pabaigė viskį ir, įsi- 
taisęs patogiau, įsigilino į “Fain taim". Jis skaitė tol, kol lėk- 
tuvas nusileido Paryžiaus oro uoste Le Burže. 

Santjago pasitiko Peimerį savo prabangaus numerio 
prieškambaryje. Tai buvo imponuojančios išvaizdos vyras. 
Tamsus kostiumas, kaklaraištis. Nors jis buvo solidaus am- 
Žžiaus, plaukai žvilgėjo kaip juodo sabalo kailis. Ramus, val- 
dingas veidas. Santjago darė įspūdį žmogaus, pripratusio, kad 
jo valiai visi paklustų. Tamsios akys žvelgė įdėmiai ir tvirtai. 

Kai įėjo viešbučio patarnautojo lydimas Peimeris, jis at- 
sigręžė. 

— Brangusis Frensi, kaip aš džiaugiuosi tave matyda- 
mas! — Santjago ištiesė ranką. — Esu tikras, jog taurė šampa- 
no tau nepakenks. 

Angliškai jis kalbėjo be priekaištų. 

— Neprieštarausiu, — atsakė Frensis, su dėkingumu pri- 
imdamas iš jo rankų krištolinę taurę. 

— O dabar užeik, sėskis ir pasakok man savo problemą. 

Jie įsitaisė krėsluose prie židinio. 

— Nežinau, nuo ko pradėti, — tarė Peimeris. 

— Aišku, nuo pat pradžios. 

Taip Peimeris ir padarė. 

Kai Frensis baigė savo pasakojimą, kurį laiką Santjago 
sėdėjo nejudėdamas ir netardamas nė žodžio. 

— Ir ką tu apie tai manai? — paklausė Peimeris. 

— Švelniai tariant, visas tas reikalas baltais siūlais siūtas. 

— Žinau. Aš norėjau pasakyti, jei visa tai išplauks į 
viešumą — Bormano atvykimas į salą, motina, tėvas... 

— Na, tavo motina neturėjo nė menkiausio supratimo, 
kas tasai atvykėlis. To, aišku, negalima pasakyti apie tėvą. 

— Ką, ką? — nustebęs perklausė Frensis. 

— Frensi, tavo tėvas, senis Džozefas, visą gyvenimą bu- 
vo nacistų partijos narys, taip, kaip ir mano tėvas, bei didelis 
generolo Franko draugas. Tokie žmonės, kaip čia aiškiau pa- 
sakius, tampriai susiję vienas su kitu. Iki karo tavo tėvas palai- 
kė itin glaudžius ryšius su nacistine Vokietija, tačiau taip el- 
gėsi dauguma Didžiosios Britanijos aukštuomenės atstovų, ir 
kodėl gi ne, galų gale? Kuris protingas žmogus norėjo, kad į 
valdžią ateitų gauja komunistų? Pažiūrėk, į kąjie pavertė ma- 
no tėvynę — Kubą. 

— Ar tu nori pasakyti, jog žinojai, kad tėvas palaikė to- 
kius kontaktus su Martinu Bormanu? 

— Žinoma. Mano paties tėvas, tuo metu gyvenęs Kubo- 
je, irgi prikišo prie to nagus. Leisk man viską paaiškinti, Fren- 
si. “Draugų ratas", organizacija, sukurta tam, kad pasirūpintų 
nacistinio judėjimo nariais, pralaimėjus karą, buvo ir liko struk- 
tūra, veikianti visame pasaulyje. Tavo ir mano tėvai buvo tik 
šio milžiniško mechanizmo sraigteliai. 

— Neįtikėtina. 

— Frensi, kaip manai, kokiu būdu tavo tėvas sugebėjo iš- 
laikyti Heterli Kortą? Tavo mokslai Itone, trys metai tarnybos 
grenadierių pulke... Iš kur visam tam atsirado pinigų? Juk nete- 
kęs vietos parlamente, tavo tėvas nustojo gauti ir deputato algą. 

— Viskuo kalta ta prakeiktoji leiboristų partija, — 
liūdnai atsiduso Peimeris. 

— Žinoma, bet, praėjus metams, jam buvo leista, saky- 
kim taip, dalyvauti tam tikruose sandėriuose. Kai tas žvėris 
Kastro privertė mano šeimą išvykti iš Kubos, JAV egzistavo 
fondai, kuriais mes galėjome naudotis. Aš pastačiau ne vieną 
viešbutį ir sugebėjau investuoti pinigus į nelegalias, bet solidų 
pelną nešančias kontrabandines veiklos sritis. 

Peimeris visada įtarė, jog jo pašnekovas vienaip ar ki- 
taip susijęs su narkotikų kontrobanda, tačiau, tai išgirdęs, su- 
stingo vietoje. 

— Klausyk, aš nieko nenoriu apie tai žinoti. 

— Bet pinigus leisti tau patinka, Frensi, — pirmąkart 
per visą pašnekesį Santjago nusišypsojo. — Viešbutis Semso- 
no rife pasitaikė kaip tik laiku. Puiki priedanga, žaidimų aikš- 
telė turtuoliams, gera širma, pridengianti tam tikrą biznį. 

— Ojei kam nors šaus į galvą išsiaiškinti, kuo jūs užsi- 
iminėjate? 

— O kam to gali prireikti? “Semsono akcijos" — tai hol- 
dingo kompanija. Ji panaši į rusišką matriošką: vienos kom- 
panijos viduje stovi dar kita. Peimerių pavardės nėra nė vieno- 
je direktorių valdyboje, o norint iškasti Santjago pavardę, reiktų 
nuklysti toli į praeitį. 

— Bet juk iš pradžių visa tai valdė mano senelės šeima? 

— Herbertai? Tai buvo seniai, Frensi. Klausyk, tavo mo- 
tinos pavardė buvo Veil. Sutinku, jos motinos pavardė buvo 
Herbert, bet abejoju, ar įmanoma šiuos du faktus sujungti į 
visumą. Tu minėjai, jog Fergiusonas patikrino šiuos duome- 
nis valstybiniame Tortolos archyve, kur jam pasakė, jog karo 
metais viešbutis neveikė. 

— Taip, įdomu, kodėl jie suklydo? 

— Viskas labai paprasta. Tarnautojas žvilgtelėjo į dosjė 
ir pamatė įrašą, kad visą tą laiką viešbutis buvo tuščias. Bet iš 
tikrųjų taip ir buvo, Frensi. Tavo motina kartu su tavimi atva- 
Žiavo į salą tik 1945-ųjų pavasarį, kai ligi karo pabaigos buvo 
likę vos keturios ar penkios savaitės. Beje, tai neturi reikšmės. 
Aš liepsiu savo žmonėms patikrinti valstybinį Tortolos archy- 
vą. Jei jie ką nors ras, tuos duomenis paprasčiausiai ištrins. 

— Ir tu galėsi tai padaryti? — apstulbo Frensis. 

— Aš galiu viską, Frensi. O dabar pasakyk, kur gyvena 
tas admirolas Treversas? 

— Lordo Norto gatvėje. 

— Puiku, liepsiu savo vaikinams užsukti pas jį, nors, 
man regis, Fergiusonui pareikalavus, jis jau nebesaugos dieno- 
raščio savo namuose, lygiai kaip nelaikys ir teksto vertimo. 

— Tikiuosi, tavo vaikinai veiks atsargiai. Supranti, skan- 
dalas mums nereikalingas. 

— Tu jo neišvengsi, jei mes pirmieji nepagriebsime to 
daikčiuko. Aš pavesiu vienam maniškiui išsiaiškinti viską apie 
tą jauną moterį, kuo ji ten vardu? 

— Dženi Grant. 

— Liepsiu patikrinti keleivių sąrašus, kad sužinotume, 
kokiu reisu ji atskris. Tai padaryti nesudėtinga. Ji atskris arba 
iš Puerto Riko, arba iš Antigvos. 

— O kas toliau? 

Santjago nusišypsojo. 

— Na, mums belieka tikėtis, kad ji ką nors papasakos, 
arne? 

Peimeriui sugniaužė gerklę. 

— Klausyk, Maksai, juk tu jos neįskaudinsi, ar ne? 

— Vargšeli mano, Frensi, koks vis dėlto tu silpnavalis! — 
pasukęs jį veidu į duris, Santjago atidarė jas. — Palauk manęs 
bare. Man reikia kai kam paskambinti, 0 po to mes drauge 
papietausime. 

Išstūmęs Peimerį į koridorių, jis užtrenkė duris. | 

Kai Hartas Treversas įžengė į “Pianino" barą Dorčeste- 
ryje, ten jau buvo daug žmonių. Fergiusono nesimatė. Šis ba- 
ras buvo mėgstamiausia Harto vietelė, kur jis dažnokai užsuk- 
davo išlenkti taurelės, ir pažįstamas padavėjas šiltai pasisvei- 
kino su juo. Tuoj pat buvo surastas staliukas kampe. Paprašęs 
atnešti džino su toniku, Treversas patogiai įsitaisė. Fergiuso- 
nas pasirodė po ketvirčio valandos. 

— Geresnės vietos niekur nerasi, — paskelbė brigados 
generolas ir paprašė padavėją atnešti dvi taures šampano. — 

Man čia labai patinka, — jis pažvelgė į veidrodines lubas. — 
Gana neįprastas sprendimas, o tas vaikinas prie pianino groja 
būtent tą muziką, kuri mums patinka, ar ne? 

— Tu nori pasakyti, kad reikalai pajudėjo iš mirties taš- 
ko. Tavo nuotaika gera. Ar yra naujienų? 

— Taip, Leinas viską sužinojo iš “Britanijos avialinijų" 
atstovybės. Ji atvyks iš Antigvos. Lėktuvas išskris vakare, de- 
šimt minučių devintos vietiniu laiku, o nusileis Getvike ryte, 
penkios minutės dešimtos. 

— Vargšė mergaitė. 

— Tu paprašysi, kad ji apsistotų pas tave? 

— Žinoma. 

— Aš taip ir maniau, — linktelėjo Fergiusonas. — 
Esant tokioms aplinkybėms, manau, bus geriau, jei tu ją sutik- 
si. Mano vairuotojas atvažiuos prie tavo namų pusę aštuntos. 
Ankstokai, bet juk tu žinai, koks čia judėjimas. 

— Neprieštarauju. Tu nori, kad aš atvežčiau ją tiesiai 
pas tave? 

— Ne, duokim jai laiko apsiprasti ir įsikurti naujoje vie- 
toje. Po skrydžio ji bus išvargusi. Aš pasimatysiu su ja vėliau, — 
Fergiusonas susimąstė. — Tikriausiai ji norės pamatyti velio- 
nio kūną. 

— Jis vis dar lavoninėje? 

— Ne, jau laidojimo biure, kuriuo mes naudojamės, vyk- 
dydami mūsų ministerijos užduotis. Jei ji paprašys, nuvežk ją 
tenai, firmos savininkas — malonus Žmogus. 

Rankos mostu jis pakvietė padavėją ir užsakė dar dvi 
taures šampano. 

— O kaip gi povandeninis laivas, dienoraštis ir visa 
kita? — paklausė Treversas. — Ką man jai pasakyti? 

— Nieko nesakyk, palik tai man, — nusišypsojo Fergiu- 
sonas. — O dabar ištuštink stiklą, ir mes papietausime mano 
sąskaita. 

Tuo metu Antigvoje Dženi Grant, kildama trapo laipte- 
liais į pirmos klasės saloną, jautėsi lyg aktorė, besifilmuojanti 
sulėtintame filme. Linksmai ją pasveikinusi stiuardesė treni- 


84 


ruočių ir patirties išlavintu šeštuoju pojūčiu suvokė, jog kaž- 
kas negerai. 

— Ar nenorėtumėte ko nors išgerti? Šampano, kavos? 

— Galbūt brendžio. Tik daugiau, — paprašė Dženi. 

Po akimirkos stiuardesė vėl priėjo, rankoje laikydama 
bokalą. Jos veide atsispindėjo nerimas. 

— Jūs tikriausiai blogai jaučiatės? Ar galiu kuo nors 
padėti? 

— Ačiū, ne. Ką tik mirė geriausias mano draugas. Jis 
žuvo avarijoje Londone. Todėl aš ten ir skrendu. 

Stiuardesė užjaučiamai palingavo galvą. 

— Vieta šalia jūsų laisva. Šiuo reisu pirmosios klasės 
salone skrenda tik šeši žmonės, tad jūsų niekas netrukdys, — ji 
švelniai spustelėjo Dženi petį. — Jei jums ko nors prireiks, 
pakvieskite mane. 

— Gal aš čia tiesiog pabandysiu nusnūsti. 

— Ko gero, jums tai būtų geriausia. 

Stiuardesė išėjo. Atsilošusi į krėslo atkaltę, Dženi gurkš- 
telėjo brendžio ir ėmė galvoti apie Beikerį. Jos akyse jis buvo 
tikras gerumo, didžiausio žmonijos kilnumo įsikūnijimas. Bei- 
keris išgelbėjo jai gyvybę, išgelbėjo jos dvasią. Bet keistas daly- 
kas — kiek Dženi nebandė, dėl kažkokios nepaaiškinamos prie- 
žasties niekaip negalėjo atkurti atmintyje tikslių jo veido bruo- 
žų, ir nusivylimo ašaros ėmė lėtai tvenktis jos akyse. 

“Daimler-Benz" privažiavo prie namo keliomis sekun- 
dėmis anksčiau, nei laikrodžiai ėmė mušti pusę aštuonių. Tre- 
versas paliko raštelį, paaiškinantį išvykimo priežastį, savo 
indų tautybės ekonomei misis Mišrai, kurios vyras netoliese 
turėjo mažą krautuvėlę, nubėgo laiptais, sėdo į laukiantį Fer- 
giusono limuziną ir išvažiavo, aplenkdamas kompanijos “ Bri- 
tiš telekom" autofurgoną, stovintį pačiame gatvės gale. Fur- 
gonas lėtai pajudėjo gatve ir sustojo priešais Treverso namą. 

Iš jo išlipo telefonų meistras, apsivilkęs kombinezonu, 
rankoje laikydamas įrankių dėžę. Ant kišenėlės kairėje krūti- 
nės pusėje buvo užrašyta jo pavardė — Smitas. Jis nužingsnia- 
vo plytelėmis išklotu takeliu prie užpakalinės namo dalies. 

Pakilęs laiptais prie durų, vedančių į virtuvę, jis prakišo pirš- 
tinėtą ranką pro lango rėmą ir atidarė jį iš vidaus. Po sekundės 
kitas vyras atrakino paradines duris. Jei tikėtume užrašu ant 
jo kombinezono kišenės, to vyro pavardė buvo Džonsonas. 

Įsmukę vidun, jie atidžiai apžiūrėjo kabinetą, apieškojo 
visus ligi vieno stalčius, dėdami knygas ant grindų, išnaršė vi- 
są kambarį, ieškodami seifo, bet taip nieko ir nerado. 

— Veltui gaištame laiką, — galiausiai prabilo Smitas. — 
Čia jo nėra. Eime, atidarysime furgoną. 

Jis ištraukė iš rozetės admirolo kompiuterio šakutę ir, 
juo nešinas, nusekė paskui Džonsoną. Įgrūdę kompiuterį į au- 
tomobilį, jie vėl grįžo į namą. 

— Kas dar? — paklausė Džonsonas. 

— Pažiūrėk, ar yra svetainėje televizorius arba vaizdo 
magnetofonas. Taip pat paimk štai šią rašomąją mašinėlę. 

Džonsonas taip ir padarė. Kai jis grįžo į svetainę, Smi- 
tas krapštėsi prie telefono aparato. 

— Tu įkišai į aparatą pasiklausymo įrenginį? 

— O kodėl gi ne? Gal išgirsim ką nors iš koto verčiančio. 

— Ar verta? Aš norėjau pasakyti, tie vaikinai, su kuriais 
turime reikalų, iš žvalgybos, irgi ne pirštu penimi. 

— Klausyk, iš kurios pusės bepažvelgtum, visa tai — api- 
plėšimas vidury baltos dienos, — atsakė Smitas. — Misteriui 
Santjago svarbiausia — rezultatas. Na, o dabar dinkime iš čia. 

Misis Mišra, admirolo ekonomė, paprastai ateidavo de- 
vintą ryto, bet kadangi vakar ji turėjo laisvą dieną, tai reiškė, 
jog šiandien jos laukė skalbimas, tad ji nusprendė imtis darbo 
anksčiau. Pasukusi už Lordo Norto gatvės kampo, misis Mišra 
artėjo prie namo, užsimetusi ant sario paltą, nes rytas buvo 
vėsus, ir čia pamatė du vyrus, išeinančius iš admirolo namo. 

Ji nuskubėjo į priekį. 

— Kas nors atsitiko? 

Jie atsisuko į jos balsą. 

— Dievai žino! — žaismingai atsakė Smitas. — O tu kas 
būsi, meilute? 

— Misis Mišra, ekonomė. 

— Vienas telefonas sugedo. Mes jį pataisėme. Taigi da- 
bar viskas tvarkoje. 

Jie sulipo į furgoną. Džonsonas sėdo už vairo, ir mašina 
nuvažiavo. 

— Nepasisekė, — tarė jis. 

— Nieko baisaus. Ji — juk indė, ar ne? Mes jai tik dar 
viena pora baltųjų. 

Užsirūkęs Smitas atsilošė į sėdynės atkaltę. 

Misis Mišra apžvelgė kambarį ir neišvydo nieko įtarti- 
no. Regis, niekas nebuvo dingę. Kabineto durys buvo tik pu- 
siau praviros, tad ji nepastebėjo, jog kompiuterio nebebuvo. Ji 
nuėjo į virtuvę, padėjo ant stalo savo didelę rankinę ir pamatė 
admirolo raštelį: Skaitydama jį, misis Mišra pajuto šaltoką 
skersvėjį, atsigręžė ir pamatė išdaužtą langą. 

— O Dieve! — persigandusi suriko ji. 

Įpuolusi atgal į svetainę, misis Mišra atidžiai ją apžvel- 
gė ir iškart pamatė, jog dingo televizorius ir vaizdo magneto- 
fonas. Netvarka kabinete patvirtino blogiausius jos įtarimus. 
Misis Mišra tuoj pat pakėlė ragelį ir surinko tris devynetukus 
— skubių pranešimų priėmimo tarnybos policijoje numerį. 

Treversas iškart atpažino Dženi Grant, kai ta pasirodė 
Getviko oro uosto keleivių salėje. Ji vilkėjo ilgą tvido paltą, 
po juo — baltą palaidinukę ir džinsus. Ji buvo pavargusi ir 
įsitempusi. Akis supo tamsūs ratilai. 

— Dženi? — paklausė Treversas, jai priėjus arčiau. — 
Ar prisimenate mane? Ar prisimenate Hartą Treversą? 

— Žinoma, prisimenu, admirole, — ji pabandė nusišyp- 
soti, tačiau nepajėgė ir suglumusi nuleido akis. 

Jis švelniai apglėbė ją per pečius. 

— Jūs prastai atrodote, brangioji. Eime iš čia. Automo- 
bilis laukia. Leiskite, aš paimsiu jūsų lagaminą. 

Vairuotojas įdėjo lagaminą į bagažinę, ir Treversas atsi- 
sėdo kartu su Dženi ant užpakalinės sėdynės. Išvažiavus iš oro 
uosto, jis prašneko: 

— Jūs, aišku, apsistosite pas mane. Tinka? 

— Jūs labai malonus. Ar negalėtumėte padaryti man pa- 

slaugą? — jos balsas skambėjo maldaujamai. — Ar nepapasa- 
kotumėte, kas, tiesą sakant, atsitiko? 

— Sprendžiant iš to, ką liudininkai papasakojo polici- 
jai, jis paprasčiausiai pažiūrėjo ne į tą pusę ir palindo tiesiai 
po autobuso ratais, — Treversas paėmė Dženi už rankos. — 
Žinau, jog tai skamba kvailai, bet šioje šalyje priimta važinėti 
kairiąja kelio puse. 

— Kokia siaubingai beprasmiška mirtis, — dabar jos 
balse jautėsi vos tramdomas įtūžis. — Kaip absurdiška, kad 
šešiasdešimtmetis senukas, nardęs kiekvieną mielą dieną, kar- 
tais net šimto trisdešimties pėdų gylyje pavojingomis sąlygo- 
mis, žuvo taip banaliai. 

— Suprantu. Retkarčiais gyvenimas iškrečia kvailą pokš- 
tą. Gal cigaretę? 

— Ačiū, neatsisakysiu. Prieš pusmetį aš mečiau rūkyti, 
bet vėl pradėjau pereitą naktį, skrisdama lėktuvu, — Dženi 
paėmė cigaretę. 

Treversas spragtelėjo žiebtuvėliu, ir ji prisidegė. 

— Prieš tvarkydama visus reikalus, aš norėčiau kai ką 
padaryti. 

— Ką gi? 

— Pamatyti jį, — paprastai atsakė Dženi. 

— Manau, tai įmanoma. Mes kaip tik ten ir važiuojame. 

Nepaisant savo specifinės veiklos, laidojimo biuras at- 
rodė gana maloniai. Salė tiesiog skendėjo gėlėse. Įėjo pagyve- 
nęs žmogus, apsivilkęs juodu kostiumu ir pasirišęs tamsų kak- 
laraištį. 

— Kuo galiu padėti? 

— Misteris Koksas? Aš — admirolas Treversas, o tai — 
mis Grant. Man regis, jus perspėjo apie mūsų atvykimą? 

— Žinoma, — vyras kalbėjo tyliai, beveik šnabždėda- 
mas. — Prašau sekti paskui mane. 

Užpakalinėje pastato dalyje buvo keletas kambarių su 
besisukančiomis durimis, kurioms prasivėrus buvo galima iš- 
vysti karstus ant postamentų. Visur margavo gėlės, skleisda- 
mos kvaitinantį aromatą. Sekdami paskui Koksą, jie priėjo pas- 

kutinį kambarį. Karstas, kuriame gulėjo velionis, buvo gana 
paprastas, su raudonmedžio apdaila. 

— Kadangi aš negavau jokių instrukcijų, tai padariau 
viską, ką tik galėjau. Detalės pagamintos iš paauksuotos plast- 
masės, nes, kaip supratau, kūnas bus kremuotas. 

Gracingai nuėmęs dangtį, jis pakėlė musliną nuo velio- 
nio veido. Karste gulintis Beikeris atrodė labai ramus ir tai- 
kus. Jo akys buvo užmerktos, veidas baltas. Priglaudusi ranką 
prie jo veido, Dženi stumtelėjo musliną į šoną. 

Koksas atsargiai pataisė audinį. 

— Jūsų vietoje aš jo neliesčiau, mis. 

Nesuprantančiomis akimis ji žvilgtelėjo į Treversą, ir 
šis paaiškino: 

— Buvo atliktas skrodimas, brangioji. Tai privalėjome 
padaryti, toks teismo reikalavimas. Kūną dar privalės apžiū- 
rėti koroneris ir prisiekusieji. Teisminė apžiūra įvyks poryt. 

Ji linktelėjo. 

— Tai neturi reikšmės, juk jo vis tiek nebesugrąžinsi. 
Atleiskite, ar mes galime eiti? 

Automobilyje jis pavaišino ją dar viena cigarete. 

— Kaip jūs jaučiatės? 

— Absoliučiai normaliai, — Dženi staiga nusišypsojo. — 
Jis buvo šaunus vaikinas, admirole, taip, regis, sako Anglijoje. 
Pats jautriausias, geriausias žmogus, kokį tik pažinojau, — ji 
giliai atsiduso. — Kur mes dabar važiuojame? 

“— Mano namas yra Lordo Norto gatvėje. Gal jūs norėsi- 
te išsimaudyti, šiek tiek pailsėti, na ir taip toliau. 

— Taip, tai būtų neblogai. 

Atsirėmusi į sėdynės atlošą, Dženi užmerkė akis. 

Privažiavus Lordo Norto gatvę, jų laukė siurprizas: prie 
namo stovėjo policijos automobilis. Paradinės durys buvo at- 
lapotos. 

Treversas nuskubėjo laiptais aukštyn, Dženi — iš pas- 
kos. Įėjus į svetainę, iškart krito į akis chaosas kabinete. Pasu- 
kęs į virtuvę, kur aidėjo Žmonių balsai, Treversas rado ten mi- 
sis Mišra ir moterį policininkę. 

— Štai pagaliau ir jūs, admirole! — surypavo misis Miš- 
ra, jam įėjus. — Baisi nelaimė. Pavogė daugybę daiktų. Televi- 
zorių, jūsų kompiuterį ir rašomąją mašinėlę. Kabinete siau- 
binga netvarka, bet aš spėjau įsidėmėti jų pavardes ant kombi- 
nezonų. 

— Admirolas Treversas? — paklausė moteris polici- 
ninkė. — Bijau, sere, jog tai paprasčiausias apiplėšimas vidu- 
ry baltos dienos. Jie įsibrovė į namą šiuo keliu. 

Ji mostelėjo į kiaurymę lange. 

— Niekšai! — ištrūko Treversui. 

— Jie atvyko “Britiš telekom" kompanijos autofurgo- 
nu, — toliau pasakojo misis Mišra. — Telefonų meistrai. Aš 
mačiau, kaip jie išvažiavo. Ne, jūs tik pamanykite! 

— Dieną tokie įvykiai dažnokai atsitinka, sere, — ta- 
rė moteris policininkė. — Vagys apsimeta darbininkais. 

— Manau, šansai juos rasti irgi nedideli, — burbtelėjo 
Treversas. 

— Tiesą sakant, abejoju, ar tai pavyks, sere. O dabar, ar 
negalėtume pateikti dingusių daiktų sąrašą? 

— Taip, žinoma, lukterėkite minutėlę. 

Jis pasisuko į Dženi: 

— Prašau man atleisti. Misis Mišra, tai mis Grant. Ji 
kurį laiką paviešės pas mus. Pasakykite vairuotojui, kad atneš- 
tų į namą jos lagaminą, ir palydėkite mis Grant į jos kambarį. 

— Žinoma, admirole. 

Misis Mišra išvedė Dženi iš kambario, o Treversas, atsi- 
gręžęs į policininkę, tarė: 

— Man regis, kad šis reikalas ne toks paprastas, kaip 
jums atrodo. Aš tik skambtelėsiu kai kam ir iškart grįšiu. 

— Smitas ir Džonsonas, — suurzgė Fergiusonas. — Įsi- 
mintinos pavardės, nieko nepasakysi. 

— Atrodo, jog tai paprastas apiplėšimas vidury baltos 
dienos, — tarė Leinas. — Jie paėmė tik tuos daiktus, kuriuos 
galima išnešti su savimi ir greitai parduoti. Televizorių, vaiz- 
do magnetofoną ir visa kita. 

— Mane glumina tai, kad jie atvažiavo “Britiš telekom" 
furgonu. Jį gauti nėra taip lengva. 

“ 

— Galbūt jis vogtas, sere. Mes patikrinsime. 

— Jei jie ieškojo kažko svarbesnio nei televizoriaus, ji- 
ems labai nepasisekė. Laimei, aš pasiėmiau iš Treverso dieno- 
raštį ir diskelį su jame įrašyto teksto vertimu. 

— Jūs tikrai manote, kad jie galėjo ieškoti tų daiktų, 
sere? 

— Viena, ką aš Žinau tvirtai, Džekai, yra tai, kad sutapi- 
mai kelia įtarimą. Tu pagalvok, ar dažnai Hartas Treversas išei- 
na iš namų pusę aštuonių ryto? Gal jie matė, kaip jis išvažiavo? 

— Ir jūs manote, kad daiktai pavogti tik akims apdumti? 

— Galbūt. 

— Bet kaip jie sužinojo apie dienoraščio egzistavimą, 
sere? 

— Taip, mane tai irgi domina, — Fergiusonas susirau- 
kė. — Man toptelėjo viena mintis, Džekai. Keliauk į Lordo 
Norto gatvę. Pasiimk su savimi kokį nors seną mūsų draugą iš 
specialaus padalinio, nusimanantį apie pasiklausymo įrengi- 
nius. Tegu patikrina, ar viskas ten švaru. 

— Jūs iš tikrųjų manote?.. 

— Nieko aš nemanau, Džekai, aš tiesiog analizuoju gali- 
mus variantus. O dabar pasipustyk kulnus — ir pirmyn! 

Leinas išėjo, o Fergiusonas pakėlė telefono ragelį ir su- 
rinko Treverso namų numerį. 

— Kaip jaučiasi tavo viešnia? 

— Puikiai. Ji — tikra šaunuolė. 

Fergiusonas žvilgtelėjo į laikrodį. 

— Maždaug pusę pirmos atvežk ją į mano butą Kvendi- 
šo parke. Galimas daiktas, kad mums pavyks išsiaiškinti šį 
reikalą, bet jai nesakyk nė žodžio. Palik tai man. 

— Gali manimi pasikliauti. 

Padėjęs ragelį, Treversas nuėjo į svetainę. Dženi sėdėjo 
prie židinio ir gėrė kavą. 

— Prašau atleisti už tą chaosą, — tarė jis. — Sutikimas 
tikrai nevykęs. 

— Juk jūs čia niekuo dėtas. 

Treversas atsisėdo. 

— Greitai mes važiuosime į miestą pusryčiauti, bet prieš 
tai norėčiau supažindinti jus su savo senu draugu — brigados 
generolu Čarlzu Fergiusonu. 

Įžvalgumo nestokojanti jauna moteris iškart pajuto kaž- 
ką negera. 

— Ar jis pažįsta Henrį? 

— Ne visai taip. 

— Bet tas susitikimas susijęs su Henriu? 

Perėjęs visą kambarį, jis atsisėdo prie Dženi ir švelniai 
patapšnojo jos ranką. 

— Viskam savo laikas, brangioji. Pasitikėkite manimi. 

Santjago tebebuvo savo kambaryje “ Ricos" viešbutyje, 
kai iš Londono jam paskambino vyras, pasivadinęs Smitu. 

— Tuščia, šefe, nieko panašaus į tai, ko jums reikėjo. 

— Nieko nuostabaus, bet vis dėlto patikrinti reikėjo. 
Tikiuosi, dirbote švariai. 

— Žinoma, šefe, sutvarkėme viską taip, kad atrodytų lyg 
paprasčiausias apiplėšimas. Beje, į telefoną aš įstačiau pasiklau- 
symo įrenginį, jei jūs panorėtumėte pasiklausyti jų pokalbių. 

— Ką? — Santjago balse suskambo įniršis. — Juk aš 
sakiau tau, kad į šį reikalą įsipainiojusi žvalgyba, oji tikrina 
visus ir viską. 

— Atleiskite, šefe, aš maniau, kad elgiuosi teisingai. 

— Nieko baisaus, vis tiek jau per vėlu ką nors ištaisyti. 
Dabar mesk visus reikalus ir lauk mano nurodymų. 

Santjago padėjo ragelį. 

Kvendišo parke stovinčio namo svetainėje prie židinio, 
priešais Fergiusoną, sėdėjo Dženi. Treversas stovėjo prie lango. 

— Taigi, mis Grant, — tarė Fergiusonas, — jūs supran- 
tate, kad koroneris ir prisiekusieji privalės atlikti kūno apžiū- 
rą, ir tai įvyks poryt. 

— O poto aš galėsiu paimti kūną? 

— Tokią teisę turi artimiausi giminaičiai. 

Atsegusi rankinuką, Dženi išėmė popieriaus lapą ir iš- 
skleidusi padavė jam. 

— Nardymas buvo Henrio hobis, ir jis labai rimtai tuo 
užsiiminėjo. 

— Man atrodo, kad tokio amžiaus žmogui nardymas — 
gana pavojingas hobis. 

— Taip, kartą jis vos nežuvo. Penkiasdešimties pėdų gy- 
lyje jam baigėsi deguonis. Henriui pasisekė išplaukti į pavir- 
šių, po to jis tučtuojau nuvyko pas advokatą ir pasiekė, kad tas 
parašytų įgaliojimą mano vardu. 

Fergiusonas pažvelgė į dokumentą. 

— Regis, viskas kaip pridera, aš pasirūpinsiu, kad šį do- 
kumentą gautų koroneris. 

Fergiusonas pastatė priešais save metalinį Frimelio la- 
gaminėlį. 

— Ar matėte jį anksčiau? 

Ji sunerimo. 

— Ne. 

— O štai šį? — atidaręs lagaminėlį, jis ištraukė iš ten 
dienoraštį. 

— Ne, niekada, — Dženi suraukė antakius. — O kas tai? 

— Ar Beikeris sakė, kodėl skrenda į Londoną? — vietoj 
atsakymo vėl paklausė Fergiusonas. 

Ji pažiūrėjo į jį, po to atsigręžusi metė žvilgsnį į Trever- 
są, paskui vėl pasisuko. 

— O kaip jūs manote, generole, kodėl jis čia skrido? 

— Beikeris rado nuskendusį vokiečių povandeninį lai- 
vą netoli Sent Džono salos, mis Grant. Ar jis nieko nesakė 
apie tai? 

Dženi Grant giliai atsiduso. 

— Taip, generole, jis užsiminė man apie tai. Prasitarė, 
jog nardydamas aptiko povandeninį laivą ir lagaminėlį. 

— Štai šį, kurio viduje buvo dienoraštis. O ką dar jis 
jums pasakė? 

— Na, kad dienoraštis parašytas vokiečių kalba, kurios 
jis nesupranta, bet įskaitė dvi pavardes — Martino Bormano 
ir... — Dženi sumišo. " 

— Ir? — švelniai paragino Fergiusonas. 

— ... Vindzoro hercogo, — prašneko ji. — Klausykite, 
aš suprantu, jog tai skamba neįtikėtinai, bet... 

— Nieko neįtikėtino čia nėra, brangioji. O kur misteris 
Beikeris rado šį povandeninį laivą? 

— Neturiu supratimo. To man jis ir nepasakė. 

Minutėlei visi nutilo. Fergiusonas išraiškingai pažvelgė 
į Treversą. Tas atsiduso. 

— Arjūs absoliučiai tuo tikra, mis Grant? 

— Žinoma. Jis pasakė, jog kol kas nieko nenori man 
pasakoti. Šis radinys jį smarkiai sujaudino, — nutilusi Dženi 
suraukė antakius. — Klausykite, generole, kur jūs lenkiate? 
Kas čia vyksta? Ar tai kaip nors susiję su Henrio mirtimi? 

—- Ne, ne, — nuramino ją Fergiusonas ir linktelėjo Tre- 
versui. 

— Dženi, — prašneko admirolas, — vargšas Henris žuvo 
visiškai atsitiktinai. Mes turime būrį liudininkų. Jis pakliuvo 
po Londono transporto valdybos autobuso ratais. Vairuotojas 
— Ššešiasdešimtmetis senukas, gryniausias londonietis, eiliniu 
pėstininku kovojęs Korėjos kare 1952 metais ir gavęs medalį už 
drąsą. Tai buvo tik nelaimingas atsitikimas, Dženi. 

— Vadinasi, jūs nė nenutuokiate, kur yra povandeninis 
laivas? — vėl paklausė Fergiusonas. 

— O tai svarbu? 

— Taip, ko gero, labai svarbu. 

Ji gūžtelėjo pečiais. 

— Garbės žodis, nežinau. Jei norite išgirsti mano nuo- 
mong, jis tikriausiai toli atviroje jūroje. 

— Toli atviroje jūroje? Ką jūs norite tuo pasakyti? 

— Dauguma vietų, kur nardo turistai iš Sent Tomo ir 
Sent Džono, yra netoli kranto. Visur pilna paskendusių laivų, 
ir tiesiog neįmanoma, kad niekas nebūtų pastebėjęs vokiečių 
povandeninio laivo, gulinčio dugne nuo Antrojo pasaulinio 
karo laikų, — Dženi palingavo galvą. — Jo nerado tik todėl, 
kad jis kažkur toli. 

— Toli jūroje. 

— Visiškai teisingai. 

— Ir jūs nežinote, kur jis? 

— Ne, bijau, kad aš menkai nusimanau apie nardymą. 
Jums reikia kreiptis į specialistą. 

— O kur rasti tokį žmogų? 

— O, tai lengva. Jums reikalingas Bobas Karnis. 

Paėmęs nuo stalo rašiklį, Fergiusonas pasižymėjo pa- 
vardę savo bloknote. 

— Bobas Karnis? O kuojis užsiima? 

— Jis — vandens sporto centro, esančio Kenilo kurorte, 
savininkas. Aš norėjau pasakyti, kad didžiąją laiko dalį jis mo- 
ko turistus nardyti, ir pats yra apsigimęs naras, be to, gana žŽy- 
mus. Žinote, Karnis dalyvavo gelbėjimo darbuose Meksikos įlan- 
koje, įvykus avarijai gręžiniuose. Apie tai net žurnalai rašė. 

— Iš tikrųjų? — tarė Fergiusonas. — Vadinasi, jis — 
Virginijos salose geriausias naras? 

— Visoje Karibų jūroje, generole. 

— Netgi taip, — pašnairavęs į Treversą, Fergiusonas pa- 
kilo. — Puiku. Nuoširdžiai dėkoju, mis Grant, jūs labai mums 
padėjote. Suprantu, kad laikas pietums dabar netinkamas, bet 
jums reikia pasistiprinti. Gal leisite pakviesti jus ir admirolą 
Treversą pavakarieniauti su manimi šį vakarą? 

— Jūs labai malonus, — pagalvojusi atsakė Dženi. 

— Anaiptol. Aš atsiųsiu jums automobilį pusę aštuo- 
nių, — jis palydėjo juos iki durų. — Būkite atsargūs. Palaikysi- 
me ryšį, Hartai, — linktelėjo Fergiusonas admirolui Treversui. 

Po pusvalandžio, jam geriant arbatą ir apmąstant susi- 
dariusią padėtį, atvyko Leinas. Inspektorius nusviedė ant ka- 
vos staliuko sunkią “blakę" iš juodo metalo. 

— Jūs buvote teisus, sere, šis daikčiukas buvo įmontuo- 
tas į telefono aparatą kabinete. 

— O, netgi taip, — sumurmėjo Fergiusonas, imdamas 
nuo stalo įtaisą. — Reikalai tapo itin rimti. 

— Klausykite, sere, Beikeris žinojo apie dienoraštį to- 
dėl, kad pats ir surado jį, mergina — todėl, kad jis jai pasakė, 
admirolas žinojo, jūs — irgi, dienoraščio kopiją gavo minist- 
ras pirmininkas, jį taip pat perskaitė Saugumo valdybos direk- 
toriaus pavaduotojas ir seras Frensis Peimeris, — Leinas užtę- 
sė pauzę. 

— Tu užmiršai save, Džekai. 

— Taip, sere, bet kas, velniai rautų, apie tai suuodė, kas 
išdrįso įtaisyti pasiklausymo įtaisą admirolo Treverso namuose? 

— Na štai, Džekai, tu vėl ėmei vartoti policininkų žar- 
goną, — Fergiusonas atsiduso. — Tai tikras voratinklis. Visi 
tavo išvardinti žmonės turi daugybę galimybių susisiekti su 
kitais. Vienas Dievas težino, kiek dar Žmonių sužinojo apie 
šią paslaptį. 

— Tai ko jūs ketinate imtis, sere? Aš norėjau pasakyti, 
juk mes net nežinome, kur yra tas prakeiktas povandeninis lai- 
vas. Dar nepradėjome veikti, o jau mums kaišioja kojas. Api- 
plėšimas, telefoninių pokalbių klausymasis. 

— Tu teisus, Džekai, šis reikalas pasisuko visiškai kita 
linkme. 

— Gal geriau įtraukti į šią bylą žvalgybą, sere? 

— Tikriausiai neverta to daryti, nors, grįžęs namo, galė- 
tum paskambinti Saimonui Karteriui ir serui Frensiui. Pasa- 
kyk jiems, kad mergina nežino, kur yra tas laivas. 

— O kas toliau, sere? 

— Kol kas nežinau. Teks pasiųsti tenai ką nors, kad vie- 
toje išsiaiškintų visas aplinkybes ir praneštų mums. 

— Puikiai nardantį žmogų, ar ne, sere? 

— Gera mintis, bet dabar, kai mus stengiasi apvynioti 
aplink pirštą, mums reikia žmogaus, sugebančio veikti taip pat 
įžūliai, kaip ir priešininkas, — Fergiusonas patylėjo minutę. — 
Beje, suklydau — mums reikia žmogaus, dar įžūlesnio nei jie. 

— Sere? — Leinas šiek tiek suglumo. 

Staiga Fergiusonas tyliai nusijuokė. 

, — Brangusis Džekai, kartais gyvenimas iškrečia tikrai 
keistų pokštų. Aš sugaišau ne vieną dešimtį metų, kad įvilio- 
čiau į spąstus, O po to įgrūsčiau į narvą žmogų, kuris man labai 
nepatinka, o dabar staiga supratau, jog šioje situacijoje būtent 
tas žmogus man ir reikalingas. 

— Nesuprantu, sere. 

— Tuojau suprasi, Džekai. Ar esi buvęs Jugoslavijoje? 

— Ne, sere. 

— Puiku, aplinkos pakeitimas bus tau į naudą. Mes iš- 

skrisime auštant. Pasirūpink, kad “Lirdžetas" būtų parengtas. 

— O kur mes skrisime, sere? 

— Paskyrimo vieta — nusileidimo takas šalia Kivo pi- 
lies, Džekai. Susisiek su aukščiausiąja serbų vadovybe ir pa- 
reikalauk, kad atlaisvintų taką nuo kitų lėktuvų. Nemanau, kad 
jiems dėl to iškiltų problemų. 

Dilonas snaudė savo lovoje, Kivo pilyje, kai jį pažadino 
virš galvos pasigirdęs nusileidžiančio lėktuvo ūžesys. Kurį laiką 
jis gulėjo nejudėdamas ir klausėsi, aiškiai skirdamas besikei- 
čiančius variklių gaudesio tonus — pilotas ruošėsi leistis. 
Sprendžiant iš garso, tai buvo reaktyvinis lėktuvas. Priėjęs prie 
grotuoto langelio, jis pažvelgė laukan. Lijo, dangus buvo ap- 
niukęs, bet Dilonas pastebėjo, kaip iš debesies išnėrė “Lirdže- 
tas" ir ėmė artėti prie nusileidimo tako. Minkštai nutūpęs, lėk- 
tuvas nuriedėjo į priekį. Ant jo nebuvo jokių atpažinimo žen- 
klų. Kai lėktuvas dingo iš akių, Dilonas atsitraukė nuo lango 
ir užsirūkė, spėliodamas, kas ten atskrido. 

Lauke pasigirdo klyksmas, kažkieno komanda, ir tylą 
perskrodė šūviai. Jis vėl priėjo prie lango, bet apačioje matėsi 
tiktai dalis kiemo. Šmėkštelėjo vienas ar du kareiviai, vėjas 
atnešė iki jo juoko nuotrupas. Įdomu, kiek nelaimingųjų šį- 
kart sutiko savo paskutinę valandą prie sienos. Vėl pasigirdo 
juokas, regėjimo lauke pasirodė kariškas sunkvežimis, bet grei- 
tai jis išnyko. | 

— Šį kartą, seni, tu įklimpai į mėšlą, — tyliai tarė Dilo- 
nas pats sau. — Į baisiai klampų mėšlą. 

Pasitraukęs nuo lango, jis vėl atsigulė ir užsirūkęs susi- 
mąstė apie padėtį, kurioje atsidūrė. 


Kai Santjago kambaryje Paryžiuje suskambo telefonas, 


jis kaip tik ruošėsi eiti pusryčiauti. Pakėlęs ragelį, Santjago 
išgirdo Frensio Peimerio balsą. 

— Aš bandžiau prisiskambinti tau anksčiau, bet man 
pasakė, jog tavęs nėra. 

— Reikalai, Frensi, reikalai. Kokių turi naujienų? 

— Aš trumpai šnektelėjau su Karteriu. Jis kalbėjosi su 
Fergiusonu. Tas užtikrino, jog mergina nežino, kur yra povan- 
deninis laivas. Ji sako, jog Beikeris prieš išvykdamas papasako- 
jo apie savo radinį, bet nepaaiškino, kur rado tą velnio vietą. 

— Ar Fergiusonas ja tiki? 

— Ko gero taip. Bent jau Karteriui taip atrodo. 

— O ką dabar ketina daryti Fergiusonas? 

— Nežinau. Jis tik pasakė Fergiusonui, kad informuos 
jį apie įvykių eigą. 

— O kaip mergina? Kur ji apsistojo? 

— Admirolo Treverso namuose, Lordo Norto gatvėje. 
Rytoj koroneris ir prisiekusieji atliks teisminę kūno apžiūrą. 
Fergiusonas sutiko, kad iškart po to ji gautų velionio kūną. 

— Aišku. 

— Ką tu apie tai manai, Maksai? 

— Tu klausi apie merginą? Nežinau. Gal ji sako tiesą. 
Tačiau ji gali ir meluoti. Yra tik vienas būdas tai išsiaiškinti. 

— Ką tu nori tuo pasakyti? 

— Na, jos reikia paklausti, Frensi, tam tikru būdu, su- 
prantama. Švelnus arba visai ne švelnus įtikinėjimo metodas 
daro stebuklus. 

— Dėl Dievo, Maksai, — pradėjo Peimeris, bet Santjago 
Jį pertraukė. 

— Daryk tai, kas tau atrodo reikalinga, pranešinėk man 
apie Fergiusono planus, o mergina aš pats pasirūpinsiu. Ren- 
giausi grįžti į Puerto Riką rytoj, bet greičiausia dar pabūsiu 
čia dienelę, kitą. Aš susisieksiu su savo žmonėmis San Chuane 
ir paliepsiu jiems paruošti jachtą “Marija Blanko" plaukioji- 
mui jūroje. Kai tik sužinosime, jog Fergiusonas sumanė kokią 
nors operaciją Virginijos salose, aš su jachta iškart pasirody- 
siu Semsono rife ir paversiu ją savo baze. 

— O Dieve, Maksai, nežinau, kuo ši istorija baigsis man. 
Jei ji išplauks į paviršių, man galėsi statyti kryžių. 

— To neatsitiks, Frensi, aš tuo pasirūpinsiu. Visada ti- 
kėjau, kad tu kada nors tapsi ministru. Labai naudinga turėti 
draugą — Didžiosios Britanijos ministrų kabineto narį. Nega- 
liu leisti, jog tau atsitiktų kas nors bloga, taigi nusiramink. 

Padėjęs ragelį, Santjago sekundę susimąstė, po to vėl jį 
pakėlė ir paskambino į savo namus San Chuane. 


Po galva pasikišęs pagalvę, Dilonas skaitė knygą, kai rak- 
to skylutėje girgždėdamas pasisuko raktas. Durys atsivėrė, ir 
įėjo majoras Branko. 

— O, štai kur jūs? 

Dilonas nesivargino atsistoti. 

— O kur man daugiau būti? 

— Na, kodėl gi taip grubiai? Galų gale jūs vis dar čia. 
Mano manymu, tai jau pakankama priežastis jausti mums dė- 
kingumą. 

— Kojjums reikia? 

— Aš atvedžiau vieną Žmogų, kuris nori su jumis pasi- 
matyti. Vargu ar galima jį pavadinti senu draugu, bet jūsų vie- 
toje aš atidžiai išklausyčiau tai, ką jis pasakys. 

Branko pasitraukė į šalį. Dilonas nuleido kojas ant grin- 
dų ir jau buvo besistojęs, kai į kamerą, lydimas Leino, įėjo 
Fergiusonas. 

— Švenčiausioji Mergelė! — ištrūko Dilonui. 

Branko išėjo iš kameros ir uždarė paskui save duris. 

— Dieve mano, Dilonai, ir ko gi jūs puolėte į mūšį stačia 
galva, nepasirūpinęs užnugariu, — skrybėle nubraukęs dulkes 
nuo vienintelės kameroje kėdės, Fergiusonas atsisėdo. — Nors 
mes anksčiau ir nebuvome susitikę akis į akį, jūs turbūt žinote, 
kas aš toks? 

— Brigados generolas Čarlzas Fergiusonas, velniai jus 
griebtų. “ Grup for" vadovas. 

— Tai mano padėjėjas, kriminalinės policijos inspekto- 
rius Džekas Leinas, kurį mums laikinai paskolino specialusis 
Skotland Jardo padalinys. Todėl jūs jam nepatinkate. 

" Leinas stovėjo akmeniniu veidu, atsirėmęs nugara į sie- 
ną ir sukryžiavęs rankas ant krūtinės. 

— Jūs tuo įsitikinęs? — paklausė Dilonas. 

— Pažvelk į jį, Džekai, — tarė Fergiusonas. — Didysis 
Šonas Dilonas, praeityje — IRA kovotojas, žmogžudysčių meist- 
ras. Kai kas mano, kad jis nušluostytų nosį pačiam Karlosui, 
“Šakalui". 

— Žiūriu aš į jį, sere, ir matau tik dar vieną žudiką. 

— Taip, bet šis žmogus ypatingas. Jis galėjo tapti nau- 
juoju Lourensu Olivjė, jei savo laiku nebūtų griebęsis ginklo. 
Tiesiog akyse Šonas Dilonas sugeba persikūnyti į visiškai kitą 
žmogų. Beje, vykstant karui Persų įlankoje, jis suorganizavo 
sprogimą Dauningo gatvėje, kai ten vyko Karinio kabineto po- 
sėdis, dalyvaujant pačiam ministrui pirmininkui. Tą vietą, Dže- 
kai, tu pažįsti geriausiai iš visų. Prisiekiu Dievu, jūs uždavėte 
mums karšto darbelio, Dilonai. 

— Sujaudintas. 

— Bet dabar tu už grotų, — kandžiai priminė Leinas. 

Fergiusonas linktelėjo. 

— Per dvidešimt metų, Džekai, tas žmogus nė karto ne- 
pakliuvo į teisingumo letenas, na ir kas gi jam dabar atsitiko? 
Tikriausiai jūs kuoktelėjote, Dilonai. Medikamentai sergan- 
tiems ir mirštantiems? Jūs? 

— Visi mes tik Žmonės. 

— O kartu ir raketos “Stinger". Vadinasi, jūs kruopš- 
čiai nepatikrinote krovinio. Tikriausiai senstate, Dilonai. 

— Okei, vaidinimas baigtas, — pertraukė jį Dilonas. — 
Ko jūs norite? 

Atsistojęs Fergiusonas priėjo prie lango. 

— Apačioje, kieme, šaudo chorvatus. Mes girdėjome šū- 
vius, važiuodami čionai lėktuvų pakilimo taku. Kai įvažiavo- 
me į kiemą, lavonus kaip tik krovė į sunkvežimį, norėdami 
išvežti, — jis atsisuko. — Kada nors, vieną puikų saulėtą rytą, 
ateis ir jūsų eilė, Dilonai. Jei jūs negausite proto. 

Išsitraukęs iš “ Rotmens" pakelio cigaretę, Dilonas sprag- 
telėjo firmos “Zipo" žiebtuvėliu ir užsirūkė. 

— Ar jūs norite pasakyti, kad galiu rinktis? — pasido- 
mėjo jis. 

— Gal ir galite, — Fergiusonas vėl atsiduso. — Jūs 
neblogai šaudote, Dilonai, mokate valdyti lėktuvą, kalbate 
keletu kalbų, tačiau šiuo metu mane domina užduotis, kurią 
jums teko atlikti po vandeniu, kai dirbote žydams. Ar taijūs 
susprogdinote Palestinos Išsivadavimo Organizacijos laivą 
prie Beiruto krantų? 

— Nejaugi? — airiams būdinga ironiška intonacija pa- 
klausė Dilonas. 

— Dėl Dievo, palikite ramybėje tą šunsnukį, su juo ne- 
rasite bendros kalbos, — neiškentė Leinas. 

— Aš laukiu atsakymo, seni, nekvailiokite. Tai jūs pa- 
darėte, ar ne? — mygo Fergiusonas. 

— O kas gi dar? 

— Puiku. Dabar prie reikalo. Turiu užduotį, kuriai įvyk- 
dyti reikalingas toks žmogus kaip jūs — turintis tokius pat 
įvairiapusiškus gabumus. 

— Jis nori pasakyti — toks pat pašlemėkas, — įgėlė 
Leinas. 

Fergiusonas praleido jo žodžius pro ausis. 

— Man gali prireikti žmogaus, sugebančio išlikti šal- 
takraujišku ir veikliu, įvykiams pasisukus bloga linkme. Šiuo 
metu aš nesu tikras, jog būtent taip ir atsitiks, bet... žmogus 
šaudo, velnias kulkas gaudo. Tvirtai žinau tik viena — mums 
reikės Žmogaus, pasižyminčio neeiliniais nardytojo sugebėji- 
mais. 

— O kurjam teks nardyti? 

— Prie JAV priklausančių Virginijos salų, — Fergiuso- 
nas pakilo. — Rinkitės, Dilonai. Galite likti čia ir laukti, kol 
jus sušaudys, arba galite kartu su Džeku ir manimi išskristi 
atgal į Londoną “Lirdžetu", stovinčiu ant pakilimo tako. 

— O ką pasakys majoras Branko, manęs neberadęs? 

— Dėl jo galite būti ramus. Mielas vaikinas. Jo motina 
gyvena Hempstede. Jam jau per gerklę lenda ši jugoslaviška ko- 
šė, o ir kas išdrįstų už tai jį teisti? Aš ketinu pasirūpinti, kad 
jam būtų suteiktas politinis prieglobstis Didžiojoje Britanijoje. 

— Vadinasi, jūs galite viską? 

— Manau, taip. 

Dilonas susimąstė. 

— Jūs juk žinote, kad Didžiojoje Britanijoje esu ieško- 
mas policijos? 

— Duodu žodį, ši problema bus išspręsta, nors aš ir rizi- 
kuoju užsitraukti inspektoriaus Leino rūstį, deja, taip jau klos- 
tosi reikalai. Aišku, tai reiškia, kad jūs privalėsite daryti vis- 
ką, ką jums įsakysime. 

— Žinoma, — paėmęs nuo lovos savo apsiaustą, Dilo- 
nas apsivilko jį. — Aš jūsų paslaugoms. 

— Taip ir maniau, kad jūsų sveikas protas nugalės. O 
dabar nešdinkimės iš tos šlykščios vietos, — Fergiusonas pa- 
beldė į duris savo lazdele. 


Dilonas užvertė perskaitytą dienoraštį ir perdavė jį Fer- 
giusonui, sėdinčiam kitoje eilėje. Leinas snaudė, įbedęs galvą į 
pagalvę. 

— Labai įdomu, — tarė Dilonas. 

— Ir tai viskas, ką jūs galite pasakyti? 

Airis paėmė miniatiūrinį buteliuką viskio, įsipylė sau į 
plastmasinį puodelį, išduotą kalėjimo administracijos, ir at- 
skiedė vandeniu. 

— O ką jūs norėtumėte iš manęs išgirsti? Gerai, saky- 
kim, Henris Beikeris tapo atsitiktine auka, tačiau prisiekiu 
Dievu, jis mirė laimingas. Tikriausiai 180-ojo povandeninio 
laivo radimas buvo didingiausias jo gyvenimo įvykis. 

— Jūs taip manote? 

— Generole, kiekvieno nardytojo auksinė svajonė — 
rasti nuskendusį laivą, kurio dar nebuvo aptikusi nė viena 
gyva dvasia. Pageidautina, kad jo triumai būtų prikimšti is- 
paniškų dublonų, bet jeigu jų ir nėra, pats laivas — neįkaino- 
jamas radinys. 

— Iš tikrųjų? 

— Ar jums niekada neteko nardyti? — Dilonas pats nu- 
sijuokė iš savo žodžių. — Beje, kvailas klausimas. Po vande- 
niu — visiškai kitoks pasaulis, ten tave apima su niekuo ne- 

palyginamas jausmas, — jis nurijo gurkšnį viskio. — Vadinasi, 
ta jūsų paminėta moteris, ta Dženi Grant, sako nežinanti, kur 
yra laivas? 

— Tikrai taip. 

— Jūs ja tikite? 

— Bijau, kad taip. Paprastai, aš niekuo nepasitikiu, bet 
joje kažkas yra, kažkas ypatingo. 

— Susigundyti dailiu veideliu — jūsų metuose! Visi da- 
ro vieną ir tą pačią klaidą. 

— Netaukškite niekų, Dilonai, — rūsčiai tarė Fergiuso- 
nas. — Ji — tiesiog simpatiška mergina, tik kažkokia ypatin- 
ga, štai ir viskas, ką aš norėjau pasakyti. O apskritai manykite, 
ką tik norite. Šįvakar mes vakarieniausime kartu su ja ir Hartu 
Treversu. 

— Gerai, — linktelėjo Dilonas. — Jei ji nežino, kur 
guli tas velnio daikčiukas, tai ko jūs iš manęs norite? 

— Jūs vyksite į Virginijos salas ir surasite jį — štai ko aš iš 
jūsų noriu, Dilonai. Užtikrinu jus, uždavinys ne iš sunkiųjų. Prieš 
keletą metų aš lankiausi Sent Džone. Tikras rojaus kampelis. 

— Aš važiuosiu ten atostogauti? 

— Ne, nors ir vaidinsite, kad atostogaujate. Savo duoną 
jums teks užsidirbti. 

— Generole, — kantriai prašneko Dilonas, — jūra vel- 
niškai didelė. Ar jūs įsivaizduojate, kaip sunku rasti laivą, gu- 
lintį pačiame jos dugne? Net Karibų jūros vandenyse, kur ma- 
tomumas puikus, jo galima nepastebėti iš šimto jardų atstumo. 

— Na, tada jūs ką nors sugalvosite, juk visada ką nors 
sugalvojate, Dilonai. Jūs turite tą ypatingą Dievo dovaną. 

— Dieve, jūsų pagyrimai mane giliai jaudina, aš tiesiog 
tirpstu iš laimės. Na gerai, eikime prie reikalo. Jūs įsitikinęs, 
kad Beikeris Žuvo visiškai atsitiktinai? 

— Nėra jokių abejonių. Turime liudininkus. Eidamas 
per gatvę, jis tiesiog žvilgtelėjo ne į tą pusę ir pakliuvo po 
autobuso ratais. Galiu dar pridurti, jog vairuotojas visiškai nie- 
kuo dėtas. 

— (Gerai, o kaip jūs paaiškintumėte to admirolo 
Treverso namo apiplėšimą ir blakę jo telefono aparate? 

Fergiusonas linktelėjo: 

— Taip, čia užuodžiu kažką nešvaraus. Iš pradžių atro- 
dė kaip atsitiktinė vagystė su įsilaužimu, tačiau blakė liudija 
ką kita. 

— Kas tai galėtų būti? 

— Kipšas juos Žino, tačiau instinktas man kužda, jog 
kažkas stojo į kovą prieš mus ir pasiryžęs kautis žūtbūtinai. 

— Bet vardan ko? Štai kur klausimas. 

— Esu tikras, kad surasime atsakymą į jį. 

— O kada man teks vykti į Virginijos salas? 

— Negaliu tiksliai pasakyti. Palauksim kelias dienas, 
štai tada ir nuspręsim. 

— O kur aš gyvensiu, kol be darbo šlaistysiuosi Londone? 

— Aš įtaisysiu jus pas admirolą Treversą, Lordo Norto 
gatvėje. Kol kas galėsite prižiūrėti merginą, atidirbdamas savo 
duoną. O dabar būkite geras, patylėkite, man reikia truputį 
snūstelėti. 

Susidėjęs rankas už galvos, Fergiusonas užsimerkė. Pa- 
baigęs viskį, Dilonas atlošė galvą ant pagalvės ir ėmė anali- 
zuoti ką tik vykusį pokalbį. 

— Beje, Dilonai, dar kai kas, — sumurmėjo Fergiusonas. 

— Kas dar? 

— Tai dėl daktaro Vegnerio ir to jauno palaidūno Klau- 
so Šmidto, su kuriais turėjote reikalų Feringe. Jie lyg ir mėgė- 
jai, vedami kilnių tikslų, tačiau tas žmogus, su kuriuo atsitik- 
tinai susidūrėte Vienoje ir kuris paskui suvedė jus su tais žmo- 
nijos gelbėtojais, atrodo, Farbenas? Jis juk dirba man. Aš pa- 
liepiau jam nukreipti jus į reikiamą vietą, o paskui įsakiau 
vienam iš savo Žmonių pasiųsti jus serbams. 

— Norite — tikėti, norite — ne, generole, tačiau aš visą 
laiką įtariau kažką panašaus. Manau, raketos “Stinger" — irgi 
jūsų rankų darbas? 

— Matote, aš troškau išvysti jus už grotų. Juo labiau, kad 
vieną kartą man nepavyko to pasiekti, — Fergiusonas gūžtelėjo 
pečiais. — Įsidėmėkite, dabartinė byla neturi nieko bendro su 
ana istorija. Jums smarkiai pasisekė, kad ji pasipynė laiku. 

— Kitaip jūs būtumėt palikęs mane likimo valiai. 

— Ne visai. Anksčiau ar vėliau jus vis tiek būtų sušaudę. 

— Beje, dabar tai neturi jokios reikšmės, — tarė Dilo- 
nas. — Kai susimąstai apie tai, viskas susipina į vieną rezginį. 

Jis užmerkė akis ir užsnūdo. 

Buvo maždaug šešios valandos, ir vis dar lijo, kai Dilo- 
nas, sėdėdamas Treverso namų virtuvėje, žiūrėjo, kaip Dženi 
Grant ruošė arbatą. 

Supažindinęs jį su ja, Fergiusonas užsidarė kabinete kar- 
tu su Treversu.. 

Atsigręžusi Dženi nusišypsojo. 

— Jei norite, aš galiu pakepinti skrebučių ar dar ko nors. 

— Ne, ačiū, kažkodėl nesinori. Ar neprieštarausite, jei 
aš užsirūkysiu ? 

— Nė kiek, — ji ėmė dengti stalą arbatai. — Jūs — 
airis, bet jūsų tartis visai ne airiška. 

— Aš gimiau Šiaurės Airijoje. Toje vietoje, kurią jūs 
vadinate Olsteriu. 

— IRA šalyje? 

— Visiškai teisingai, — ramiai atsakė Dilonas. 

Dženi įpylė arbatos. 

— O čia kuo jūs ažsiimate, misteri Dilonai? Ar aš teisi, 
manydama, jog generolas liepė jums prižiūrėti mane? 

— O kodėl jūs taip manote? 

Atsisėdusi priešais jį, ji ėmė mažais gurkšneliais ra- 
gauti arbatą. 

— Jūs atrodote kaip žmogus, gavęs tokią užduotį. 

— O kaipjūs atpažįstate tokius žmones, mis Grant? 

— Vadinkite mane Dženi. Atsitiko taip, jog pažinojau 
daug įvairiausių vyrų, misteri Dilonai, ir dažniausiai jie buvo 
niekšai, — ji minutėlę susimąstė. — Bet Henris išgelbėjo ma- 
ne nuo viso to, — Dženi kilstelėjo galvą, ir Dilonas išvydo jos 
akyse suspindusias ašaras. — O dabar jis mirė. 

— Norite dar arbatos? — jis ištiesė ranką, norėdama 
paimti arbatinuką. — O ką jūs veikiate Sent Džone? 

— Aš turiu savo kavinę su baru, kuri vadinasi “Pas Dže- 
ni". Jūs būtinai turėsite ten kada nors užsukti. 

— Žinote, ką aš jums pasakysiu? — Dilonas nusišypso- 
jo. — Galbūt aš pasinaudosiu šiuo kvietimu. 

Jis gurkštelėjo dar arbatos. 

Kabinete Treversui plaukai pasišiaušė iš siaubo. 

— Viešpatie Aukščiausias, Čarlzai! IRA! Aš tiesiog pri- 
trenktas! 

— Hartai, gali stebėtis, kiek tik pajėgi, bet šitas šunsnu- 
kis man mirtinai reikalingas. Mane žeidžia vien mintis, jog 
esu priverstas tai pripažinti, bet jis — tikras savo darbo meist- 
ras. Kai tik viską suderinsiu, pasiųsiu jį į Sent Džoną. O kol 
kas jis liks čia kaip tavo asmens sargybinis, dėl visa ko, jei 
iškiltų kokių nenumatytų sunkumų. 

— Na, gerai, — paburbuliavęs nenoriai sutiko Treversas. 

— Jei mergina pasiteirautų apie jį, patarčiau pasakyti, 
kad jis — nardytojas, o aš paprašiau jo pagelbėti, ieškant laivo. 

— Manai, ji tuo patikės? Mis Grant — pakankamai nuo- 
voki jauna moteris. 

— Nematau jokios priežasties netikėti. Be viso kito, jis 
dar ir nardo, — Fergiusonas atsistojo. — Beje, ar pas tave šian- 
dien užėjo mano skyriaus darbuotojas, turėjęs įmontuoti pasi- 
klausymo įrenginį atgal į tavo telefoną ir duoti tau mobilųjį 
telefoną? 

— O taip. 

Išėję iš kabineto, Treversas ir Fergiusonas, pasuko į vir- 
tuvę, kur Dženi ir Dilonas vis dar sėdėjo už stalo. 

— Taigi, draugai mano, aš jus paliksiu, — kreipėsi į 
juos Fergiusonas. — Aštuntą visi susitiksime vakarieniauti. 
Gal “Upių salėje", “Savojos" viešbutyje, — jis atsigręžė į Tre- 
versą. — Ar tau tai tinka? 

— Bet į ten įeiti leidžia tik su smokingais ir kaklaraiščiais, 
o aš.turiu tuos rūbus, kuriuos dabar vilkiu, — tarė Dilonas. 

— Gana, Dilonai, po parduotuves galėsite pasivaikščio- 
ti ir rytoj, — pavargusiai atsakė Fergiusonas ir atsisuko į Tre- 
versą. — Gerai, kad tu neaukštas kaip ir jis, Hartai. Manau, 
tavo kostiumas jam tiks. Pasimatysime vėliau. 

Durys užjo užsitrenkė. Dilonas nusišypsojo. 

— Šis vaikinas amžinai skuba. 

— Na, gerai, — nenoriai prašneko Treversas, — Geriau 
eikite su manimi, aš parodysiu, kur jūs miegosite, ir paieško- 
siu kokių nors drabužių. 

Jis pasuko prie durų. Mirktelėjęs Dženi, Dilonas nuse- 
kė paskui jį. 

Tuo metu, netoli Harto Treverso namo, pseudotele- 
komunikacijų kompanijos pseudomechanikas, pasivadinęs 
Smitu, pasuko į alėją, kur stovėjo senutis furgonas, ir pabeldė 
į užpakalines dureles. Jas atidarė Džonsonas, ir Smitas šmurkš- 
telėjo į vidų, kur stovėjo kažkokia garso įrašymo aparatūra ir 
imtuvas. 

— Ar turi ką nors? — pasidomėjo Smitas. 

— Tiesą sakant, nieko. Imtuvas buvo įjungtas visą die- 
ną. Ekonomė keletą kartų skambino į bakalėjos parduotuvę, 
paprašė atsiųsti skalbimo mašinų remonto meistrą. Pats admi- 
rolas skambino į Londono viešąją biblioteką, užsakė kažkokio 
renginio, užplanuoto kitą mėnesį, lankstinuką. Visa tai jau pra- 
deda įkyrėti. O pas tave kas naujo? 

— Pas Trevensą buvo atėjęs Fergiusonas. 

— Tu įsitikinęs, jog tai jis? 

— Na, žinoma, be jokios abejonės, tai buvo jis. Fotogra- 
fija iš dosjė, kurią mums davė misteris Santjago, puikios koky- 
bės. Kartu su juo dar buvo kažkoks vaikinas. 

— Kasis, kaip manai? 

— Nežinau. Trumpai kirpti, labai šviesūs plaukai, juo- 
das odinis apsiaustas. Jis liko name, o Fergiusonas išėjo. 

— Ką darysime? 

— Neišjunk magnetofono. Ryte perklausysiu visą juos- 
telę ir tikrai išgirsiu, jei pasitaikys kas nors įdomaus. Aš ste- 
bėsiu namą, o tu kol kas truputį pailsėk. Jei jie išeis, aš seksiu 
juos, o tau skambtelsiu tiesiai iš automobilio. . 

— Okei. Pasimatysim vėliau. 

Pseudomechanikai išsiropštė iš furgono, užrakino duris 
ir išsiskirstė — kiekvienas į savo pusę. 

Fergiusono dar nesimatė, kai kontradmirolas, Dilonas 

ir Dženi atvažiavo į “Savoją" ir pakilo į “Upių salę". Beje, 
staliukas buvo jau užsakytas, ir administratorius nuvedė juos 
prie jo. 

— Manau, mes kol kas galime išgerti, — pasiūlė Tre- 
versas. 

Dilonas pasisuko į padavėją, atsakingą už vynų parinkimą. 

— Butelį neišlaikyto šampano “Kriug", — metęs žvilgs- 
nį į Treversą, jis meiliai nusišypsojo. — Mėgstu mišinį iš įvai- 
rių vynuogių. 

— Iš tikrųjų? — perdėtai mandagiai atsiliepė admirolas. 

— Taip, — atsakė Dilonas ir pasiūlė Dženi cigaretę. Ji 
vilkėjo baltą palaidinukę ir siaurą, juodą sijonėlį. — Jūs atro- 
dote nuostabiai, brangioji, — prašneko jis visiškai kitokiu to- 
nu. Iš salės žiūrint, Dilonas dabar panėšėjo į dabitišką anglų 
džentelmeną, kalbantį taisyklinga anglų kalba ir pasižymintį 
visais kitais tikrojo dendžio privalumais. 

— Nejaugi jūs nė penkių minučių negalite išbūti vienu 
ir tuo pačiu žmogumi? — paklausė Dženi. 

— Dieve mano, argi tai nebūtų nuobodu? Geriau pašo- 
kime, — suspaudęs jos ranką, Dilonas nusivedė Dženi į šokių 
aikštelę. 

— Kaip manote, ar mes gerai atrodome? — paklausė ji. 

— Na, kostiumas man tinka, bet karinių jūrų pajėgų kak- 
laraištis, mano manymu, nedera. 

— O, dabar suprantu. Jums nepatinka daiktai, susiję su 
valdžios institucijomis? 

— Ne visai taip. Kai buvau “Upių salėje" pirmą kartą, 
aš priklausiau atstovams kaip tik tokios institucijos, besiva- 
dinančios Karališkąja dramos meno akademija. 

— Jūs juokaujate? | 

— Ne, aš prasimokiau ten metus, po to man pasiūlė dar- 
bą Nacionaliniame teatre. Ibseno pjėsėje “ Moteris prie jūros" 
aš vaidinau Lingstrandą, tą patį, kuris be perstojo kosėjo. 

— Na,o po to? 

— Po to mane pašaukė pareiga šeimai. Man teko grįžti 
namo, į Airiją. 

— O paskutiniu metu kuo jūs užsiiminėjote? 

Pirmą ir paskutinį kartą savo gyvenime Dilonas sakė 
tiesą: 

— Lėktuvu nuskraidinau medikamentus į Jugoslaviją. 

— O, tai jūs, pasirodo, lakūnas. 

— Pramogauju kartkartėmis. Kuo tik aš nesu buvęs! Mė- 
sininku, kepėju, žvakių dirbėju. Nardytoju. 

— Nardytoju? — iš Dženi veido išraiškos galėjai spėti, 
kad ji smarkiai nustebo. — Iš tikrųjų? Jūs rimtai? 

— Taip, kodėl turėčiau kabinti jums makaronus ant ausų? 

Jie sukosi šokių aikštelėje, ir ji atsilošė jo glėbyje. 

— Žinote, jūs darote man keistą įspūdį. 

— Ką norite tuo pasakyti? 

— Galbūt mano žodžiai pasirodys jums keisti, bet jei kas 
nors paprašytų manęs apibūdinti jus, aš, pasiduodama kažko- 
kiam nepaaiškinamam impulsui, nieko bendro neturinčiam su 
logika, pasakyčiau, kad jūs — kareivis. 

Dilonas nusišypsojo, bet šypsena išėjo kreivoka. 

— Ir kas gi mane išdavė? 

— Vadinasi, aš teisi, — ji nušvito, labai patenkinta savi- 
mi. — Jūs kažkada buvote kareivis. 

— Galima ir taip pasakyti. 

Muzika nutilo, Dilonas nuvedė Dženi atgal prie staliu- 
ko ir atsiprašė, kad turi trumpam palikti. 

— Noriu pasižiūrėti, kokios cigaretės šiame bare. 

— Paklausykite, brangioji, — kreipėsi į ją admirolas Tre- 
versas, kai Dilonas išėjo. — Žinote, neverta pernelyg su juo 
susidraugauti, jis — jums ne pora. 

— Nebūkite senas niurgzlys, admirole, — Dženi užsirū- 
kė. — Dilonas man labai patiko. Jis gabeno medikamentus į 
Jugoslaviją, o anksčiau buvo kareivis. 

Treversas neištvėrė: 

— Taip, kraujais besitaškantis IRA kareivis. 

Ji suraukė antakius. 

— Jūs rimtai? 

— Nemalonus tipas. Dar blogesnis nei Karlosas, jau dau- 

gelį metų ieškomas visoje šalyje. Jis čia tik todėl, kad Čarlzas 
sudarė sau juo sandėrį. Dilonas padės mums išnarplioti šią 
istoriją, nuvykti į Sent Džoną, rasti povandeninį laivą ir taip 
toliau. Šis šunsnukis dar ir nardo. 

— Neįtikėtina. 

Įšėjęs iš baro, Dilonas susidūrė su įžengusiu į restoraną 
Fergiusonu, ir abu kartu priėjo prie staliuko. 

— Jūs puikiai atrodote, brangioji, — tarė Fergiusonas 
Dženi. — Beje, koroneris ir prisiekusieji atliks teisminę kūno 
apžiūrą rytoj, 10.30. Jums nebūtina ten eiti, nes Hartas jau 
formaliai atpažino kūną. 

— Bet aš norėčiau ten būti. 

— Na,jei to norite... 

— Kada po to bus galima kremuoti kūną? 

— O jūs norite būtent to? 

— Taip, aš norėčiau gauti jo pelenus, — ramiai atsakė 
ji. — Nemanau, kad jam bus laikomos gedulingos pamaldos 
bažnyčioje. Henris buvo netikintis. 

— Štai kaip, — Fergiusonas gūžtelėjo pečiais. — Na, jei 
panorėsite pasinaudoti mūsų Žmonių paslaugomis, visa tai bus 
galima padaryti iškart. 

— Rytoj iki pusiaudienio? 

— Manau, taip. 

— Puiku. Aš būsiu dėkinga, jei jūs padėsite man. Ir jei jūs 
ketinate užsakyti, aš pirmiausia norėčiau ikrų, po to — vidutiniš- 
kai apkepto bitštekso ir dar salotų. 

— O ar verta dabar? — atsargiai paklausė Fergiusonas. 

— Tai vadinama gyvenimo džiaugsmu, — Dženi truk- 
telėjo už rankos Diloną. — Aš vėl noriu šokti, — ji nusišyp- 
sojo. — Ne taip jau dažnai tenka šokti fokstrotą su IRA kariu. 

Iš ryto nedidelėje, ąžuolinėmis lentelėmis iškaltoje teis- 
mo salėje Vestminsteryje Žmonių buvo nedaug, vos penki ar 
šeši. Dženi sėdėjo ant priekinio suolelio kartu su Treversu ir 
Fergiusonu. Dilonas, vilkįs savo apsiaustą, stovėjo už nugaros 
drauge su teismo vykdytojais. Vienas iš priekyje sėdėjusių vy- 
rų priėjo prie suolo ir išklausė kažkokius nurodymus iš teis- 

mo antstolio. Kai jis išėjo, į salę įžengė Smitas su Džonsonu ir 
atsisėdo ant suolo kitoje praėjimo pusėje, priešais Diloną. Jie 
vilkėjo tamsius, oficialius kostiumus, ryšėjo kaklaraiščius, ta- 
čiau Dilonui pakako vieno žvilgsnio, kad suprastų, su kuo turi 
reikalą. Po dvidešimties metų, praleistų tarp žmonių, besiver- 
čiančių neteisėtais darbais, jis įgudo užuosti juos per mylią. 

Teismo anstolis paskelbė, kad posėdis prasidėjo. 

— Prašau atsistoti. Eina Jos Didenybės koroneris. 

Koroneriu pasirodė besąs baltas kaip žydinti obelis se- 
nukas pilku kostiumu. Dženi nustebo. Ji manė, kad jis įžengęs, 
susisupęs į mantiją. Pasidėjęs priešais save aplanką, koroneris 
iškilmingai atvertė jį. 

— Byla ypatinga, — pradėjo jis. — Susipažinęs su man 
pateiktais faktais, aš nusprendžiau, kad prisiekusiųjų žiuri da- 
lyvavimas nėra būtinas. Ar salėje yra brigados generolas Čarl- 
zas Fergiusonas? 

Fergiusonas atsistojo. 

— Taip, sere. 

— Kadangi ši byla pažymėta Gynybos ministerijos grifu 
“D", tuo remdamasis teismas daro išvadą, kad ji gali būti susi- 
jusi su šalies nacionalinio saugumo interesais. Aš sutinku su 
šiuo įrašu ir pasirūpinsiu, kad į šią aplinkybę būtų atsižvelgta. 
Be to, šiame etape laikau savo pareiga priminti visiems spau- 
dos atstovams, esantiems salėje, kad visų bylų, kurios pažymė- 
tos grifu “D", viešas pagarsinimas yra kriminalinis nusikalti- 
mas ir baudžiamas laisvės atėmimu. 

— Dėkoju jums, sere, — Fergiusonas atsisėdo. 

— Kadangi policijos apklaustų šios liūdnos bylos liudi- 
ninkų parodymai patvirtina vienareikšmę išvadą dėl mirties 
priežasties, užbaigiant šią bylą, man reikalingas tik patvirtini- 
mas, kad kūnas buvo oficialiai atpažintas. 

Teismo anstolis linktelėjo Treversui, kuris atsistojo ir 
nuėjo į liudininkų vietą. Koroneris žvilgtelėjo į popierius, gu- 
linčius prieš jį. 

— Admirolas Hartas Treversas? 

— Taip, sere. 

— Kokie buvo jūsų santykiai su velioniu ? 

— Daugelį metų Beikeris buvo mano artimas draugas, o 
atvykęs atostogų iš JAV priklausančių Virginijos salų, jis ap- 
sistojo mano namuose Lordo Norto gatvėje. 

— Ir jūs oficialiai atpažinote kūną? 

Treversas linktelėjo. 

— Ar yra teismo salėje mis Dženifer Grant? 

Ji sunkiai atsistojo. 

— Aš turiu įgaliojimą jūsų vardu. Ar norite pareikšti 
savo teises į kūną? 

— Taip, sere. 

— Teismo anstolis įformins tai atitinkama nutartimi. 
Teismas reiškia jums užuojautą, mis Grant. 

— Dėkoju jums. 

Jai atsisėdus, teismo anstolis paskelbė: 

— Prašau visus stotis. Išeina Jos Didenybės koroneris. 

Visi atsistojo, koroneris pasišalino. Treversas pasisuko 
į Dženį: 

— Ar viskas gerai, brangioji? 

— Viskas puiku, — atsakė ji, bet jos veidas buvo baltas 
kaip popierius. 

— Eime. Čarlzas dar gaus nurodymus ir po to prie mūsų 
prisijungs. 

Praėję pro Diloną, jie išėjo į gatvę. Kol Fergiusonas kaž- 
ką aiškinosi su teismo anstoliu, Smitas ir Džonsonas kartu su 
kitais patraukė link išėjimo. 

Nors lauke švietė skaisti saulė, Dženi truputį drebėjo. 

— Šalta. 

— Jums reikėtų išgerti ko nors stipresnio, ir viskas bus 
gerai, — susijaudinęs tarė Treversas. 

Kai Fergiusonas išėjo iš salės, Dilonas laukė ant viršuti- 
nės laiptų pakopos. Smitas ir Džonsonas trypčiojo netoliese, 
autobusų stotelėje. Džonsonas išsitraukė iš kišenės žiebtuvėlį 
ir pridegė Smitui cigaretę. 

— Jūs pažįstate šią porelę? — paklausė Dilonas Fergiu- 
soną. 

— Ne, o kodėl turėčiau juos pažinoti? 

Atvažiavo autobusas, Smitas ir Džonsonas kartu su ki- 
tais keleiviais įlipo į jį, 1r autobusas nuriedėjo. — Generole, 
visus tuos metus aš pasiklioviau savo nuojauta, o ji man sako, 
kad tie du vaikinai sumąstė kažką nedoro. Iš tikrųjų, ką jie 
veikė apklausoje? 

— Galbūt jūs teisus, Dilonai. Bet, iš kitos pusės, dauge- 
lis žmonių mėgsta stebėti teismo procesus kaip nemokamus 
spektaklius. 

— Čia kas, įrodytas faktas? 

Prie šaligatvio sustojus “Daimler-Benz", iš jo išlipo Dže- 
kas Leinas ir priėjo prie jų. 

— Ar viskas praėjo gerai, sere? 

— Taip, Džekai, — Fergiusonas atidavė jam teismo nu- 
tarimus. — Perduok tai seniui Koksui. Pasakyk, jog pageidau- 
jame, kad kūnas būtų kremuotas šiandien. 

Fergiusonas pažvelgė į Dženi. 

— Ar trečią valandą bus gerai"? 

Ji linktelėjo. Niekada jis nebuvo matęs taip išbalusio 
Žmogaus. 

— Jokių problemų. 

Fergiusonas pasisuko į Leiną. 

— Girdėjai? Beje, teisme sukiojosi du vyrai. Dilonui jie 
pasirodė įtartini. 

— O iš kurjis tai žino? — pasidomėjo Leinas, nekreip- 
damas jokio dėmesio į šalia stovintį airį. — Jiems ką, ant fi- 
zionomijų tai parašyta? 

— Dieve, kas gi būtų, jei jūs manęs paklausytumėt? — 
atsiliepė Dilonas. — Turbūt su protu susipeštumėt. 

Metęs į jį niršų žvilgsnį, Leinas ištraukė iš kišenės voką 
ir ištiesė jį Fergiusonui. 

— Kaip įsakėte, sere. 

— Na, tai atiduokite jam. 

Leinas kyštelėjo voką Dilonui į ranką. 

— Tai žymiai daugiau, nei jūs užsitarnavote. 

— Kas tai? — Dilonas atplėšė voką. 

— Jums reikalingi drabužiai, ar ne? — suurzgė Fergiu- 
sonas. — Čia kreditinė kortelė jūsų vardu ir tūkstantis svarų 
sterlingų. 

Dilonas ištraukė iš voko “Ameriken ekspres" platininę 
kortelę savo vardu. 

— O Dieve, atrodo, jūs pranokote pats save, generole. 

— Tegu tai jūsų nejaudina. Tai tik mano pastangų sudė- 
tinė dalis paversti jus visiškai nauju žmogumi. Atėjus laikui, 
jūs būsite supažindintas su užduotimi. 

— Puiku. Tada aš, jums leidus, eisiu. Pradėsiu švaistyti 
pinigėlius. 

— Ir neužmirškite nusipirkti poros lagaminų. Jums jų 
prireiks. Pirkite lengvus rūbus. Šiuo metu ten karšta, ir pasi- 
stenkite elgtis kaip džentelmenas, jei tai nebus per sunku jums. 

— Palaukite, — šūktelėjo Dženi ir pasuko prie abiejų vy- 
riškių. — Aš eisiu su Dilonu. Veikti vis tiek nėra ką, o tai padės 
man prastumti laiką. Susitiksime jūsų namuose, admirole. 

Ir ji nuėjo su Dilonu. 

— Na, ką tu pasakysi? — pakraipė galvą Treversas. 

— Ši mergina ne tokia paprasta kaip atrodo. Ji pajėgs 
pasirūpinti savimi pati, štai pamatysi, — atsakė Fergiusonas. — 
Na, o dabar eime. 

Ir jie nužingsniavo prie mašinos. 

Automobiliui važiuojant Vaitholu, Gynybos ministeri- 
jos kryptimi, suskambo telefonas. Leinas, gunksantis ant at- 
verčiamos sėdynės, paėmė ragelį, po to kilstelėjo galvą ir pa- 
žvelgė į Fergiusoną, užspaudęs delnu ragelį. 

— Skambina direktoriaus pavaduotojas, generole. Jis sa- 
ko norįs susipažinti su bylos eiga. Klausia, ar negalėtumėte su- 
sitikti su juo parlamente. Siūlo po pietų išgerti arbatos terasoje. 

— Kūno kremacija įvyks trečią valandą. 

— Jums nebūtina ten eiti, — tarė Treversas. — Aš pats 
viskuo pasirūpinsiu. 

— Bet aš noriu ten eiti, — paprieštaravo Fergiusonas, — 
to reikalauja gero tono taisyklės. Merginai reikia mūsų para- 
mos. — Po to jis kreipėsi į Leiną: — Tarp pusės penkių ir 
penkių. Kitaip susitikimą teks atidėti. 

Leinas susitarė. 

— Tai labai malonu iš tavo pusės, Čarlzai, — sujaudintu 
balsu pratarė Treversas. 

— Aš malonus? — Fergiusonas sumišo. — Aš tik pasi- 
imsiu su savimi Diloną ir pristatysiu savo pašnekovams. Tu 
tik įsivaizduok — Šonas Dilonas, mūsų dienų Karlosas, par- 
lamento terasoje. Laukiu nesulaukiu, kol pamatysiu Saimo- 
no Karterio fizionomiją, — jis nusikvatojo. 

Dilonas ir Dženi pasuko prie “Herodso" universalinės 
parduotuvės. 

— Pabandykite atrodyti kaip tikras džentelmenas — bū- 
tent taip jis pasakė, — priminė Dilonas jai. — Ką jūs galėtumėte 
pasiūlyti? 

— Elegantišką kostiumą visiems gyvenimo atvejams, gal- 
būt iš pilkos vilnelės, ir liemenę. Simpatišką medvilninį švar- 
ką ir kelnes, juk šiuo metu Sent Džone karšta, tikrai karšta. 

— Klausau ir paklūstu. 

Nusipirkę du lagaminus ir prigrūdę į juos drabužių, jie 
užsuko 1 barą. 

— Turbūt keista pirkti visą garderobą, — tarė Dženi. — 
Nosines, kojines, apatinius rūbus. 

— Sakykim, kad man teko paskubomis prieš savo valią 
išvykti. Pamojęs padavėjui, jis paprašė atnešti dvi taures šam- 
pano ir sumuštinių su rūkyta lašiša. 

— Jums patinka šis šampanas. 

Dilonas nusišypsojo. 

— Vienas garsus žmogus kartą pareiškė, jog šiame gyve- 
nime yra tik du dalykai, kurie niekada neapvilia, — šampanas 
ir kiaušinienė. 

— Nieko panašaus — kiaušinienė labai greitai nusibos- 
ta. Ir vis dėlto — ką jūs manote apie žmones? Nejaugi nėra nė 
vieno, kuriuo galėtume pasikliauti? 

— Aš neturėjau galimybės to išsiaiškinti. Motina mirė, 
gimdydama mane/aš buvau jos pirmas ir paskutinis kūdikis, 
taigi brolių ir seserų meilės man neteko pažinti. Paskui aš ta- 
pau aktoriumi, įsigijau keletą draugų. Juk pas mus vidutinis 

aktoriūkštis dėl geidžiamo vaidmens gali pasiųsti į aną pasau- 
lį savo paties bobulę. | 

— Jūs neužsiminėte apie tėvą. Ar jis dar gyvas? 

— Ne,jis buvo nužudytas septyniasdešimt pirmaisiais 
Belfaste. Vykstant susišaudymui, pateko į kryžminę ugnį. Jį 
nušovė britų armijos patrulis. 

— Ir tada jūs įstojote į IRA? 

— Apskritai taip. 

— Šautuvai, bombos... Jūs ką, manėte, jog tai geriausia 
išeitis? 

— Dar dvidešimtųjų metų pradžioje gyveno didis airis, 
vardu Maiklas Kolinzas. Jis vadovavo kovai už Airijos nepri- 
'klausomybę. Kartą Lenino pasakyti žodžiai tapo jo mėgsta- 
miausiu posakiu. “Terorizmo tikslas yra terorizuoti". Tai vie- 
nintelis kelias, kurį gali pasirinkti maža tauta, trokštanti pa- 
siekti pergalę ir tapti didžia nacija. 

— Bet juk privalo būti geresnis, žmogiškesnis kelias. 
Dauguma žmonių iš prigimties padorūs. Štai, pavyzdžiui, Hen- 
ris. Aš buvau prostitutė, rijau narkotikus saujomis, nebegalėjau 
be jų egzistuoti ir šlifavau šaligatvius Majamyje. Kiekvienas vy- 
ras, jei jį tenkino kaina, galėjo manimi naudotis, tačiau atsitik- 
tinai pasipainiojo Henris Beikeris — doras ir geras žmogus. Jis 
globojo mane, kol aš gydžiausi narkomanų gydykloje, padėjo 
praeiti reabilitacijos kursą, surado man darbą, — ji vos laikė 
ašaras. — Ir jis niekada manęs nieko neprašė, Dilonai, niekada 
prie manęs neprisilietė. 

Greitas ir pašėlęs gyvenimo ritmas, amžinai virš galvos 
pakibusi grėsmė lėmė tai, kad Dilonas beveik neturėjo laiko 
moterims. Kartkartėmis jis miegodavo su jomis, tenkindamas 
akimirksnio geidulius, bet paprastai viskas tuo ir baigdavosi. 
Apie kokį nors gilesnį jausmą Dilonas nepasvajodavo, ir štai 
dabar, sėdėdamas priešais Dženi Grant, jis pajuto, kaip krūti- 
nę užliejo šilumos ir švelnumo banga. 

“O Dieve, Šonai, neužkibk ant tos meškerės, nagi, būk 
protingas..." — šmėkštelėjo Dilono galvoje, bet lyg timptelėtas 
už virvutės jis pasislinko arčiau ir uždengė jos delną savuoju. 

— Viskas bus gerai, mažyte, taip visada būna, tai vienin- 
telis dalykas mūsų prakeiktame gyvenime, kuriuo nereikia abe- 
joti. O dabar valgyk sumuštinį, jis tau nepakenks. 

Krematoriumas, raudonų plytų pastatas, buvo Hemps- 
tede. Jau vien iš išorės galėjai spręsti apie jo paskirtį, tačiau jį 
supo nepaprastai gražus, akį glostantis parkas. Aplinkui svy- 
ravo topoliai, vešėjo rožių ir kitokių gėlių klombos, visų įma- 
nomų atspalvių ir rūšių. Prie pastato privažiavo “Daimler- 
Benz". Dilonas sėdėjo priekyje, greta vairuotojo, o Fergiuso- 
nas, Treversas ir mergina buvo įsitaisę ant užpakalinės sėdy- 
nės. Senukas Koksas laukė jų laiptų viršuje. Jis vilkėjo griežtą 
juodą kostiumą. 

— Kadangi jūs prašėte neatlikinėti jokių bažnytinių ce- 
remonijų, aš paliepiau karstą įnešti vidun, — tarė jis Fergiuso- 
nui. — Tikriausiai ledi norės paskutinį kartą pažvelgti į velionį? 

— Dėkoju jums, — tarė Dženi. 

Prilaikoma Treverso, ji nusekė paskui Koksą. Fergiuso- 
nas ir Dilonas žengė mažos procesijos gale. Koplyčia buvo ap- 
statyta labai kukliai — keletas eilių kėdžių, nukryžiuotasis ant 
sienos. Karstas stovėjo ant aksomu drapiruotos pakylos. Ak- 
sominė užuolaida slėpė angą sienoje. Skambėjo gedulinga mu- 
zika. Atmosfera buvo slegianti. 

— Ar nenorėtumėte vėl pamatyti velionį? — paklausė 
Koksas Dženi. 

— Ne, dėkoju jums. Aš tiesiog norėjau su juo atsisvei- 
kinti. O dabar pradėkite. 

Jos akys buvo visiškai sausos, kai Koksas spustelėjo myg- 
tuką sienoje. Karstas lengvai pajudėjo pirmyn, praskyrė užuo- 
laidą ir išnyko. 

— O kas ten? — paklausė Dženi. 

— Kremacijos salė, — Koksas suglumo. — Ten yra 
krosnys. 

— Kada aš galėsiu gautijo pelenus? 

— Šiandien, antroje dienos pusėje. O ką jūs ketinate su 
jais daryti? Žinote, kai kurie pageidauja išbarstyti juos mūsų 
nuostabiame sode, bet mes turime ir kolumbariumą, kuriame 
galima pastatyti urną su prie jos pritvirtinta lentele. 

— Ne, aš pasiimsiu pelenus su savimi. 

— Iškart tai neįmanoma. Tam prireiks laiko. 

— Gal jūs galėtumėte pristatyti pelenus į mano namus 
Lordo Norto gatvėje kokiame nors tam skirtame inde, — pa- 
siūlė Treversas. 

— Žinoma, — atsakė Koksas. Jis atsigręžė į Dženi. — 
Tikriausiai, mis Grant, jūs ketinate grįžti atgal namo, į salą 
Karibų jūroje? Pelenų transportavimui mes galėsime pasiūlyti 
tinkamą urną. 

— Dėkoju jums. Ar dabar galime eiti? — kreipėsi ji į 
Fergiusoną. | 

Treversas su Dženi sėdo į automobilį, Dilonas stabtelėjo 
laiptų viršuje. Prie įvažiavimo į centrinę alėją stovėjo automo- 
bilis, greta jo mindžikavo Smitas ir dėbsojo į juos. Dilonas iš- 
kart jį pažino, tačiau Smitas tuoj pat šoko į mašiną ir nurūko. 

Fergiusonui išėjus iš koplyčios, Dilonas tarė: 

— Vienas iš tų dviejų vyrų, kuriuos mačiau teismo salė- 
je, prieš akimirką stovėjo štai ten. Jis ką tik nuvažiavo. 

— Tikrai? Ar spėjote pastebėti numerį? 

— Numerio negalėjau įžiūrėti, automobilis stovėjo šo- 
nu į mane. Atrodo, melsvos spalvos “Reno". Atrodo, kad jūs 
ne itin sunerimote. 

— O ko man jaudintis, juk aš turiu jus, ar ne? O dabar 
sėskitės į automobilį. 

Mašinai pajudėjus, Fergiusonas patapšnojo Dženi ranką. 

— Ar viskas gerai, brangioji? 

— Jaučiuosi normaliai, nesirūpinkite. 

— Aš pagalvojau štai apie ką, — kreipėsi į ją Fergiuso- 
nas. — Jei Henris nepasakė jums tikslios laivo radimo vietos, 
tai gal jis papasakojo apie tai kam nors kitam? Ką jūs apie tai 
pasakysite? 

— Ne, — tvirtai paneigė Dženi. — Jei jis nepasakė man, 
tai kitiems tuo labiau. 

— Jūs turite omenyje, kad nepasakė nė vienam nardyto- 
jui? Betjis tikriausiai turėjo draugų nardytojų, gal kuris nors 
padėjo jam? 


118 


— Nebent Bobas Karnis. Jis pažįsta visas Virginijos sa- 
las kaip savo penkis pirštus. 

— Arjis nardo? 

— Jis išmokė Henrį. Tarnavo Vietname jūrų pėstinin- 
ku, o po to dirbo naftos gręžiniuose. Sent Džone jis gyvena jau 
keletą metų. 

— Kitaip tariant, jei Henriui būtų reikėję pagalbos, jis 
būtų kreipęsis greičiausiai į jį. 

— Manau, taip, bet aš į tai nedėčiau didelių vilčių. Van- 
dens ten visiems pakaks. 

Pasukęs į Lordo Norto gatvę, “Daimler-Benz" sustojo. 
Treversas iššoko iš automobilio pirmas ir padavė ranką Dženi. 

— Mes su Dilonu dar turime reikalų, — pranešė Fergiu- 
sonas. — Pasimatysime vėliau. 

Dilonas nustebęs atsigręžė. 

— Kas gi dar nutiko? . 

— Parlamento terasoje esu paskyręs pasimatymą Saugu- 
mo valdybos direktoriaus pavaduotojui Saimonui Karteriui ir 
informuoti juos apie savo planus, tad aš ir pamaniau, jog mes 
smagiai pasilinksminsim, jei pasiimsiu jus. Galų gale, Dilo- 
nai, Saimonas Karteris paaukojo metų metus, jus gaudydamas. 

— Švenčiausioji Mergele! Koks gi jūs piktas, generole. 

Paėmęs telefono ragelį, Fergiusonas paskambino Lei- 
nui į Gynybos ministeriją. 

— Džekai, amerikietis, vardu Bobas Karnis, gyvena Sent 
Džono saloje, šiuo metu užsiiminėja nardymu, anksčiau tarna- 
vo Vietname jūros pėstininku. Viskas, ką galėjau iškasti. Gal 
CŽV mums padės. 

Jis padėjo ragelį. 

— Ką gi dabar pinklioja jūsų klastingas protas, senas 
lapine? — paklausė Dilonas. 

Bet Fergiusonas nutylėjo ir, sukryžiavęs rankas ant krū- 
tinės, užmerkė akis. 

6 skyrius 


Bendruomenių Rūmai ir anksčiau, ir dabar vadinami 
visų uždariausiu Londono klubu. Greičiausiai todėl, kad nau- 
dodamiesi tokiomis pat privilegijomis, kaip ir Lordų Rūmai, 
dar turi savo dispozicijoje dvidešimt šešis restoranus ir barus, 
kur galima išgerti ir prikimšti pilvą valstybės sąskaita. 

Čia visada vinguriuoja trokštančių patekti vidun eilė, 
stebima budrios policininkų akies. Čia kantriai stypso ne tik 
turistai, bet ir rinkėjai, laukdami susitikimo su jų rinkimo apy- 
gardas atstovaujančiais Parlamento deputatais. Tvarka vienoda 
bet kurios visuomeninės padėties lankytojams, ir Fergiusonui 
su Dilonu teko stoti į eilę, lėtai judančią pirmyn. 

— Jūs jau bent atrodote solidžiai, — burbtelėjo Fer- 
giusonas, apmesdamas žvilgsniu Dilono kostiumą. 

— Viskas “Ameriken ekspres" kreditinės kortelės dė- 
ka. “Herodse" tūpčiojo aplink mane lyg būčiau milijonierius. 

— Tikrai? — sausai tarstelėjo Fergiusonas. — Ar jūs 
žinote, kad jums ant kaklo — karališkojo gvardiečio kakla- 
raištis? 

— Žinoma, bet aš nenorėjau jūsų nuvilti, generole. Ar- 
gi jūs pats netarnavote grenadierių pulke? 

— Jūs — akiplėša! — suurzgė Fergiusonas tą akimir- 
ką, kai jie priėjo prie Saugumo tarnybos kontrolinio posto. 

Jame budėjo ne tik saugumo tarnybos darbuotojai, bet 
ir milžiniško ūgio policininkai, kurių profesiniai sugebėjimai 
nekėlė jokių abejonių. Pasakęs savo pavardę, Fergiusonas išsi- 
traukė tarnybinį saugumo darbuotojo pažymėjimą. 

— Didingas reginys, — pasigrožėjo Dilonas. — Visi jie 
aukštesni nei septynių pėdų. Taip ir turėtų atrodyti visi poli- 
cininkai. 

Jie praėjo centrinį vestibiulį, kur žmonės, kuriems bu- 
vo paskirti susitikimai, laukė parlamentarų. Vietos ten nebu- 
vo nė obuoliui nukristi, ir Fergiusonas nužygiavo toliau. Jis 
perėjo dar vieną koridorių, nusileido laiptais ir pagaliau, ro- 

dydamas palydovui kelią, įėjo pro duris į terasą, atveriančią 
vaizdą į Temzę. 

Čia irgi buvo daug žmonių. Kai kurie laikė rankose tau- 
res su stipriais gėrimais. Kairėje pusėje matėsi Vestminsterio 
tiltas, o tolumoje, už upės, — Karalienės Viktorijos krantinė. 
Ant parapeto tęsėsi eilė Viktorijos laikų stiliaus žibintų. Grin- 
dis dengė žalias kilimas, šiek tiek toliau įgaunantis raudoną 
atspalvį. Aiški linija skyrė šias dvi spalvas. 

— Kodėl kilimas dvispalvis? — susidomėjo Dilonas. 

— Bendruomenių Rūmuose viskas žalios spalvos, — pa- 
aiškino Fergiusonas. — Kilimai, odiniai krėslų apmušalai. O 
Lordų Rūmuose viskas raudonos spalvos. Kita terasos dalis 
skirta Lordų Rūmų nariams. 

— Matau,jūs, anglai, šventai gerbiate klasinius skirtumus. 

Kai Dilonas prisidegė cigaretę “Zipo" žiebtuvėliu, Fer- 
giusonas pranešė: . 

— O, štai ir jie. Jei elgsitės padoriai, būsite tikras šau- 
nuolis. 

— Stengsiuos kaip išgalėdamas, — kukliai pažadėjo Di- 
lonas. 

Prie jų prisiartino Saimonas Karteris ir seras Frensis 
Peimeris. 

— O,štai ir jūs, Čarlzai, — nutęsė Karteris. — Mes jūsų 
ieškojome. 

— Visur tiek daug Žmonių, — alsiai pasiskundė Peime- 
ris. — Šiomis dienomis čia tikras chaosas. Na, kaip mūsų rei- 
kalai, generole? Kiek toli pasistūmėjo tyrimas? 

— Eime, prisėsime, ir aš viską jums išklosiu. Diloną aš 
čia atsitempiau saugumo sumetimais. 

— Puiku, — pritarė Peimeris. — Ką jūs gersite? Gal 
arbatos? Šiaip ar taip, greitai vakaras. 

— Aš bevelyčiau ko nors stipresnio, — atsakė Fergiuso- 
nas. — Be to, turiu labai nedaug laiko. 

Peimeris pirmasis nužingsniavo prie baro terasoje, jam 
pavyko rasti laisvą staliuką kampe. Jie su Karteriu užsisakė po 
stiklą džino su toniku, Fergiusonas panoro viskio. Dilonas, 
meiliai šypsodamasis, kreipėsi į padavėją: 

— Prašau, atneškite man stiklą airiško viskio su vande- 
niu. Jei turite “Bušmulzo", įpilkite jo. 

Jis tyčia kalbėjo su stipriu airišku akcentu. Karteris su- 
siraukė. 

— Jūs sakėte, kad esate Dilonas? Nemanau, kad mes 
anksčiau buvome susitikę. 

— Tikrai, nebuvome, — džiaugsmingai atsiliepė Dilo- 
nas, — nors jūs ir labai stengėtės. Mane vadina Šonu Dilonu. 

Karterio veidas išbalo kaip kreida. Jis atsigręžė į Fer- 
giusoną. 

— Kas tai, pokštas? 

— Nemanau. 

Karteris patylėjo minutę, kol padavėjas pastatė ant stalo 
stiklus su gėrimais, o kai tas pasišalino, prabilo vėl: 

— Šonas Dilonas? Tas, apie kurį aš pagalvojau? 

— Tas pats. 

Karteris praleido pro ausis jo žodžius. 

— Ir jūs, Fergiusonai, išdrįsote atsivesti tą padugnę čio- 
nai, į šią išrinktųjų vietą. Šį žmogų daugelis žvalgybų medžio- 
jajau keliasdešimt metų. 

— Galbūt. Bet dabar jis dirba man, visą atsakomybę už 
tai prisiimu aš, taigi baikime šią apklausą ir pereikime prie 
rimtesnių klausimų. 

— Fergiusonai, jūs nuėjote per toli, — Karteris tiesiog 
pūtojo iš pykčio. 

— Na, man dažnai taip sako, bet geriau imkitės reikalų. 
Juk jūs norite išgirsti apie bylos eigą. Taigi apiplėšimas Lordo 
Norto gatvėje galėjo būti netikras. Mes radome telefono apa- 
rate pasiklausymo įrenginį, O tai reiškia, jog kažkas nori pa- 
stoti mums kelią. Ar kuris nors iš jūsų agentų užsiima šia by-. 
la? — paklausė jis Karterį. 

— Žinoma, ne. Jei taip būtų, aš jums praneščiau. 

— Įdomu. Kai šįryt kartu su koroneriu ir prisiekusiai- 
siais dalyvavome kūno apžiūroje, Dilonas pastebėjo du vyrus, 
kurių elgesys jam pasirodė įtartinas. Vieną iš jų jis pamatė ir 
vėliau, kai mes buvome nuvykę į krematoriumą. 

Karteris paniuro. 

— Bet kas tai galėjo būti? 

— Dievai juos žino, bet tai dar viena priežastis neatsisa- 
kyti Dilono paslaugų. Juk mergina kaip ir anksčiau tvirtina, 
kad laivo radimo vieta jai nežinoma.“ 

— Jūs ja tikite? — įsiterpė Peimeris. 

— Taip, — atsakė Dilonas. — Ji — ne melagė. 

— O jums, žinoma, geriau matyti, — tulžingai sušnypštė 
Karteris. 

Dilonas gūžtelėjo pečiais. 

— Kuriam galuijai meluoti? Nematau jokios prasmės. 

— Bet juk privalo ji ką nors žinoti, — nenurimo Peime- 
ris. — Ar bent jau turėti kokių nors domenų, leidžiančių pra- 
skleisti paslaptį. 

— Galbūt, — atsakė Fergiusonas. — Šiuo metu turime 
pradėti tyrimą, remdamiesi prielaida, kad ji nieko nežino. 

— Ir kas toliau? — pasidomėjo Karteris. 

— Dilonas vyks į Sent Džoną ir pabandys ištirti situaci- 
ją vietoje. Mergina paminėjo vieną nardytoją — Bobą Karnį, 
kuris buvo artimas Beikerio draugas. Iš visko sprendžiant, te- 
nykštes vietas jis pažįsta kaip penkis savo pirštus. Galbūt mer- 
gina sugebės jį įkalbėti mums padėti. 

— Bet nėra jokių garantijų, kad jis ras tą prakeiktą laivą, — 
tarė Peimeris. 

— Pagyvensim — pamatysism, ar ne? — Fergiusonas 
pažvelgė į laikrodį. — Mums metas. 

Pakilęs jis pirmasis pasuko link išėjimo. Jie sustojo prie 
terasos krašto. 

— Vadinasi, taip ir nusprendžiam? — paklausė Karteris. 

— Taip, — atsakė Fergiusonas. — Dilonas su mergina 
išskris į Sent Džoną tikriausiai rytoj arba poryt. 

— Nepasakyčiau, kad toks planas man prie širdies. 

— O jūsų nuomonės niekas ir neklausia, — Fergiusonas 
linktelėjo Dilonui. — Eime. 

Jis nužingsniavo link durų, o Dilonas apdovanojo pasi- 
likusią porelę pačia žavingiausia savo šypsena. 

— Labai malonu buvo su jumis susipažinti, bet žinote 
ką, misteri Karteri? — persisvėręs per parapetą, jis pažvelgė į 
apačioje tyvuliuojančią Temzę. — Iki upės nuo čia, mano ma- 
nymu, ne daugiau kaip penkiolika pėdų, 0 per potvynį ji dar 
pakyla. Prie pagrindinio išėjimo saugumo darbuotojų tiek, kad 
net akys raibsta, o čia — nė vieno. Jūsų vietoje atkreipčiau į tai 
dėmesį. 

— Srovės greitis čia — du mazgai, — atsakė Peimeris. — 
Perplaukti upę šioje vietoje — beveik neįmanoma. Man taip 
ir nepavyko nė karto. Manau, nė vienas galvažudys čionai 
neprasibrautų. 

Dilonas išėjo. 

— Vien tik nuo minties, kad šis nenaudėlis laisvai vaikš- 
tinėja čia, lyg jam niekas nė motais, man skruzdėlės oda bėgi- 
nėja, — tarė Karteris. — Tikriausiai Fergiusonas kuoktelėjo. 

— Taip, — pritarė Peimeris. — O ką jūs manote apie tą 
merginą? Jūs ja tikite? 

— Nesu tikras. Apskritai Dilonas teisus. Kodėl jai me- 
luoti? 

— Vadinasi, mes visiškai nepasistūmėjome į priekį? 

— Aš taip nepasakyčiau. Ji pažįsta tą rajoną, artimai ben- 
dravo su Beikeriu. Jis pasakodavo jai, kur vyksta, na ir taip to- 
liau. Net jei tikslių laivo koordinačių mergina nežino, gali rasti 
ji, padedant tam vaikinui, kurį vadina Karniu, tam nardytojui. 

— Ir, aišku, padedant Dilonui. 

— Taip, nors aš ir norėčiau kol kas išmesti jį 1š galvos. 
Esant tokiai situacijai, manau, geriausia bus išlenkti po taurelę. 

Nusigręžęs Karteris pasuko į barą. 

Sėdėdamas savo kambaryje “Ricos" viešbutyje, Maksas 
Santjago kantriai klausėsi smulkmeniško Peimerio pasakojimo. 

— Nuostabu, — pareiškė jis, Peimeriui pagaliau nuti- 
lus. — Jei tas Dilonas — tikrai tavo minimas žmogus, tai mes 
susidūrėme su labai rimtu priešininku. 

— O ką manai apie merginą? 

— Nežinau, Frensi, pagyvensim — pamatysim. Aš pa- 
laikysiu su tavimi ryšį. 

Jis padėjo telefono ragelį, bet po akimirkos vėl pakėlė 
ir paskambino Smitui į Londoną. Šiam atsiliepus, Santjago iš- 
samiai paaiškino, ką tasai dabar turės padaryti. 

Buvo pradžia septintos. Dilonas sėdėjo kabinete ir skai- 
te vakarinį laikraštį, kai sučirškė durų skambutis. Priėjęs prie 
durų, jis atidarė jas ir išvydo senuką Koksą. Už jo nugaros ant 
šaligatvio stovėjo katafalkas. Rankose Koksas laikė kartoninę 
dėžutę. 

— Ar mis Grant namie? 

— Taip, aš tuojau ją pakviesiu. 

— Tai nebūtina, — Koksas padavė jam dėžutę. — Tai ve- 
lionio pelenai. Jie yra urnoje, paruoštoje pervežimui. Perduo- 
kite jai nuoširdžiausius mano linkėjimus. 

Nusileidęs laiptais, jis nuėjo prie katafalko. Dilonas už- 
darė duris. Admirolas Treversas buvo išvažiavęs į savo klubą, 
kur vakare turėjo įvykti kažkoks renginys, bet Dženi buvo vir- 
tuvėje. Jis pašaukė ją. Dženi atėjo. 

— Kas atsitiko? 

— Ką tik buvo užsukęs Koksas ir prašė tai perduoti 
jums, — tarė Dilonas ir, įėjęs į kabinetą, padėjo ant stalo dė- 
žutę. Dženi atsistojo greta, žvelgdama į dėžutę, paskui atsar- 
giai pakėlė dangtį ir išėmė tai, kas buvo viduje. Tai buvo ne 
urna, o kvadratinė dėžutė su užraktu, pagaminta iš tamsaus, 
išraižyto metalo. Ant varinės lentelės buvo užrašas: “Henris 
Beikeris, 1929-1992". 

Pastačiusi urną ant stalo, Dženi bejėgiškai susmuko 
krėsle. 

— Tik sauja pilkų pelenų metalinėje dėžėje — galiau- 
siai viskas tuo visada užsibaigia. - 

Čia jinai palūžo ir ėmė graudžiai raudoti. Dilonas atsar- 
giai apkabino ją per pečius, bet iškart paleido. 

— Paverk, mieloji, tau palengvės. O aš išvirsiu kavos. 

Nusisukęs jis nuėjo į virtuvę. 

Kurį laiką Dženi sėdėjo nejudėdama. Jai taip gniatėė 
gerklę, kad vos begalėjo kvėpuoti. Dženi žūtbūt reikėjo iš- 
eiti į gatvę, įkvėpti šviežio oro. Pakilusi ji nusvyravo į ko- 


125 


ridorių ir, nukabinusi nuo pakabos aptrintą admirolo mili- 
nę, apsivilko ją. Lauke lijo. Suveržusi juosmenį diržu, Dženi 
greitai nužingsniavo šaligatviu. Smitas su Džonsonu, sėdėję 
furgone, stebėjo, kaip ji išėjo pro vartus ir pasuko link alėjos. 

— Puiku, — pareiškė Smitas. — Laikas baigti visa tai. 

Jis su Džonsonu išslinko iš automobilio ir nusekė pas- 
kui ją. 

Dilonas atėjo į kabinetą, nešinas kavos puodeliu. Pir- 
miausia jam krito į akis ten viešpataujanti tyla. Pastatęs puo- 
delį, Dilonas grįžo į koridorių. 

— Dženi? — pašaukė jis ir tuo pat metu pastebėjo, jog 
lauko durys šiek tiek praviros. 

— O Dieve! — suriko Dilonas. Pačiupęs nuo pakabos 
savo apsiaustą, jis išlėkė į gatvę. Dženi niekur nesimatė, gatvė- 
ję — nė gyvos dvasios. Dilonui teko veikti aklai. Pasukęs į 
kairę, jis nubėgo krantine Petro Didžiojo gatvės kryptimi. 

Lietus pasmarkėjo. Pribėgęs sankryžą, Dilonas stabtelė- 
jo, pažvelgė iš pradžių į kairę, o po to — į dešinę ir išvydo 
merginą gatvės gale, toje vietoje, kur ji kirtosi su Milbenku. 
Dženi stovėjo ir laukė, kol prasiskirs mašinų srautas, paskui, 
nutaikiusi tinkamą momentą, metėsi per gatvę, Viktorijos pi- 
lies parko kryptymi. Tačiau Dilonui pasirodė, kad Smitas ir 
Džonsonas sekė paskui ją. Iš tokio atstumo jis negalėjo tiksliai 
nustatyti, ten jie ar ne, tačiau beveik neabejojo, kad tai jie. 
Dilonas įsiutęs nusikeikė ir puolė bėgti. 

Buvo jau tamsu, kai Dženi priėjo dambą. Kas dvidešimt 
pėdų stūksojo Žibintų stulpai, geltonos šviesos blyksniuose tvis- 
kėjo sidabriniai lietaus lašai. Apačioje pasroviui nupūškavo 
krovininė barža, jos žalios ir raudonos signalinės lemputės ma- 
tėsi labai aiškiai. Dženi keletą kartų įkvėpė, stengdamasi atsi- 
palaiduoti, ir iškart pasijuto geriau. Šią akimirką išgirdo už 
savęs šlamesį, atsigręžė ir išvydo Smitą ir Džonsoną. 

Dženi iškart suprato, jog pateko į bėdą. 

— Kojums reikia? — paklausė ji, bandydama atsitraukti. 

— Nepanikuok, meilute, — tarė Smitas. — Mums tie- 
siog reikia truputį pasikalbėti, tik tiek. Gauti atsakymus į kai 
kuriuos klausimus. 

Ji pasisuko ir pabandė išsprūsti, tačiau Džonsonas buvo 
budrus: pačiupęs jos rankas, jis prispaudė jas prie Dženi šonų. 

— Tu vardu Dženi, ar ne? — pasidomėjo Džonsonas ir 
nusišypsojo, matydamas, kaip ji bergždžiai mėgina išsilaisvin- 
ti. — Tavo pastangos man patinka. Nagi, pabandyk ištrūkti! 

— Užteks! — nutraukė jį Smitas. — Nejaugi tau visada 
galvoje tik seksas? 

Džonsonas truputį atleido gniaužtus, bet, užėjęs už nu- 
garos, apglėbė Dženi rankomis. 

— O dabar pašnekėkim apie povandeninį laivą, kuris 
nuskendo prie Virginijos salų. Manai, mes taip ir patikėsim, 
Jog tu nežinai, kur jis? 

Ji pabandė ištrūkti. 

— Geriau atsakyk į klausimą, nes kitaip sužalosiu tau 
snukį, — pagrasino Džonsonas. 

— Geriau paleisk ją, — pasigirdo kažkieno balsas. — Ji 
juk nežino, kas jūs, vaikinai, ar ne? Geriau patrauk rankas nuo 
jos, dar užkrėsi kokiu nors mėšlu. 

Dilono rankoje plykstelėjo “Zipo" firmos žiebtuvėlio 
liepsnelė. Jis užsirūkė. Su kyšančia cigarete lūpų kamputyje 
Dilonas žengė į priekį. Smitas metėsi jam priešpriešiais. 

— Tu prašaisi nemalonumų, vaikine. Na, ir gausi jų, — 
pro dantis iškošė jis ir smogė Iš visų jėgų. 

Dilonas linktelėjo į šoną ir, sugriebęs Smito riešą, taip 
trūktelėjo jį, kad tasai, kaukdamas iš skausmo, priklaupė ant 
vieno kelio. Suspaudęs kumštį, Dilonas tarsi kūju trenkė per 
ištiestą ranką. Trakštelėjo kaulas. Smitas suspigo ir nuvirto 
ant žemės. 

— Ak tu, niekše! — suriaumojo Džonsonas. 

Nubloškęs Dženi į šalį, jis išsitraukė iš savo lictpalčio 
kairės kišenės automatinį pistoletą. Tačiau Dilonas kirto jam 
per ranką, ir pistoletas iššovė į žemę. Tuo pat metu airis stai- 
giai pasisuko, permetė priešininką per ištiestą koją, ir jo bato 
kulnas smigo į parblokštą priešą su tokia jėga, kad sulaužė 
porą šonkaulių. 

Kol gulintis ant žemės Džonsonas raitėsi iš skausmo, 

Dilonas pakėlė nuo žemės automatinį pistoletą. Tai buvo ma- 
žo kalibro italų gamybos “Bereta". 

— Iš tokio tik moteris šaudyti, — tarė Dilonas. — 
Beje, ir toks pravers. 

Jis atsitūpė šalia Džonsono. 

— Kam dirbi, sūneli? 

— Laikyk liežuvį už dantų, — įsakė bendrininkui Smitas. 

— Negi manai, suski, kad paleisiu liežuvį? — sušvokš- 
tė Džonsonas tiesiai Dilonui į veidą. — Nešdinkis! 

— Elkis mandagiai. 

Dilonas apvertė jį ant kito šono, įbedė pistoleto vamzdį 
į jo kairiojo kelio vidinę pusę ir iššovė. Džonsonas žvėriškai 
sustaugė. Sugriebęs jį už plaukų, Dilonas žiauriai trūktelėjo jo 
galvą atgal. 

— Ar tau ir antrąjį kelią suluošinti? O gal tave paspir- 
ginti ant laužo? 

— Ne, — sustenėjo Džonsonas. — Mes dirbame Santja- 
go, Maksui Santjago. 

— Iš tikrųjų? O kur jį rasti? 

— Jis gyvena Puerto Rike, bet paskutiniu metu persikė- 
lė į Paryžių. 

— Arjūs apiplėšėte namą Lordo Norto gatvėje? 

— Taip. 

— Gudruolis. Matai, kaip viskas paprasta. 

— Mulki, baily nelaimingas, — metė Smitas Džonso- 
nui. — Tu ką tik pats pasirašei sau mirties nuosprendį. 

Dilonas nusviedė “Beretą" per parapetą į vandenį. 

— Aš pasakyčiau, kad jis elgiasi labai išmintingai. Iki 
Vestminsterio ligoninės — keli žingsniai, ten puikus trauma- 
tologijos skyrius, be to, gydo nemokamai, netgi tokius galvijus 
kaip jūs. Pasakykite “ačiū" nacionalinei sveikatos apsaugos 
sistemai. 

Pasisukęs Dilonas pamatė, jog Dženi žvelgė į jį aptemu- 
siomis akimis, ir paėmė ją už rankos. 

— Eime, mieloji, eime namo. 

Jiems pajudėjus, Smitas pašaukė jį. 

— Tu pasigailėsi to, Dilonai. 

— Nesitikėk per daug. Pagyvensim — pamatysim. O kol 
kas melsk Dievą, kad ir Maksas Santjago taip galvotų. 

Priėję gatvę, jie stabtelėjo, laukdami, kol praūš mašinų 
srautas. 

— Ar gerai jautiesi? — paklausė Dilonas. 

— Dieve mano, — susižavėjusi sušuko ji. — Šonai Di- 
lonai, koks Žmogus gali padaryti tai, ką padarei tu? 

— Jei būčiau to nepadaręs, tau būtų buvę riesta, mieloji. 

Suspaudęs Dženi ranką, Dilonas puolė per gatvę, temp- 
damas ją paskui save. 

Pasiekusi namus, ji iškart užlipo į savo kambarį, o Dilo- 
nas nuėjo į virtuvę, pastatė ant viryklės arbatinuką ir paniro į 
apmąstymus, laukdamas, kol jis užvirs. Maksas Santjago? Tai 
jau kažkas konkretaus. Fergiusonas galės dabar padirbėti, be- 
siaiškindamas, kas jis. Išgirdęs, kaip Dženi nusileido laiptais 
ir įėjo į kabinetą, Dilonas paruošė kavą ir padėjo puodelius 
ant padėklo. Įėjęs į kabinetą, kur sėdėjo mergina, jis išvydo ją 
kalbančią telefonu. 

— “Britanijos avialinijos"? Kada šįvakar paskutinis rei- 
sas į Paryžių? — Minutės pauzė. — Pusę dešimtos? Ar galite 
užsakyti man bilietą? Aš esu Grant, Dženifer Grant. Taip, aš 
pasiimsiu jį iš išankstinių užsakymų biuro. Taip, ketvirta ka- 
sa, Hitrou oro uostas. 

Padėjusi ragelį, ji atsisuko ir pamatė į kabinetą įėjusį 
Diloną. Jis pastatė padėklą ant rašomojo stalo. 

— Gelbstiesi bėgdama? 

— Aš daugiau nebegaliu to ištverti. Nesuprantu, kas vyks- 
ta. Fergiusonas, tu, paskui tie žmonės. Aš susipainiojau minty- 
se. Šiaip ar taip, aš vis tiek rengiausi išvažiuoti, bet dabar no- 
riu ištrūkti iš čia kuo greičiau. 

— Į Paryžių? Aš girdėjau, kaip kalbėjaisi telefonu. 

— Ten aš užsuksiu trumpam. Man reikia su kai kuo pasi- 
matyti, aš privalau perduoti tam žmogui štai ką, — Dženi pakė- 
lė nuo stalo juodą metalinę urną su velionio pelenais. — Aš 
kalbu apie Henrio seserį. 

— Seserį? — Dilonas suraukė antakius. 

— Ko gero, aš vienintelis likęs gyvas žmogus, žinantis, 
kad jis turi seserį. Tam yra ypatingų priežasčių, todėl neklau- 
sinėk manęs apie jas, taip pat neklausinėk, kur aš vyksiu iš 
Paryžiaus. 

— Suprantu. 

Ji pažvelgė į laikrodį. 

— Dabar septynios, o reisas pusę dešimtos. Spėsiu, tik- 
tai nesakyk apie tai Fergiusonui, kol aš neišskrisiu. Prašau, 
Dilonai, padėk man. 

— Tada negaiškim laiko pokalbiams. Eik dėtis daiktų, 
o aš tuo metu iškviesiu taksi. 

— Tu tikrai tai padarysi, Dilonai? 

— Aš pats tave palydėsiu. 

Nusisukusi ji išbėgo, o Dilonas, giliai atsidusęs, tarė pats 
sau: — Tu ką, kuoktelėjai, vaikine? Turbūt smegenys suminkš- 
tėjo. — Po to jis pakėlė ragelį. 

Nedidelės privačios ligoninės priimamajame Farslio gat- 
vėje buvo labai tylu. Smitas sėdėjo ant krėslo su tiesia atkalte, 
pristumto prie sienos. Jo dešinės rankos riešas buvo sugipsuo- 
tas ir įtvertas. Tas pusvalandis po susirėmimo su Dilonu Smi- 
tui ir Džonsonui virto baisiu košmaru. Jie negalėjo kreiptis į 
valstybinę ligoninę, nes tokiu atveju jiems būtų tekę susidurti 
su policija. Todėl Smitui teko grįžti prie furgono, stovinčio alė- 
joje, netoli Lordo Norto gatvės, iš kur jis viena ranka atvairavo 
mašiną atgal į Viktorijos pilies parką paimti Džonsono. Dar 
šiurpesnė buvo kelionė į Farslio gatvę. Iš operacinės išėjo dak- 
taras Šachas. Tai buvo žemaūgis, žilaplaukis pakistanietis žaliu 
chalatu ir žalia kepure. Ant jo kaklo kabojo marlinė kaukė. 

— Kaip jis? — paklausė Smitas. 

— Kaip Žmogus, kuriam sutriuškintas kelio sąnarys, jis 
jaučiasi gana patenkinamai, bet liks raišas visam gyvenimui. 

— Velniai nujotų tą nusmurgusį airį! — iš širdies nusi- 
keikė Smitas. 

— Jūs ką, vaikinai, lindote į pačią peklą? O ponas Sant- 
jago Žino apie tai, kas įvyko? 

— Jam ir nereikia žinoti? — Smitas nejuokais suneri- 
mo. — Visa tai, kas atsitiko, jo neliečia. 


130 


— Aš tik pamaniau, jog tai galėtų jį sudominti, tik tiek. 
Šiomis dienomis jis skambino man iš Paryžiaus. Taip ir suži- 
nojau, kad jis atkako į mūsų kraštus. 

— Ne, šis įvykis visai su juo nesusijęs, — Smitas pakilo. — 
Manau, aš verčiau keliausiu namo. Rytoj užeisiu jo aplankyti. 

Pro stiklines paradines duris jis išėjo į gatvę. Šachas pa- 
žiūrėjo jam įkandin, paskui nužingsniavo į savo kabinetą. Jis 
visada manė, jog atsargų ir Dievas saugo. Pakėlęs telefono ra- 
gelį, Šachas surinko Santjago numerį. 

Vakare automobilių gatvėje buvo nedaug, ir Dženi su 
Dilonu atsidūrė Hitrou aštuntą valandą. Dženi nusipirko bi- 
lietą išankstinių bilietų užsakymo kasoje ir, priėjusi prie ke- 
leivių registracijos staliuko, atidavė savo lagaminus, tačiau ur- 
ną su pelenais pasiliko sau. 

— Ar turi laiko išlenkti taurelę? — paklausė Dilonas. 

— Kodėl gi ne? 

Jos nuotaika, regis, pagerėjo. Atsisėdusi už staliuko ba- 
ro kampe, Dženi lukterėjo, kol Dilonas grįžo. nešinas stiklu 
airiško viskio ir taure balto vyno jai. 

— Matau, tu jautiesi geriau, — tarė jis. 

— Džiaugiuosi, kad išvažiuoju kuo toliau nuo viso to. 
Ką tu pasakysi Fergiusonui? 

— Aš jam nieko nesakysiu iki ryto. 

— Tu jam praneši, kad aš išskridau į Paryžių? 

— Net jei nesakyčiau, jam pakaktų penkių minučių tai 
išsiaiškinti, patikrinus kompiuteryje keleivių, išskridusių “ Bri- 
tanijos avialinijų" lėktuvais, registracijos duomenis. 

— Tai neturės reikšmės, tuo metu aš jau būsiu toli. O tu? 

— Kita stotelė — Sent Džono sala. Išskrisiu ryt poryt. 

— Susitik su Bobu Karniu. Pasakyk jam, kad aš patariau 
tau į jį kreiptis, ir susipažink su Bilu ir Meri Džonsonais. Jie 
tvarko visus reikalus kavinėje ir bare, kol aš išvykusi. 

— O tu? Kada grįši? 

— Tiesą sakant, nežinau. Gal po kelių dienų, gal po mėn- 
esio — tai priklausys nuo to, kaip aš jausiuosi. Kai grįšiu, ap- 
lankysiu tave, jei dar ten būsi. 

— Nežinau, kur mane nublokš likimas. 

— Sent Džone rasti žmogų nesunku. 

Prasidėjo keleivių laipinimas į lėktuvą. Jie pabaigė savo 
gėrimus ir nuėjo į centrinį oro uosto vestibiulį. Jis palydėjo ją 
ligi pasieniečių sargybos posto. 

— Atleisk, jei pridarysiu tau rūpesčių, priversdama aiš- 
kintis su generolu. 

— Nieko baisaus, man tai netgi patinka. 

— Tu — labai geras vaikinas, Dilonai, — ji pabučiavo jį 
į skruostą. — Būk atsargus, ačiū Dievui, kad tu mano pusėje. 
Laimingai. 

Dilonas pažiūrėjo jai įkandin ir nusisukęs nupėdino prie 
artimiausio telefono-automato. Ištraukęs iš kišenės vizitinę 
kortelę su telefonų numeriais, kurią jam buvo davęs Fergiuso- 
nas, Dilonas paskambino į Kvendišo parką. Prie telefono pri- 
ėjęs Kimas pranešė jam, jog brigados generolas dabar pietauja 
“Gariko" klube. Padėkojęs Dilonas išėjo iš oro uosto pastato 
ir sėdo į taksi. 

— Į Londoną, — tarė jis. — Į “Gariko" klubą. Žinote, 
kur jis yra? 

— Žinoma, bičiuli, — metęs žvilgsnį į užpakalinio vaiz- 
do veidrodėlį, vairuotojas nužvelgė Diloną, vilkintį marški- 
nius su atlapota apykakle. — Veltui gaišti laiką, vaikine, taip 
apsirengusio tavęs ten neįleis. Smokingas ir kaklaraištis pri- 
valomi. Įeiti ten gali tik klubo nariai ir jų svečiai. 

— Pažiūrėsim, gerai. Tavo darbas — tik nuvežti mane 
tenai. 

Taksi privažiavo prie “Gariko" klubo. Privairavęs prie 
šaligatvio krašto, vairuotojas paklausė: 

— Tavęs palaukti, bičiuli? 

— O kodėl gi ne? Jei tu teisus, tai aš greitai grįšiu. 

Pakilęs laipteliais, Dilonas priėjo prie lankytojų regist- 
racijos staliuko. Uniformuotas šveicorius buvo, kaip visada, 
itin pagarbus. 

— Kuo galiu jums padėti, sere? 

Dilonas pasistengė kalbėti nepriekaištingai taisyklingai. 

— Man reikia pasikalbėti su generolu Čarlzu Fergiusonu. 
Šiandien jis pietauja čia. Turiu jį pamatyti kaip galima greičiau. 

— Bijau, kad negaliu leisti pakilti jums aukštyn, sere. 
Mūsų taisyklės skelbia, kad lankytojai į klubą įleidžiami tik 
pasirūpinsiu, kad generolui praneštų, jog jūs čia. Kokia jūsų 
pavardė, sere? 

— Dilonas. 

Šveicorius pakėlė telefono ragelį ir, pasakęs keletą fra- 
zių, padėjo jį atgal. 

— Generolas tuojau nusileis, sere. 

Dilonas nuėjo į svetainę, apžiūrinėdamas įspūdingo dy- 
džio laiptus ir paveikslais nukabinėtas sienas. Po kelių sekun- 
džių viršuje pasirodė Fergiusonas. Persisvėręs per turėklus, jis 
nužvelgė lankytoją, po to nusileido žemyn. 

— Velniai griebtų, Dilonai! Ko jums čia prireikė? Pie- 
tūs buvo pačiame įkarštyje, ir aš turėjau juos pertraukti. 

— O Dieve, jūsų kilnybe! — be jokių pastangų Dilonas 
perėmė airio, vaidinančio spektaklyje, rolę. — Jūs toks geras, 
kad teikėtės su manim susitikti. Jūs tik pamanykite — toks 
įtakingas žmogus kaip jūs! Čia tokia prabangi vieta! 

— Užteks kvailioti, mano bifšteksas ir taip jau į nieką 
pavirto. 

— Jūsų amžiuje žalia mėsa kenksminga, — Dilonas už- 
sirūkė, prisidegęs “ Zipo" žiebtuvėliu. — Aš išsiaiškinau, kas 
mums kaišioja koją. 

— Ir kas gi? 

— Žinau tik to žmogaus vardą. Santjago, Maksas Santja- 
go. Apskritai jis gyvena Puerto Rike, o šiuo metu tupi Paryžiu- 
je. Beje, jo vaikinai ir apiplėšė admirolo namą. 

— Kaip jums tai pavyko sužinoti? 

— Teko truputį pabėgioti lenktynių su mūsų draugais, 
kuriuos mes matėme Beikerio kūno apžiūroje. 

Fergiusonas linktelėjo. 

— Aišku. Tikiuosi, dėl to jums neprireikė nieko žudyti? 

— Nejaugi manote, kad aš sugebėčiau padaryti tokią niek- 

šybę? Manau, tai viskas, ką norėjau jums pranešti. O dabar jau 
mirtinai noriu miego. 

Nusileidęs laipteliais, Dilonas priėjo prie taksi ir atida- 
rė dureles. 

— Aš juk sakiau tau, bičiuli, — kreipėsi į jį taksistas. 

— Na, gerai. Jų vis tiek nenuginčysi. Nuvežk mane į 
Lordo Norto gatvę. — Jis atsilošė į sėdynės atkaltę ir nukreipė 
akis į langą, grožėdamasis naktinio Londono vaizdais. 

Džekas Leinas, kuris buvo neseniai išsiskyręs su žmona, 
gyveno vienas Vestendleine, Hempstedo pakraštyje. Jis šildė 
šaldytą picą mikrobanginėje krosnelėje, kai suzvimbė telefo- 
no skambutis. Leino širdis sutvaksėjo. 

— Džekai? Kalba Fergiusonas. Dilonas akis į akį susi- 
dūrė su tais tipais, kurie dalyvavo Beikerio kūno apžiūroje ir 
buvo atvažiavę prie krematoriumo. Jie dirba kažkokiam Mak- 
sui Santjago, gyvenančiam Puerto Rike, 0 šiuo metu jis apsi- 
stojęs Paryžiuje. 

— Tai viskas, sere? 

— Kol kas. Susiruošk ir dumk tiesiai į kontorą. Pažiū- 
rėk, ar prancūzų žvalgyba turi ką nors apie jį, po to patikrink 
CŽV, FTB dosjė, trumpai tariant, visur, kur tik galėtum su- 
čiupti kokį nors kabliuką.Tikriausiai bent viena iš šių organi- 
zacijų kompiuteryje turės jo dosjė. Ar pavyko ką nors sužinoti 
apie tą nardytoją Karnį? 

— Taip, sere, tas nardytojas įvairiais aspektais labai įdo- 
mus Žmogus. 

— Puiku, raportuosi man apie jį rytoj, tačiau to Santjago 
pradėk ieškoti tuojau pat. Prisimink, Jungtinėse Amerikos 
Valstijose dabar penkiomis valandomis mažiau nei pas mus. 

— Pabandysiu, sere. 

Atsidusęs Leinas padėjo ragelį, atidarė mikrobanginės 
krosnelės dureles ir pasišlykštėdamas nužvelgė picą. Tegu juos 
visus velniai, kitos išeities Leinas neturėjo. Beje, jis galėjo už- 
krimsti šiek tiek keptų bulvių su žuvimi pakeliui į ministeriją. 

Sėdėdamas savo bute, Smitas siurbė jau antrą stiklą vis- 
kio. Jautėsi jis velniškai prastai, be to, ir ranką ėmė nežmoniš- 

kai skaudėti. Jis pylėsi dar vieną porciją viskio, kai suskambo 
telefonas. 

— Ar turi naujienų? — pasigirdo ragelyje Santjago balsas. 

— Kol kas ne, misteri Santjago, — atsakė Smitas ir užsi- 
kirto, karštligiškai galvodamas, ką pasakyti dar. — Gal bus 
rytoj? 

— Man skambino Šachas, Džonsonas rimtai sužeistas, o 
tau sulaužyta ranka. Prakeiktas airių šunsnukis — taip, tu jį 
pamaloninai. Ar kalba eina apie Diloną? 

— Taip, misteri Santjago, mums prisiėjo su juo susikib- 
ti. Matote, mes sekėme merginą, bet tas šunsnukis įsigudrino 
įvilioti mus į spąstus. Jis turėjo pistoletą. 

— Iš tikrųjų? — Santjago balsas buvo šaltas kaip ledas. — 
O ką tu pasakei, kai jis paklausė, kas tavo šeimininkas? 

— Tikrai nieko, — instinktyviai atsakė Smitas. — O štai 
Džonsonas... 

Jis užsikirto, nebaigęs žodžio. 

— Tęsk, klok viską kaip per išpažintį. 

— Gerai, misteri Santjago. Tas bailus šunsnukis pasakė 
jūsų pavardę Dilonui. 

Sekė minutės pauzė, po to ragelyje vėl pasigirdo Santja- 
go balsas: 

— Aš nusivylęs tavimi, drauguži, labai nusivylęs. 

Ragelyje sucypsėjo, ir viskas nutilo. 

Smitas suprato, ką tai reiškė. Dar niekada gyvenime jis 
nejautė tokios baimės. Viena ranka surinko daiktus, iš geleži- 
nės skardinės nuo cukraus išsitraukė tūkstantį su trupučiu 
svarų sterlingų ir išėjo iš namų. Po dviejų minučių Smitas įsė- 
do į furgoną ir, viena ranka vairuodamas, išdūmė kiek įkabin- 
damas. Aberdyne nuo senų laikų turėjo draugužę, kuri visada 
jautė jam silpnybę. Škotija — štai kur reikėjo nešdintis. Kuo 
toliau nuo Santjago, tuo geriau. 

Šachas sėdėjo privačioje ligoninėje už savo rašomojo sta- 
lo, priglaudęs prie ausies telefono ragelį. Po kelių minučių jis 
padėjo jį ir, sunkiai atsidusęs, išėjo iš kabineto. Užėjęs į nedi- 
delę vaistinę greta operacinės, Šachas pripildė švirkštą skys- 
čio iš buteliuko, kurį išėmė iš vaistų spintelės. 

Kai jis atvėrė palatos, esančios pačiame koridoriaus ga- 
le, duris, Džonsonas miegojo. Greta jo lovos stovėjo lašelinė. 
Akimirką Šachas stovėjo, žvelgdamas į jį iš viršaus žemyn, po 
to apnuogino jo kairę ranką ir smeigė į ją adatą. Džonsonas 
kelis kartus giliai įkvėpė ir nurimo. Patikrinęs, ar ligonis dar 
turi gyvybės Žymių ir tokių neradęs, Šachas išėjo iš palatos. 
Stabtelėjęs prie registracijos staliuko, jis pakėlė ragelį ir su- 
rinko numerį. 

— Laidojimo biuras “ Didrinas", — suskambo aiškus bal- 
sas ragelyje. — Kuo galime padėti? 

— Tai Šachas. Turiu jums negyvėlį. 

— Galime jį pasiimti? 

— Taip. 

— Atvyksim po pusvalandžio. 

— Dėkoju. 

Padėjęs ragelį, Šachas pasuko atgal į kabinetą, murkda- 
mas po nosimi kažkokią melodiją. 

Buvo beveik vienuolika, kai Treversas grįžo į savo na- 
mus Lordo Norto gatvėje ir rado kabinete Diloną, skaitantį 
knygą. 

— Ar Dženifer jau atsigulė? 

— Prieš valandą. Ji labai pavargo. 

— Nenuostabu, juk tos mergaitės daliai teko tiek nelai- 
mių. Ar nenorėtumėte išlenkti taurelę prieš miegą, Dilonai? 
Negaliu jums pasiūlyti airiško viskio, bet galbūt tiks senas, 
geras elis? 

— Puiku. 

Treversas pripildė du bokalus, padavė vieną pašnekovui 
ir atsisėdo į krėslą priešais. 

— [ jūsų sveikatą. O kąjūs skaitote? 

— Epiktetą, — Dilonas pakėlė knygą. — Tai graikų filo- 
sofas, priklausęs stoikų mokyklai. 

— Aš žinau, kokiai mokyklai jis priklausė, Dilonai, — 
atsakė Treversas. — Tiesiog mane stebina, kad ir jūs tai žinote. 

— Šioje knygoje jis tvirtina, kad Žmogus, savo gyvenime 
neperėjęs išbandymų, nevertas paties gyvenimo. Ar jūs su tuo 
sutinkate, admirole? 

— Manau, sutinku, jei tik nesprogdinamos bombos, gi- 
nant kažkokį tariamai teisų reikalą, arba nešaudomi žmonės. 

— Teatleidžia jums Viešpats, admirole, bet aš niekada 
gyvenime nesprogdinau bombų ir niekam nešoviau į nugarą. 

— Teatleidžia man Viešpats, Dilonai, nes aš ir pats ne- 
žinau, kodėl tikiu jumis. 

Vienu mauku ištuštinęs savo bokalą, Treversas pakilo. 

— Labos nakties, — tarė jis ir išėjo iš kabineto. 


Vairuoti mašiną buvo lengviau, nei Smitas tikėjosi. Grei- 
tai jis įsimiklino laikyti vairą viena ranka, prilaikydamas jį 
kitos rankos pirštų galiukais. Išvažiavęs iš Votfordo, jis nepa- 
suko į autostradą, o nuriedėjo tamsiu plentu. Kitų automobi- 
lių nesimatė. Staiga užpakalyje blykstelėjo kažkokio automo- 
bilio priekinės šviesos. Mašina nepaprastai greitai artinosi. Ji 
ėmė lenkti. Tai buvo didelis, juodas sunkvežimis. Mirtinai iš- 
sigandęs, Smitas nusikeikė, žinodamas, kaip jam tai gali baig- 
tis, ir konvulsiškai įsikibo į vairą. Sunkvežimis staigiai pasuko, 
stumdamas jį nuo plento, ir furgonas, pramušęs kelio užtvarą, 
nuriedėjo nuo septyniasdešimties pėdų aukščio šlaito, pakeliui 
du kartus persiversdamas. Pagaliau beformė krūva metalo ap- 
mirė. Smitas buvo dar gyvas. Gulėdamas ant šono mašinos salo- 
ne, jis jautė benzino kvapą, sklindantį iš sudužusio bako. 

Sušlamėjo besiartinantys žingsniai — kažkas lėtai lei- 
dosi kalvos šlaitu. 

— Padėkite man, — sudejavo Smitas. — Aš čia. 

Kažkas uždegė degtuką. Tai buvo paskutinis garsas, ku- 
rį jis prisiminė. Akimirką jį apėmė siaubas. Nepažįstamasis 
metė degtuką į jo pusę, ir plykstelėjo ryški liepsna. 


7 skyrius 
Paryžiuje buvo beveik vidurnaktis, kai Dženi Grant, at- 
siėmusi savo lagaminą iš bagažo skyriaus Sarlio de Golio oro 


uoste ir greitai pralėkusi centrinį vestibiulį, priėjo prie kom- 
panijos “Evis", besiverčiančios automobilių nuoma, staliuko. 

— Ačiū Dievui, jūs dar dirbate, — atsiduso ji, traukda- 
ma pasą ir vairuotojo pažymėjimą. 

— Aišku, dirbame, — angliškai atsakė jauna budinčioji. — 
Mes visada laukiame paskutinio reiso, net jei jis ir užtrunka. 
Kokiam laikui jums reikia automobilio, madmuazele? 

— Tikriausiai savaitei. Negaliu pasakyti tiksliai, bet aš 
dar atvažiuosiu čia. 

— Puiku, — mergina ėmė pildyti blanką ir ištraukė iš 
savo formuliaro antspaudą. — Eikite paskui mane, aš parody- 
siu, kur stovi automobilis. 

Po dešimties minučių Dženi, sėdėdama už “Citroeno" 
vairo, važiavo plentu, vedančiu iš oro uosto į vakarus, į Nor- 
mandiją. Urna su pelenais gulėjo ant gretimos sėdynės. Ji pa- 
lietė urną ranka, paskui vėl atsilošė į sėdynės atkaltę ir įsmei- 
gė akis į kelią. Dženi laukė ilga kelionė, galbūt jai teks važiuo- 
ti visą naktį, bet tai neturėjo reikšmės, nes Londonas ir visi tie 
kraupūs įvykiai, kuriuos jai teko išgyventi per paskutiniąsias 
keletą dienų, liko praeityje. Dženi pagaliau išsiveržė į laisvę. 


Pakirdęs paryčiais, Dilonas pusę aštuonių jau stovėjo 
virtuvėje ir kepė kiaušinienę su kumpiu, kai įėjo chalatu vil- 
kintis Treversas. 

— Kvepia puikiai, — įvertino admirolas. — Ar Dženi 
jau irgi atsikėlė? 

— Tiesą sakant, admirole, jos čia jau kuris laikas nėra, — 
Dilonas įpylė verdančio vandens į porcelianinį arbatinuką. — 
Štai, išgerkite arbatėlės. 

— Nesityčiokite! Ką norite tuo pasakyti? 

— Būkite gerutis ir išgerkite arbatos, o paskui aš viską 
jums papasakosiu. Viskas prasidėjo, kai Dženi apėmė depresi- 
ja, Ir ji išėjo pasivaikščioti. 

Dilonas sukirto savo kiaušinienę, tuo pat metu pasako- 
damas apie įvykius, nutikusius vakar vakare. Kai jis baigė savo 
pasakojimą, admirolas net nesujudėjo. Jo veidas buvo rūška- 
nas kaip audros debesis. 

— Jūs ėmėtės pernelyg didelės atsakomybės, Dilonai. 

— Ji ir taip pakankamai prisikankino, admirole. Viskas 
aišku kaip dieną, ir aš nemačiau jokių priežasčių ją sulaikyti. 
— Vadinasi, mergina jums nepasakė, kur ketina važiuoti? 

— Pirmas sustojimas turėjo būti Paryžiuje — Štai ir vis- 
kas, ką aš Žinau. Po to ji rengėsi vykti kažkur pas Beikerio 
seserį. Dženi norėjo jai nuvežti velionio pelenus, juk tai aišku 
kaip dieną. 

— Gal ir taip, — Treversas alsiai atsiduso. — Man teks 
papasakoti apie tai Fergiusonui. Jam tai nepatiks, labai nepa- 
tiks, pamatysite. 

— Ką gi, laikas jam suvokti, kokiame neteisingame pa- 
saulyje mes gyvename, — tarė Dilonas ir išskleidė rytinį laik- 
raštį. 

Treversas dar kartą sunkiai atsiduso ir, pakilęs nuo kė- 
dės, nuėjo į savo kabinetą. Jis lėtai atsisėdo prie savo rašomo- 
jo stalo ir tik tada nenoriai ištiesė ranką prie telefono. 

Buvo pradžia dešimtos, kai Dženi sustojo prie Gailes- 
tingumo ordinui priklausančio vienuolyno Briakės kaimelyje, 
už penkių mylių nuo Bajės. Ji ginė mašiną visą naktį ir dabar 
buvo visiškai išsekusi. Geležiniai vartai buvo atviri. Dženi pra- 
važiavo pro juos ir sustojo žvirgždu nubarstytoje alėjoje prie- 
šais laiptus, vedančius prie seno, gražaus pastato durų. Jaunu- 
tė vienuolyno sesuo, ant abito užsimetusi baltą darbinį chala- 
tą, lygino žvirgždą grėbliu. 

Laikydama rankose urną, Dženi išlipo iš automobilio. 

— Aš norėčiau susitikti su vienuolyno vyresniąja. Tai 
labai svarbu. Aš atvažiavau iš toli. 

— Man regis, ji koplyčioje, tuojau patikrinsiu, gerai? — 
puikia angliška kalba atsakė jaunoji moteris. 

Pakvietusi pašnekovę sekti paskui save, ji nužingsnia- 
vo per nuostabų, didingą parką link koplyčios, stovinčios ato- 
kiau nuo pagrindinio pastato. Jaunoji sesuo atvėrė girgždan- 
čias duris. Koplyčios vidų gaubė prieblanda, o žvakių švieso- 
je lyg pro rūką matėsi Dievo Motinos ikona, ir lyg gėlės žied- 
lapis skleidėsi svaigus smilkalų kvapas. Priėjusi prie vienuo- 
lės, kuri atsiklaupusi meldėsi priešais altorių, jaunylė pa- 
šnibždėjo jai kažką į ausį, po to grįžo pas Dženi. 

— Tuojau ji prieis prie jūsų. 

Jaunoji vienuolė išėjo. Dženi liko stovėti. Po minutės 
motinėlė persižegnojo, atsistojo ir priėjo prie jos. Tai buvo 
aukšta moteris penkiasdešimties su viršum metų, malonaus, 
ramaus veido. 

— Aš — vienuolyno vyresnioji. Kuo galiu padėti? 

— Sesuo Meraja Beiker? 

— Taip, — jos veide atsispindėjo nuostaba. — Jūs mane 
pažįstate, brangioji? 

— Aš vardu Dženi, Dženi Grant. Henris sakė, jog pasa- 
kojo jums apie mane. 

Sesuo Meraja Beiker nusišypsojo. 

— Na, žinoma. Vadinasi, jūs — Dženi, — staiga ji su- 
nerimo. — Kažkas ne taip, aš jaučiu. Kas atsitiko? 

— Henris žuvo avarijoje Londone, — Dženi ištiesė jai 
urną. — Aš atvežiau jums jo pelenus. 

— O, brangioji mano, — sesers Merajos Beiker veidą 
iškreipė skausmas. Persižegnojusi ji paėmė urną. — Tebūna 
jam lengva žemelė. Jūs labai maloni, kad atvežėte jo palaikus. 

— Taip, bet tai dar ne viskas. Aš neturiu kur dėtis. Įvy- 
ko tiek siaubingų dalykų. 

Pravirkusi Dženi klestelėjo ant artimiausio suolelio. Se- 
suo Meraja palietė jos plaukus. 

— Kas atsitiko, brangioji? Papasakokite man. 

Kai Dženi nutilo, koplyčioje įsiviešpatavo tyla. 

— Ši istorija pilna mįslių, — tarė sesuo Meraja. — Aišku 
viena. Tas povandeninis laivas, atnešęs nelaimę vargšui Hen- 
riui, labai svarbus daugeliui žmonių. O dabar užteks apie tai. 

— Taip, aš suprantu. Man teks vykti į Sent Džoną ir 
padėti Šonui Dilonui. Jis — blogas žmogus, sese, aš žinau, 
bet jis toks geras man. Argi tai ne keista? 

— Nė kiek, mano brangioji, — sesuo Meraja padėjo jai 
atsistoti. — Įtariu, jog misteris Dilonas jau nebe taip tiki to 
reikalo, už kurį kovojo, teisumu. Bet visa tai gali palaukti. 
Keletą dienų praleiskite ramiai, kad galėtumėte surikiuoti 
savo mintis. Tai jums liepia gydytojas. Žinote, aš juk gydyto- 

ja, mūsų ordinas slaugo ligonius. O dabar eime, paieškosime 
jums kambario. 
Jos drauge išėjo iš koplyčios. 


Kai vidudienį liokajus palydėjo Diloną ir Treversą į sve- 
tainę, kur prie židinio sėdėjo Fergiusonas ir sklaidė kažkokį 
aplanką, Džekas Leinas stovėjo prie lango ir žvelgė į parką. 

— Tesaugo jus Dievas, — iškilmingai pasisveikino Di- 
lonas. 

Pakėlęs galvą, Fergiusonas šaltai nužvelgė jį. 

— Baisiai juokinga, Dilonai. 

— Teisingas atsakymas būtų toks: “Tesaugo Dievas ir 
jus“, — atsiliepė Dilonas, — bet bus gerai ir taip. 

— Velniai rautų, kokį jūs čia triuką iškrėtėte? 

— Mergina norėjo išvažiuoti, generole, ji ir taip prisi- 
kentėjo, štai ir viskas. O kai ją užpuolė Viktorijos parke tie 
du gorilos, merginos nervai nebeišlaikė. 

— Ir jūs persimetėte į jos pusę? 

— Kalba ne apie ją, 0 apie tai, ko jai reikia, — išsitrau- 
kęs cigaretę, Dilonas užsirūkė. — Dženi man pasakė, jog nori 
aplankyti Beikerio seserį, ir paprašė neklausinėti, kur ji va- 
žiuoja. Dar ji pasakė, jog turi tam priežasčių, kurių nenorėtų 
atskleisti. 

— Ar jums nebūtų įdomu išgirsti, jog Leinas patikrino 
ir nerado nė vienos užuominos apie tai, jog Beikeris turėjo 
seserį? 

— Visiškai ne. Dženi sakė, kad, išskyrus ją, niekas dau- 
giau nežino, jog jis turėjo seserį. Galbūt tai kažkokia tamsi 
šeimyninė paslaptis. 

— Vadinasi, ji išskrido į Paryžių, o iš ten patraukė vie- 
nas Dievas žino kur? — Fergiusonas vos tramdė įniršį. 

— Mes patikrinome Šarlio de Golio oro uostą, — įsiter- 
pė Leinas. — Firmos “Evis" atstovybėje ji išsinuomojo auto- 
mobilį. 

— O paskui? Ką dar, velniai rautų, žinote? 

— Aš juk sakiau, kad ji ir taip pakankamai prisikentėjo, 
— pakartojo Dilonas. 


141 


— Bet mergina mums reikalinga, velniai griebtų. 

— Ji grįš į Sent Džoną, kai tik pasijus geriau. O kol kas 
mums teks pasikliauti savo jėgomis, — Dilonas gūžtelėjo pe- 
čiais. — Negalima gauti iš gyvenimo visko, ko tik norisi, tai 
liečia netgi jus, generole. 

Sunkiai valdydamas įniršį, Fergiusonas sėdėjo ir piktai 
smaigstė jį akimis. 

— Na, blogiausiu atveju mes bent turime už ko užsika- 
binti, — pagaliau prabilo jis. — Papasakok jam, Džekai. 

— Maksas Santjago, — pradėjo Džekas. — Jis vadovauja 
bendrovei, valdančiai viešbučių tinklą Jungtinėse Amerikos 
Valstijoje. Gyvena Puerto Rike. Jam priklauso daugybė vieš- 
bučių Floridoje, Las Vege, kitose vietose, o taip pat — pora 
kazino. 

— Tai tikras faktas? — pasidomėjo Dilonas. 

— Taip, man smarkiai pasisekė, panaršius FTB archy- 
vus. Tie vaikinai turi dosjė, kurioje saugoma ypač slapta infor- 
macija, skirta labai atsargiam ir griežtai įslaptintam naudoji- 
mui. Tai daroma todėl, kad dosjė figūruoja žmonės, keliantys 
įtarimą, bet kurių nusižengimų įstatymui nepavyko įrodyti. 

— O su kuo šiame sąraše susietas Santjago vardas? 

— Jis įtariamas turįs ryšių su kolumbiečių karteliu. 

— Iš tikrųjų? — nusišypsojo Dilonas. — Tai niekšas. 

— Dar blogiau. Holdingo kompanija “Semsono rifas", 
užregistruota JAV ir Šveicarijoje, atstovauja tris kitas kompa- 
nijas, ir tik tada išnyra Santjago vardas. 

— Semsono rifas? — Dilonas palinko į priekį. — Taijau 
įdomu. Akivaizdus tiesioginis ryšys? 

— Santjago — šešiasdešimt trys metai, — tęsė Leinas. — 
Jis — senos aristokratų giminės atžala, gimęs Kuboje. Tėvas — 
generolas, palaikęs labai glaudžius ryšius su diktatoriumi Ba- 
tista. 1959 metais, kai Kastro užgrobė valdžią, jo šeimai per 
stebuklą pavyko pabėgti. Jai buvo suteiktas politinis prieglobs- 
tis JAV, o paskui — JAV pilietybė, bet įdomiausia, kaip aiš- 
kėja iš FTB dosjė, yra tai, kad be rūbų, kuriais vilkėjo, jie prak- 
tiškai daugiau nieko neturėjo. 

— Aišku, — numykė Dilonas. — O kaip senukui Mak- 
sui pavyko sukurti ištisą viešbučių tinklą, kainuojantį tikriau- 
siai milijonus? Ryšių su narkotikų kontrabandininkais tam ne- 
pakanka. Be to, narkotikai iš Kolumbijos ėmė plūsti žymiai 
vėliau. 

— Atsakymo į šį klausimą nežino niekas. 

— Bet kur čia šuo pakastas? Kaip susiję vienas su kitu 
Semsono rifas, 180-asis povandeninis laivas ir Martinas Bor- 
manas? 

— Susipažinęs su FTB dosjė, aš ėmiausi CŽV, — tęsė 
Leinas. — Jų kompiuteryje irgi radau duomenų apie Santjago, 
tačiau ten jo vardas minimas dėl kitos priežasties. Pasirodo, 
Santjago tėvas buvo didelis ispanų generolo Franko draugas ir 
nacionalsocialistų partijos narys. 

— Iš čia siūlas veda į 1945 metus: karo Europoje pabai- 
gą 1r Martiną Bormaną, — tarė Fergiusonas. 

Dilonas linktelėjo. 

— Dabar viskas aišku. “Draugų ratas". 

— Galbūt. Tai labai tikėtina. Apžvelkime nors vieną 
šios bylos pusę. Santjago su tėvu atsidūrė JAV be grašio kiše- 
nėje ir, nežiūrint į tai, sugebėjo kažkokiu mįslingu būdu įsigy- 
ti lėšų, reikalingų tokiam grandioziniam bizniui pradėti. Mes 
tiksliai Žinome, kad nacistų partija visame pasaulyje išslapstė 
milijonus, skirtus jos veiklai tęsti. — Fergiusonas gūžtelėjo 
pečiais. — Tai tik prielaida, bet joje yra racionalus grūdas. 

— Yravienas “bet", — pareiškė Dilonas. 

— Koks? 

— Kaip Santjago sužinojo, jog Beikeris rado povandeni- 
nį laivą? Kaip jis sužinojo, kad Beikeris atvažiavo į Londoną, 
apsistojo admirolo bute Lordo Norto gatvėje kartu su Dženi ir 
manimi? Atrodo, kad jis itin gerai informuotas, generole. 

— Mano manymu, tai būtina išsiaiškinti, — įsiterpė ad- 
mirolas Treversas. 

— Taip, — sutiko Fergiusonas, — laikui bėgant, mes tai 
išsiaiškinsime, bet dabar teks laikinai apie tai užmiršti. Rytoj 
jūs vyksite prie Karibų jūros. 

— Kaip mes ir planavome? — paklausė Dilonas. 

— Būtent. Skrisite “Britanijos avialinijų" lėktuvu iki An- 
tigvos, o iš ten — į Sent Džoną. 

— Ar jums neatrodo, kad Maksas Santjago irgi pasiro- 
dys tenai? — paklausė Dilonas. — Iki šiol jis kišo savo nosį 
visur. 

— Pagyvensim — pamatysim. 

— Leiskite man baigti, — įsiterpė Leinas. — Jis turi 
namą Puerto Rike, iš ten Virginijos salos — ranka pasiekia- 
mos. Jam priklauso viena iš tų motorinių jachtų, kainuojan- 
čių milijonus dolerių, — jis pažvelgė į dosjė. — Jachta vadi- 
nama “Marija Blanko". 

— Jei Santjago ten pasirodys, jums teks pasitelkti į pa- 
galbą visus savo sugebėjimus, — pareiškė Fergiusonas. — Dėl 
to jus ir siunčiame tenai. Jūs turėsite platininę kreditinę kor- 
telę ir kelioninių čekių už dvidešimt penkis tūkstančius dole- 
rių. Legenda pati paprasčiausia. Jūs — turtingas airis. 

— Apsaugok Viešpatie, aš ir nežinojau, jog tokių būna. 

— Nevaidinkite klouno, Dilonai — nutraukė jį Fergiu- 
sonas. — Turtingas airis, turintis savo kompaniją Korke. Veik- 
los sritis — buitinės paskirties elektroninių prietaisų gamyba, 
prekyba kompiuteriais ir taip toliau. Antigvoje jūsų lauks hid- 
roplanas. Manau, mokate jį valdyti? 

— Prireikus galėčiau valdyti ir gigantišką aerobusą, 
generole, bet jūs juk ir apie tai tikrai žinotumėte. 

— Būtent. Prisimenu, tu minėjai šio lėktuvo tipą, Džekai? 

— “Cesna-26" ,sere, — Leinas pasisuko į Diloną. — Jis 
turi plūdes ir važiuoklę, sėkmingai gali nusileisti ir ant žemės, 
ir ant vandens. 

— Aš žinau šio tipo lėktuvus. Teko jais skraidyti. 

— Labai daug Sent Džono salos gyventojų įsikūrę Kruso 
įlankoje, — pasakojo toliau inspektorius. — Anksčiau ten vie- 
na firma nuomodavo hidroplanus, tad miestelyje yra prieplau- 
ka jiems, aptarnavimo centras ir taip toliau. 

Fergiusonas per stalą ištiesė Dilonui aplanką. 

— Mūsų žmonės padirbėjo iš peties. Čia du pasai — ai- 

riškas ir angliškas — jūsų tikrąja pavarde. Kadangi jūs gimėte 
Belfaste, turite tam teisę. Ir piloto pažymėjimas, kuriame yra 
speciali atžyma, suteikianti jums teisę valdyti hidroplaną. 

— Viskas numatyta! 

— Čia taip pat rasite lėktuvo bilietus ir kelioninius če- 
kius. Gyvensite Kenilo įlankoje, viename iš geriausių kurortų 
pasaulyje. Prieš keletą metų man pačiam teko ten pabuvoti. 
Tai tikras rojaus kampelis,Dilonai, laimė jums šypsosi. Tikras 
Edenas nuošaliame pusiasalyje, netoli Kruso įlankos. 

Paėmęs aplanką, Dilonas pervertė kelis ten gulėjusius 
reklaminius lankstinukus. 

— Kurortas atokiame pusiasalyje, septyni pliažai, trys 
restoranai, — garsiai perskaitė jis. — Ši vietelė man pradeda 
patikti. 

— Ji patinka visiems, ne tik jums, — prunkštelėjo Fer- 
giusonas. — Du patys ištaigingiausi kotedžai — tai 7E ir 7D. 
Ten apsistoja diplomatai, Dilonai, kino žvaigždės. Regis, kote- 
dže kažkada gyveno Kisindžeris. O taip pat — Haris Trumenas. 

— Aš sukrėstas. 

— Tai padarys jūsų legendą labiau įtikinamą. 

— Dar štai kas, — priminė Leinas. — Kotedžuose nėra 
telefonų. Aplinkui daugybė telefonų-automatų, bet mes susi- 
tarėme, kad jums būtų išduotas radiotelefonas. Gausite jį, kai 
užsiregistruosite. 

— Vadinasi, aš ten atvykstu. Kas toliau? 

— O tai jau spręsite patys, — tarė Fergiusonas. — Mes 
tikėjomės, kad mergina bus ten ir padės jums, bet jūsų paiko 
galantiškumo dėka jos ten nėra. Beje, aš jums rekomenduo- 
čiau susipažinti su tuo nardytoju, apie kurį ji pasakojo. Su 
Bobu Karniu. Jis yra Kenilo įlankoje esančios “Paradaiz vote 
spot" firmos savininkas. Aplanke yra lankstinukas, reklamuo- 
jantis šią firmą. 

— Jis moko turistus nardyti, — pridūrė Leinas. 

Suradęs lankstinuką, Dilonas probėgšmais jį pasklaidė. 
Lankstinukas buvo puikiai iliustruotas fotografijomis, daryto- 
mis po vandeniu. Pati įspūdingiausia buvo Bobo Karnio, sė- 

dinčio prie motorinės valties vairo, nuotrauka. Simpatiškas, 
įdegęs, atletiškas vyras, Apolonas ir Marsas kartu sudėjus. 

— O Dieve! — Dilonas negalėjo paslėpti nuostabos. — 
Jei kokiai kino studijai reikėtų aktoriaus šio vaikino rolei at- 
likti, ji turbūt nusivarytų nuo kojų, beieškodama tinkamos kan- 
didatūros. 

— Įdomus vyrukas, tas Karnis, — pareiškė Fergiuso- 
nas. — Papasakok, Džekai. 

Leinas atkleidė dar vieną aplanką. 

— Jis gimė Misisipės valstijoje 1948 metais, tačiau di- 
džiąją savo jaunystės dalį praleido Atlantoje. Žmona vardu Ke- 
ri, sūnui Vokeriui — aštuoneri metai, dukrai Volis — penke- 
ri. Pasimokęs metus Misisipės valstijos universitete, stojo tar- 
nauti jūrų pėstininku ir pakliuvo į Vietnamą. Praleido ten 
dvejus metus -- 1968-uosius ir 1969-uosius. 

— Man visi sakė, jog tai buvo blogas metas, — sumur- 
mėjo Dilonas. 

— Jis buvo sužeistas, apdovanotas dviem medaliais už 
sužeidimus mūšiuose, vietnamietišku Kryžiumi už drąsą, buvo 
pristatytas “Bronzinės žvaigždės" apdovanojimui. Tačiau taip 
jos ir negavo — apdovanojimo dokumentai kažkur pasimetė. 

— Po to jis užsidegė aistra nardymui? 

— Ne iš karto. Turėdamas jūrų pėstininkų korpuso re- 
komendaciją, jis įstojo į Džordžijos valstijos universitetą ir 
baigė jį, gavęs filosofijos bakalauro laipsnį. Metus prasimokė 
daktorantūroje, specializuodamasis okeanografijos srityje. 

— Kas dar? 

Leinas vėl žvilgtelėjo į dosjė. 

— Jis turi kapitono pažymėjimą, leidžiantį valdyti 100 
tonų talpos laivus. Meksikos įlankoje jis vairuodavo katerius, 
skirtus materialiniam — techniniam naftos gręžinių aprūpini- 
mui. 1979-aisiais persikėlė į Sent Džoną. 

Leinas užvertė aplanką. 

— Su šiuo žmogumi turite susidraugauti, — tarė Fergiu- 
sonas. — Privalote patraukti jį savo pusėn. Pažadėkite jam vis- 
ką, ko tik jis paprašys, pinigų — kiek tik nori, tai yra, aš norė- 
jau pasakyti, realią sumą. 

Dilonas nusišypsojo. 

— Stebiuosi jumis, generole. Tokie žmonės kaip Karnis 
pinigams neteikia didelės reikšmės. 

— Gal taip, o gal ir ne, — Fergiusonas atsistojo. — 
Vadinasi, taip ir nuspręsim. Rytoj prieš kelionę susitiksime 
dar kartą. Kelintą valandą jo reisas, Džekai? 

— Devintą, sere. Į Antigvą lėktuvas atskrenda apie tre- 
čią valandą vietiniu laiku. 

— Tada mes tikrai nebepasimatysime, — Fergiusonas 
atsiduso. — Manau, reikia jums surengti išleistuves. Aukščiau- 
sio lygio. Hartai, pusę aštuonių ateikite į “Gariką" vakarie- 
niauti, bet dabar prašau man atleisti — reikalai. 

— Auksas — o ne žmogus, ar ne? — tarė Dilonas admi- 
rolui, kai jie išėjo į gatvę. 

Treversas nustebęs pažvelgė į jį. 

— Man niekada nebūtų šovusi į galvą mintis taip cha- 
rakterizuoti Fergiusoną, — atsakė Treversas ir, išskleidęs skė- 
tį, pamojo pro šalį važiuojančiam taksi. 

Maždaug po pusvalandžio Fergiusonas susitiko su Sai- 
monu Karteriu jaukiame “Sent Džordžo" bare, esančiame ne- 
toli Gynybos ministerijos. 

Jis paprašė atnešti jam stiklą džino su toniku. 

— Pamaniau, kad reikia supažindinti jus su įvykių eiga, — 
tarė jis. — Jų įvyko nemažai. 

— Pasakokite. 

Fergiusonas nevertė prašyti dukart ir išklojo viską — 
apie Dženi užpuolusius Smitą ir Džonsoną, apie Santjago, apie 
merginos išvykimą, trumpai tariant, viską. Jam baigus kalbėti, 
Karteris giliai susimąstė. 

— Tai, ką jūs papasakojote apie Santjago, labai įdomu. 
Tas jūsų Leinas, ko gero, teisus — fašistinė praeitis, generolas 
Franko ir taip toliau. Žinoma, prieš akis iškyla visapusiškas 
ir spalvingas jo paveikslas, tačiau Dilonas irgi teisus. Visa tai 
nepaaiškina, kodėl Santjago taip gerai informuotas. 

— Jokių oficialių veiksmų prieš jį imtis aš negaliu. Jis — 
JAV pilietis, verslininkas, be to, multimilijonierius ir gerbia- 

mas žmogus. Tie duomenys, kuriuos surinko FTB ir CŽV, yra 
labai konfidencialūs. 

— Be to, mes juk nenorime, kad amerikiečiai būtų 
įtraukti į šį reikalą. 

— Apsaugok Viešpatie, tik to mums ir betrūko! 

— Vadinasi, viskas dabar Dilono rankose, — padarė iš- 
vadą brigados generolas, — nors man tai ir labai nepatinka. Pra- 
neškite Peimeriui apie mūsų planą. 

— Žinoma, — užtikrino jį Karteris. — Gal tas Karnis... 
Na, tas vaikinas, nardytojas, kurį jūs minėjote, mestelės Dilo- 
nui siūlo galą. 

— Aš informuosiu jus apie bylos eigą, — pakartojo Fer- 
giusonas ir išėjo. 

Rengdamasis Oficialiai vakarienei JAV pasiuntinybėje 
Paryžiuje, Santjago priešais veidrodį kruopščiai rišo kaklaraištį, 
kai suskambo telefonas. Skambino Peimeris. Santjago atidžiai 
klausėsi, kol tas pasakojo apie praėjusius įvykius. 

— Taigi jie žino tavo pavardę, Maksai, — Peimeris buvo 
išsigandęs. 

— Ir viskuo kalti tie nenaudėliai, dirbantys pas tave. 

— Užmiršk apie juos. Tai jau vakarykštė diena. 

— Ką tai reiškia? 

— Neapsimesk kvailučiu, Frensi, laikas tau jau užaugti. 

Peimerį apėme siaubas. 

— Na, gerai, Maksai, ką mums dabar daryti? 

— Manęsjie nelies,.Frensi, aš — JAV pilietis, ojie ne- 
pageidaus, kad į šį reikalą įsipainiotų JAV vyriausybė. Iš es- 
mės Fergiusonas veikia prieš įstatymus, siųsdamas Diloną vyk- 
dyti užduotį į svetimos valstybės teritoriją. Neužmiršk, kad 
tas povandeninis laivas yra JAV teritoriniuose vandenyse. 

— Ir ką tu ruošiesi daryti? 

— Rytoj aš išskrisiu į Puerto Riką, po to jachta išplauk- 
siu į Semsono rifą, tenai ir pradėsiu savo puolimą. Dilonas 
greičiausiai apsigyvens arba “Hajate", arba Kenilo įlankoje, 
jei nuspręs apsistoti viešbutyje. Norint tai sužinoti, užteks vie- 
no telefono skambučio. Įtariu, kad jis pasirinks Kenilo įlanką, 
nes mėgins apsukti aplink pirštą tą Karnį. 

— Tikriausiai. 

— Gaila, merginos nėra. Beje, anksčiau ar vėliau ji grįš 
namo. Manęs neapleidžia mintis, kad ta mergina turi raktą šios 
paslapties atskleidimui. Galbūt ji žino daugiau, nei pati nu- 
mano. 

— Tikėkimės, jog taip ir yra. 

— Tikėkimės, Frensi. Pirmiausia tai liečia tavo interesus. 

Dilonas, pasidabinęs šiai progai tinkamu kostiumu ir 
karališkojo gvardiečio kaklaraiščiu, įkandin Treverso kopė 
įspūdingo dydžio laiptais į “Gariko" klubą. 

— Dieve mano, čia paveikslų daugiau nei Nacionalinėje 
galerijoje, — nusistebėjo jis ir kartu su Treversu įėjo į barą, 
kurjų jau laukė Fergiusonas. 

— O, štai ir jūs. Aš jau spėjau išlenkti taurelę. Manau, 
Dilonai, jog mums reiktų pakelti po šampano taurę ir palinkė- 
ti jums laimingo kelio. Jei atmintis manęs neapgauna, jūs mėgs- 
tate “Kriug". 

Jie susėdo kampe. Kibirėlyje su ledu barmenas atnešė bu- 
telį šampano, atkimšo jį ir, pripildęs tris taures, pasišalino. Fer- 
giusonas ištraukė iš kišenės voką ir įteikė jį per stalą Dilonui. 

— Jei reikalai pakryptų į blogąją pusę, štai mano agento 
Šarlotės Amalijos mieste pavardė. Tai Sent Tomo administra- 
cinis centras. Tas agentas atsakingas už mano personalo tech- 
ninį aprūpinimą. 

Dilonas įsikišo voką į kišenę. 

— Jūs — šaunus vaikinas, admirole. Linkiu jums būti 
tokiu kuo ilgiau. 

Fergiusonas pakėlė taurę į Dilono sveikatą. 

— Sėkmės, drauguži, jums prireiks jos, — jis vienu mau- 
ku ištuštino taurę. — O dabar laikas atiduoti deramą pagarbą 
maistui. " 

Dilono akyse suspindo ypatinga išraiška, jos tarsi kalbė- 
jo be žodžių, bet, užuot išsakęs užplūdusias mintis balsu, jis 
paklusniai atsistojo ir įkandin brigados generolo bei Treverso 
išėjo iš baro. 

Gailestingumo ordino seserų vienuolyne Briakėje Dže- 
ni sėdėjo viena koplyčioje, išsiblaškusiai žvelgdama į mirksin- 
čias prie altoriaus žvakes, ir dėliojo nelinksmas mintis. Girgž- 
dėdamos atsivėrė durys, ir įėjo sesuo Meraja Beiker. 

— Štai, pasirodo, kur jūs. Jums metas miegoti. 

— Žinau, tačiau negaliu užmigti, tad nusprendžiau pa- 
sėdėti ir pamąstyti. 

Sesuo Meraja atsisėdo greta. 

— Apie ką? 

— Apie Diloną, pavyzdžiui. Jis padarė daug baisių daly- 
kų. Dilonas buvo IRA kariu, o kai mane užpuolė tie du vyrai, — 
čia ji pašiurpo lyg nuo šalčio, — jis susidorojo su jais taip šal- 
tai ir Žiauriai, taip a7egailestingai, bet man jis vis tiek buvo 
tikras gerumo irsupgątįmo įsikūnijimas. 

— Nairkas? “| 

Dženi atsisuko į seserį Merają Beiker. 

— Aš nesu gera krikščionė. Tiesą sakant, kai Henris 
mane rado, buvau didi nusidėjėlė, bet aš noriu suprasti Dievą, 
iš tikrųjų noriu. 

— Na, ir kas trukdo? 

— Kodėl Dievas pakenčia prievartą ir žudynes? Kodėl 
leidžia pasireiškti Dilono žiaurumui? | 

— Atsakymas į šį klausimą, mano vaike, labai papras- 
tas. Dievas duoda galimybę žmonėms elgtis pagal savo valią. 
Visiems jis duoda šansą. Tau, man ir visiems, turintiems Dilo- 
no pavardę. 

— Tikriausiai, — atsiduso Dženi. — Bet man teks grįžti 
į Sent Džoną, padėti ne tik Dilonui, bet ir Henriui. 

— Kodėljūs įsitikinusi, kad galite padėti? 

— Henris taip ir nepasakė man, kur rado povandeninį 
laivą, o tai reiškia, kad paslaptis mirė drauge su juo. Tačiau 
manęs nepalieka keista nuojauta, jog taip nėra, kad mįslės rak- 
tas — Sent Džone, bet aš nežinau kur. Kiek bemąstau — ne- 
šauna į galvą jokia išganinga mintis. 

Dženi vėl nuliūdo. Sesuo Meraja švelniai paėmė jos 
rankas. 

— Jums reikia pamiegoti. Kelios dienos poilsio daro 
stebuklus. Prižadu, kad pailsėjusi jūs prisiminsite viską, ko 
negalite prisiminti dabar. O dabar eikite, atsigulkite. 

Paėmusi Dženi už rankos, sesuo Meraja Beiker pasuko 
kartu su ja prie išėjimo. 

Iš ryto, pusę aštuonių, atvažiavo Fergiusono vairuotojas 
nuvežti Diloną į Getviko oro uostą. Treversas užsispyrė jį pa- 
lydėti. Šįryt jie gana greitai išvažiavo iš miesto, nes dauguma 
automobilių judėjo priešinga kryptimi. Pusę devynių Dilonas 
Jjaustovėjo prie muitinės kontrolės posto. 

— Man regis, jau paskelbė laipinimą į lėktuvą, — tarė 
"Treversas. 

— Lyg ir taip. 

— Paklausykite manęs, Dilonai, — stengdamasis valdy- 
tis, prabilo Treversas, — mūsų abejų — aš turiu omenyje IRA 
ir visa, kas su ja surišta, — pasaulėžiūros niekada nesutaps, 
bet aš norėčiau padėkoti jums už tai, ką padarėte dėl mergi- 
nos. Ji man patiko, labai patiko. 

— Man — irgi. 

Treversas paspaudė jam ranką. 

— Būkite atsargus, tas Santjago pokštų nekrečia. Išplės- 
kite akis ir ištempkite ausis, jei norite grįžti sveikas ir gyvas. 

— Pasistengsiu, admirole. 

— Ir štai dar kas, — niekada gyvenime Treversui dar 
nebuvo taip sunku rasti tinkamus žodžius. — Čarlzas Fergiu- 
sonas — geras mano draugas, tačiau gudresnės lapės už jį dar 
nesu sutikęs. Ir pasistenkite neįsivelti į peštynes. 

— Gerai, admirole, gerai, — nuramino jį Dilonas. 

Palydėjęs akimis nueinantį admirolą, Dilonas pasisuko 
ir nužingsniavo prie muitinės posto. 

“Koks malonus žmogus," — pamanė jis, kai gigantiškas 
laineris atsiplėšė nuo žemės ir ėmė kilti aukštyn. Velnių pri- 
ėdęs, bet padorus. Admirolas teisus: šis reikalas žymiai rim- 
tesnis, nei atrodo iš pirmo žvilgsnio. Ir Fergiusonas tai pui- 
kiai supranta. Gudri lapė. Tikrai tiksli charakteristika. 

— Ką gi, sumanumo ir man netrūksta, — sumurmėjo 
Dilonas ir paėmė taurę šampano, kurią jam pasiūlė stiuardesė. 

8 skyrius 


Gero oro dėka skrydis iki Antigvos truko tik truputį 
daugiau kaip aštuonias valandas, ir lėktuvas nusileido kelios 
minutės trečios vietiniu laiku. Buvo karšta. Saulė kepinte ke- 
pino. Žvaliai nusiteikęs Dilonas greitu žingsniu aplenkė tin- 
giai judančius keleivius ir pasuko prie oro uosto pastato. Jis 
vilkėjo juodas kelnes ir lengvus medvilninius marškinius. Juodą 
odinį apsiaustą Dilonas persimetė per petį. Priėjęs prie įėji- 
mo, jis pamatė jauną, grakščią juodukę žydra uniforma, lai- 
kančią rankoje lentelę su jo pavarde. 

Dilonas sulėtino žingsnį. 

— Dilonas — tai aš. 

Ji nusišypsojo. 

— Aš vardu Džudit, misteri Dilonai. Padėsiu jums pra- 
eiti pasų kontrolę ir visa kita, o paskui nuvešiu prie lėktuvo. 

— Jūs dirbate keleivių aptarnavimo skyriuje? — paklau- 
sė jis, kai jie ėjo per salę. 

— Taip. Man bus reikalingas jūsų piloto pažymėjimas. 
Dar reikės užpildyti keletą anketų, beje, tai galime padaryti, 
laukdami bagažo... 

Po dvidešimties minučių jie jau riedėjo autobusu, kurį 
jiems paskyrė oro uosto direkcija, į pakilimo tako galą. Greta 
Dilono sėdėjo mechanikas baltu kombinezonu, vardu Tonis. 
“Cesna" stovėjo šalia keleto privačių lėktuvų. Plūdės, iš po 
kurių kyšojo važiuoklė, suteikė lėktuvui truputį keistoką iš- 
vaizdą. 

— Problemų su juo neturėtų būti, — tarė Tonis, krauda- 
mas į lėktuvą abu Dilono lagaminus. — Sklendžia lyg drugelis. 
Aišku, daugelis bijo skristi virš salų vienmotoriu lėktuvu, bet 
juk šiuo žaviu mažyliu galima nusileisti tiesiai ant vandens. 

— Arba po vandeniu, — pridūrė Dilonas. 

Nusijuokęs Tonis mostelėjo ranka į lėktuvo kabinos vidų. 

— Čia yra skrydžio žurnalas, kuriame išvardintos visos 

salos, jose esantys oro uostai, 0 taip pat — žemėlapiai. Mūsų 
vyresnysis pilotas nubraižė jums skridimo kursą nuo čia iki 
Kruso įlankos Sent Džone. Tiesiai — maždaug du šimtai pen- 
kiasdešimt mylių. Nuskrisite per pusantros valandos. 

Jis žvilgtelėjo į laikrodį. 

— Pusę penkių jau turėtume būti vietoje. 

— Tai JAV teritorija, bet muitinės ir imigracijos tarny- 
bos darbuotojai perspėti apie jūsų atvykimą. Jie lauks jūsų Kru- 
so įlankoje, prie prieplaukos, skirtos hidroplanams. Kai pakil- 
site, susisiekite per radiją su Sent Tomu ir jiems praneškite apie 
savo atvykimą. Beje, ten jūsų lauks ir išnuomotas džipas, — Džu- 
dit nusišypsojo. — Na, atrodo, viskas. 

— Ačiū už viską, — apdovanojęs Džudit pačia žavin- 
giausia savo šypsena, tirpdančia moterų širdis, Dilonas pabu- 
čiavo ją į skruostą. — Džudit, jūs nuostabi. — Jis paspaudė 
ranką Toniui. — Ir jums didelis dėkui. 

Po akimirkos Dilonas jau sėdėjo piloto kėdėje ir ruošėsi 
pakilti. Prisisegęs diržus, jis užsidėjo ausines, įjungė variklį ir 
per radiją paprašė kontrolinio posto, kad leistų pakilti. Tuo 
metu ėmė leistis kažkoks lėktuviūkštis, ir kontrolinis postas 
paprašė jo palaukti. Pagaliau leidimas skrydžiui buvo duotas. 
Dilonas nuvairavo lėktuvą į pakilimo tako galą. Po trumpos 
pauzės buvo leista įsibėgėti. Jis padidino greitį, ir lėktuvas, 
garsiai kaukdamas, nudūmė asfalto juosta. Tiksliai apskaičiuo- 
tu judesiu Dilonas truktelėjo vairalazdę į save, “Cesna" šovė į 
viršų ir nusklendė virš jūros. 

Po valandos Makso Santjago lėktuvas nusileido San 
Chuane. Padedant vienam oro uosto valdininkui, Santjago 
greitai atliko pasų ir muitinės kontrolės formalumus ir priė- 
jo prie jo laukiančio juodo “Mersedeso", už kurio vairo sėdė- 
jo jo asmeninis vairuotojas Algaro. 

— Jūsų paslaugoms, senjore, — Algaro kalbėjo ispaniškai. 

— Malonu tave matyti, Algaro. Ar viską padarei taip, 
kaip aš prašiau? 

— Taip, senjore. Aš sudėjau daiktus ir šįryt pats nuve- 
žiau juos į “Mariją Blanko". Kapitonas Sera jūsų laukia. 

Algaro nebuvo aukštas, jo ūgis buvo penkios pėdos ir 
penki ar šeši coliai, tačiau nežmoniškai stiprus. Jo plaukai 
buvo nukirpti “cžiuku". Algaro vilkėjo pilką simpatišką vai- 
ruotojo uniformą, tačiau randas, kertantis visą veidą nuo kai- 
riosios akies kampučio iki pat burnos, teikė jam žiaurią ir 
grėsmingą išraišką. Jis buvo begaliniai atsidavęs Santjago, ku- 
ris išgelbėjo jį nuo mirties bausmės, kuria jis buvo nuteistas 
už jaunos prostitutės nužudymą prieš dvejus metus. Santjago 
tada dosniai patepė ne tik advokatus, bet ir korumpuotus val- 
dininkus. 

Tuo metu atvežė bagažą, ir nešikai ėmė krauti jį į auto- 
mobilį. 

— Gerai, į namus nevažiuosim, — tarė Santjago. — Nu- 
veši mane tiesiai į jachtą. 

— Kaip įsakysite, senjore, — truktelėjęs iš vietos, “Mer- 
sedesas" įvažiavo į pagrindinę gatvę ir įsimaišė į judančių au- 
tomobilių eilę. 

— Kapitonas Sera sakė, kad jūs prašėte pasamdyti du 
nardytojus. Tai padaryta. 

— Puiku, — paėmęs nuo sėdynės vietinį laikraštį, Sant- 
jago atskleidė jį. 

Algaro stebėjo jį pro užpakalinio vaizdo veidrodį. 

— Ar turite problemų, senjore? 

Santjago nusijuokė. 

— Tu — laukinis žvėris, Algaro, visada uoste užuodi, 
kai vyksta kas nors negero. 

— Todėl jūs mane ir laikote, senjore. 

— Visiškai teisingai, — Santjago sulankstė laikraštį, iš 
brangaus auksinio portsigaro atsargiai išsitraukė cigaretę ir 
užsirūkė. — Taip, mano drauge, yra viena problema, kurios 
vardas — Dilonas. 

— Galbūt aš jį pažįstu, senjore? 

— O kodėl ir ne? Gal tau teks... kaip čia geriau pasa- 
kius... pasirūpinti juo dėl manęs, Algaro, — Santjago nusišyp- 
sojo. — Todėl klausykis atidžiai ir dėkis viską į galvą, nes tas 
Žmogus — profesionalas. 

Diena buvo pasakiška. Bekraštis dangus švytėjo tarsi ne- 
nusakomas mėlis, kur ne kur tingiai siūbavo balti, pūkuoti de- 
besėliai. Pakilęs į penkių tūkstančių pėdų aukštį, lėktuvas skrie- 
jo virš Karibų jūros. Tai buvo ne skrydis, o tiesiog svaiginantis 
malonumas: jūra apačioje mainėsi ir mirguliavo skirtingomis 
spalvomis, sušvisdama tai smaragdo žaluma, tai akinančia, kriš- 
toline žydryne. Retkarčiais sušmėžuodavo mažytės lyg žaisli- 
nės jachtos. Rifai ir seklumos iš tokio aukščio matėsi puikiai. 

Dilonas praskrido Nevio ir Sent Kitso salas, per radiją 
susisiekęs su vietiniais oro uostais, po to — mažutę Sabos sa- 
likę, priklausančią Olandijai. Pūtė palankus vėjas, ir jis pama- 
te išlošęs nemažai laiko — po išskridimo iš Antigvos praėjus 
valandai, jis išvydo kairėje, ties horizonto linija, Sent Krusą. 

Greitai iš kaitrios ūkanos jam prieš akis iškilo Virgini- 
jos salų centrinė kalnų virtinė. Kairėje pusėje matėsi Sent To- 
mo sala, dešinėje — Sent Džono salos dalis, o tiesiai po juo 
plytėjo Tortola. Patikrinęs žemėlapį, Dilonas išvydo Piterno 
salą ir į rytus nuo Sent Džono dunksančią Normano salą. Dar 
pora posūkių į pietus, ir jis pasieks Semsono rifą. 

Dilonas per radiją susisiekė su Sent Tomo oro uostu ir 
pranešė apie savo atvykimą. 

— Jums leidžiama nusileisti Kruso ilankoje, — paskel- 
bė dispečeris. — Ten jūsų laukia muitinės ir imigracijos tarny- 
bos darbuotojai. 

Nusileidęs žemiau ir išnėręs grakščią kilpą, Dilonas i1š- 
kart rado Semsono įlanką ir praskrido virš jos tūkstančio pėdų 
aukštyje. Prieplauka buvo prigrūsta jachtų, pliažą supo molas, 
kotedžai ir keletas viešbučių, skendinčių tarp palmių. Oro uos- 
tas buvo įsikūręs šiaurinėje pusėje, kontrolinio bokštelio jis ne- 
turėjo, tik ant karties besisupančią vėjo rodyklę. Apačioje, plia- 
že, ant šezlongų tingiai vartėsi saulėje besikaitinantys žmonės. 
Kai kurie atsistoję mojavo jam rankomis. Palingavęs sparnais, 
Dilonas nuskrido toliau. Po penkiolikos minučių nesunkiai ra- 
do Kruso rifą ir sklandžiai bei lengvai nusileido ant vandens. 

Pasukęs lėktuvą į uostą, jis lengvai rado prieplauką. 

Ten stovėjo keletas uniformuotų valdininkų, visi — juodao- 
džiai. Įvaręs savo paukštį į prieplauką, Dilonas išjungė varik- 
lį. Vienas vyras muitininko uniforma paėmė porą pleišto pavi- 
dalo tašų, sujungtų vienas su kitu odiniu diržu ir, priėjęs prie 
lėktuvo, pakišo juos po ratais. 

Dilonas iššoko iš kabinos. 

— Lafajetai, mes čia. 

Pasigirdo draugiškas, smagus juokas. Imigracijos tarny- 
bos darbuotojai patikrino jo pasą — airiškas pasas juos visiš- 
kai patenkino, o muitininkai tuo metu apžiūrėjo bagažą. Vis- 
kas praėjo kaip sviestu patepta, ir jie išsiskirstė, parodę vienas 
kitam draugiškus jausmus. Kai tikrintojai pasišalino, jauna mo- 
teris rausva uniforma, prieš tai visą laiką kantriai stovėjusi 
nuošalyje, žengė į priekį. 

— Kaip ir buvo įsakyta, jūsų džipas jau čia, misteri Di- 
lonai. Būkite malonus, pasirašykite štai čia ir parodykite man 
savo vairuotojo pažymėjimą, o paskui galėsite keliauti. 

— Labai malonu, kad tuo pasirūpinote, — galantiškai 
atsakė Dilonas ir, ištraukęs iš lėktuvo lagaminus, sumetė juos 
ant galinės džipo sėdynės. 

— Atleiskite, šiuo metu neturėjome automatinio pisto- 
leto, — tarė ji. — Rytoj aš jums gausiu jį. Man kaip tik turi 
grąžinti tokį pistoletą. 

— Ne ačiū, aš labiau linkęs pasikliauti savo jėgomis, — 
Dilonas nusišypsojo. — Jus pavežti? 

— Jūs labai malonus, — moteris atsisėdo šalia. Auto- 
mobilis pajudėjo. 

— Kaip gražu! — pratarė jis, jiems nuvažiavus vos tris 
šimtus pėdų. 

Palei kelią rikiavosi eilė itin išvaizdžių pastatų. 

— O kas čia? — paklausė jis. 

— Monguzo sankryža — prekybos gatvė. Čia yra puikus 
baras bei porą nuostabių restoranų. 

— Reikės kada nors užsukti. 

Dilonas sustabdė automobilį, moteris išlipo. 

— Pasukite į kairę ir važiuokite centrine gatve. Nuo čia 

ligi Kenilo įlankos — dvi mylios. Nuolatiniams gyventojams 
ten yra automobilių stovėjimo aikštelė. Viešbutis — greta jos. 

— Jūs labai maloni, — tarė Dilonas ir trūktelėjo džipą 
iš vietos. 


“Marija Blanko" kainavo du milijonus dolerių ir buvo 
mylimiausias Santjago žaisliukas. Jis labiau mėgdavo leisti lai- 
ką laive nei savo didingame, virš San Chuano iškilusiame na- 
me, ypač nuo tada, kai prieš dešimt metų vėžio palaužta mirė 
jo žmona Marija. Brangioji Marija, jo “Marija Blanko", kaip 
Santjago švelniai ją vadino, vienintelis šviesos spindulys jo gy- 
venime. Aišku, tai buvo ne paprasta jachta, o ištaigingas laivas 
su visais įmanomais patogumais. Jo ekipažą sudarė kapitonas 
ir šeši jūreiviai. 

Santjago sėdėjo prie stalo viršutiniame denyje, lepinda- 
masis saulės spinduliuose. Priešais jį garavo puodelis kvap- 
nios aukščiausios rūšies kavos, kurį Santjago retkarčiais kils- 
telėdavo prie lūpų. Algaro stovėjo už jo nugaros. Kapitonas, 
vardu Chulijus Sera, kresno sudėjimo vyras juoda barzda, sė- 
dėjo priešais. Kaip ir dauguma Santjago dirbusių žmonių, jis 
jau daugelį metų tarnavo jam, padėdamas tvarkyti visokius įtar- 
tino pobūdžio reikalus. 

— Taigi, mano brangusis Sera, jūs suprantate, jog mes 
susidūrėme su problema. Tas Dilonas, atvykęs į Sent Džoną, 
greičiausiai bandys susisiekti su nardytoju, kurio vardas — Bo- 
bas Karnis. 

— Akivaizdu, senjore, kad rasti šį nuskendusį laivą ne- 
paprastai sunku. Mano ekspertai sakė, kad kartais laivų ne- 
įmanoma pastebėti iš kelių jardų atstumo. O šios vietos gylis 
tikrai nemažas. 

— Sutinku, tačiau man atrodo, kad ta mergina vis dėlto 
kažką žino. Bet jos kol kas nėra. Tad kol ji grįš, mes pasisteng- 
sime pašalinti Diloną, — pakėlęs galvą, jis nusišypsojo Alga- 
ro. — Na kaip, ar imsiesi šio reikalo, Algaro? 

— Su didžiausiu malonumu, senjore. 

— Puiku, — Santjago vėl atsigręžė į Serą. — Išvardink 
ekipažo narius. 

— Hera, kapitono padėjėjas. Kaip paprastai, Solona ir 
Muchikas. Be to, aš pasiėmiau su savimi du patyrusius narus. 
Tai Chavjeras Navalis ir Visentė Pinto. 

— Arjie patikimi? | 

— Visiškai. 

— Ar Semsono rife mūsų laukia? 

— Taip, senjore, aš pats kalbėjausi su Prijetu. Jūs pagei- 
daujate ten apsistoti? 

— Manau, taip. Aišku, mes galėtume išmesti inkarą Ke- 
nilo įlankoje, šalia Paradaizo pakrantės. Aš pagalvosiu apie 
tai, — baigęs kavą, Santjago atsistojo. — Na ką, į kelionę. 

Dilonas įsimylėjo Kenilo įlanką iš pirmo žvilgsnio. Pa- 
likęs džipą stovėjimo aikštelėje, jis pasiėmė lagaminus ir nu- 
žingsniavo takeliu. Ant uolos, pakibusios virš jo galvos, stūk- 
sojo didingas, žavus, apvalios formos restoranas su atviromis 
verandomis. Vešli augmenija kerėjo margumu ir puošnumu. 
Visur stiepėsi išlakios palmės. Pastebėjęs kairėje suvenyrų 
krautuvėlę, Dilonas sulėtino žingsnį, paskui grįžo truputį at- 
gal. Jį sudomino iškaba ant greta esančios mažesnės parduotu- 
vės “Paradaiz vote spot" prekės. Jis prisiminė skaitęs lanksti- 
nuke, jog taip vadinasi Karniui priklausanti parduotuvė. Dilo- 
nas susidomėjęs nužvelgė ją. Kaip ir reikėjo tikėtis, vitrinose 
puikavosi visokiausių rūšių nardymo kostiumai, tačiau durys 
buvo užrakintos. Truputį paspoksojęs, Dilonas vėl pajudėjo link 
viešbučio. Po kelių minučių jis jau stovėjo vestibiulyje, prie lan- 
kytojų registracijos tarnybos stalo. 

Ten lūkuriavo dar trys žmonės. Pastatęs lagaminus ant 
grindų, Dilonas vėl išėjo pasidairyti. Jis nužvelgė didžiulį ba- 
rą, kurį dengė gigantiškas stogas, būdingas šios klimato zonos, 
kur smarkios liūtys — ne retenybė, atributas. 

Netoliese tyvuliavo Kenilo įlanka. Uoste stovėjo įvairiau- 
sių tipų jachtos, greta dar vieno restorano driekėsi Žavingas plia- 
žas, apsuptas lieknų, grakščių palmių. Žmonės jame vis dar džiau- 
gėsi vakarinės saulės spinduliais, atviroje jūroje čiaužė du ban- 
glenčių mėgėjai. Dilonas pažvelgė į laikrodį. Buvo jau pusę še- 
šių. Jis jau rengėsi grįžti į viešbutį, kai jo žvilgsnis užkliuvo už 
motorinės valties, tuo metu įplaukiančios į uostą. 


158 


Tai buvo trisdešimt penkių pėdų žvejybai, sportui skir- 
ta motorinė valtis, balta, gracinga, su atlenkiamu tilteliu, bet 
Diloną sudomino maždaug tuzinas oro rezervuarų, sustatytų 
laivagalyje. Denyje vaikštinėjo ketvertas vyrų, kraunančių sa- 
vo įrangą į maišus. Karnis stovėjo ant atlenkiamo tiltelio, lai- 
kydamas rankose vairą — basakojis, nubrizgusiais džinsais, 
apnuoginta galinga krūtine, tamsiai įdegęs, nuo saulės išblu- 
kusiais plaukais. Dilonas pažino jį iš fotografijos lankstinuke. 

Valtis vadinosi “Jūrų medžiotojas". Jis įžiūrėjo užrašą 
ant borto, priplaukus jai arčiau ir pasukus į prieplaukos galą. 
Valtis sumaniai manevravo, iš lėto artėdamas prie kranto. Vie- 
nas iš Karnio globotinių metė lyną, Dilonas sugavo jį ir vikriai 
prišvartavo laivagalį, paskui nubėgo į priekį ir sugavo kitą lyną. 

Išsitraukęs cigaretę, Dilonas užsirūkė. “Zipo" firmos 
žiebtuvėlio liepsnelė žybtelėjo ir užgęso. Karnis išjungė varik- 
lį ir nusileido trapu. 

— Ačiū, — riktelėjo jis. 

— Nėra už ką, kapitone Karni, — atsakė Dilonas ir nu- 
sisukęs nužingsniavo į prieplauką. 

Viena iš svečių įkurdinimo tarnybos darbuotojų mažu 
autobusiuku, skirtu svečiams, nuvežė Diloną į jo kotedžą. Par- 
kas glostė akį — aukšta, juosmenį siekianti žolė, siūbuojan- 
čios palmės, visokiausių rūšių ir atspalvių tropinės gėlės. 

— Visą pusiasalį valdo privatūs asmenys, — papasakojo 
ji, kol jie važiavo siauru keliu. — Mes turime septynis pliažus 
ir, kaip jūs vėliau pamatysite, didžioji dalis kotedžų pastatyta 
šalia jų. 

— Kol kas aš mačiau tik du restoranus. 

— Taip, “Cukraus malūną" ir “Pakrantės terasą". Dar 
yra trečias, pusiasalio gale, jis vadinasi “Tertlo įlanka", bet ten 
aplinka labiau oficiali. Žinote, į jį priimta ateiti su smokingu ir 
kaklaraiščiu, na ir taip toliau. Jei norite vakare išlenkti taurelę, 
geresnės vietos nerasite. Pro langą atsiveria puikus vaizdas į 
sąsiaurį, 0 už jo — dešimtys mažyčių salelių, Karvalo uola, Vis- 
lingo įlanka. Tolumoje galite išvysti Džostą van Deiką ir Torto- 
lą, tačiau jos jau priklauso Didžiajai Britanijai. 

— Skamba tarsi pasaka. 

Mergina sustabdė mašiną prie dviaukščio pastato plokš- 
čiu stogu, apsupto visokiausių rūšių medžių ir krūmų. 

— Štai mes ir atvažiavome prie jūsų kotedžo. 

Viršutiniame aukšte pasigirdo Žingsniai. 

— Aš čia būsiu ne vienas? — paklausė Dilonas. 

Atidariusi duris, svečių ikurdinimo tarnybos darbuoto- 
ja įėjo į mažą prieangį. 

— Retkarčiais mūsų pastovūs klientai užima visą kote- 
džą, tačiau viršuje jis yra perskirtas į dvi sekcijas — 7D ir 7E. 

Durys buvo viena priešais kitą. Atrakinusi numerį 7D, 
ji pirmoji įžengė vidun. Karališkas vonios kambarys, baras 
su didžiuoju šaldytuvu. Didelis, jaukiai ir skoningai apstaty- 
tas miegamasis, sujungtas su svetaine, parketas. Svetainėje pa- 
togūs krėslai ir sofa, ant langų žaliuzės, palubėje sukosi du 
gigantiški ventiliatoriai. 

— Ar jums patinka? 

— O taip, — Dilonas linktelėjo į milžinišką lovą. — O 
Dieve, vyras turi būti tikras sprinteris, jei nori sugauti ten žmoną. 

Nusijuokusi Dilono palydovė atidarė dvivėres duris, ve- 
dančias į verandą, ir pirma išėjo iš kambario. Ten stovėjo dau- 
gybė kėdžių ir krėslų poilsiui. Apačioje plytėjo vešlia žole ap- 
žėlęs šlaitas, medžiai ir nedidelis pliažas, jūroje ant vandens 
suposi okeaninės jachtos, išmetusios inkarus. 

— Tai ir yra Paradaizo pakrantė, — paaiškino mergina. 

Šiek tiek dešiniau matėsi dar vienas pliažas, kurio pa- 
kraštyje vėl stovėjo kotedžų eilė. 

— O tenai kas? 

— Skoto krantinė ir Tertlo įlanka. Ten galima nusigauti 
per penkiolika minučių. Beje, yra autobusas svečiams. Stote- 
lės pastatytos visoje saloje. 

Į duris pasibeldė. Dilono palydovė grįžo į namą ir pa- 
laukė, kol pasiuntinys berniukas paliks bagažą ir išeis. Dilo- 
nas nusekė paskui ją. Mergina atsigręžė. 

— Na štai, regis, jau viskas. 

— Lieka tik vienas klausimas — dėl telefono. Kaip ži- 
nau, kotedžuose jų nėra. 


160 


— O Dieve, aš visai užmiršau, — atidariusi kelioninę 
rankinę, ji ištraukė iš ten radiotelefoną, atsarginę bateriją, įkro- 
vimo įrenginį ir padėjo viską ant kavos staliuko su kažkokia 
kortele. 

— Čia jūsų telefono numeris ir instrukcijos, kaip juo nau- 
dotis, — mergina nusijuokė. — Na, dabar, tikiuosi, jau viskas. 

Dilonas atidarė jai duris. 

— Jūs labai maloni. 

— Taip, štai dar kas. Mūsų generalinis valdytojas, mis- 
teris Nikolsonas, paprašė manęs perduoti jums jo atsiprašymą, 
kad negalėjo jūsų sutikti. Jis išvyko su reikalais į Sent Tomą. 

— Nieko baisaus. Tikiuosi, mes su juo dar pasimatysime. 

— Man atrodo,jis irgi airis, — tarė Ji Ir išėjo. 

Dilonas atidarė šaldytuvą ir apstulbęs išplėtė akis — 
jame buvo daugybė įvairiausių rūšių alkoholinių gėrimų, tarp 
Jų jis išvydo ir du butelius šampano. Dilonas atkimšo vieną, 
prisipylė taurę ir, išėjęs į verandą, sustojo, žvelgdamas į tam- 
sią vandens plynę. 

— Na ką, senuk, pradžia nebloga, — sumurmėjo jis pats 
sau ir pasimėgaudamas ištuštino taurę. 

Galiausiai, bežiūrint į raibuliuojantį vandens paviršių, 
jam įskaudo akys. Dilonas grįžo į numerį, išpakavo lagaminus, 
sukabino į spintą drabužius, nusirengė ir surado kažkokias glau- 
des. Po akimirkos jis jau skuodė žole apaugusiu krantu link 
mažo pliažo, kuris tuo metu buvo tuščias. Vanduo buvo nejti- 
kėtinai šiltas ir nuostabiai skaidrus. Dilonas puolė į vandenį 
ir nuplaukė. Staiga jo dešinėje vanduo suburbuliavo, susidrums- 
tė ir į paviršių išplaukė didžiulis vėžlys. Jis smalsiai įsispok- 
sojo į Diloną, po to nusigręžė ir ramiausiai nunėrė tolyn. 

Dilonas taip nuoširdžiai kvatojosi, kad vos nepaskendo. 
Paskui atsipalaidavo ir neskubėdamas išplaukė į atvirą jūrą 
link inkarą išmetusių jachtų. Paplaukęs maždaug penkiasde- 
šimt jardų, jis apsisuko ir leidosi atgal. Už jo nugaros “ Marija 
Blanko" aplenkė ragą, skyrusį ją nuo Kenilo įlankos, ir išmetė 
inkarą maždaug trys šimtai jardų nuo kranto. 

Santjago pakeitė savo sprendimą vykti į Semsono rifą tik 

tada, kai kapitonas Sera parodė jam telegramą, kuri patvirtino, 
kad Dilonas atvyko į Kenilo įlanką. | 

— Jis apsistojo septintajame kotedže, — pranešė Sera. 

— Įdomu, — atsiliepė Santjago. — Tai geriausias nume- 
ris visame kurorte. 

Jis susimąstė, ritmingai stuksendamas pirštais stalą. Ga- 
liausiai Santjago nusprendė: 

— Aš gerai žinau tą kotedžą, iš ten atsiveria vaizdas į 
Paradaizo įlanką. Mes netoliese nuleisim inkarą, Sera. 

— Kaip įsakysite, senjore. 

Sera grįžo ant kapitono tiltelio. Algaro, stovintis šalia 
turėklų paskuigalyje, įpylė Santjago dar kavos. 

— Noriu, kad šįvakar tu keliautum į krantą, — tarė Sant- 
jago. — Pasiimk su savimi ką nors. Automobilių aikštelėje ša- 
lia Monguzo sankryžos stovi Seros “Landroveris". Jis duos tau 
raktelius. 

— Ką aš turėsiu padaryti, senjore? 

— Užsuk į Kenilo įlanką, pažiūrėk, ką daro Dilonas. Jei 
jis išeis iš savo kotedžo, pasek jį. 

— Gal pagąsdinti vyruką? — paklausė Sera. 

— Nebent truputį, — nusišypsojo Santjago. — Pasistenk 
labai jo neįbauginti.. 

— Klausau, senjore, — atsakė Algaro. 

Dilonui nesinorėjo varžyti savęs griežtomis etiketo tai- 
syklėmis, todėl jis vilkėjo tik minkštus, baltus medvilninius 
marškinius ir kremines linines kelnes. Abu drabužiai — iš Ar- 
mani kolekcijos. Sutemus Dilonas patraukė į Kenilo įlanką. 
Jo kišenėje gulėjo žibintuvėlis, kurį įteikė administratorius, 
kad svečias nepasiklystų pernelyg tamsiose vietose. Tačiau nak- 
tis buvo tokia skaisti ir šviesi, kad žibintuvėlio neprireikė. 
“Pakrantės terasos" restorane jau šurmuliavo lankytojai, bet 
Dilonas žinojo, kad amerikiečiai mėgsta vakarieniauti anksti. 
Užėjęs į priėmimo tarnybą, jis iškeitė kasoje vieną kelioninį 
čekį į penkis šimtus dolerių, po to pabandė patekti į barą. 

Karibų jūros salų gyventojų potraukis romo punšui ir 
vaisių sultims Dilonui niekada nepatiko, todėl jis suteikė 

pirmenybę senam, geram kokteiliui iš degtinės ir martinio, 
kurį gana greitai atnešė linksma, besišypsanti juodaodė pada- 
vėja. Sėdėdama ant nedidelės pakylos, grupė muzikantų deri- 
no savo instrumentus. Toli jūroje mirgėjo Sent Tomo šviesos. 
Dilono širdyje buvo lengva ir smagu, jis beveik užmiršo atva- 
Žiavęs čia su reikalais. Išdažęs kokteilį, jis užsimokėjo ir nu- 
pėdino į restoraną. Dilonas prisistatė administratoriui, ir tuoj 
atsirado laisvas staliukas. 

Valgiaraštis sužadino apetitą. Jis užsisakė ant grotelių 
keptos jūros žuvies, “Cezario" salotų ir omarų iš Karibų jūros. 
Šampanas “Kriug", tiesa, liko be dėmesio, užtat pusbutelis 
“Našlės Kliko" deramai apvainikavo vakarienę. 

Devintą valandą vakarienė buvo baigta, ir Dilonas nesku- 
bėdamas pasuko į svečių įkurdinimo tarnybą. Algaro sėdėjo ves- 
tibiulyje, odiniame krėsle, ir skaitė “Nju Jork Taim". Budin- 
čiojo vietoje sėdėjo ta pati mergina, kuri palydėjo Diloną į jo 
kotedžą. Ji nusišypsojo. 

— Ar viskas gerai, misteri Dilonai? 

— Geriau nebūna. Sakykite, ar žinote barą “Pas Dženi"? 

— Žinoma. Jį rasite krantinėje. Eidamas į miesto cen- 
trą, pamatysite tą barą iškart už Monguzo sankryžos. 

— Tikiuosi, jis dirba iki vėlumos? 

— Paprastai, iki antros valandos nakties. 

— Dėkoju. 

Pasitraukęs nuo registracijos staliuko, Dilonas pasuko į 
prieplauką, pakeliui užsidegęs cigaretę. Algaro nusekė paskui 
Ji į gatvę ir skubiai nužingsniavo link automobilių stovėjimo 
aikštelės, esančios šalia “Cukraus malūno" restorano. Iš res- 
torano sklido garsūs ten vakarieniaujančių Žmonių juoko pro- 
trūkiai. Algaro, aplenkęs klientų laukiančias taksi, priėjo prie 
“Landroverio". Už vairo sėdėjo Felipė Hera, jachtos “Marija 
Blanko" kapitono padėjėjas. 

Algaro atsisėdo greta jo. 

— Tu radai jį? — paklausė Hera. 

— Jis buvo taip arti, kad galėjau paliesti ranka. Klausi- 
nėjo apie barą, vadinamą “Pas Dženi". Ar žinai jį? Baras įsikū- 
ręs Kruso krantinėje. 

— Aišku, žinau. 

— Nagi pažiūrėkime, kas jis per paukštis. Kaip supran- 
tu, jis rengėsi keliauti į tą barą. 

— Mes pasistengsime, kad tą vizitą jis prisimintų ilgai, — 
nusijuokė Hera ir pavarė mašiną į priekį. 

Vakaras buvo šiltas ir gaivus. Dilonas perėjo Monguzo 
sankryžą ir pamatė barą “Pas Dženi". Jis pakilo laiptais, kils- 
telėjęs galvą, nužvelgė raudoną neoninę iškabą ir įėjo vidun. 
Kavinė buvo pilna žmonių, Meri Džons priiminėjo lankytojų 
užsakymus, 0 dvi padavėjos — viena baltoji, kita juodaodė — 
lakstė, lyg joms padai būtų svilę. Bare irgi buvo sausakimša, 
nors Bilis Džonsas, regis, puikiai tvarkėsi pats vienas. 

Radęs laisvą taburetę prie baro, Dilonas luktelėjo, kol 
Bilis prie jo priėjo. 

— Stiklą airiško viskio, kokio turite, su vandeniu. 

Jis pastebėjo Bobą Karnį, sėdintį kitame baro gale. Prie- 
šais jį stovėjo skardinė alaus. Jis kalbėjosi su dviem vyrais, 
sprendžiant iš išvaizdos, jūreiviais. Karnis nusišypsojo, ta- 
čiau, pasisukęs paimti skardinę, pajuto įdėmų Dilono žvilgs- 
nį ir surūstėjo. 

Bilis atnešė bokalą viskio. 

— Jūs — Bilis Džonsas? — paklausė Dilonas. 

Barmenas sukluso: 

— Ojūs kas toks? 

— Mano pavardė Dilonas, Šonas Dilonas. Aš apsistojau 
Kenilo įlankoje. Dženi prašė aplankyti jus ir perduoti nuošir- 
džiausius linkėjimus. 

— Dženi prašė? — Bilis suraukė antakius. — O kada jūs 
matėtės su mis Dženi? 

— Londone. Mes kartu su ja buvome Henrio Beikerio 
kremacijoje. 

— Tikrai? — Bilis šūktelėjo žmoną. — Meri, ateik čia 
minutei. 

Išklausiusi dar vieną užsakymą, ji atskubėjo prie jų. 

— Tai mano žmona, Meri. Pakartokite jai tai, ką sakė- 
te man. 

— Aš buvau kartu su Dženi Londone, — Dilonas ištie- 
sė ranką. — Mane vadina Šonu Dilonu. Aš dalyvavau Beike- 
rio laidotuvėse, nors, tiesą sakant, jas nelabai galima pava- 
dinti laidotuvėmis. Dženi sakė, jog jis buvo netikintis, tad 
mums teko pabuvoti tik krematoriume. 

Meri persižegnojo. 

— Apsaugok, Viešpatie, jo sielą, bet Beikeris iš tikrųjų 
taip galvojo. 

— O kas atsitiko Dženi? Kur ji dabar? 

— Tas įvykis ją smarkiai sukrėtė. Dženi prasitarė man, 
kad Beikeris turėjo seserį. 

Prikandusi lūpą, Meri pažvelgė į vyrą. 

— Mes niekada apie tai negirdėjome. Jūs įsitikinęs, kad 
neklystate, misteri? 

— Taip. Jis turėjo seserį, gyvenančią Prancūzijoje. Dže- 
ni taip ir nepasakė, kur būtent, tiesiog ėmė ir išskrido iš Lon- 
dono į Paryžių. Ji norėjo nuvežti jo pelenus seseriai. 

— O kadaiji grįš? 

— Dženi pasakė norinti kelias dienas pailsėti, apsipras- 
ti su netektimi ir taip toliau. Kadangi aš ruošiausi vykti čionai, 
ji paprašė perduoti jums linkėjimus. 

— Ką gi, ačiū, — padėkojo Meri. — O mes taip jaudi- 
nomės! 

Ją pašaukė nuo vieno staliuko. 

— Man reikia eiti. Pasimatysime vėliau. 

Meri nuskubėjo, Bilis išsišiepė. 

— Man irgi reikia eiti, bet jūs, seni, pabūkite kol kas 
čia, niekur neišnykite. 

Mirktelėjęs jis atsitraukė, norėdamas aptarnauti tris gar- 
siai šūkaliojančius klientus. Vienu mauku ištuštinęs savo bo- 
kalą, Dilonas apsidairė. Algaro ir Hera gėrė alų prie staliuko 
kampinėje kabinoje. Jie nežiūrėjo į jį ir gyvai kalbėjosi. 

Dilono žvilgsnis nuslydo jais ir nukeliavo toliau, tačiau 
jis pažino, kad vienas iš sėdėjusiųjų — tas pats žmogus, kurį jis 
matė Kenilo įlankos priėmimo tarnyboje. Trumpai nukirpti 
plaukai, Žiaurus, grubus veidas, randas nuo akies iki burnos. 

— Prisikėlė Judas Iskariotas, — sumurmėjo Dilonas. — 
Ką gi tu rezgi, sūneli? 

Per daugelį metų jis, kad ir ne iš karto, bet vis dėlto 
išmoko netikėti atsitiktiniais sutapimais. 

Du vyrai, su kuriais šnekėjosi Karnis, išėjo, ir jis liko 
vienas. Taburetė greta buvo laisva. Dilonas pabaigė viskį ir 
ėmė irtis per minią prie jo. 

— Neprieštarausite, jei aš palaikysiu jums kompaniją? 

Įdegusiame Karnio veide ryškiai švietė skaisčiai mėly- 
nos akys. 

— Nė kiek. 

— Aš vardu Dilonas, Šonas Dilonas. Apsistojau Kenilo 
įlankoje. Septintajame kotedže. Dženi Grant liepė man jus ap- 
lankyti. 

— Jūs pažįstate Dženi? 

— Mes susitikome su ja Londone. Jos draugas Henris 
Beikeris žuvo ten avarijoje. 

— Aš girdėjau. 

— Dženi atvažiavo į Londoną jo palaidoti, — Dilonas 
linktelėjo priėjusiam prie jo Biliui Džonsui. — Būkite malo- 
nus, man dar stiklą airiško viskio. Pavaišinkite kapitoną Kar- 
nį mano sąskaita viskuo, ko tik jis pageidaus. 

— Aš dar išgersiu alaus, — tarė Karnis. — Ar Dženi 
palaidojo jį Londone? 

— Ne, jis buvo kremuotas. Ar žinote, kad Beike- ris turė- 
jo seserį Prancūzijoje. 

— Nieko apie tai negirdėjau. 

— Dženi man sakė, kad apie ją žino tik keletas žmonių. 
Ji išvežė velionio pelenus jo seseriai. Paskutinį kartą mes ma- 
tėmės, prieš jai išskrendant į Paryžių. Dženi žadėjo grįžti po 
kelių dienų. 

Bilis atnešė alaus ir viskio. 

— Vadinasi, jūs atostogaujate? — paklausė Karnis. 

— Tikrai taip. Atvykau šįvakar. 

— Arjūs ne tas vaikinas, kuris atskrido čionai hidropla- 
nu “Cesna"? 


166 


— Aš atskridau iš Antigvos, — linktelėjo Dilonas. 

— Atostogauti? 

— Apskritai taip, — Dilonas užsirūkė. — Norėčiau tru- 
putį panardyti, o Dženi patarė man kreiptis į jus. Jos žodžiais 
tariant, geresnio už jus nėra visame Karibų jūros rajone. 

— Labai malonu iš jos pusės. 

— Ji pasakojo, kad jūs apmokėte Henrį. 

— Tiksliai, — Karnis linktelėjo. — Henris buvo geras 
naras, tiesa, paikas, bet pakankamai geras. 

— Kaip suprasti “paikas"? 

— Nardyti vienam, be partnerio, negalima, tai gali liūd- 
nai baigtis. Bet Henris nieko nenorėjo klausyti. Tiesiog sugal- 
vodavo ir išplaukdavo į jūrą, kada tik jam į galvą šaudavo,o tai 
nepatartina, net jei nardai reguliariai. Kad ir kaip gerai pasi- 
rengtum, nuo nelaimės neapsidraustum, — gurkštelėjęs alaus, 
Karnis įsmeigė akis tiesiai į Diloną. — Bet man atrodo, jog tai, 
ką aš kalbu, jūs puikiai žinote, misteri Dilonai. 

Karnis kalbėjo lėtai, nutęsdamas, su akcentu, būdingu 
JAV pietų gyventojams, pasverdamas kiekvieną žodį. 

— Ir galų gale, — tarė Dilonas, — Beikeris žuvo Lon- 
done, įvykus nelaimingam atsitikimui. Pereidamas gatvę, jis 
pažvelgė ne į tą pusę ir, žengęs ant grindinio, pakliuvo tiesiai 
po autobuso ratais. Jis mirė vietoje. 

— Ar žinote seną arabų patarlę? — ramiai paklausė Kar- 
nis. — Kiekvienam žmogui lemta pabuvoti Samarijoje. Jei vie- 
nąkart pavyksta pabėgti nuo mirties, ji pasiveja tave kitą kartą. 
Na, gerai nors tiek, kad Henrio mirtis buvo greita. 

— Jūs labai filosofiškai Žvelgiate į tokius dalykus. 

Karnis nusišypsojo, sužibėdamas baltais dantimis. 

— Misteri Dilonai, priešais jus — vaikinas, žvelgiantis į 
gyvenimą tik filosofiškai. Aš du kartus buvau Vietname. Nuo 
to laiko viskas, kas benutinka, būna tik į gera. Vadinasi, jūs 
trokštate truputį panardyti. 

— Tikrai taip. 

— Ojūs ką nors nutuokiate apie nardymą? 

— Kai ką, bet viliuosi išmokti dar daugiau. 

— Okei. Rytoj iš ryto susitikim Kenilo įlankos prie- 
plaukoje. . 

— Man reikės įrangos. 

— Jokių problemų, aš atidarysiu parduotuvę, ir ten jūs 
viską nusipirksite. 

— Puiku, — Dilonas užsivertė savo bokalą. — Tada iki 
pasimatymo, — ir staiga sudvejojęs paklausė: — Gal galėtu- 
mėte man atsakyti į vieną klausimą? Ar matote tuos du vyru- 
kus, kurie sėdi kabinoje aname kampe? Mane ypač domina tas 
išsigimėlis, su randu. Ar kartais nežinote, kas jie tokie? 

— Aišku, žinau. Jie iš didelės motorinės jachtos, regist- 
ruotos Puerto Rike ir dažnai čia užsukančios. Jos savininkas — 
žmogus, pavarde Santjago. Paprastai ji išmeta inkarą Semsono 
rife, priklausančiame Didžiajai Britanijai. Tas jaunesnis — ka- 
pitono padėjėjas, jo pavardė — Hera. Na, o kitas — tikras ka- 
lės vaikas, jį vadina Algaro. 

— Kodėl manote, kad jis — šunsnukis? 

— Prieš devynis mėnesius jis vos neužmušė prie vieno 
baro durų vietinio jūreivio, tačiau laimingai išsisuko nuo ka- 
lėjimo. Jį nubaudė pakankamai stambia suma, tačiau Algaro 
bosas sumokėjo baudą, bent jau taip sakė žmonės. Patariu lai- 
kytis kuo toliau nuo šio vaikino. 

— Ačiū, prisiminsiu, — Dilonas atsistojo. — Vadinasi, 
iki rytojaus. 

Ir jis ėmė irtis pėr Žmonių minią. 

Prie Karnio staliuko priėjo Bilis. 

— Ar atnešti dar alaus, Bobai? 

— Geriau atnešk ką nors užkąsti, nes žmona išvykusi, 
taigi pats supranti, kokia liūdna mano padėtis. Na, kaip jis tau? 

— Dilonas? Jis pasakė, jog buvo Londone kartu su Dže- 
ni. Jis kaip tik ruošėsi vykti į mūsų kraštus, ir Dženi paprašė jį 
mus aplankyti. 

— Ir būna gi sutapimų, — ištiesęs ranką prie alaus skar- 
dinės, Karnis pastebėjo, kad Algaro ir Hera atsistoję išėjo. Jis 
jau rengėsi kilti ir sekti paskui, bet apsigalvojo. “ Velniai grieb- 
tų! Aš juk čia niekuo dėtas! — pabarė jis save. — Šiaip ar taip, 

Dilonas pats sugebės pasirūpinti savimi". Dar niekad gyveni- 
me Karnis nebuvo toks tikras, kad manė teisingai. 

Išvažiavęs iš miesto, Dilonas įjungė pavarą ir ėmė kilti į 
nuolaidžią kalvą. Per kalvą kopiantis kelias vedė į kalnus. Di- 
lonas galvojo apie Karnį. Šis iškart jam patiko — ramus, susi- 
valdantis, slepiantis savyje galingą vidinę jėgą. Beje, prisimi- 
nus jo praeitį, nebuvo ko ir stebėtis. 

Dilono automobilis sunkiai kilo į kalvą. Jis prisiminė, 
jog Sent Džone, kaip ir Anglijoje, eismas kairiapusis, ir staiga 
šeštuoju jausmu pajuto didžiausiu greičiu artėjantį automobi- 
lį. Jo priekiniai žibintai ryškiai švietė. Dilonas laukė, kol ta- 
sai pradės jį lenkti, tačiau apsiriko. Padūkęs automobilis ėmė 
jį iš užpakalio stumti į dešinę, ir Dilonas suprato — bėda. Pa- 
žvelgęs į užpakalinio vaizdo veidrodėlį, jis pamatė, kad jį per- 
sekiojo “Landroveris", o po sekundės Dilonas šoktelėjo nuo 
smarkaus smūgio į šoną. Staigiai padidinęs greitį, jis atsiplėšė 
ir nuskriejo į priekį tokiu greičiu, jog net prašoko posūkį į 
Kenilo įlanką. 

Bet “Landroveris" buvo greitesnis ir, pasukęs į dešinę 
kelio pusę, ėmė lenkti Diloną. Jis probėgšmais išvydo Algaro 
veidą, vos matomą prietaisų skydelio šviesoje, bet čia “Lan- 
droveris" staiga suktelėjo į kairę, ir Dilono automobilis, nulė- 
kęs nuo kelio bei prakirtęs krūmokšnių sąžalyną, nuriedėjo 
nuolaidžiu šlaitu ir, pašokčiojęs per duobes, apmirė. 

Vikriai iššokęs iš džipo, Dilonas pasislėpė už medžio. 
“Landroveris" sustojo. Akimirką buvo mirtinai tylu. Staiga 
driokstelėjo šratinis šautuvas, ir kulkos prašvilpė virš Dilono 
galvos, lyg pjūklu nukirsdamos plonas šakeles. 

Vėl įsiviešpatavo tyla, po to pasigirdo pašaipus juokas. 
Vyriškas balsas šūktelėjo: 

— Sveiki atvykę į Sent Džoną, misteri Dilonai! 

“Landroveris" dingo. 

Dilonas luktelėjo, kol jo variklio garsas ištirpo naktyje, 
vėl sėdo už džipo vairo, nuožulniu šlaitu užvažiavo ant plento 
ir pasuko atgal į Kenilo įlanką. 

Londone buvo pusę keturių ryto, kai Čarlzo Fergiusono 
galvūgalyje, jo bute Kvendišo parke, sučirškė telefonas. Fer- 
giusonas iškart pabudo ir, ištiesęs ranką, paėmė ragelį. 

— Fergiusonas klauso. 

Dilonas stovėjo verandoje, vienoje rankoje laikydamas 
viskio stiklą, kitoje — radiotelefoną. 

— Tai aš. Skambinu jums iš taikiųjų Virginijos salų. Be- 
je, ne tokios jos ir taikios, kaip atrodo. 

— Dėl Dievo meilės, Dilonai, ar jūs suvokiate, kuri da- 
bar valanda? 

— Na, pats metas užduoti kelis klausimus ir galbūt gau- 
ti atsakymus. Ką tik pora galvažudžių ant plento taranavo ma- 
no automobilį. Žinote, kas jie tokie? Jachtos “Marija Blan- 
ko", priklausančios Santjago, ekipažo nariai. Jie dar ir pykšte- 
lėjo į mane iš šratinio. 

Miegai Fergiusonui išlakstė akimirksniu. Atsisėdęs ant 
lovos, jis nubloškė ranka antklodę. 

— Jūs tuo tikras? 

— Žinoma, — iš Dilono balso nebuvo galima suprasti, 
ar jis širdo, tačiau būtent taip ir buvo. — Klausykit, senas 
sukčiau, aš noriu žinoti, kas vyksta? Praleidau šioje prakeik- 
toje saloje vos keletą valandų, o jie jau žino mano vardą. Ga- 
lima įsivaizduoti, kad jie laukė manęs atvykstant. Kaip toks 
dalykas galėjo atsitikti, generole? 

— Nežinau, — prisipažino Fergiusonas. — Kol kas 
tai viskas, ką galiu pasakyti. Ar jūs gerai ten įsitaisėte? 

— Generole, man norisi nusikvatoti. Taip, aš puikiai 
įsitaisiau, kotedžas nuostabus, iš jo atsiveriantis vaizdas ža- 
vingas, O rytoj aš eisiu nardyti kartu su Bobu Karniu. 

— Okei, tada veikite ir būkite atsargus. 

— Būti atsargiam? Ir tai viskas, ką galite man pasakyti? 

— Neinkšk, Dilonai. Kaip manote, kodėl šiai užduočiai 
pasirinkau tokį nenaudėlį kaip jūs? Ar jūsų rankos ir kojos 
kaip ir anksčiau sveikos? 

— Na, taip. 

— Štai, matote. Jie pabandė jus išgąsdinti, va ir viskas. 

— Nieko sau — viskas. 

— Aš užsiimsiu tuo pats. Palaikysime ryšį. 

Padėjęs ragelį, Fergiusonas išjungė šviesą ir, atsigulęs į 
lovą, pasinėrė į apmąstymus. Neilgai trukus, jis vėl užmigo. 

Dilonas priėjo prie mažo baro. Radęs ten arbatos ir ka- 
vos, jis nusprendė užvirinti vandens ir išgerti arbatos verando- 
je. Stovėdamas jis žvelgė pro langą į užutėkį, kur degė jachtų 
šviesos. Jo intuicija aiškiai kuždėjo, jog jo gyvybei gresia pavo- 
jus. Dilonui itin nepatiko tas apšaudymas. Lekiant kulkoms, 
Jis jautėsi toks pažeidžiamas. Aišku, galėjo žengti atsakomąjį 
žingsnį, reikėjo tik kreiptis tuo adresu, kurį jam įteikė Fergiu- 
sonas, į ginklų specialistą. Bet tai galėjo palaukti, kol jis grįš 
su Karniu iš jūros. | 

Sugrįžęs su Hera į jachtą, Algaro iškart pranešė Santija- 
go, kas įvyko. 

— Jūs puikiai atlikote šią užduotį, — pagyrė Santjago, 
šiam baigus savo raportą. 

— Juk jis nesiims kokių nors priemonių, ar ne, misteri 
Santjago? — paklausė Algaro. — Aš turiu omenyje policiją. 

— Aišku, ne. Jis nesuinteresuotas, kad vietinė valdžia 
sužinotų apie jį. Tas povandeninis laivas nuskendo ameri- 
kiečių teritoriniuose vandenyse. Tad Dilonas ir generolas 
Fergiusonas, kuriam jis dirba, kuo mažiausiai trokšta, kad 
apie tai sužinotų vietinė valdžia. 

— Suprantama. 

— O dabar eik gulti, — įsakė Santjago. 

Algaro išėjo. Santjago atsirėmė į turėklus ir pažvelgė į 
krantą. Septintajame kotedže degė šviesa. 

— Saldžių sapnų, misteri Dilonai, — tyliai sumurmėjo 
kubietis ir nusisukęs nulipo žemyn. 


Kitą dieną devintą valandą ryto Fergiusonas atvažiavo į 
Dauningo gatvę. Jam teko luktelėti tik penkias minutes. At- 
skubėjo net uždusęs ministro pirmininko padėjėjas ir papra- 
šė sekti paskui jį. Jie užlipo į antrą aukštą, ir padėjėjas įvedė 

Fergiusoną į kabinetą, kur ministras pirmininkas sėdėjo prie 
stalo ir vieną po kito pasirašinėjo dokumentus. 

Jis pakėlė galvą. 

— O, tai jūs, generole? 

— Jūs prašėte ateiti, pone ministre pirmininke. 

— Taip. Saugumo valdybos direktoriaus pavaduotojas 
ir seras Frensis nukamavo mane, klausinėdami apie operaciją 
Virginijos salose. Ar tikrai jūs, kaip jie tvirtina, patikėjote Di- 
lonui šį reikalą? 

— Taip, — ramiai atsakė Fergiusonas. 

— Žmogui su tokia praeitimi? Ar negalėtumėte pasaky- 
ti, kodėl? 

— Todėl, kad jis — pats tinkamiausias kandidatas šiai 
užduočiai atlikti, sere. Patikėkite, Dilono praeitis manęs nė 
kiek nedžiugina. Mes žinome, kad prieš keletą metų jis pri- 
klausė IRA, nors ligi šiol taip ir nepavyko jo kuo nors apkal- 
tinti. Taip pat neturiu jokių įrodymų, patvirtinančių jo veiklą 
tarptautinėje arenoje. Jis — samdomas žudikas, pone ministre 
pirmininke. Net žydai tinkamu momentu pasinaudojo jo pa- 
slaugomis. 

— Nepasakyčiau, jog tai man patinka. Manau, Karteris 
turėjo teisę pareikšti savo nuomonę. 

— Aš galiu pašalinti jį iš žaidimo, jei to norite jūs. 

— Bet jūs to nenorite? 

— Mano manymu, jis — pats tinkamiausias Žmogus šiam 
reikalui. Atvirai šnekant, šis reikalas gana purvinas, ir dabar 
jau visiškai aišku, kad tų Žmonių, su kuriais jam teks susidurti, 
niekas nesulaikys. 

— Suprantu, — ministras pirmininkas atsiduso. — 
Puiku, generole, šio klausimo sprendimą aš patikiu jums, 
tačiau pasistenkite susitaikyti su Karteriu. 

— Pasistengsiu, pone ministre pirmininke, — atsakė 
Fergiusonas ir išėjo. 

Džekas Leinas laukė jo “Daimler-Benz". 

— Na, kaip praėjo susitikimas? — pasidomėjo jis, maši- 
nai pajudėjus iš vietos. 

Fergiusonas perpasakojo jam pokalbio turinį. 

— Aišku, jis šiek tiek teisus. 

— Mano nuomonę jūs žinote, sere, aš visada buvau prieš. 
Ašjuo nepasitikiu. 

— Dilonas turi įdomų bruožą. Viena iš jo charakterio 
ypatybių, pelniusių jam pripažinimą, yra garbingumas. Jei jis 
duoda žodį, tai išlaiko jį kas bebūtų, ir laukia, kad kiti elgtųsi 
taip pat. 

— Man sunku tuo patikėti, sere. 

— Taip, ko gero, tuo nepatikėtų daugelis. 

Pakėlęs mašinoje įrengto telefono ragelį, Fergiusonas pa- 
skambino į biurą Saimonui Karteriui. Karterio nebuvo. Jis kar- 
tu su Frensiu Peimeriu buvo išvykęs į Bendruomenių rūmus. 

— Skubiai perduokite jam štai ką, — padiktavo Fer- 
giusonas Karterio sekretorei. — Pasakykite, kad noriu pama- 
tyti juos abu. Tučtuojau. Aš lauksiu jų Bendruomenių rūmų 
terasoje po penkiolikos minučių, — jis padėjo ragelį. — Kvie- 
čiu ir tave, Džekai. Tau niekada neteko būti parlamento tera- 
soje, ar ne? 

— Ką jūs sumanėte, sere? 

— Neskubėk, Džekai, viskam savas laikas. 

Virš Temzės krapnojo smulkus, įkyrus lietus. Terasoje 
beveik nebuvo žmonių, išskyrus keletą vyrų su bokalais ran- 
kose, besislepiančių po tentais. Visi kiti buvo išsislapstę ba- 
ruose ir kavinėse. Fergiusonas stovėjo prie sienos, laikydamas 
didelį skėtį, panašų į tuos, kuriuos naudoja golfo Žaidėjai. Skėtį 
jam buvo davęs vairuotojas. Leinas stovėjo greta jo, slėpdama- 
sis nuo lietaus. 

— Ar nejauti didybės ir švento virpesio, vis dėlto mes 
esame tarp parlamentų pramotės sienų? 

— Nepasakyčiau, sere, juo labiau, kad mane nepaprastai 
nervina krintantys už apykaklės lietaus lašai. 

— O, štai ir jūs. 

Atsigręžę jie pamatė Karterį ir Peimerį, stovinčius 
prie centrinio įėjimo į terasą. Karteris sveikindamasis mos- 
telėjo juodu skėčiu ir priėjo kartu su Peimeriu. 

— Kaip čia patogu? — paklausė Fergiusonas. 

— Nesu nusiteikęs gėrėtis jūsų sunkiai spaudžiamu 5ą- 
moju, Fergiusonai, — burbtelėjo Karteris. — Taigi, ko jums 
reikia? 

— Aš ką tik mačiausi su ministru pirmininku. Kaip 
suprantu, seni, jūs vėl mane apskundėte? Nieko jums neišėjo. 
Jis leido man tęsti pradėtą operaciją. 

Karteris sumišo, bet pasistengė suimti save į rankas. Jis 
nužvelgė Leiną. 

— O čia dar kas? 

— Mano padėjėjas, kriminalinės policijos inspektorius Lei- 
nas. Aš prisiviliojau jį iš specialaus Skotland Jardo padalinio. 

— Jūs pažeidėte taisykles, neturėjote teisės to daryti. 

— Gal ir taip, bet aš nesu jūsų parankinis, tad elgiuosi 
kaip tinkamas, o kadangi visiškai neturiu laiko, trumpai išdės- 
tysiu jums faktus. Dilonas atskrido į Sent Džoną vakar, apie 
penktą valandą vakaro vietiniu laiku. Po kelių valandų jį už- 
puolė du jachtos “Marija Blanko", priklausančios Santjago, eki- 
pažo nariai, kurie taranavo jo automobilį ir šovė į jį. 

— O Dieve! — Peimerio balse suskambo siaubas. 

Karteris suraukė antakius. 

— Ar jam viskas gerai? 

— O, taip! Dilonas tarsi guminis kamuoliukas, kad ir 
kaip jį prispaustų, visada iššoka aukštyn. Asmeniškai aš ma- 
nau, kad jam surengė patikrinimą, pabandė išgąsdinti. Aišku, 
būtų įdomu sužinoti, kas jiems pranešė apie Diloną ir kaip jie 
ten atsidūrė taip greitai. 

— Klausykite, — pasišiaušė Peimeris, — tikiuosi, jūs 
nenorite pasakyti, kad mes platiname informaciją? 

— Patylėk, Frensi, — nutraukė jį Karteris, — jo žodžiuo- 
se yra racionalus grūdas. Tas Santjago stebėtinai gerai infor- 
muotas, — jis pasisuko į Fergiusoną. — Ką ketinate daryti? 

— Apskritai aš manau pasiimti trumpas atostogas. Sau- 
lė, jūra, smėlis, vėjyje besilankstančios palmės, suprantate? Sa- 
koma, šiuo metų laiku Virginijos salos nuostabios. 

Karteris linktelėjo. 

— Ar informuosite mus apie reikalus? 

— Žinoma, seni, — nusišypsojęs Fergiusonas atsigręžė į 
Leiną. — Eime, Džekai, turime darbo iki kaklo. 

Važiuodamas į ministeriją, Fergiusonas paprašė vairuo- 
tojo sustoti prie užkandinės, prekiaujančios sumuštiniais, Ka- 
ralienės Viktorijos krantinėje. 

— Tos užkandinės šeimininkas, Džekai, verda geriausią 
arbatą visame Londone. 

Šeimininkas sutiko jį kaip seną draugą. 

— Šlykštus šiandien oras, generole. 

— Kriuke buvo dar šlykščiau, Fredai, — atsiliepė briga- 
dos generolas ir, paėmęs puodelį su arbata, nuėjo prie dam- 
bos, atveriančios vaizdą į Temzę. 

Imdamas puodelį, Leinas paklausė Fredą: 

— Kąjis turėjo omenyje, kalbėdamas apie Kriuką? 

— Taip vadinasi vieta, už kurią baisesnės nebuvo visoje 
Korėjoje. Ten voliojosi tiek lavonų, kad kiekvieną kartą, kai 
tekdavo rausti tranšėją, kastuvas vis atsitrenkdavo į kokią ran- 
ką ar koją. 

— Arjūs tada pažinojote generolą? 

— Pažinojau? Aš tada buvau seržantas, o jis — leitenan- 
tas. Savo pirmąjį kryžių jis gavo už tai, kad ištempė mane su- 
žeistą iš ugnies, — Fredas išsišiepė. — Štai kodėl aš visada vai- 
šinu jį arbata veltui. 

Sujaudintas tos istorijos, Leinas priėjo prie Fergiusono ir 
atsišliejo į parapetą, slėpdamasis po skėčiu. 

— Pasirodo, čia yra jūsų gerbėjų, sere? 

— Fredas? Seno kareivio pasakaitės. Nekreipk dėme- 
sio. Man greitai prireiks “Lirdžeto". Tikiuosi, iki Sent Džono 
galima nuskristi be sustojimų. 

— Man regis, mūsų šaunieji mechanikai šiek tiek padir- 
bėjo, ir jūs galėsite nuskristi be nusileidimo keturis tūkstan- 
čius mylių. | 

— Nuostabu, — Fergiusonas žvilgtelėjo į laikrodį. — 
Man reikia, kad “Lirdžetas" būtų parengtas skrydžiui iš Get- 
viko ne vėliau kaip pirmą valandą nakties, Džekai. Reikalas 

ypač skubus. Netgi atsižvelgiant į laiko skirtumą, aš būsiu Sent 
Džone tarp penktos ir šeštos ryto vietiniu laiku. 

— Ar man skristi su jumis, sere? 

— Ne, tau teks atlaikyti frontą čia, Džekai. 

— Jums reikės kur nors apsistoti, sere, aš pasirūpinsiu tuo. 

Fergiusonas papurtė galvą. 

— Aš jau užsisakiau numerį Kenilo įlankoje, ten, kur 
apsistojo Dilonas. 

— Jūs norite pasakyti, jog numatėte, kad įvyks tai, kas ir 
įvyko? 

— Apskritai taip. 

— Paklausykite, sere, — apimtas nevilties, prirėmė jį 
Leinas, — pasakykite man tiesą — kas vis dėlto vyksta? 

— Kai tu pats tai išsiaiškinsi, pranešk ir man, Džekai, — 
pabaigęs arbatą, Fergiusonas atsistojo ir padėjo puodelį ant 
baro. — Ačiū, Fredai. Eime, Džekai. Prieš išvykdamas turiu 
pabaigti daugybę reikalų. 


Santjago atsikėlė anksti, spėjo netgi nusimaudyti jūroje 
ir dabar sėdėjo prie maistu apkrauto stalo, su pasimėgavimu 
skanaudamas pusryčius gryname ore. Priėjęs Algaro padavė 
jam telefono ragelį. 

— Skambina seras Frensis. 

— Koks stebuklingas rytas mūsų krašte, — tarė Santja- 
go. — O kaip Londone? 

— Šalta ir drėgna. Šiuo metu aš rengiuosi pasistiprinti 
sumuštiniais ir po to visą antrąją dienos pusę praleisti nepa- 
baigiamuose Parlamento komitetų posėdžiuose. Klausyk, Mak- 
sai, Karteris buvo susitikęs su ministru pirmininku ir pabandė 
numušti Fergiusoną Dilono korta. 

— Nemaniau, kad Karteris toks padūkęs. Fergiusonas, 
aišku, nenusileido? 

— Taip, ministras pirmininkas besąlygiškai jį palaikė. 
Dar baisiau tai, kad Fergiusonas susitiko su manimi ir Karte- 
riu ir pasakė, jog patį pirmąjį vakarą Sent Džone Dilonas bu- 
vo užpultas. Kas atsitiko, velniai rautų? 

— Mano žmonės tiesiog truputį jį pagąsdino, Frensi. Ga- 
lų gale jis juk Žino apie mano egzistavimą, tu pats apie tai sakei. 

— Taip, bet dabar Fergiusonas šniukštinėja, kaip tu su- 
uodei, kas tasai Dilonas, ir taip toliau. Jis pasakė, kad tu ste- 
bėtinai gerai informuotas, ir Karteris su tuo sutiko. 

— O jis nepabandė atspėti, kaip ta informacija mane 
pasiekia? 

— Ne, užtat pasakė, kad keletą dienų paviešės pas Dilo- 
ną Sent Džone. 

— Iš tikrųjų? Tai jau įdomu. Aš karščiausiai trokštu su 
juo pasimatyti. 

— Velniai tave griebtų, Maksai! — suriko baimės apimtas 
Peimeris. — Jie žino, kad tu įsipainiojęs į šią istoriją. Kaip ma- 
nai, ar ilgai užtruks, kol jie išsiaškins, kad aš irgi įsipainiojęs? 

— Tu juk nepriklausai nė vienos kompanijos valdybai, 
Frensi, kaip ir tavo tėvas. Peimerių pavardė niekur neminima, 
ir svarbiausia yra tai, kad ši kova — privačių asmenų karas. 
Kaip aš tau jau sakiau, Fergiusonas nė už ką nesutiks, kad į šį 
reikalą įsitrauktų JAV valdžia. Mes labiau panašūs į du šunis, 
graužiančius vieną ir tą patį kaulą. 

— Ir vis dėlto aš baiminuosi. Ar galiu tau kuo nors pa- 
dėti? 

— Kaip ir anksčiau, perdavinėk informaciją, Frensi, ir 
nesijaudink. Tai viskas, ko iš tavęs tikiuosi. 

Santjago padėjo ragelį. 

— Dar kavos, senjore? — paklausė Algaro. 

Santjago linktelėjo. 

— Atvažiuoja generolas Fergiusonas. 

— Čionai, į Kenilo įlanką? — Algaro nusišypsojo. — Ir 
ką įsakysite jam padaryti, senjore? 

— Ką nors sugalvosiu, — atsakė Santjago ir gurkštelėjo 
kavos. — O kol kas išsiaiškinkime, ką mūsų draugas Dilonas 
ketina veikti šį rytą. 

Hera pasiekė Kenilo įlanką pripučiama valtimi. Su sa- 
vimi jis pasiėmė vieną narą — jaunuolį Chavjerą Navalį. Jie 
vilkėjo glaudes, sportinius marškinėlius, o akis dengė tamsūs 

akiniai. Iš pažiūros jie priminė turistus. Prisišvartavęs prie- 
plaukoje, kur jau plūduriavo daugybė laivelių, Hera išjungė 
pakabinamą variklį, o Navalis pritvirtino virves. Tuo metu prie- 
plaukoje pasirodė Dilonas. Jis vilkėjo juodą aptemptą lenktyni- 
ninko kostiumą, o rankoje nešėsi keletą rankšluosčių. 

— Štai jis, — mostelėjo Hera Navaliui. — Eik. Aš ge- 
riau nekišiu nosies, nes jis gali prisiminti mane iš praeitos 
nakties. 

Bobas Karnis, kraunantis iš vežimėlio deguonies ba- 
lionus ant mažos dvidešimt penkių pėdų ilgio nardymui skir- 
tos valties denio, atsigręžė ir pamatė Diloną. Pamojęs ranka, 
jis žengė jo pasitikti, praeidamas pro Navalį. Tas stabtelėjo 
netoliese ir ėmė degtis cigaretę, bandydamas išgirsti, apie 
ką jie kalbėjo. 

— Jums reikės šiokių tokių daiktų, — tarė Karnis. — 
Užeikime į nardymo reikmenų parduotuvę. 

Jie nužingsniavo. Šiek tiek luktelėjęs, Navalis nusekė 
paskui. 

Parduotuvėje buvo daugybė puikiausios nardymo irangos. 

Dilonas išsirinko juodai žalią, neiloninį kostiumą, den- 
giantį tris ketvirtadalius kūno, dar kaukę, plaukmenis ir piršti- 
nes, atsisakydamas visų kitų sunkių nardymui skirtų prietaisų. 

— Ar niekada nebandėte štar šito? — Karnis atidarė vieną 
dėžę. — Specialus nardymui skirtas skaitiklis “Marafon". Jis 
parodo, į kokį gylį esate panėręs, buvimo po vandeniu laiką ir 
kiek dar galite būti po vandeniu. Parodo netgi kiek laiko rei- 
kia išlaukti, prieš kylant aukštyn. 

— Tai man patinka. Niekada nemėgau matematikos, nes 
tekdavo pajudinti smegenis. 

Karnis išrašė sąskaitą. 

— Aš įrašysiu šią sumą į jūsų viešbučio sąskaitą. 

Dilonas pasirašė. 

— Kokia mūsų programa šiandienai? 

— Ne itin varginanti, patikėkite, — Karnis nusišypsojo. — 
O dabar eime. 

Ir jis pirmas išėjo iš parduotuvės. 

Navalis įšoko į pripučiamą valtį. 

— Antrąjį vaikiną vadina Karniu. Jam priklauso kom- 
panija “Paradaiz vote spot", užsiimanti nardymo apmokymu. 

— Vadinasi, jie išsiruošė panardyti? — paklausė Hera. 

— Tikriausiai. Dilonas buvo kartu su juo parduotuvėje 
ir prisipirko ten įrangos, — Navalis pakėlė galvą. — Štai jie. 

Praėję pro juos, Dilonas su Karniu įlipo į valtį. Karnis 
įjungė variklį, o Dilonas atsispyrė koja nuo kranto. Valtis pa- 
suko į atvirą jūrą. 

— Valtis neturi pavadinimo, — pastebėjo Hera. 

— “Kaperis" — taip ji vadinasi. Aš paklausiau vieno 
gelbėtojo pliaže.“Žinai, man dažniausiai teko nardyti prie Pu- 
erto Riko krantų, bet aš girdėjau apie tą Karnį. Šis vyrukas ne 
iš kelmo spirtas. 

Hera linktelėjo. 

— Okei, geriau grįžkime ir papasakokime viską senjo- 
rui Santjago. 

Navalis atsistūmė nuo kranto, Hera ijungė pakabinamą 
variklį, ir valtis nuplaukė. 

“Kaperis" plaukė dvidešimties mazgų per valandą grei- 
čiu. Jūra buvo ne tokia jau rami. Dilonas tvirtai laikėsi ant 
kojų ir net įsigudrino užsirūkyti viena ranka. 

— Ar kartais nesergate jūros liga? — pasidomėjo Karnis. 

— O Dievai žino! — riktelėjo Dilonas pro variklio ūžesį. 

— Gerai. Kartais pirmosiomis valandomis žmonėms net 
žarnas lauk verčia, bet vėliau palengvėja. Beje, toli į jūrą mes 
neplauksime. 

“Kaperis" tai iškildavo ant neaukštų bangų keterų, tai 
lyg akmuo krisdavo žemyn, bet Dilonas tvirtai stovėjo, gė- 
rėdamasis neapsakomai puikiu reginiu: iš visų pusių juos 
supo įvairaus dydžio salelės. Greitai jie priplaukė prie ma- 
žos salelės, pakeitė kursą, atsidūrė uosto prieigose, kur jūra 
buvo žymiai ramesnė. 

— Kongo rifas, — tarė Karnis. — Šauni vietelė nardy- 
mui. — Perėjęs į valties priekį, jis išmetė inkarą ir grįžo at- 
gal. — Nedaug ką galiu jums pasakyti. Gylis čia — nuo dvide- 

šimties penkių iki devyniasdešimties pėdų. Tėkmė labai sil- 
pna. Po vandentuu tris šimtus metrų besitęsiantis kalnagūbris. 

— Atrodo, tai ir yra ta vieta, kur jūs apmokote naujo- 
kus, — tarė Dilonas, vilkdamasis juodai žalią naro kostiumą. 

— Taip, — ramiai patvirtino Karnis. 

Vikriai užsidėjęs ant savęs visą būtiną įrangą, Dilonas 
pritvirtino prie diržo svorį, Karnis tuo metu prisegė oro balio- 
nus prie pripučiamų liemenių ir, sėdėdamas ant valties krašto, 
padėjo Dilonui ją apsivilkti. Dilonas užsitempė pirštines. 

— Susitiksime prie inkaro, — metė Karnis. 

Dilonas linktelėjo, pasitaisė kaukę ant veido, patikrino, 
ar pro kvėpavimo vamzdelį patenka oras, ir, persivertęs per 
bortą, paniro. Nuplaukęs po valties kiliu, jis iškart pamatė in- 
karo grandinę ir, prisilaikydamas už jos, ėmė leistis, porą kartų 
stabtelėjęs giliai įkvėpti oro. To reikėjo, kad spaudimas ausų 
būgneliuose taptų normalus. 

Pasiekęs povandeninį kalnagūbrį, Dilonas sustojo, ste- 
bėdamas, kaip Karnis, leisdamasis vis giliau, brovėsi pro tirš- 
tą būrį kilkių. Staiga įvyko kažkas nepaprasta. Iš priedangos 
iššoko rifinis ryklys su juoda dėme ant nugaros, aštriais nas- 
rais, maždaug devynių pėdų ilgio, išblaškydamas į šonus pul- 
kus žuvyčių. Apsukęs ratą aplink Karnį, jis dingo už kalnagūb- 
rio taip pat nelauktai, kaip ir pasirodė. 

Karnis pakėlė aukštyn didįjį pirštą, rodydamas, kad jam 
viskas gerai. Dilonas padarė tą patį ir nuplaukė paskui savo 
bendrą. Aplinkui siūbavo ryškiai geltonos vamzdinės pintys, o 
perplaukę kalnagūbrio keterą, jie pamatė daugybę oranžinių, 
prilipusių prie uolų. Koralų atžalynai švytėjo įvairiausiais at- 
spalviais ir nenusakomu grožiu. Dilonas jautėsi atsidūręs pa- 
sakiškoje pievoje. Karnis stabtelėjo, rodydamas į kažką ranka, 
ir Dilonas išvydo nutolstančią didžiulę rają, ritmingai linguo- 
jančią uodega. 

Tai buvo nuostabus užsiėmimas, ramus, įdomus ir ža- 
vus, tačiau nieko ypatingo tas plaukiojimas nežadėjo. Po pus- 
valandžio Dilonas suprato, kad jie apsuko visą ratą, nes prie- 
kyje sušmėžavo inkaro lynas. Dilonas sekė paskui Karnį, ne- 

paleisdamas iš rankų lyno, ir išnėrė greta valties paskuigalio. 
Lengvai ir įgudusiai Karnis įsliuogė į valtį ir, stovėdamas lai- 
vagalyje, nusimetė nuo savęs nardymo įrangą. Atsisegęs lieme- 
nę, Dilonas nusivilko ją, 1r Karnis, ištiesęs ranką, įmetė lieme- 
nę ir balioną su oru į valtį. Po akimirkos Dilonas jau stovėjo 
šalia jo. 

Karnis atsinešė naujus balionus, paskui nuėjo į priekį ir 
pakėlė inkarą. Užsimetęs ant pečių rankšluostį, Dilonas užsi- 
rūkė. 

— Rifinis ryklys, — tarė jis. — Ir dažnai jie čia mėgsta 
poilsiauti? 

— Nelabai. 

— To pakanka, kad kas nors gautų priepuolį. 

— Aš nardau jau daugelį metų, bet rykliai niekada ne- 
pridarė man jokių nemalonumų. 

— Netgi baltieji? 

— O ką, ar esate daug kartų juos matęs? Jeigu ryklių 
neprovokuosi, jie nekels pavojaus. Čia kartais pasitaiko rifi- 
nių arba citrininių ryklių. Aišku, jie gali pridaryti rūpesčių, 
bet paprastai iki to neprieinama. Mes tokie pat stiprūs, kaip ir 
jie, todėl rykliai paprasčiausiai vengia mūsų. O dabar sakyki- 
te, kaip jums patiko nardymas? 

— Nuostabu. 

— Tai reiškia, kad jūs mielai surizikuosite dar, — Karnis 
įjungė variklį. — Okei, aplankykime vieną iš tų vietų, kur aš 
nardydavau dar būdamas berniūkštis. 

Sulig šiais žodžiais jis padidino greitį, ir “Kaperis" šovė 
į atvirą jūrą. 

Jie praplaukė “ Mariją Blanko", nuleidusią inkarą prie 
Paradaizo pakrantės. Stovėdamas kabinoje, Hera apžiūrinėjo 
pro binoklį apylinkes. Pažinęs valtį, jis pasakė apie tai kapito: 
nui Serai, kuris, paėmė žinyną, gulintį kartu su jūriniais žemė- 
lapiais viename stalčiuje. Ten buvo išvardinti Virginijos salų 
rajonai, kur vykdavo nardymo užsiėmimai. 

— Stebėk toliau, — įsakė jis Herai, o pats ėmė sklaidyti 
žinyną. 

— Jis išmetė inkarą, — pranešė Hera. — Iškėlė vėliavą, 
reiškiančią, kad jie nardo. 

— Karvalo Uola. Štai kur jie. 

Tuo metu į kabiną įėjo Algaro, ir paskui jį įžengė Sant- 
jago. Jis vilkėjo melsvą kostiumą, ant galvos buvo užsidėjęs 
kepurę. 

— Kaip sekasi? 

— Karnis ir Dilonas nardo štai ten, senjore, — Sera ran- 
ka parodė kryptį ir padavė Santjago binoklį. 

“Kaperio" laivagalyje Santjago pamatė du vyrus. 

— Bet juk čia ne ta vieta, ar ne? 

— Apie tai negali būti nė kalbos, — atsakė Sera. — Čia 
toli gražu ne pati tinkamiausia vieta nardymui, bet kasdien 
tūkstančiai žmonių nardo būtent čia. 

— Nieko, — atsakė Santjago. — Nuleisk valtį į vandenį, 
plauksim pasižvalgyti. Tuo pačiu išsiaiškinsim, ko verti tie du 
tavo pasamdyti narai — Navalis ir Pinto. 

— Klausau, senjore, aš viskuo pasirūpinsiu, — tai pasa- 
kęs Sera išėjo. 

Hera nusekė paskui jį. 

— Senjore, ar man irgi vykti su jais? — paklausė Algaro. 

— O kodėl gi ne? Jei Dilonas tave ir pastebės, tai netu- 
rės reikšmės. Jis žino apie tavo egzistavimą. 

Virš jūros, kuri bangavo vis smarkiau, buvo iškilusi gra- 
ži uola. Visų rūšių paukščiai spietėsi pačioje uolos viršūnėje. 
Žuvėdros, tolygiai modamos sparnais, suposi ant bangų. 

— Karvalo Uola, — pranešė Karnis. — Ta vieta — 
labiau patyrusiems nardytojams. Gylis — maždaug aštuonias- 
dešimt pėdų. Toje pusėje ant dugno guli “Cesnos", nukritusios 
prieš keletą metų, nuolaužos. Yra keletas puikių daubų, tar- 
peklių, porą jaukių tunelių, koralinės uolos. Problema — sro- 
vės, atitekančios potvynio metu nuo Pilsberio sąsiaurio pusės. 

— O tėkmė stipri? — paklausė Dilonas, prisisegdamas 
diržą su svoriu. 

— Paprastai jos greitis neviršija vieno, dviejų mazgų. 
Jei daugiau kaip du — plaukti neįmanoma, — pažvelgęs į jūrą, 
Karnis palingavo galvą. — O šiandien, man regis, visi trys. 

Dilonas apsivilko savo liemenę ir užsidėjo balioną su oru. 

— Skamba viliojančiai. 

— Kad tau liežuvis nudžiūtų. 

Karnis irgi užsitempė naro kostiumą su visa įranga. Nu- 
sigręžęs Dilonas persilenkė per bortą ir pasisėmė vandens, no- 
rėdamas nuplauti kaukę. Tą akimirką jis pastebėjo besiarti- 
nantį baltą katerį. 

— Mes būsime ne vieni. 

Atsisukęs Karnis pažvelgė į tą pusę. 

— Abejoju. Esant tokioms srovėms, kaip šiandien, nė vie- 
nas iš mano pažįstamų instruktorių nesiryš čia nardyti su savo 
mokiniais, o pasirinks ramesnę vietą. 

Tuo metu didžiulės bangos ėmė taip mėtyti “Kaperį" tai 
aukštyn, tai žemyn, kad inkaro lynas įsitempė kaip styga. Pri- 
ėjęs prie valties krašto, Dilonas patikrino oro padavimą ir, 
stryktelėjęs į vandenį, nuplaukė prie vešlaus sąžalyno, kurio 
kontūrai ryškiai išsiskyrė gilumoje. Pasiekęs dugną, jis susto- 
jo, laukdamas Karnio. Priplaukęs Karnis davė ženklą ranka ir 
pajudėjo link uolos. Dilonas nusekė paskui, stebėdamasis tėk- 
mės stiprumu. Staiga jis pajuto, kaip sulingavo vanduo kairėje, 
pakilo virtinės baltų burbuliukų, ir pamatė, jog ant dugno nu- 
sileido dar vienas inkaras. 

Kol Santjago sėdėjo katerio kabinoje, Sera išmetė inka- 
rą. Algaro padėjo Navaliui ir Pinto apsivilkti narų kostiumus. 

— Jie pasiruošę nerti, senjore, — pranešė Sera. — Ko- 
kie bus nurodymai? 

— Pasakyk, kad apžiūrėtų apylinkes. Jokių nesusiprati- 
mų. Tegu neliečia Dilono ir Karnio. 

— Kaip įsakysite, senjore. 

Du narai sėdėjo greta prie kairiojo katerio borto. Sera 
linktelėjo galvą, ir, vienu metu persivertę per bortą, jie nėrė į 
vandenį. 

Stipri srovė vis labiau trukdė Dilonui plaukti paskui 
Karnį. Teko skverbtis pro tankius koralų atžalynus ir uolų san- 
grūdas. Jie plaukė giliu tuneliu, kurį vanduo buvo išgraužęs 
per visą uolą. Srovė buvo tokia stipri, k „4 Karnis tiesiog šliau- 

žė, pirštinėtomis rankomis palengva kasdamasis pirmyn, kart- 
kartėmis bandydamas užsikabinti už kokio nors iškyšulio. Už 
jo slinko Dilonas, priešais save už kokių trijų, keturių pėdų 
matydamas partnerio plaukmenis. 

Priartėjo kritinis momentas. Akimirką Karnis sustingo, 
po to pajudėjo toliau. Dilonas susidūrė su ta pačia problema — 
priešais jį staiga iškilo vandens siena. Kankinančiai lėtai, ka- 
bindamasis į uolos išsikišimus, Dilonas žingsnis po žingsnio 
atkakliai stūmėsi pirmyn. Bet pagaliau tunelis baigėsi, ir jis 
atsidūrė visai kitame pasaulyje. 

Iki vandens paviršiaus buvo penkiasdešimt pėdų. Dilo- 
nas pateko į patį didžiulių, mažiausiai keturių pėdų ilgio tarp- 
anų būrio centrą. Aplinkui šmaižė geltonuodegiai vėžliai, lyde- 
kaitės išverstomis akimis, skumbrės, karališkosios makrelės ir 
barakudos. Kai kurios iš jų buvo maždaug penkių pėdų ilgio. 

Nusileidęs giliau, Karnis nuplaukė prie kito uolos kraš- 
to. Dilonas — paskui jį. Prisiartinę vienas prie kito, jie beveik 
susiglaudė, ir, pasisukdamas į šoną, Dilonas vėl pajuto srovės 
jėgą. Tuo metu jis pamatė Navalį ir Pinto, bandančius per- 
plaukti tarpeklį. Tai beveik pavyko Navaliui, tačiau paskutinę 
akimirką jo yris nusilpo, tėkmė bloškė jį į Pinto, ir abu narai 
buvo nusviesti į kitą uolos pusę. 

Karnis pajudėjo, Dilonas nuplaukė paskui jį. Nusileidę 
į septyniasdešimt penkių pėdų gylį, jie atsidūrė pačiame sro- 
vės centre. Trijų mazgų per valandą greičiu tekanti srovė pa- 
čiupo juos ir prispaudė prie stačios sienos. Dilonas dar nieka- 
da nejautė tokio stipraus, svaiginančio, nerimastingo jaudulio. 
Atrodė, kad visa tai tęsis amžinai, bet staiga srovė sulėtėjo. 
Karnis energingai suplakė plaukmenimis ir ėmė kilti į viršų. 

Dilonas nusekė paskui jį per gilų tarpeklį, už kurio pra- 
sidėjo dar vienas. Vanduo buvo panašus į juodą stiklą. Pažvel- 
gęs į savo skaitiklį, Dilonas nustebo, išvydęs, jog po vandeniu 
jie jau buvo dvidešimt penkias minutes. Plaukdami tolyn nuo 
uolos, pasiekė inkaro lyną ir patį inkarą. Karnis sustojęs ati- 
džiai jį apžiūrėjo ir, pamojęs galva, nuplaukė į kairę, kol atsi- 
trenkė į savo laivelio inkarą. Jie ėmė lėtai kilti. Penkiolikos 
pėdų gylyje paleido iš rankų lyną ir išnėrė greta kilio. 

Persiropštęs per bortą, Karnis padėjo Dilonui įkelti oro 
balioną. Užkėlęs vieną koją ant mažyčių laiptelių, airis prisit- 
raukė ir, įsliuogęs valtin, žengė į paskuigalį. Jis jautė nepa- 
prastą jėgų antplūdį. Atitraukęs kostiumo užtrauktuką, Dilo- 
nas nusivilko jį, o Karnis tuo metu sudėjo įrangą. 

— Tiesiog nuostabu. 

— Neblogai, tiesa? — atsakydamas nusišypsojo Karnis. 

Pasisukęs jis metė žvilgsnį į katerį, plūduriuojantį šalia 
kairiojo borto. 

— Įdomu, — tarė Dilonas, — kas atsitiko tiems dviem 
narams, kuriuos mes matėme, kai jis bandė perplaukti tarpeklį. 

— Man regis, jiems nepavyko, juk srovė apačioje buvo 
velniškai stipri. 

Tuo metu kateris, daužomas bangų, pasisuko į juos pas- 
kuigaliu. 

— Tai “Marijos Blanko" kateris. 

— Jūs įsitikinęs? 

Dilonas lėtai nusišluostė kūną rankšluoščiu ir, atsirėmęs 
į turėklus, pažvelgė į katerį. Jis iškart pažino Algaro, stovintį 
laivagalyje kartu su Sera. Po to iš kabinos išlindo Santjago. 

— Kas tas vyrukas su kapitono kepure? — pasidomėjo 
Dilonas. 

Karnis pažvelgė nurodyta kryptimi. 

— Maksas Santjago, jachtos savininkas, mačiau jį Sent 
Džone kartą kitą. 

Santjago stovėjo ir žiūrėjo į juos. Pasidavęs netikėtam, 
visai neatsakingam impulsui, Dilonas pamojavo jam. Santja- 
go kilstelėjo ranką atsakydamas, ir tuo metu iš vandens pasi- 
rodė Navalio ir Pinto galvos. 

— Laikas namo, — tarė Karnis ir ėmė traukti inkarą. 

— Kai “Marija Blanko" atplaukia į šias vietas, kur ji pa- 
prastai išmeta inkarą? — grįžtant atgal, paklausė Dilonas. — 
Kenilo įlankoje? 

— Dažniausiai prie Paradaizo pakrantės. 

— Ar galėčiau į ją žvilgtelėti? 

Karnis įsmeigė į jį greitą žvilgsnį, paskui nusuko akis. 

— Kodėl gi ne? Juk jūs pasamdėte mane kartu su laivu. 

Dilonas išėmė iš šaldytuvo butelį vandens, nugėrė kokią 
pintą ir, perdavęs jį Karniui, užsirūkė. Nurijęs kelis gurkšnius, 
Karnis grąžino jį Dilonui. 

— Jūs jau nardėte anksčiau, misteri Dilonai. 

— Visiškai teisingai. 

Kai ligi Paradaizo pakrantės liko keli žingsniai, Karnis 
sumažino greitį, ir “Kaperis" priartėjo prie “Marijos Blanko". 

— Štai jinai. 

Du kažką denyje krapštinėjantys jūreiviai pakėlė galvas 
ir abejingai nužvelgė juos, valčiai plaukiant pro šalį. 

— O Dieve! — ištrūko Dilonui. — Tas laiviūkštis tik- 
riausiai gerokai iškratė Santjago kišenes. Mano manymu, jis 
kainavo porą milijonų. 

— Mažiausiai. 

Karnis padidino greitį, ir jo kateris pasuko į Kenilo 
įlanką. Užsirūkęs Dilonas atsišliejo į vairinės sieną. 

— Šiose vietose turbūt daug nuskendusių laivų. 

— Pakankamai. Pavyzdžiui, “Kartanzero senjoras", nu- 
skendęs prie Bako salos. Nuo Sent Tomo iki jo — keli žings- 
niai. Prie to seno garlaivio nardytojų — nors samčiu semk. Ar- 
ba “Generolas Rodžersas". Kranto apsauga nuskandino jį, kad 
akių nebadytų. 

— Na, ne, aš turėjau galvoje kai ką įdomesnio. Jūs pažįs- 
tate šias vietas kaip penkis savo pirštus. Ar gali taip būti, kad 
šalia kokio nors rifo toli jūroje yra nuskendęs laivas, apie kurį 
jūs nežinote? 

Valtis įplaukė į įlanką, ir Karnis sumažino greitį. 

— Visko gali būti, vandenynas juk didelis. 

— Vadinasi, čia dar galima atrasti kažką naujo? 

“Kaperis" prisišvartavo prieplaukoje. Paėmęs laivagaly- 
je gulintį lyną, Dilonas iššoko ant kranto ir pritvirtino jo galą. 
Tą patį jis padarė ir su antruoju lynu, kol Karnis išjungė variklį. 
Po to Dilonas grįžo į valtį ir apsivilko savo kombinezoną. 

Karnis stovėjo prie vairo, atsirėmęs į sieną, ir žvelgė į jį. 

— Misteri Dilonai, aš nesuprantu, kas vyksta. Vienas 

dalykas, kurį Žinau tikrai, jūs — puikus naras, ir aš visa širdi- 
mi jumis žaviuosiu. Kuriam galui tie svaičiojimai, tačiau leis- 
kite jums duoti patarimą. Jus sudomino Maksas Santjago? 

— Taip, taip? — suburbėjo Dilonas, kraudamas nardy- 
mo įrangą į specialią kuprinę. 

— Šis domėjimasis gali jums liūdnai baigtis. Apie jį aš 
girdėjau daug blogo, ir aibės Žmonių pasakytų tą patį. 

— Aš girdėjau, kad jam priklauso viešbutis, — nusišyp- 
sojo Dilonas. 

— Yra ir kitų pinigų krovimo būdų, kai tam naudojami 
nedideli lėktuvai arba greitaeigis kateris, per vieną naktį suge- 
bantis įveikti atstumą nuo čia iki Floridos. Nors, velniai rautų, 
jūs — suaugęs Žmogus. Ar norėsite dar panardyti su manimi? 

— Dar klausiate! Šiandien po pietų turiu reikalų Sent 
Tome. Kaip man ten nusigauti? 

Karnis mostelėjo ranka į priešingą prieplaukos pusę. Iš 
ten kaip tik išplaukė didžiulis laivas. 

— Tai keltas, skirtas poilsiautojams. Visą dieną jis kur- 
suoja ten ir atgal, bet, man regis, į šį reisą jūs pavėlavote. 

— Velnias! — nusikeikė Dilonas. 

— Misteri Dilonai, juk jūs atskridote į Kruso įlanką nuo- 
savu hidroplanu, o svečių įkurdinimo tarnybos darbuotoja, ret- 
karčiais teikianti man informaciją, sakė, kad jūs apmokate 53- 
skaitas platinine “Ameriken ekspres" kortele. 

— Nieko sau, jūs mane užspietėte į kampą, — draugiš- 
kai atsakė Dilonas. 

— Vandens taksi kainuoja brangiai, tačiau tokiam pasi- 
turinčiam žmogui kaip jūs — tai gryni niekai. Svečių įkurdini- 
mo tarnyba iškvies jums vieną. 

— Ačiū, — paėjęs kelis žingsnius, Dilonas stabtelėjo. — 
Gal išgerkime po taurelę šįvakar? Ar būsite bare “Pas Dženi"? 

— Dabar aš būnu ten kiekvieną vakarą, velniai griebtų. 
Kitaip nugaiščiau iš bado. Žmona su vaikais išvyko atostogauti. 

— Tada iki pasimatymo, — tarė Dilonas ir nužingsnia- 
vo link viešbučio. 

Nors į vandens taksi tilpo tuzinas Žmonių, kitų keleivių, 

be Dilono, neatsirado. Ekipažą sudarė viena moteris, apsivil- 
kusi lengvą medvilninę uniformą ir užsismaukusi ant akių uni- 
forminę kepurę. Ji sėdėjo prie vairo paskuigalyje ir kreipė lai- 
vą į Sent Tomą. Triukšmas kurtino ausis, kalbėtis buvo ne- 
įmanoma, ir tai visiškai patenkino Diloną. Jis sėdėjo ir rūkė, 
galvodamas apie savo reikalus, apie Algaro, Maksą Santjago ir 
apie “Mariją Blanko". r 

Jis žino apie Santjago, bet ir Santjago žinojo Apie jį. Tai 
reikėjo išsiaiškinti. Kai prie Karvalo Uolos anodo pamojo 
jam atsakydamas, jo gestas buvo panašus į draugĖškų jausmų 
pasireiškimą. O Karnis jam labai patiko. Tiesą sakant, tame 
žmoguje jam patiko viskas: ir galinga jėga, ir vyriškas charak- 
teris. Be to, tas amerikietis puikiai išmanė savo darbą. Olim- 
pinės ramybės kupinas žmogus, kuriam niekada nieko nerei- 
kėjo kartoti dukart. 

— Štai mes ir atvykome! — per petį šūktelėjo vandens 
taksi vairuotoja. Kilstelėjęs galvą, Dilonas išvydo, jog jie artė- 
jo prie Šarlotos Amalijos krantų. 

Tai buvo gana įsidėmėtina vieta. Gyvenimas čia virte 
virė — uosto gale stovėjo du gigantiški okeaniniai laineriai, 
prieplaukoje bruzdėjo minios žmonių. Krante stūksojo balti 
ir pastelinių spalvų pastatai, įvairios parduotuvės ir restora- 
nai. Jis žinojo, kad anksčiau ši sala buvo Danijos kolonija, ir 
buvusios metropolijos įtaka vis dar jautėsi architektūroje. 
Perėjęs siaurą alėją, palei kurią iš abiejų pusių driekėsi eilės 
parduotuvių, prekiaujančių absoliučiai viskuo, pradedant žy- 
miausiųjų modeliuotojų rūbais ir baigiant auksu bei brange- 
nybėmis, Dilonas išėjo į centrinę gatvę. Pasitikrinęs adresą, 
kurį jam buvo įdavęs Fergiusonas, jis perkirto gatvę ir priėjo 
prie taksi sustojimo aikštelės. 

— Ar galite nuvežti mane į Keino gatvę? — kreipėsi jis 
į pirmąjį vairuotoją. 

— Tavo skambantys manęs nešildo, drauguži, — malo- 
niai atsakė tas. — Eik šia gatve, paskui pasuk į dešinį ir išeisi 
į Beko gatvę. Keino gatvė — trečias posūkis į kairę. 

Padėkojęs Dilonas nuėjo toliau. Diena buvo karšta. Ša- 

ligatviais plūdo Žmonės. Automobiliai lėtai judėjo siauromis 
gatvelėmis. Pagaliau Dilonas pasiekė Keino gatvę. Tai buvo ty- 
ki ir tamsi gatvelė. Jo ieškomas namas buvo pačiame gale. Na- 
mo stogas buvo iš rifliuotos skardos, priešais namą vešėjo ma- 
žutis sodelis, priebutyje, supamajame krėsle, sėdėjo garbaus am- 
žiaus juodaodis vyras su žila ševeliūra ir skaitė laikraštį. 

Dilonui priėjus arčiau, jis pakėlė galvą. 

— Kuo galiu būti naudingas? 

— Aš ieškau Erlo Steisio. 

Vyras atidžiai pažvelgė į jį pro akinių viršų. 

— Juk jūs nesubjaurosite man dienos, ar ne? 

— Fergiusonas paprašė mane aplankyti jus. Brigados ge- 
nerolas Čarlzas Fergiusonas. Aš esu Šonas Dilonas. 

Šypsodamasis vyras nusiėmė akinius. 

— Ašjūsų laukiau. Užeikite. 

Jis atlapojo duris ir, gestu kviesdamas sekti paskui, įėjo 
į namą. 

— Gyvenu čia vienas jau nuo pereitų metų, kai mirė 
mano žmona. 

Steisis uždegė šviesą ir pirmas ėmė leistis mediniais laip- 
tukais žemyn, į rūsį. Ištiesęs ranką, Steisis spragtelėjo kažkokį 
slaptą užraktą ir atidarė duris. Ten pasirodė besąs dar vienas 
kambarys. Įėjęs jis įjungė šviesą. 

— Prašau į mano svetainę. 

Kambarys buvo prikrautas ginklų. Ir ko čia nebuvo! Šau- 
tuvai, automatai, dėžės su šoviniais. 

— Mane apėmė toks jausmas, lyg stovėčiau prie kalėdi- 
nės eglutės, — susižavėjęs paskelbė Dilonas. 

— Tiktai sakykite, ko jums reikia, bičiuli, o Fergiuso- 
nas padengs visas išlaidas. Taip mes susitarėme. 

— Visų pirma man reikalingas šautuvas. Galbūt šitas — 
“ Armalait" markės. Man patinka šautuvai. 

— Turiu ir kai ką geresnio. “AK" markės automatinį 
šautuvą. Norint galima šaudyti kaip ir automatu, dėtuvėje tel- 
pa trisdešimt šovinių. 

Nuėmęs nuo lentynos automatą, Steisis padavė jį Dilonui. 

— Puiku, tiks. Aš paimsiu dvi dėtuves. Man dar reika- 
lingas pistoletas, geriausiai “ Valteris" ir firmos “Karsuelo" 
duslintuvas. 

— Prašau. 

Steisis atidarė didžiulę dėžę po suolu. Viduje buvo visas 
pistoletų arsenalas. Išėmęs “ Valterį", jis padavė Dilonui. 

— Ką dar? 

— Dėžėje pamatęs iš pažiūros pigų plastikinį dėklą, iš 
kurio kyšojo pistoleto rankena, Dilonas susidomėjo juo. 

— O kas čia toks? 

— Tas daikčiukas neturi sau lygių, — Steisis ištraukė pis- 
toletą iš dėžės. — Ta metalinė juosta ant rankenos viršaus — 
magnetas. Galima jį pritvirtinti prie bet kurios vietos, kur yra 
nors kruopelytė geležies, ir laikysis tvirtai — neatplėši. Šis 
automatinis pistoletas neišvaizdus, 22-0jo kalibro. Galima iš- 
šauti septynis šūvius, bet aš užtaisiau jį kulkomis, galinčiomis 
sutrupinti žmogaus kaulą. 

— Imu. Taip, dar štai kas. Ar neturite “Si-4" markės 
sprogmenų? 

— Tų, kuriuos gelbėtojai naudoja, dirbdami po vandeniu? 

— Būtent. 

— Ne, užtat turiu nė kiek neblogesnių. Jie vadinasi “Sem- 
teks". Girdėjote apie juos? 

— O, taip! Manau, aš žinau “Semteks" sprogmenis. Vie- 
na iš einamiausių Čekijoje gaminamų prekių. 

— Mėgstamiausias teroristų ginklas, — Steisis pakėlė 
nuo grindų dėžę. — Palestiniečiai, IRA, visi tie vaikinai nau- 
doja šiuos sprogmenis. O jūs ką, naudosite juos povandeni- 
niams darbams? 

— Man jie reikalingi tik pramušti vieno nuskendusio 
laivo korpuse skylę. 

— Tada jums reikės Bikfordo virvutės arba sprogstamo- 
jo mechnizmo su distanciniu valdymu. Arba pieštuko formos 
cheminių sprogdiklių. Turiu keletą. Reikia tik nulaužti galvu- 
tę. Vienas iš jų suveikia po aštuonių minučių, kiti — po pusva- 
landžio, — juodaodis sužėrė visus daiktus į krūvą. — Na ką, 
tuo ir baigsim? 

— Dar reikėtų naktinio matymo žiūronų ir poros bi- 
noklių. 

— Ir tuos turiu, — jis atidarė dar vieną dėžę. — Štai, 
prašau. 

Naktinio matymo žiūronai buvo nedideli, bet galingi. 
Ištempti jie priminė teleskopą. Tuo tarpu Steisio binokliai lais- 
vai tilpo į kišenę. 

— Puiku, — tarė Dilonas. 

Steisis rado kambaryje žalią, su violetiniu atspalviu ka- 
rišką kuprinę, atitraukęs užtrauktuką, įdėjo vidun iš pradžių 
automatą, o po to — likusius daiktus. Užtraukęs kuprinę, jis 
pirmasis išėjo iš kambario, išjungdamas šviesą ir atsargiai už- 
verdamas duris. Žengdamas paskui jį mediniais rūsio laipte- 
liais, Dilonas pakilo į priebutį. Steisis padavė jam kuprinę. 

— Misteri Dilonai, mane apėmė toks jausmas, lyg jūs 
ruoštumėtės pradėti Trečiąjį pasaulinį karą. 

— Gal mes sugebėsime sudaryti paliaubas. Kas žino? 

— Linkiu jums sėkmės, mano drauge. Čekį aš nusiųsiu 
Fergiusonui. 

Vėl atsisėdęs į supamąjį krėslą, Steisis užsikabino ant 
nosies akinius ir įniko į laikraštį. Perėjęs mažą sodelį, Dilo- 
nas išėjo į gatvę ir pasuko atgal prie krantinės. 

Jis ėjo ten, kur buvo prišvartuota vandens taksi, kai 
pastebėjo, jog keltas, plaukiojantis į Kenilo įlanką, stovi savo 
vietoje, o tiltelis nuleistas į prieplauką. Priėjęs arčiau, Dilo- 
nas išvydo kapitoną, stovintį viršuje. 

— Jūs vykstate į Kenilo įlanką, ar ne? — paklausė Di- 
lonas. 

— Mes greitai išplauksime. Man ką tik perdavė, jog kaž- 
kas atvyks pas mus iš oro uosto. 

Dilonas įėjo į pagrindinę kajutę, padėjo ant suolo kupri- 
nę ir paėmė stiklą su romu, kurį pasiūlė kažkuris ekipažo na- 
rys. Pažvelgęs pro langą, jis pamatė, kaip prieplaukoje sustojo 
didelis autobusas su vieninteliu keleiviu. Pasitraukęs nuo lan- 
go, Dilonas atsisėdo ir nurijo malonų gurkšnį romo. Įėjęs į 
kajutę, jūreivis pastatė kampe du lagaminus. Pasigirdo pake- 

liamo tiltelio girgždėjimas. Kapitonas nužingsniavo į vairinę 
ir įjungė variklį. Dilonas žvilgtelėjo į laikrodį. Pusė šešių. Pa- 
statęs ant staliuko stiklą, jis užsirūkė ir tuo pat metu pajuto, 
jog kažkas sunkiai klestelėjo į krėslą šalimais. 

— Tai bent susitikimas, seni, — pareiškė Čarlzas Fergiu- 
sonas. — Velnioniškai karšta šiandien, ar ne? 


10 skyrius 


Dilonas paskubomis išsimaudė jūroje, stebėdamas “Ma- 
riją Blanko". Paskui jis pakilo į savo kambarį, palindo po dušu 
ir apsivilko tamsiai mėlynas linines kelnes bei baltus medvil- 
ninius marškinius trumpomis rankovėmis. 

Apsirengęs jis perėjo vestibiulį ir pasibeldė į 7E kamba- 
rio duris. 

— Įeikite, — suskambo Fergiusono balsas. 

Dilonas įėjo į kambarį. Jis buvo apstatytas lygiai taip 
pat, kaip ir jo numeris. Vonia ir gretimas kambarys buvo šiek 
tiek didesni. Fergiusonas, vilkintis pilkomis flanelinėmis kel- 
nėmis bei firmos “Ternbel end Eser" marškiniais, stovėjo ma- 
žutėje rūbinėje prie lango, kruopščiai rišdamas po kaklu kara- 
liškojo gvardiečio kaklaraištį. 

— O, štai ir jūs, — nutęsė jis, apsivilkdamas tamsiai 
mėlyną dvieilį švarką. — Kaip aš atrodau, seni? 

—-"Atrodote, lyg būtumėte nužengęs tiesiai iš reklami- 
nio plakato. Pavyzdingas anglų džentelmenas užsienyje. 

— Tai, kad jūs — airis, dar nereiškia, kad visą gyvenimą 
jus turi kamuoti nepilnavertiškumo kompleksas. Daug protin- 
gų Žmonių kilę iš Airijos, Dilonai. Pavyzdžiui, mano motina, 
nekalbu jau apie hercogą Velingtoną. 

— Kuris sakė: “Jei žmogus gimė garde, tai dar nereiš- 
kia, kad jis — arklys". 

— Dieve, nejaugi jis tikrai taip sakė? Kaip gaila. 

Fergiusonas pasiėmė panamą ir lazdelę su sidabriniu 
bumbulu. 

— Aš nė nemaniau, kad jūs vaikštote, pasiremdamas 
lazdele. 

— Aš įsigijau ją per karą Korėjoje. Ji tvirta kaip plienas, 
nes jos šerdis plieninė, o antgalis švininis. Ir dar ji turi vieną 
naudingą įtaisą. 

Jis pasuko sidabrinį bumbulą, ir iš lazdos išlindo devy- 
nių colių ilgio plieninis durklas. 

— Labai įdomu, — vamptelėjo Dilonas. 

— Taip, užsienyje mes neblogai apsiginklavę. Aš vadinu 
šį žaisliuką savo durklu. 

Pasigirdo spragtelėjimas, ir durklas įlindo atgal, į laz- 
dos vidų. 

— Taigi jus ruošiatės pasiūlyti man taurelę, prieš išvyks- 
tant mums į miestą, ar ne? 

Viename šaldytuve stovėjo keletas nepradėtų butelių 
šampano “Kriug". Pripylęs du stiklus, Dilonas prisijungė prie 
verandoje sėdinčio Fergiusono, pakeliui pagriebęs ir Steisio 
binoklį. 

— Štai ta didelė, balta motorinė jachta — “Marija 
Blanko". 

— Tikrai? — Dilonas padavė brigados generolui binok- 
lį, ir tas nukreipė jį į jūrą. — Sakyčiau, ne jachta, o miniatiūri- 
niai plaukiojantys rūmai. 

— Jūs teisus. 

Fergiusonas nenuleido akių nuo jachtos. 

— Jaunystėje, būdamas jaunesniuoju karininku, aš ka- 
riavau Korėjoje. Tai buvo tikras pragaras, tęsęsis ištisus me- 
tus. Man teko kovoti prie Kriuko. Viskas ten labai priminė 
Pirmąjį pasaulinį karą. Daugelį mylių besitęsiančios tranšė- 
jos, dygliuotos vielos, minų laukai ir tūkstančiai kinų, ban- 
dančių pro juos prasibrauti. Jie sekė mus, o mes stebėjome 
juos. Tai buvo panašu į žaidimą, į bjaurų žaidimą, dažnai virs- 
tantį smurtu, — atsikvėpęs Fergiusonas nuleido binoklį. — 
Velniai rautų, ko aš čia taip suskydau, Dilonai? 

— Mano manymu, jūs įtariate, kad Santjago irgi mus seka. 

— Ko gero, taip. Papasakokite, kas čia vyko, nieko ne- 

praleisdamas, nė vienos, net pačios nereikšmingiausios, detalės. 

Baigęs savo pasakojimą, Dilonas vėl pripildė brigados 
generolo stiklą. Fergiusonas sėdėjo susimąstęs. 

— Kaip manote, ko jie imsis dabar? — paklausė Dilonas. 

— Na, spėju, jog dabar, apsilankęs pas Steisį ir papildęs 
savo arsenalą, jūs veržiatės į mūšį, degdamas noru smagiai pa- 
šaudyti? 

— Aš tik ėmiausi atsargumo priemonių. O “Semteks" 
reikalingas tam, kad, išsprogdinę skylę povandeniniame laive, 
galėtume patekti į vidų. 

— Jei mes jį rasime. O ir merginos nei regėti, nei girdėti. 

— Kada nors ji apsireikš. 

— O ką darysim dabar? 

— Aš norėčiau papasakoti Karniui apie mūsų planus. 
Mums tiesiog būtina, kad jis palaikytų mūsų pusę. 

— Sutinku, bet laimėti jo palankumą tikriausiai nebus 
paprasta. Gal pasiūlytum jam pinigų? 

— Nemanau. Jei nuojauta manęs neapgauna, Karnis — 
toks Žmogus, kuris imasi ko nors tik tada, kai pats to nori arba 
mano, kad reikalas to vertas. 

— O Dieve! — atsiduso Fergiusonas. — Tik romantikų 
man ir betrūksta. — Atsistojęs jis žvilgtelėjo į laikrodį. — Ko 
nors užkrimsti — štai ko man reikia. Kur mes trauksime? 

— Galime eiti į restoraną “Tertlo įlanka". Girdėjau, 
jog ten gana oficiali aplinka, bet maitina puikiai. Aš užsa- 
kiau staliuką. 

— Puiku, tada eime, bet dėl Dievo meilės, užsivilkite 
švarką. Aš visai nenoriu, kad žmonės manytų, jog pietauju su 
kokiu nors benamiu valkata. 

Kenilo įlanką gaubiančiose sutemose nuo “Marijos 
Blanko" borto nuleista pripučiama valtis atsitrenkė nosimi 
į prieplauką. Ji prisišvartavo šalia “Jūrų medžiotojo", Kar- 
niui prikausančios valties. Pasigirdo prislopintas pakabina- 
mo variklio ūžesys, ir vėl įsiviešpatavo tyla. Sera sėdėjo prie 
vairo, Algaro buvo įsitaisęs laivagalyje. Kai valtis atsitrenkė 
į “Jūrų medžiotojo" korpusą, Algaro įsikabino į katerio tu- 

rėklus, peršoko per juos ir įsmuko į kabiną. Ištraukęs iš kiše- 
nės elektroninį prietaisą, panašų į mažutę dėžutę, jis ištiesė 
ranką ir ėmė čiupinėti prietaisų skydą. Įmagnetinta dėžutė 
tvirtai prilipo prie jo. 

Po akimirkos Algaro jau sėdėjo pripučiamoje valtyje. 

— O dabar varyk prie tos žaislinės valties — “Kape- 
rio", — paliepė jis. 

Maksas Santjago, vilkįis baltu lininiu kostiumu, sėdėjo Ke- 
nilo įlankos bare ir gurkšnojo viskio su mėtomis kokteilį, kai 
įėjo Algaro, primenantis niūrų,žiaurų trolį. Jis vilkėjo juodus 
sportinius marškinėlius ir apdribusį juodą lininį kostiumą. 

— Ar viskas praėjo sėkmingai? — paklausė Santjago. 

— Kaip sviestu patepta. Aš įtaisiau blakes abejose Kar- 
nio valtyse. Tai reiškia, kad galėsime sekti jį visur, kur tik jis 
vyks, patys likdami nepastebėti. Fergiusonas atvyko prieš sep- 
tintą. Aš patikrinau registracijos tarnyboje. Dilonas užsakė sta- 
liuką dviem restorane “Tertlo įlanka". 

— Puiku. Tai būtų smagu, jei mes prie jų prisijungtume. 

Įėjo kapitonas Sera. 

— Kokie bus kiti nurodymai, senjore? 

— Jei Dilonas elgsis taip pat, kaip vakar, jis tikriausiai 
užsuks į barą “Pas Dženi". Gal ir aš ten žvilgtelėsiu. 

— Tada aš atplukdysiu motorinę valtį į Kruso įlanką, 
senjore, kad galėčiau jus iš ten paimti, gerai? 

Santjago nusišypsojo. 

— Padarykime dar geriau. Grįžk į “Mariją Blanko", 
paimk kelis jūreivius ir atvežk juos į Kruso įlanką. Jie galės 
išgerti mano sąskaita. 

— Sužavėtas, senjore, — šypsodamasis Sera išėjo. 

Naktį, nuėjus miegoti apie pirmą valandą, Dženi Grant 
blaškėsi lovoje, niekaip negalėdama užsnūsti. Ji atsistojo, su- 
sirado cigaretes, užsirūkė, priėjusi prie lango, atsisėdo į krėslą 
ir įsistebeilijo pro langą į gatvę, merkiamą smulkaus, įkyraus 
lietaus. Ji matė, kad sesers Merajos Beiker kabinete dar degė 
šviesa. Regis, ji negalėjo atsiplėšti nuo darbo. Kaip keista, 
kad Henris slėpė jos egzistavimą. Jis tarsi gėdijosi jos, tokios 

dievobaimingos. Jis taip ir neįstengė susitaikyti su tuo, kad 
jo sesuo — vienuolė. 

Dženi jautėsi Žymiai geriau, nei ką tik atvažiavusi čia. 
Jos siela buvo ramesnė, bet visą laiką ji jautė kažkokią ne- 
aiškią grėsmę. Įdomu, kas dabar dedasi Sent Džone, kaip 
sekasi Dilonui. Dilonas jai patiko, nepaisant visos jo praei- 
ties, kurią Dženi tikrai smerkė. Iš kitos pusės, Dilonas pali- 
ko jai mielo, gero, rūpestingo ir suprantančio žmogaus įspū- 
dį. Dženi vėl atsigulė, išjungė šviesą ir užsnūdo. Ji susapna- 
vo povandeninį laivą, tūnantį tamsiame kaip rašalas vande- 
nyje, ir Henrį, neriantį giliai giliai. Mielasis Henris. Koks 
jis lengvabūdis. Pirmasis nusileidęs į dugną tame pavojin- 
game keistame rajone, kur Žmonės paprastai net nosies ne- 
kišo. Taip ir turėjo būti. 

Staiga miegą jai kaip ranką nuėmė, ir Dženi aistringai 
sušuko į tamsą: 

— O, Dieve, na, žinoma! Kaip viskas paprasta. 

Pakilusi iš lovos, ji priėjo prie lango. Vienuolyno vyres- 
niosios kabineto lange vis dar degė šviesa. Dženi vikriai įslydo 
į džinsus, užsitempė nertinį ir, perbėgusi kiemą, vis dar lyjant 
lietui, pasibeldė į duris. 

Įėjusi vidun, ji pamatė seserį Merają Beiker, sėdinčią 
prie stalo ir dirbančią. Vienuolė nustebusi pakėlė galvą. 

— Tai tu, Dženi? Kas atsitiko? Ką, negali užmigti? 

— Sese, rytoj aš išvažiuoju ir noriu jums tai pasakyti. 
Grįžtu į Sent Džoną. 

— Taip greitai? Bet kodėl? 

— Prisimenate, aš jums pasakojau, kad nežinau, kur yra 
tas Henrio rastas povandeninis laivas? Man atrodo, aš galėsiu 
padėti Dilonui jį rasti. Aš miegojau ir sapnavau, ir ta mintis 
švystelėjo kaip žaibas. 


Sėdėdamas “Tertlo įlankos" restorano verandoje, Fer- 
giusonas žvelgė į tolį, į sero Frensio Dreiko kanalą, į salas, 
pūpsančias tamsaus dangaus fone, išraižytame oranžinių nusi- 
leidusios saulės atšvaitų. 

— Koks nuostabus aizdas, — svajingai prašneko briga- 
dos generolas, drauge su Dilonu gurkšnodamas vaisių punšą. 

— “Saulė leidžiasi, merdėja diena", — pasakytų poetas, — 
sumurmėjo Dilonas. 

Nenutildamos čirpė cikados. Nakties ++1temoje liejosi 
paukščių trelės. Atsistojęs Fergiusonas priėjo prie verandos 
krašto. 

— Dieve mano, aš ir neįtariau, drauguži, kad jūs mėgs- 
tate poeziją. 

Dilonas užsirūkė. “Zipo" žiebtuvėlis blykstelėjo ryškia 
šviesele ir tuoj užgeso. Dilonas nusišiepė: 

— Tiesą sakant, aš — tikras literatūros genijus, genero- 
le. Karališkojoje Akademijoje aš vaidinau Hamletą. Iki šiol 
prisimenu didžiąją dalį teksto, — netikėtai pakeitęs balsą, jis 
pasidarė stebėtinai panašus į Marloną Brando. — “Galėčiau 
tapti aš kitu ir gauti titulą..." 

— Nebandykite sugraudinti manęs, Dilonai. Praeities 
gailėtis neverta, vis tiek jau nieko nebepakeisi. Be to, jūs ir 
taip per daug laiko išeikvojote visokiems vaidinimams. Tikiuo- 
si, jūs tai suvokiate. Geriau gyvenkime šia diena. Svarbiausia, 
kas man dabar rūpi — kodėl tas kipšas Santjago taip gerai in- 
formuotas? 

— Manote, manęs tai nedomina? 

Pro arkinį įėjimą į salę įžengė Santjago, paskui jį įdram- 
blojo Algaro. Apžvelgęs sėdinčiuosius verandoje, Santjago iš- 
vydo Diloną su Fergiusonu ir priėjo prie jų. 

— Misteris Dilonas? Aš — Maksas Santjago. 

— Aš žinau, kas jūs, senjore, — puikia ispanų kalba 
atsiliepė Dilonas. 

Santjago šauniai pademonstravo nuostabą. 

— Leiskite jus pasveikinti, senjore, — taip pat ispaniš- 
kai prabilo jis, — taip laisvai kalbėti sugeba retas užsienietis. 

Pasisukęs į Fergiusoną, jis pridūrė angliškai: 

— Džiaugiuosi, matydamas jus Kenilo įlankoje, genero- 
le. Skanaus, ponai. 

Jis nuėjo, lydimas Algaro. 

— Jis žino, kas jūs, ir žino, kas aš, — tarė Dilonas. 

— Pastebėjau, — Fergiusonas atsistojo. — Eime valgyti, 
aš velniškai išalkau. 

Aptarnavimas buvo pakenčiamas, maistas — puikus. Ir 
Fergiusonas visa širdimi atsidavė vakarienei. Jie dviese išgėrė 
butelį rožinio šampano “Luji Rederer" ir ėmėsi austrių, ap- 
keptų kriauklėse su raudonaisiais ankštinias pipirais ir šafra- 
niniu padažu. Po to sekė “ Cezario" salotos ir džiūvėsėliuose 
apkepintas fazanas. Fergiusonas, užsikišęs už marškinių apy- 
kaklės servetėlę, dorojo viską su pavydėtinu apetitu. 

— Tiesą sakant, sūneli, maistui aš neišrankus, tačiau 
argi galima atsispirti tokiam žavumėliui! 

— Taip, taip, prisimenu — anglas užsienyje. 

— Vargu ar verta tau priminti, jog Fergiusonas — ško- 
tiška pavardė, Dilonai. Be to, jau sakiau, mano motina — airė. 

— Taip, bet Itonas, karo mokykla, grenadierių pulkas — 
visa tai keistai dera viename asmenyje. 

Fergiusonas įsipylė dar šampano. 

— Nuostabus gėrimas. Skaidrus kaip stiklas. Reta rūšis. 

— Jį sukūrė pats caras Nikolajus. Jis norėjo, kad šam- 
panas būtų perregimas ir vaiskus lyg šaltinio vanduo. 

— Nepaprastai įdomu. Niekada apie tai negirdėjau. 

— Beje, tai jam niekuo nepadėjo, bolševikai jį pribaigė. 

— Džiaugiuosi, kad pagaliau ištarėte žodį “pribaigė", 
Dilonai. Tai reiškia, kad jūs dar nežlugote galutinai. Ką veikia 
mūsų draugas Santjago? 

— Pietauja, sėdėdamas prie durų į sodą, už jūsų nuga- 
ros. Beje, atkreipkite dėmesį į tą karikatūrą šalia jo, jį vadina 
Algaro. Tikriausiai tai Santjago asmens sargybinis. Tas pats, 
kuris taranavo mano automobilį, nustūmė jį nuo šlaito ir šau- 
dė į mane iš nupjautavamzdžio. 

— O, Dieve, jos neįmanoma gerti! — Fergiusonas pa- 
prašė padavėją atnešti jam arbatos vietoj kavos. — Kaip ma- 
note, ko dabar turėtume imtis? 

— Mano manymu, reikia pasikalbėti su Karniu. Jei kas ir 
sugebėtų nujausti, kur galėtų būti povandeninis laivas, tai tik jis. 

— Jūsų pasiūlymas ne tik taisyklingai gramatiškai su- 
formuluotas, drauguži, bet ir skamba protingai. Ar žinote, kur 
dabar jį galėtume rasti? 

— O taip. 

— Puiku, — Fergiusonas pakilo, pasiėmė savo panamą 
ir lazdelę. — Tai eikime. 

Įvairavęs automobilį į aikštelę prie Monguzo sankry- 
žos, Dilonas išjungė variklį ir ištraukė iš švarko kišenės belgų 
gamybos automatinį pistoletą. 

— Koks čia žaisliukas? — pasidomėjo Fergiusonas. 

— Nepamainomas daikčiukas. Aš paliksiu jį po prietai- 
sų skydeliu. 

— Panašus į moterišką pistoletą. 

— Bet pasiekia savo tikslą, generole, kaip ir dauguma 
damų, tad nereikia žiūrėti iš aukšto į silpnąją lytį. 

Dilonas pritvirtino dėklą su pistoletu prie prietaisų 
skydelio. 

— Puiku, dabar galime drožti.Pamėginsim pačiupti 
Karnį. 

Krantine jie nužingsniavo link baro “Pas Dženi". Bare 
buvo užimta pusę staliukų. Bilis Džonsas stovėjo už prekysta- 
lio, o Meri su dar viena padavėja aptarnavo lankytojus, atėjusius 
papietauti. Apsidairę jie išvydo prie staliuko sėdintį Karnį. 

Kapitonas Sera ir dar trys žmonės iš “Marijos Blanko" 
sėdėjo kampinėje kabinoje. Tarp jų buvo ir kapitono padėjėjas 
Hera. Dilonas prisiminė jį dar iš pirmojo vakaro, ir jo spėjimą 
patvirtino ką tik ištarti Heros žodžiai: “Štai jis", po kurių jo 
bendrai nutilo. 

— Sveiki. 

Prie jų priėjo Meri Džons. Dilonas nusišypsojo. 

— Mes atsisėsim prie Bobo Karnio staliuko. Butelį šam- 
pano. 

— Dviem, — Fergiusonas mandagiai kilstelėjo savo skry- 
bėlę. 

Meri paspaudė jam ranką, džiaugsmingai šypsodamasi. 

— Šis vyras man patinka. Kur jūs jį atkasėte? Man patin- 
ka tikri džentelmenai. 

Bilis persilenkė per barą. 

— Pasodink jį prie stalo, moterie. 

— Jis pats čia niekuo dėtas, — tarė Dilonas. — Jis — 
generolas. Tai tiesiog kareivio profesiniai įgūdžiai. 

— Generolas? — jos akys plačiai išsiplėtė iš nuostabos. 

— Na taip, juk ir jūsų armijoje jų yra, — pasimetęs su- 
murmėjo Fergiusonas. 

— Na, mes eisime, prisijungsime prie Bobo, mieloji. 

— Meri tuojau jus aptarnaus. 

Karnis smagiai kirto bifšteksą su keptomis bulvėmis, 
užsigerdamas alumi. Jiems priėjus, jis kilstelėjo galvą. 

— Labas vakaras, misteri Dilonai. 

— Tai mano draugas, brigados generolas Čarlzas Fer- 
giusonas. Galime prie jūsų prisėsti? 

— Karnis nusišypsojo. 

— Tai įspūdinga, tačiau turiu perspėti, generole, kad 
man pavyko išsitarnauti iki kapralo, ir tai tik jūrų pėstininkų. 

— O aš tarnavau grenadierių pulke, — jam į toną atsakė 
Fergiusonas. — Tikiuosi, jūs ne prieš? 

— Velniai rautų, aišku, ne. Mano manymu, mes, rink- 
tinių dalinių vyrukai, turime laikytis drauge. Sėskitės. 

Kai jie, pristūmę kėdes, atsisėdo, Karnis vėl kibo į bif- 
šteksą 1r tarė Dilonui: 

— Arjūs kada nors tarnavote armijoje, Dilonai? 

— Ne tai, kad tarnavau... 

— Mažai teko girdėti apie Airijos armijos karius, beje, 
kiek žinau, dažniausiai jie tarnauja SNO daliniuose Beirute, 
Angoloje ar dar kipšas žino kur. Tiesa, dar užmiršome IRA, — 
sekundę jo ranka, bepjaunanti paskutinį bifštekso gabaliuką, 
sustingo. — Beje, ne, to negali būti, ar ne, Dilonai? 

Šis nusišypsojo. Fergiusonas tarė: 

— Mano brangusis, pasvarstykite pats, kas gi čia galėtų 
sudominti IRA? Jei jau prakalbome apie tai, geriau paklaus- 
kite, kodėl čia atsiradau aš? 

— Nežinau, generole. Tik manau, kad Dilono atvyki- 
mas čia — mįslė, o mįslės sužadina smalsumą. Štai aš ir ban- 
dau ją įminti. 

Į barą įėjo Santjago, paskui jį — Algaro. Kapitonas Sera 
ir kiti trys atsistojo. 

— Mes ne vieni, — pratarė Dilonas Fergiusonui. 

Brigados generolas apsidairė. 

— O Dieve! 

Bobas Karnis staigiai pastūmė lėkštę. 

— Taip, dar kai kas. Santjago jūs pažįstate, tą niekšą 
Algaro — irgi. Tas su barzda — “Marijos Blanko" kapito- 
nas Sera. Likusieji tikriausiai ekipažo nariai. 

Bilis Džonsas atnešė jiems butelį “Polas Rože" šampa- 
no kibirėlyje su ledu, atkimšo jį, po to nuėjo prie kabinos pri- 
imti Santjago užsakymą. Dilonas išpilstė šampaną, pakėlė bo- 
kalą ir kreipėsi į Karnį airiškai. 

— Dieve švenčiausias, — atsiliepė tas, — velniai rautų, 
Dilonai, ką jūs tauškiate? 

— Tai airių kalba, karalių kalba. Tai labai senas palin- 
kėjimas. Te visada jus lydi palankus vėjas. Laivo kapitonui tai 
tinka kaip niekam. Tikiuosi, jūs turite kapitono pažymėjimą? 

Karnis suraukė antakius, paskui pasisuko į Fergiusoną: 

— Pabandysiu sudėlioti kubelius į vietas, o jūs pažiūrė- 
site, kas iš to išeis. Jis dirba jums? 

— Galima ir taip pasakyti. 

Tuo metu jie išgirdo gailų moterišką balsą. 

— Prašau, nereikia. 

Padavėja, atnešusi gėrimus prie staliuko, už kurio sėdė- 
jo Algaro, buvo maža, simpatiška mergina šviesiais plaukais, 
supintais į kasą, krentančią jai ant nugaros. Algaro paglostė 
jos sėdmenis, po to jo ranka nuslydo žemiau. 

— Kaip aš to nekenčiu! — tarė Karnis. Jo veidas apsi- 
niaukė. 

— Absoliučiai su jumis sutinku, — pritarė Dilonas. — 
Pasakyti, kad jis gimęs garde, reikštų nepelnytai įžeisti arklius. 

Mergina ištrūko, jūreiviai nusikvatojo. Santjago metė 
žvilgsnį į Dilono pusę, ir jų akys susitiko. Nusišypsojęs jis nu- 
sigręžė, kažką sušnibždėjo Algaro ir tasai pakilo. | 

— Tik nepameskite galvos, — perspėjo Fergiusonas. 

Perėjęs visą salę, Algaro priėjo prie baro ir atsisėdo 
ant vienintelės laisvos taburetės. Merginai einant pro šalį, jis 
apglėbė ją per taliją ir kažką sukuždėjo į ausį. Ši skaisčiai iš- 
raudo ir vos benulaikė ašaras. 

— Palikite mane ramybėje, — pabandė ji išsivaduoti. 

Dilonas paskersavo į šalį. Kilstelėjęs savo stiklą, Santja- 
go parodė, jog geria į jo sveikatą. Algaro rankai nuslydus po 
merginos sijonu, Santjago lūpose sušvito lengva šypsenėlė. Bi- 
lis Džonsas, aptarnaujantis klientus kitame baro gale, atsisuko 
ir pamatė, kas vyko. Apkabinęs merginos pečius, Karnis švel- 
niai ją prisitraukė ir tai, kas buvo bokale, šliūkštelėjo tiesiai 
ant Algaro kelnių. 

— Prašau atleisti, aš jūsų nepastebėjau. 

Nusisukęs jis nužingsniavo prie savo staliuko. 

Bare akimirksniu įsiviešpatavo tyla. Paėmęs iš kibirė- 
lio su ledu šampano butelį, Dilonas pripildė brigados genero- 
lo stiklą. Panarinęs galvą, Algaro žvelgė į kelnes, netikėdamas 
savo akimis. 

— Ak, tu, šunsnuki, už tai sutrupinsiu tavo kairiąją ranką. 

Sugniaužęs kumščius, jis greitu žingsniu pasileido link 
staliuko. Karnis apsigręžė, truputį pritūpė, saugodamasis nuo 
smūgio, bet pirmasis smogė Dilonas. Pačiupęs butelį už kak- 
liuko, jis du kartus tvojo juo Algaro per galvą. Butelis subyrėjo 
į drūzgus, viską aplinkui užliedamas šampanu. Atsirėmęs į sta- 
lo kraštą, Algaro išsilaikė ant kojų. Dilonas, vis dar sėdėda- 
mas, trenkė jam koja į kelio duobutę. Užkaukęs žvėrišku bal- 
su, Algaro suklupo ant vieno kelio. 

Pašokęs Dilonas keliu smogė jam į veidą. 

— Tu dar neišmokai gulėti, ar ne? 

Kiti “ Marijos Blanko" ekipažo nariai stryktelėjo iš vie- 
tos. Vienas iš jų griebė kėdę, tačiau Bilis Džonsas, išbėgęs iš 
už baro, liuoktelėjo į salės centrą, rankoje laikydamas beisbo- 
lo lazdą. 

— Gana, arba aš kviečiu policiją. Jis gavo, ko prisipra- 
šė. O dabar ištempkite jį iš čia. 

Jie apmirė vietoje kaip įbesti, tačiau juos sulaikė ne Bi- 
lis, o Santjago balsas, įsakęs ispaniškai. 

— Jokių problemų. Paimkite jį ir eime. 

Kapitonas Sera linktelėjo, o kapitono padėjėjas Hera ir 
Pinto, priėję prie Algaro, padėjo jam atsistoti. Jis svyravo kaip 
girtas, veidu tekėjo kraujas. Jie išvedė jį laukan. Iš paskos nu- 
sekė likusieji. Atsistojęs Santjago priglaudė prie lūpų savo bo- 
kalą, ištuštino jį ir taip pat išėjo. 

Bare vėl suklego balsai. Atsinešusi šepetį ir semtuvėlį, 
Meri ėmė šluoti stiklo duženas. 

— Aš užgaišau ir nespėjau padėti, — kreipėsi Bilis į 
Diloną. — Ačiū, vaikinai. Ką pasakytumėte apie dar vieną bu- 
telį šampano įstaigos sąskaita? 

— Aš pasuoju, Bili, — atsisakė Karnis. — Užrašyk vis- 
ką į mano sąskaitą. — Aš jau per senas tokioms pertvarkoms. 
Geriau trauksiu namo į lovą, — jis atsistojo. — Generole, 
buvo labai malonu su jumis susipažinti. 

Karnis pasuko prie durų, bet Dilonas jį pašaukė: 

— Aš norėčiau rytoj panardyti. Ar galėsite atrasti man 
laiko? 

— Pusę dešimtos. Ateikite į prieplauką. 

Karnio džipas stovėjo automobilių aikštelėje prie Mon- 
guzo sankryžos. Karnis žingsniavo, mąstydamas apie tai, kas 
įvyko, ir jau buvo bedarąs automobilio dureles, kai kažkieno 
ranka stvėrė jį už peties. Jis atsigręžė, ir čia Hera užsimojo, 
taikydamas jam į žandikaulį. 

— Palauk, kalės vaike, mes tave išmokysime gerų ma- 
nierų. 

Už dviejų jardų stovėjo Sera, prilaikydamas Algaro, gre- 
ta jo — Santjago. Hera ir du jo bendrai apsupo Bobą. Išvengęs 
pirmojo smūgio, Karnis žiebė kapitono padėjėjui į pilvą ir, 
staigiai pasisukęs, atgalia alkūne trenkė Pinto į veidą. Jie bū- 
riu suvirto ant jo ir, prispaudę prie žemės, užlaužė už nugaros 
rankas. Algaro svyruodamas išsitiesė visu ūgiu. 

— Leiskite man, — suriaumojo jis. 

Kaip tik tuo metu Dilonas su Fergiusonu, atsisakę šam- 
pano, išėjo iš baro. Pamatęs, jog Algaro jau pakėlė koją virš 
Karnio, Dilonas lyg pantera liuoktelėjo į priekį ir taip stumte- 

lėjo Santjago parankinį, jog tas nuskriejo į šoną tarsi paspirtas 
kamuolys. Tuo pat metu Dilonas smogė į žandikaulį arčiau- 
siai jo stovėjusiam vyrui. Karnis akimirksniu pašoko ant kojų. 
Algaro atsijungė, bet kai prie triados prisijungė kapitonas Se- 
ra, jie įgavo kiekinį pranašumą, ir Karnis su Dilonu pasirengė 
gintis ir sustingo, spausdami kumščius. Jų nugaras saugojo dži- 
pas. Staiga nakties tylą perplėšė garsus šūvis. Visi apmirė vie- 
toje, po to atsigręžė ir išvydo prie džipo stovintį Fergiusoną su 
belgišku automatiniu pistoletu rankoje. 

— Gal užteks vaidinti begalvius idiotus, ką? — valdin- 
gai prašneko jis. 

Įsivyravo tyla, po to Santjago ispaniškai paliepė saviš- 
kiams: 

— Atgal, prie valties. 

Jūreiviai nenoriai atsitraukė. Sera ir Hera, kaip ir anks- 
čiau, prilaikė Algaro, kuris, regis, taip ir neatsipeikėjo. 

— Iki pasimatymo, generole, — angliškai sušnypštė Sant- 
jago ir išnyko tamsoje. 

Išsitraukęs nosinę, Karnis nusišluostė kraujo srovelę, be- 
sisunkiančią iš praskeltos lūpos. 

— Gal kas nors teiksis man papasakoti, kokia velniava 
čia vyksta? 

— Jūs teisus, kapitone Karni, mums reikia pasikalbėti, — 
trumpai metė Fergiusonas. — Ir kuo anksčiau, tuo geriau. 

— Okei, kaip pasakysite, — Karnis vos pastebimai šyp- 
telėjo. — Sekite paskui mane, aš kviečiu jus į savo namus. Tai 
netoli. 


— Velniai griebtų, nieko panašaus man dar neteko gir- 
dėti. Tai neįtikėtina, — šūktelėjo Karnis. 

— Vadinasi, jūs sutinkate, jog tai — tiesa? — paklausė 
Fergiusonas. — Savo portfelyje, kurį palikau Kenilo įlankoje, tu- 
riu dienoraščio vertimą. Džiaugčiausi, jei jūs jį peržvelgtumėte. 

— Povandeninio laivo istorija labai panaši į tiesą. Visi 
žino, kadjie per Antrąjį pasaulinį karą šmirinėjo šiuose van- 
denyse. Čia gyvena žmonės, kurie galėtų jums papasakoti, kaip 

sutemus jie švartavosi prie kranto, — Karnis palingavo gal- 
vą. — Hitleris bunkeryje, Martinas Bormanas... Aš skaičiau 
visas tas knygeles. Jei Bormanas išlipo į Semsono rifo krantą 
ir nenugarmėjo į dugną kartu su laivu, tampa aišku, kodėl po 
karo jį ne kartą matė Pietų Amerikoje. 

— Gerai, — tarė Dilonas, — vadinasi, jūs sutinkate, jog 
180-asis povandeninis laivas egzistuoja, bet kur jo ieškoti? 

— Tuojau atnešiu žemėlapį, — Karnis išėjo ir greitai 
grįžo su žemėlapiu, kurį patiesė ant stalo. — Štai — Semsono 
rifas, esantis į pietus nuo Normano salos, priklausančios Di- 
džiosios Britanijos valdomai Virginijos salų daliai. Jei uraga- 
nas netikėtai pakeitė kryptį — taip kartais atsitinka — ir už- 
griuvo iš rytų, povandeninį laivą tikriausiai nunešė kur nors į 
vakarus arba į pietus nuo Sent Džono. 

— Ir kurjis galėjo atsidurti? — paklausė Fergiusonas. 

— Ten, kur paprastai niekas nė nosies nekiša. Trumpai 
tariant, tikrai ne ten, kur paprastai leidžia laiką nardytojai, ne- 
svarbu, kaip dažnai. Ir dar vienas dalykas. Jis guli ne didesnia- 
me kaip šimto pėdų gylyje. 

— Kodėl taip manote? — susidomėjo Dilonas. 

— Henris nardydavo savo malonumui. Šimtas trisdešimt 
pėdų — tai maksimalus leistinas panirimo gylis užsiiminė- 
jančiam sportiniu nardymu, ir tokiame gylyje jis galėjo išbūti 
ne ilgiau kaip dešimt minučių. Po to privalėjo kilti į paviršių. 
O kadangi jis užgaišo, apžiūrinėdamas povandeninį laivą... — 
Karnis pakraipė galvą. — Tai tiesiog fantastiška. Juk Henriui 
buvo šešiasdešimt trys metai. Jis žinojo savo galimybių ribas. 

— Kąjūs siūlote? 

— Rasti nuskendusį laivą, prasibrauti į vidų, ištyrinėti 
ir surasti tą dienoraštį, — Karnis gūžtelėjo pečiais. — Man 
atrodo, kad po vandeniu jis galėjo išbūti apie trisdešimt minu- 
čių, vadinasi, jis buvo pasiekęs maždaug aštuoniasdešimties 
pėdų gylį. Lydimi instruktorių, turistai dabar visą laiką nardo 
tokiame gylyje, tad man atrodo, jog ta vieta, kur nuskendo lai- 
vas, turi būti ypatinga. 

Jis paniuro. 

— Jūs kažko nepasakote? — paklausė Fergiusonas. 

— Tą dieną, išsikvėpus siautusiam uraganui, Henris bu- 
vo išplaukęs į jūrą anksti, apie pusę dešimtos. Aš su grupe 
nardymo mėgėjų sutikau jį grįžtantį. Mūsų keliai susikirto, ir 
stabtelėję mes persimetėme keliais žodžiais. 

— Kąjis pasakė? — paklausė Dilonas. 

— Aš paklausiau, kur jis buvo. Jis pasakė, kad prie Pran- 
cūzų rago. Dar pridūrė, kad jūra ten labai rami. 

— Na va, — tarė Fergiusonas. — Jūs įsitikinęs? 

Karnis palingavo galvą. 

— Aš dažnai buvojau prie Prancūzų rago. Vanduo ten 
skaidrus kaip veidrodis. Nardyti vienas malonumas. Sutikęs tą 
rytą Henrį, aš nuvežiau ten savo klientus. Jis nemelavo. Jūra 
ten buvo absoliučiai rami, matomumas po vandeniu — pui- 
kus. Jei laivas būtų ten, jis jau seniai būtų rastas. 

— O kur darjis galėtų būti, kaip jūs manote? 

Karnis suraukė antakius. 

— Jūs ten nardote? — paklausė Fergiusonas. 

— Retkarčiais. Jei bangavimas stiprus, nemalonumų ten 
neišvengsi. Plaukti toli ir nepatogu, bet vieta tinkama. Ilgas po- 
vandeninis kalnagūbris, vienoje jo pusėje gylis siekia šimtą aš- 
tuoniasdešimt pėdų, kitoje — du tūkstančius pėdų. 

— O mes galėsime pažvelgti į šias vietas? — paklausė 
Fergiusonas. 

Pakratęs galvą, Karnis vėl įsmeigė akis į žemėlapį. 

— Ne tai svarbu. Tiesą sakant, tas rajonas yra amerikie- 
čių teritoriniuose vandenyse. | 

— Paklausykite manęs, — tarė Fergiusonas. — Mes ne- 
užsiimame čia kokia nors neteisėta veikla. 180-ajame povan- 
deniniame laive paslėpti dokumentai, kurie, mes jau bent taip 
manome, galėtų sukelti sąmyšį ir neramumus mūsų šalies vy- 
riausybėje. Viskas, ko mes norime, tai kuo greičiau juos gauti, 
nepadarant niekam žalos. 

— O kuo čia dėtas Santjago? 

— Iš visko sprendžiant, jis taip pat medžioja tuos doku- 
mentus. Kol kas negaliu to tvirtinti, bet pažadu išsiaiškinti. 

— Jūs juk žiūrite filmus, Karni, — įsiterpė Dilonas. — 
Santjago ir jo vyrukai — blogi vaikinai, tikri banditai. 

— Oaš, vadinasi, geras vaikinas? — Karnis nusikvatojo. — 
Dabar dinkite iš čia ir leiskite man truputį pamiegoti. Rytoj 
devintą susitikime prieplaukoje. 

Stovėdamas “ Marijos Blanko" laivagalyje, Santjago žiūrė- 
jo į septintąjį kotedžą, kurio languose staiga blykstelėjo šviesa. 

— Vadinasi, jie grįžo, — kreipėsi jis į Serą, stovintį šalia. 

— Dabar, susipažinę su Karniu, jie rytoj tikriausiai pra- 
dės veikti. 

— Blakių dėka mes galėsime juos sekti kateriu. 

— Ar narus paimti kartu? 

— Jei nori, bet abejoju, kad jų prisireiks. Karnis nežino, 
kur yra 180-asis povandeninis laivas, aš tuo įsitikinęs. Jie pa- 
prašė jį išsakyti savo nuomonę šiuo klausimu, tik tiek. Pasi- 
imk su savimi žinyną, kuriame nurodytos nardymo vietos šia- 
me rajone. Jei jie nardys vienoje iš pažymėtų vietų, tai bus tik 
tuščias laiko eikvojimas — paminėsi mano žodį. Tiesą sakant, 
manęs neapleidžia mintis, jog mergina žino atsakymą. Mums 
tiesiog reikia palaukti, kol ji grįš. Beje, jei mes rastume povan- 
deninį laivą ir reikėtų jame išsprogdinti skylę, ar Navalis su 
Pinto sugebėtų tai padaryti? 

Žinoma, senjore. Savo laive turime paketą sprogme- 
nų “Si-4" ir visą būtiniausią įrangą. 

— Puiku. Linkiu jums sėkmės rytoj. Labanakt, kapitone. 

Sera išėjo. Iš tamsos išniro Algaro figūra, 

— Ar galėsiu aš rytoj plaukti kartu? 

— Nori atkeršyti? — Santjago nusijuokė. — O kodėl gi 
ne? Suteik sau malonumą, Algaro, jei pasitaiko tokia galimybė. 

Juokdamasis Santjago nusileido į saloną. 


11 skyrius 


Diena žadėjo būti puiki. Dilonas ir Fergiusonas stovė- 
jo prieplaukoje. Šalia “Jūrų medžiotojo" nesimatė nė gyvos 
dvasios. “Kaperis" traukė į atvirą jūrą, jo laivagalyje sėdėjo 
keturiese. 

— Gal mes suklydome, — pastebėjo Dilonas. 

— Abejoju, — atsiliepė Fergiusonas. — Ne toks jis 
Žmogus. 

Tuo metu prieplaukos gale pasirodė Karnis. Jis stūmė 
vežimėlį, prikrautą balionų su oru. 

— Labas rytas. 

— Aš jau pamaniau, kad jūs išplaukėte be mūsų, — 
tarė Dilonas, žiūrėdamas į tolstantį “Kaperį". 

— Ne, velniai rautų, tiesiog vienas iš mano partnerių 
išvežė nardytojų grupę į mažutę Sent Džeimso salelę. Aš pa- 
maniau, kad “Jūrų medžiotojas" tiks mums labiau, nes laukia 
ilgesnis kelias. 

Jis atsisuko į Fergiusoną. 

— Arjūs — geras jūrininkas, generole? 

— Mano brangusis, aš ką tik užsukau į suvenyrų krautu- 
vėlę ir pačiupau ten keletą tablečių nuo jūros ligos. Ir išgėriau 
ne vieną, o visas dvi. 

Įlipęs į laivą, jis pakilo trapu ant atverčiamo tiltelio 
ir atsisėdo ant vieno iš besisukančių krėslų, kol Dilonas su 
Karniu krovė oro balionus. Baigęs darbą, Karnis irgi pakilo 
ant laiptelio ir įjungė variklį. Kai kateris pajudėjo, Dilonas 
žvilgtelėjo į vairinę. Jis nepasiėmė su savimi specialaus van- 
dens nepraleidžiančio maišo, bet visą įrangą sudėjo į kariš- 
ką žalsvai alyvinės spalvos kuprinę, kurią jam davė Steisis 
Sent Tome. Apačioje, po visais daiktais, gulėjo automatas 
“AK" su trisdešimčia šovinių ir atsarginė dėtuvė. Ten pat 
buvo paslėptas belgiškas automatinis pistoletas — ta burtų 
lazdelė, jau vienąkart jiems pagelbėjusi. Kaip ir visuose lai- 
vuose, vairinėje ir šalia atverčiamo tiltelio buvo įtaisyti štur- 
valai, padedantys blogu oru valdyti katerį. Pakišęs ranką po 
prietaisų lenta, Dilonas pritvirtino ten dėklą su pistoletu. 

Pakilęs trapu, jis prisijungė prie savo bendrakeleivių. 

— Kur mes vyksime? 

— Toli į pietus, pro Pilsberio sąsiaurį, o po to į pietva- 
karius — prie Prancūzų rago, — nusišiepęs Karnis pažvaira- 
vo į Fergiusoną, kurį mėtė iš šono į šoną, kol kateris, sunkiai 
ropšdamasis per didokas bangas, plaukė į atvirą jūrą. — Ar 
jums viskas gerai, generole? 

— Jei taip nebus, pranešiu jums. Kaip manote, kur mū- 
sų draugai iš “Marijos Blanko"? Dabar jie tikriausiai pasi- 
naudos baltu kateriu, kurį mes matėme Karvalo Uoloje. Ge- 
ras laivelis. Gali išvystyti dvidešimt penkių, o gal ir dvide- 
šimt šešių mazgų greitį. Mano senutė išspaudžia tik dvide- 
šimt, — jis pasisuko į Diloną. — Išimkite iš skrynios binoklį 
ir pasižvalgykite aplinkui, šiaip, dėl viso pikto. 

Dilonas paėmė binoklį ir, nustatęs jį, ėmė atidžiai tyri- 
nėti jūrą. Jis išvydo daugybę jachtų ir nedidelį krovininį kel- 
tą, prikrautą sunkvežimių, kuris slinko Sent Tomo kryptimi. 
Jokio katerio nesimatė. 

— Nieko. 

— Man tai atrodo keista, — suburbėjo Fergiusonas. 

— Jūs pernelyg nerimaujate, generole, — prabilo Kar- 
nis. — O dabar dinkime iš čia. 

Jis padidino greitį, ir netrukus “Jūrų medžiotojas" atsi- 
dūrė atviroje jūroje. 

Baltasis kateris, aišku, plaukė iš paskos, atsilikęs per 
mylią. Sera stovėjo prie šturvalo. Retkarčiais jis žvilgtelėdavo 
į tamsų ekraną, kuriame mirksinti lemputė žymėjo “Jūrų me- 
džiotojo" koordinates. Greta stovėjo Algaro, Navalis ir Pinko 
laivagalyje tvarkė nardymo reikmenis. Algaro atrodė prastai. 
Viena akis pamušta, burna ištinusi. 

— Ar mesjų nepražiopsosim? 

— Tai neįmanoma, — atsakė Sera. — Štai, žiūrėk, — 
ekranas lygiai monotoniškai pypsėjo. Sera staigiai pasuko į 
kairę, ir pypčiojimas sustiprėjo. — Tai reiškia, kad mes nukry- 
pome nuo kurso, — jis išlygino šturvalą, grąžindamas laivą į 
pirmykštę padėtį, ir garsas atgavo ankstesnę tonaciją. 

— Nuostabu, — susižavėjo Algaro. 

— Kaip tujautiesi? — paklausė Sera. 

— Žinai, ką aš pasakysiu? Jausiuosi šimtą kartų geriau, 
kai atsiskaitysiu su tais šunsnukiais. Ypač su Dilonu, — suurz- 
gė Algaro ir nusisukęs išėjo iš vairinės. 

Kai “Jūrų medžiotojas" priplaukė smėlėtą seklumą prie 
Prancūzų rago, jūra jau buvo gerokai pasišiaušusi. Kol Karnis 

manevravo ir, išlindęs iš po žydro tento, dengiančio vairinę, 
davinėjo jam nurodymus, Dilonas nulingavo į priekį išmesti 
inkaro. 

— Apačioje, po mumis, — uola, — paaiškino Karnis. — 
Jos viršūnė yra keturiasdešimt penkių pėdų gylyje. Už jos mes 
ir pasistengsime užkabinti inkarą. Štai taip, — po kiek laiko 
sušuko jis ir išjungė variklį. 

— Oką darysime dabar? — paklausė Dilonas, užtrauk- 
damas naro kostiumo užtrauktuką. 

— Pasirinkimas nedidelis, — Karnis prisegė prie diržo 
svorį. — Uola leidžiasi į gilumą apie devyniasdešimt penkias 
pėdas, o aplink ją — penkiasdešimt pėdų. Galime apiplaukti 
uolą iš dešinės. Matomumas puikus. Šiuo atžvilgiu geresnės 
vietos niekur nerasi. Todėl man atrodo, kad ieškoti reikia ne 
čia. Beje, jūs vakar per klaidą paėmėte mano pirštines, o jūsiš- 
kės atsidūrė pas mane. 

Pasirausęs Dilono kuprinėje, jis rado šautuvą. 

— Dieve mano! — sušuko Karnis, išimdamas ginklą. — 
O čia dabar kas? 

— Apsauga, — atsakė Dilonas, maudamasis plaukmenis. 

— “AK-47" — tai labai rimta apsauga, — Karnis ati- 
džiai apžiūrėjo automatą. 

— Norėčiau jums priminti, misteri Karni, jog pirmąjį 
šūvį paleido mūsų draugai, — tarė Fergiusonas. — Ar jūs pa- 
žįstate šį ginklą? 

— Aš kariavau Vietname, generole. Teko eiti į mūšį, 
pasiėmus tokį daikčiuką. Jo šūvių garsas labai nemalonus ir 
trankus. Neduok Dieve, dar kada nors išgirsti tokius šūvius. 

Išardęs šautuvą, Karnis padėjo jį atgal į kuprinę ir baigė 
rengtis. Po to jis nevikriai atsistojo ant laivagalyje įrengtos plat- 
formos ir atsigręžė. 

— Pasimatysime po vandeniu, — metė jis Dilonui, su- 
kando dantimis kvėpavimo vamzdelį ir nėrė per bortą. 

Priartėjęs prie “Jūrų medžiotojo" maždaug per ketvirtį 
mylios, Sera nukreipė į jį seną binoklį. Navalis ir Pinto, įsi- 
spraudę į narų kostiumus, stovėjo greta. 

— Kąjie ten daro? — paklausė Algaro. 

— Nuleido inkarą, o Dilonas su Karniu panėrė į vande- 
nį. Denyje liko tik generolas. 

— Ką mums daryti? — paklausė Navalis. 

— Jūs nersite į vandenį, bet inkaro aš nenuleisiu. Pasi- 
nėrę pabandykite juos netikėtai užklupti, o mes tuo metu drei- 
fuosime šalia. 

Padidinęs greitį, kateris šovė pirmyn. Navalis ir Pinto 
užsidėjo oro balionus. 

Karnis neperdėjo. Jie išvydo nuostabius, pačių įvairiau- 
sių rūšių koralus, pintis, būrius įvairiausių rūšių ir atspalvių 
žuvų, bet labiausiai juos sužavėjo sodriai mėlynas, neįtikėti- 
nai skaidrus vanduo. Virš Dilono galvos praplaukė pulkelis 
išverstakių lydekų ir pora rajų, kurios, mojuodamos plėvėtais 
pelekais, aplenkė jį ir pasislėpė. 

Tačiau Karnis buvo teisus ir dėl povandeninio laivo. 
Apie tai, kad jis buvo nuskendęs tokioje vietoje, negalėjo būti 
nė kalbos. Dilonas plaukė paskui jį palei rifą, kol Karnis pasi- 
suko ir išskėtė rankas į šonus. Supratęs šį gestą, Dilonas nu- 
plaukė atgal prie valties, bet staiga priekyje išvydo Navalį ir 
Pinto. Dilonas su Karniu apmirė, stebėdami juos. Po to ameri- 
kietis gestu parodė, kad reikia plaukti toliau, ir pirmas pasuko 
prie inkaro lyno. Pasiekę jį, jie stabtelėjo ir, pakėlę galvas, 
pamatė katerio, sukančio plačius ratus, kilį. Kabindamasis į 
lyną, Karnis ėmė kilti aukštyn, Dilonas — paskui jį. Jie išnėrė 
greta kilio. 

— Kadajie čia pasirodė? — paklausė Dilonas Fergiuso- 
no, nusimesdamas savo kostiumą ir oro balioną. 

— Po dešimties minučių, jums panėrus. Kateris atskrie- 
jo visu greičiu, inkaro neišmetė, du narai persivertė per bortą 
ir nėrė į gilumą. 

— Mes juos matėme, — Dilonas metė žvilgsnį į katerį, 
stovintį netoliese. — Taip, kapitonas Sera ir mūsų senas bičiu- 
lis Algaro, virte verdantis iš pykčio. 

— Reikia pripažinti, jiems pavyko sėsti mums ant uode- 
gos, — tarė Karnis. — Siūlau iš čia nešdintis. 

— Įsukime į Sauto tarpeklį, kaip ir ketinome? — paklau- 
sė Dilonas. 

— Nežinau, kaip jūs, bet aš nieko prieš. Pakelkime in- 
karą. 

Navalis ir Pinto išnėrė greta katerio ir ėmė suptis ant 
bangų. Nuėjęs į laivagalį, Dilonas ėmė traukti inkarą, bet tas 
nepasidavė. 

— Tuoj aš įjungsiu variklį ir pamėginsiu trūktelėti kate- 
rį, — tarė Karnis. 

Tai nepadėjo. Dilonas išsitiesė. 

— Stipriai užstrigo. 

— Okei, — Karnis linktelėjo. — Teks kažkam leistis po 
vandeniu ir jį išlaisvinti. 

— Ir tas kažkas, aišku, būsiu aš, — Dilonas pakėlė nuo 
denio naro kostiumą ir balioną su oru. — Jums reikės valdyti 
katerį. 

— Ar balione pakankamai oro? — paklausė Fergiusonas. 

Dilonas pažiūrėjo. 

— Penki šimtai. Pakaks. 

— Na, dabar jūsų eilė, generole, — paskelbė Karnis. — 
Keliaukite į priekį ir, kai inkarą pavyks išlaisvinti, pradėki- 
te jį kelti, tik gink Dieve, negaukite trūkio. 

— Padarysiu viską, ką galiu, drauguži. 

— Štai dar kas, Dilonai! — riktelėjo Karnis. — Lyno, už 
kurio galėtum laikytis kildamas, jau nebebus, srovės greitis — 
vienas, du mazgai per valandą, tad išnirsite tolokai nuo kate- 
rio. Aš priplauksiu arčiau ir jus paimsiu. 

Kai Dilonas šoko į jūrą ir paniro, Algaro paklausė: 

— Kas ten atsitiko? 

— Tikriausiai inkaras įstrigo, — atsakė Navalis. 

Tuo metu Dilonas pasiekė inkarą. Jis buvo įlindęs į gilų 
uolos plyšį. Viršuje Karnis sumažino greitį iki minimumo, ly- 
nas atsipalaidavo, ir Dilonas išlaisvino inkarą. Kelias sekun- 
des jis vilkosi dugnu, kabindamasis už koralų, po to pradėjo 
kilti. Dilonas pabandė plaukti kartu su juo, bet srovė nunešė jį 
į šoną. Jis liovėsi su ja kovoti ir, lėtai dreifuodamas, išnėrė į 

paviršių. Iki “Jūrų medžiotojo" buvo penkiasdešimt jardų. Di- 
lonas pripildė savo liemenę oro, ir dabar aiškiai matėsi virš 
bangų. 

Brigados generolas tuo metu baigė traukti inkarą. Pir- 
masis Diloną pastebėjo Navalis. 

— Štai jis. 

— Puiku, — Algaro petimi stumtelėjo Sera ir čiupo 
šturvalą. — Tuojau aš jam parodysiu, kur vėžiai žiemoja. 

Ir kateris visu greičiu nuskriejo link Dilono. Airis, pa- 
šėlusiai dirbdamas rankomis, vos išvengė susidūrimo. Šaižiai 
surikęs, Karnis pasuko savo motorinę valtį šimto aštuoniasde- 
šimt laipsnių kampu, beveik išskraidindamas Fergiusoną už 
borto. Kaire ranka Dilonas išleido orą iš gelbėjimo lemenės. 
Kateris vėl apsisuko ir, apibrėžęs platų ratą, ėmė artintis prie 
Dilono. Algaro kvatojo kaip beprotis. 

Ištraukęs iš kuprinės “AK", Fergiusonas bandė jį su- 
rinkti, kai, vos liesdamas turėklus, trapu atlėkė Karnis. 

— Aš žinau, kaip reikia elgtis su tuo žaisliuku, o jūs ne, 
generole. 

Nustatęs automatinį ugnies paleidimo režimą, Karnis 
iššovė. Sera išplėšė šturvalą iš Algaro rankų, o Pinto su Nava- 
liu krito ant denio. Nusitaikęs Karnis iššovė dar kartą. Kulkos 
nuskėlė katerio apkalą. Tuo metu Dilonas išnyko iš regėjimo 
lauko, o prie šturvalo atsistojo Sera. Kateris apsisuko, brėžda- 
mas platų ratą, ir visu greičiu nuskriejo šalin. 

Fergiusonas neramiai vedžiojo akimis po jūros tolumas. 

— Jis ką, panėrė? 

Dilonas iškilo į paviršių tolėliau. Padėjęs šautuvą, Kar- 
nis grįžo į vairinę apatinėje denio dalyje ir nukreipė katerį 
Dilono link. Šis persisvėrė per bortą paskuigalyje. Pribėgęs 
Karnis padėjo nusiimti kostiumą ir balioną su oru. 

— O Dieve, pagaliau! — atsiduso Dilonas, atsidūręs de- 
nyje. — Kas atsitiko? 

— Algaro nusprendė jus nuskandinti, — paaiškino bri- 
gados generolas. 

Trindamasis rankšluosčiu, Dilonas pamatė šautuvą. 

— Man pasirodė, jog kažkas šaudė, — pakėlęs galvą, jis 
žvilgtelėjo į Karnį. — Jūsų darbas? 

— Velniai rautų, jie išvedė mane iš kantrybės. Jūs vis 
dar norite vykti į Sauto tarpeklį? 

— Kodėl gi ne? — Dilonas nužvelgė tolstantį katerį, 
kuris darėsi vis mažesnis ir mažesnis. — Nemanau, kad jie dar 
trukdys mums. 

— Vargu, — Karnis mostelėjo ranka į pietus. — Greitai 
užgrius škvalas su lietumi. 

Ir jis pakilo trapu ant tiltelio. 

Nuplaukęs pusę mylios, baltasis kateris sulėtino greitį. 
Pakėlęs prie akių binoklį, Sera išvydo, kaip “Jūrų medžiotojas" 
pamažu tirpo lietaus ir rūko skraistėje. Jis pažvelgė į ekraną. 

— Jie juda į pietus. 

— Kurjie plaukia? Kaip manai? — paklausė Algaro. 

Paėmęs nuo lentynos žinyną, kur buvo sužymėtos po- 
puliaresnės nardymo vietos, Sera atvertė jį. 

— Prie Prancūzų rago mes jau buvome. Vienintelė čia 
pažymėta vieta toliau į pietus yra Sauto tarpeklis, — jis pa- 
sklaidė puslapius. — Radau. Povandeninis kalnagūbris maž- 
daug septyniasdešimties pėdų gylyje, vienoje jo pusėje iki dug- 
no — šimtas šešiasdešimt pėdų, o kitoje — tikrų tikriausia 
bedugnė. Gylis ten, ko gero, vienas, du tūkstančiai pėdų. 

— Gal tai ta pati vieta? 

— Abejoju. Jau vien tai, kad ji nurodyta žinyne, sako, 
10g ten nardoma dažnokai. 

— Viskas aišku, — įsiterpė Navalis. — Nardymo instruk- 
toriai veža savo klientus taip toli tik tada, kai geras oras. Blo- 
gesnėmis sąlygomis toks pasiplaukiojimas labai varginantis, 
nes, esant stipriam bangavimui, žmonės ima nesveikuoti. To- 
dėl tokioje vietoje, kaip Sauto tarpeklis, nardytojų ne tiek jau 
daug. Bet kapitonas Sera teisus. Vargu ar ten įmanoma surasti 
povandeninį laivą. Kas nors jau seniai būtų jį aptikęs, jei jis 
ten gulėtų. 

— Tai profesionalo nuomonė, — pareiškė Sera. — Ma- 
no manymu, senjoras Santjago teisus. Karnis nieko nežino. Tie- 

siog neturėdamas ką veikti, jis smaginasi, parodydamas jiems 
kelias atokias vieteles. Senjoras Santjago mano, jog vienintelis 
mūsų šansas — mergina. Tad apsišarvuokime kantrybe ir lau- 
kime, kol ji atvažiuos. 

— O aš norėčiau užkurti toms kiaulėms gerą pirtį, — 
pareiškė Algaro. 

— Ir vėl pavirsti taikiniu. 

— Karnis šaudė iš automato “AK", aš supratau tai iš 
garso. Jis vienu šūviu galėjo sumalti mus į miltus, — Algaro 
gūžtelėjo pečiais. — Tačiau jam nepavyko, o dabar juo labiau 
nepavyks. 

Pinto perskaitė Žinyne apie Sauto tarpeklį. 

— Atrodo, nebloga vietelė nardymui, — tarė jis Nava- 
liui. — Viskas gerai, išskyrus viena. Čia sakoma, kad tose vie- 
tose pasitaiko juodapelekių rifinių ryklių. 

— Arjie pavojingi? — paklausė Algaro. 

Jei elgsiesi neteisingai, jie gali susijaudinti ir tapti labai 
grėsmingais. 

Algaro piktai nusišypsojo. 

— Ar po tavo vakarykštės žūklės dar liko kibirėlyje to 
dvokiančio mėšlo? — paklausė jis Navalį. 

— Tu turi omenyje masalą? — Navalis pasisuko į Pinto. — 
Ar liko kas nors? 

Nuėjęs į laivagalį, Pinto surado didelį plastmasinį ki- 
birą ir kilstelėjo dangtį. Smarvė užspaudė nosį. Kibire vo- 
liojosi įvairios žuvys perskrostais pilvais, sumišusios su vi- 
duriais, pūvančia mėsa ir užpiltos aliejumi. 

— Kertu lažybų, kad rykliai tokį maistą dievina, — iš- 
sišiepė Algaro. — Pajutę tokių gardėsių kvapą, jie sulėks čia iš 
visų lindynių. 

Siaubo išplėstomis akimis Navalis įsispoksojo į jį. 

— Juk jie tiesiog pasius. 

— Puiku, vadinasi, taip ir padarysim, — Algaro atsigrę- 
žė į Serą. — Kai tik jie sustos, mes pro rūką tykiai prislinksim 
prie jų arčiau. Padedant toms aštriadantėms žuvytėms, mes iš- 
rūkysim juos kaip utėles, ar ne? 

Seros akyse šmėkštelėjo abejonė. 

— Taip, bet... 

— Jokių bet. Mes palauksime, kol jie paners į vandenį, 
greitai prisiartinsme, išversime tą mėšlą už borto ir dingsime, — 
jo veidas nušvito džiaugsmu. — Net jeigu Dilonui pasiseks, su 
kojomis jam teks atsisveikinti. 

Nuleidęs inkarą, “Jūrų medžiotojas" suposi ant bangų. 
Sėdėdamas vairinėje, Fergiusonas stebėjo besirengiančius sa- 
vo partnerius. Atidaręs skrynią, Karnis ištraukė iš jos ilgą 
vamzdį, prie kurio galo buvo pritaisyta rankena. 

— Ar tai ir yra povandeninis arbaletas? — susidomėjo 
Fergiusonas. 

— Ne, tai šautuvas, — Karnis atidarė dėžutę su šovi- 
niais. — Kai kurie jam naudoja nupjautavamzdžio šovinius. 
Aš asmeniškai teikiu pirmenybę keturiasdešimties penktojo 
kalibro automatinio pistoleto šoviniams. Juos reikia suberti į 
užpakalinę kamerą ir gerai uždaryti. Nuleistukas yra prie pa- 
grindo. Kai aš iššaunu į taikinį, šovinys iššoka ir pramuša del- 
no diametro skylę. 

— Ir sveikas dingęs, — Dilonas užsitempė naro kostiu- 
mą ir užsidėjo balioną su oru. — Ar jūs rengiatės žvejoti? 

— Nemanau. Kai buvau čia paskutinį kartą, aplinkui 
sukiojosi rifiniai rykliai, nuo vieno vos pavyko apsiginti. Tai 
šiaip, dėl viso pikto. 

Dilonas nėrė pirmas. Pasiekęs inkaro lyną, jis vikriai 
ėmė leistis žemyn. Priplaukęs inkarą, jis atsigręžė ir pamatė 
šalia plevenantį Karnį, rankoje laikantį šautuvą. Šis stabtelė- 
jo, mostelėjo sutartinį ženklą ir nusiyrė palei povandeninį kal- 
nagūbrį, trumpam pakibęs ant bedugnės krašto. 

Vanduo buvo skaidrus kaip krištolas. Davęs dar vieną 
ženklą, Karnis pasisuko ir nuplaukė virš rifo, laikydamasis 
toje pusėje, kur gylis buvo mažesnis. Tolumoje netikėtai 
šmėkštelėjo rifinis ryklys. Atsigręžęs Karnis pamojo, kad rei- 
kia grįžti, ir Dilonas nusekė paskui jį. 

Lietus ir vėjas nuvijo Fergiusoną į vairinę. Radęs termo- 
są, pilną karštos kavos, jis prisipylė sau puodelį. Pakėlęs jį 

prie lūpų, Fergiusonas lyg ir išgirdo kažkokį garsą, panašų į 
prislopintą variklio gausmą. Jis išėjo iš vairinės ir sustojęs įsi- 
klausė. Staiga pasigirdo duslus užesys — tai Sera paleido kate- 
rį visu greičiu. Kateris, iššokęs iš lietaus uždangos, pralėkė 
pro pat “Jūrų medžiotojų" nosį. Nusikeikęs Fergiusonas puolė 
prie “AK", gulinčio vairinėje, pakeliui probėgšmais užfiksuo- 
damas vyrą ant katerio denio, verčiantį į jūrą kažkokį kibirą 
Kai jam pagaliau pavyko ištraukti šautuvą, jų ir pėdos buvo atau- 
šę. Variklio gausmas greitai nutilo, ir kateris pasislėpė už lie- 
taus skraistės. 

Dilonas pajuto, kad viršuje kažkas vyko. Pakėlęs galvą, 
jis išvydo greitai besiartinantį katerio kilį, o paskui ir masalą, 
išmestą į jūrą. Jis apmirė, stebėdamas, kaip nežinia iš kur atsi- 
radusi barakuda lyg žaibas smigo pro jį ir suleido dantis į mė- 
sos gabalą. 

Kažkas palietė jo kulną. Dilonas pažvelgė žemyn ir pa- 
matė Karnį, gestu kviečiantį jį leistis apačion. Dilonui prie jo 
priplaukus, amerikietis jau gulėjo, prisispaudęs pilvu prie dug- 
no. Staiga vanduo tarsi užvirė, ir pro šalį lyg torpeda milžiniš- 
ku greičiu praskriejo ryklys. Dilonas pasekė Karnio pavyzdžiu 
ir, pakėlęs akis į viršų, pamatė dar vieną ryklį išžiotais nasrais, 
pasirodžiusį kažkur iš šono. Po to, didžiausiam jo siaubui, virš 
galvos šmėkštelėjo dar vienas — jau trečias ryklys. Atrodo, jie 
kovėsi tarpusavyje. Vienas ryklys, čiaukštelėjęs dantimis, pra- 
rijo beveik visą barakudą, nurėžta jos galva nuplaukė pasro- 
viui žemyn. 

Atsisukęs į Diloną, Karnis parodė jam virš povandeni- 
nio kalnagūbrio kabalduojantį inkaro lyną, gestu įsakė neiš- 
duoti savęs neatsargiu judesiu, ir pirmasis pajudėjo iš vietos. 
Dilonas nusekė paskui, jausdamas kaip vanduo aplinkui kun- 
kuliavo. Atsigręžęs jis pamatė, kad rykliai dabar vaikėsi vie- 
nas kitą. Masalo beveik nebeliko. Jis plaukė tiesiai už Karnio, 
pilvu beveik braukdamas koralų viršūnes. Tik pasiekęs inka- 
rą, Dilonas išdrįso pakilti truputį aukščiau. 

Kažkokia galinga jėga pervertė jį ant šono ir apsuko apie 
savo ašį — tai ryklys galvotrūkčiais pralėkė pro jį. Atsigręžęs 

jis vėl puolė Diloną, tačiau tuo metu virš jo plūduriuojantis 
Karnis, laikydamasis ranka už lyno, iššovė. Pasigirdo trenks- 
mas, ryklys vikstelėjo uodegą, palikdamas paskui save krau- 
juotą pėdsaką. 

Aplink jį ėmė suktis du jo draugai, paskui vienas iš jų, 
atvėręs nasrus, metėsi pirmyn. Karnis timptelėjo Diloną už 
rankovės ir, įsitvėręs į lyną, ėmė kilti. Įveikęs pusę kelio, 
Dilonas pažvelgė žemyn. Trečiasis ryklys irgi užpuolė sužeis- 
tą draugą, susmeigdamas dantis į jo kūną. Vandenyje plėtėsi 
milžiniška kraujo dėmė. Daugiau Dilonas nesidairė. Išniręs 
prie nardymo platformos drauge su Karniu, jis sunkiai įsika- 
barojo į laivą. 

Nervingai juokdamasis Dilonas atsisėdo ant denio. 

— Ir dažnai taip atsitinka? 

— Pirmąkart gyvenime, — Karnis nusiėmė oro balio- 
ną. — Nieko panašaus dar nebuvau patyręs, — jis pasisuko į 
Fergiusoną. — Tikriausiai ir čia neapsieita be katerio? Ma- 
nau, tas šunsnukis, sumažinęs greitį, prislinko arčiau, o pas- 
kutinę minutę pralėkė didžiausiu greičiu. 

— Tiksliai. Kol išsitraukiau šautuvą, jie jau buvo toli... 

Nušluostęs kūną rankšluosčiu, Karnis apsivilko sporti- 
nius marškinėlius. 

— Įdomu, kaip jiems pavyko mus susekti tokioje miglo- 
je ir lietuje? 

Nužingsniavęs į priekį, jis ėmė kelti inkarą. 

— Generole, — tarė Dilonas, — aš turėjau jums pasaky- 
ti, kad čia gulėjo mano slaptas ginklas. Gal jį būtumėte pačiu- 
pęs greičiau. 

Panaršęs ranka po prietaisų skydu, jis rado pistoletą, bet 
pirštai užčiuopė dar kai ką. Nustebęs Dilonas išėmė “blakę" ir 
ištiesė ją ant delno Fergiusonui. 

— Taip... — nutęsė šis. — Mes tapome elektroninio šni- 
pinėjimo aukomis, ar ne? 

— Ką, velniai rautų, jūs ten radote? — sugriaudėjo Karnis. 

Dilonas parodė jam “blakę" . 

— Ji buvo pritvirtinta po prietaisų skydu. Mes likome 

kvailių vietoje, seni, nenuostabu, kad jie taip lengvai mus su- 
rasdavo. Tokį pat daikčiuką jie veikiausiai įkišo ir į “Kaperį" 


Karnis palingavo galvą. 

— Žinote, man teks ką nors padaryti šiems žmonėms. 

Jis nusigręžė ir pakilo trapu ant tiltelio. 

Grįžtant į Sent Džoną, oras visiškai pagedo. Smarkūs 
vėjo šuorai su lietum daužė valtį. Tačiau baltajam kateriui 
tai buvo ne motais. Jis jau buvo prisišvartavęs prie “Marijos 
Blanko" borto. Pakilę trapu, Sera ir Algaro išvydo Santjago, 
sėdintį laivagalyje po tentu. 

— Tu atrodai patenkintas, — kreipėsi jis į Algaro. — 
Ką, vėl pabandei juos nudėti? 

— Tikiuosi, jog man pavyko, — Algaro papasakojo vi- 
sus savo nuotykius. 

Jam baigus pasakoti, Santjago palingavo galvą. 

— Abejoju, kad Dilonas nukentėjo. Tas Karnis puikiai 
išmano savo darbą, — jis atsiduso. — Mes veltui gaištam laiką. 
Kol mergina negrįš, veikti nėra ką. Mes keliaujame atgal į Sem- 
sono rifą, šios vietos man jau per gerklę lenda. Kiek tai už- 
truks, Sera? 

— Dvi valandas, senjore, gal mažiau. Pilsberio sąsiaury- 
je įsisiautėjo audra, bet manau, jog laikinai. 

— Gerai, tada išplauksime tuoj pat. Perspėk Prijeto apie 
mūsų atvykimą. Beje, paskambink vienam iš mūsų draugų žve- 
jų į Kruso įlanką. Paprašyk, kad praneštų apie merginos sugrį- 
žimą, kai tik ji pasirodys. 

Škvalas siautėjo, tačiau, nors ir keista, vandens paviršius 
buvo ramus. Išjungęs variklį, Karnis nusileido trapu žemyn ir 
prisijungė prie Dilono ir Fergiusono, stovinčių kajutėje. 

— Geriau palaukime. Škvalas greitai išsikvėps, — jis gud- 
riai šyptelėjo. — Paprastai, aš neimu į laivą alkoholio, bet mū- 
sų reisas juk neoficialus. 

Atidaręs nešiojamą šaldytuvą, jis ištraukė tris alaus 
skardines. 

— Didžiai dėkingas, — Fergiusonas stvėrė skardinę ir 
nurijo gurkšnį. — Dieve mano, kaip gera! 

— Retkarčiais vienintelis išsigelbėjimas — šaltas kaip 
ledas alus, — pritarė Karnis. — Kartą Vietname dalinys, kuria- 
me aš tarnavau, pateko į velnišką minosvaidžių ugnį. Beje, ligi 
šiol abejose mano rankose ir kojose glūdi skeveldros, tiesa, to- 
kios mažos, kad neverta jų net traukti. Lietui lyjant, aš sėdėjau 
ant dėžės ir valgiau sumuštinį, 0 tuo metu karo gydytojas siuvo 
man žaizdą. Morfijaus jis neturėjo — baigėsi. Aš buvau toks 
laimingas, kad likau gyvas, jog nieko nebejaučiau. O po to kaž- 
kas man davė skardinę alaus, šilto alaus, turėkite omenyje. 

— Bet tu gyvenime nebuvai gėręs nieko skanesnio, ar 
ne? — paklausė Dilonas. 

— Taip, bet paskui, išsisklaidžius dūmams, aš pama- 
čiau vaikiną, kuris sėdėjo ant žemės, atsišliejęs į medį. Abi jo 
kojos buvo nutrauktos minos. — Karnis palingavo galvą. — 
Dieve, kaip aš nekenčiau to karo. Atitarnavęs išvažiavau į Džor- 
džiją, norėdamas dalyvauti buvusių jūros pėstininkų demonst- 
racijoje. Kai atvažiavo Niksonas, ir policininkai ėmė mušti 
lazdomis antikarinės demonstracijos dalyvius, mes, veteranai, 
užsivilkome baltus sportinius marškinėlius, prismeigę prie jų 
medalius, kad juos sugėdintume. 

Karnis nusijuokė. 

— Korėjoje, Kriuke, buvo lygiai tas pats, — tarė Fergiu- 
sonas. — Lavonų jau nebeįstengėme suskaičiuoti. Virė tikras 
pragaras. Žmonės mirė, klausinėdami save, o dėl ko, tiesą sa- 
kant, jie čia atsidūrė. 

— Haidegeris kartą pasakė, kad reikia pažvelgti į akis 

Karnis kimiai nusijuokė. 

— Aš skaičiau Haidegerio darbus, turiu Džordžijos uni- 
versiteto filosofijos bakalauro laipsnį, bet štai ką pasakysiu. 
Galiu kirsti lažybų, kad Haidegeris rašė tuos žodžius, sėdėda- 
mas kabinete prie savo rašomojo stalo. 

— Puikiai pasakyta, — nusijuokė Fergiusonas. 

— O visgi, Dilonai, ką tu apie tai žinai? Kokiame kare 
tu buvai? — paklausė Karnis. 

— Aš kariaviau visą savo gyvenimą, — ramiai atsakė 
Dilonas. 

Jis užsirūkė ir pakilo trapu ant tiltelio. 

— Ei, minutėlę! Generole, ar prisimenate pokalbį apie 
airių armiją, įvykusį vakar vakare bare “Pas Dženi", kai aš 
užsiminiau apie IRA? Taijis, vadinasi, iš ten? Vienas iš tų 
kovotojų, apie kuriuos rašo laikraščiai? 

— Dilonas buvo vienu iš jų, nors patys jie save vadina 
Airijos Respublikos kareiviais. Jo tėvas žuvo britų kareivių 
išprovokuotame susišaudyme Belfaste, kai jis dar buvo jaunas, 
ir Dilonas tučtuojau ėmė kovoti už teisų reikalą. 

— O dabar? 

— Iš visko sprendžiant, jo įsitikinimai gerokai nusilpo. 
Tačiau būkime mandagūs ir manykime, jog jis tapo tam tikros 
kategorijos samdiniu. 

— Man atrodo, jog geras Žmogus veltui švaisto savo jėgas. 

— Tai jo gyvenimas. 

— Tikriausiai, — Karnis atsistojo. — Oras taisosi. Lai- 
kas judėti. 

Jis pakilo trapu ant tiltelio. Dilonas neištarė nė žodžio, 
tiesiog sėdėjo besisukančiame krėsle ir rūkė. Įjungęs variklį, 
Karnis nukreipė “Jūrų medžiotoją" link Sent Džono salos. 

Maždaug po dešimties minučių Karnis suprato, kad juos 
persekiojusi motorinė jachta buvo ne kas kita kaip “ Marija 
Blanko". 

— Velniai mane griebtų! — ištrūko jam. — Mūsų gerasis 
senasis draugas Santjago. Jis tikriausiai plaukia į Semsono ritą. 

Pakilęs trapu, Fergiusonas irgi atsistojo ant tiltelio. Jie 
puikiai matė Santjago, stovintį ant denio kartu su Algaro. 

Persisvėręs per turėklą, Karnis riktelėjo: 

— Linkiu geros dienos! 

Fergiusonas kilstelėjo savo panamą. 

Santjago atsakydamas pakėlė bokalą, kurį laikė rankoje, 
ir kreipėsi į Algaro: 

— Ką aš tau sakiau, mulki! Tie rykliai, ko gero, sugadi- 
no visą reikalą. 

Tuo metu iš radisto kabinos išėjęs Sera prišleivojo prie 
Jų ir ištiesė radiotelefoną. 

— Jums skambina iš Londono, senjore. Seras Frensis. 

— Frensi, kaip sekasi? 

— Norėjau paklausti, gal yra kokių naujienų? 

— Ne, bet jaudintis neverta, viskas kontroliuojama. 

— Aš ką tik pagalvojau štai apie ką. Nesuprantu, kodėl 
ta mintis netoptelėjo man anksčiau. Karo metu senąjį viešbutį 
Semsono rife prižiūrėjo juodaodžių sutuoktinių pora iš Torto- 
los. Meri ir Džozefas Džeksonai. Ji pasimirė prieš daugelį me- 
tų, tačiau jis vis dar gyvas. Mano manymu, jam septyniasde- 
šimt du metai. Kai mačiau jį paskutinį kartą, jis dirbo taksistu. 

— Aišku. 

— Aš norėjau pasakyti, kad jis ten gyveno, kai atvažiavo 
mano motina, o po to — Bormanas. Tu supranti, ką aš turiu 
omenyje. Atleisk, man reikėjo prisiminti tai anksčiau. 

— Taip, reikėjo, Frensi, bet nieko baisaus. Aš tuo pasi- 
rūpinsiu. 

Padėjęs ragelį, Santjago atsisuko į Algaro. 

— Teks tau atlikti dar vieną darbelį, tačiau skubėti ne- 
būtina. Aš einu nusnūsti. Pažadink mane, kai atplauksime. 


Kai atėjo Fergiusonas, Dilonas sėdėjo išsidrėbęs šezlon- 
ge verandoje ir deginosi prieš saulę. 

— Žinai, ką aš pamaniau, — prabilo brigados genero- 
las. — Reikia aplankyti Semsono rifą — tai labai mielas milijo- 
nierių kampelis. Kaip būtų linksma, jei mes ten papietautume. 
Įlįstume tiesiai į žvėries narvą. 

— Nebloga idėja. Jei norite, galime nuskristi tenai lėktu- 
vu. Ten yra lėktuvų pakilimo takas. Aš praskridau virš jo. “ Ces- 
na" gali leistis ant žemės taip pat lengvai, kaip ir ant vandens. 

— Gal pavyks įkalbėti Karnį palaikyti mums kompaniją? 
Paskambinkite į svečių įkurdinimo tarnybą, paklauskite, kokia 
generalinio valdytojo pavardė, ir sužinokite telefono numerį. 

Dilonas taip ir padarė. Netrukus jis jau rašėsi ant popie- 
riaus lapelio atsakymą. 

— Na štai, jį vadina Karlosu Prijeto. 

Po dviejų minučių Fergiusonas jau kalbėjosi su juo. 

— Misteris Prijeto? Su jumis kalba brigados generolas 
Čarlzas Fergiusonas iš Kenilo įlankos. Vienas mano draugas 

turi hidroplaną, štai mes ir pagalvojome, jog būtų šaunu atlėk- 
ti pas jus šįvakar ir pavakarieniauti. Tas lėktuvas gali tūpti ir 
ant žemės, ir ant vandens. Mes nusileistume ant jūsų pakilimo 
tako. Būtume trise. 

— Apgailestaujame, generole, bet mes pietumis vaišina- 
me tik pastovius gyventojus. 

— Kaip gaila! Man nesinorėjo nuliūdinti senjoro Santjago. 

Trumpa pauzė. 

— Ar misteris Santjago žino apie jūsų atvykimą? 

— Susisiekite su juo, jei norite. 

— Minutėlę, generole. 

Prijeto paskambino į “Mariją Blanko“, nes, būdamas Sem- 
sono rife, Santjago mėgdavo gyventi savo laive. 

— Prašau atleisti už sutrukdymą, senjore, bet ar jums ką 
nors sako Fergiusono pavardė? 

— Brigados generolas Fergiusonas? 

— Jis paskambino iš Kenilo įlankos. Nori atskristi čio- 
nai hidroplanu papietauti. 

Santjago garsiai nusijuokė. 

— Puiku, Prijeto, nuostabu, aš nė už ką nepraleisiu to- 
kio įvykio. 

— Mes nekantriai laukiame jūsų atvykstant, generole, — 
tarė Prijeto į ragelį. — Kelintą valandą jūs atskrisite? 

— Pusę septynių arba septintą. 

— Puiku. 

Fergiusonas atidavė radiotelefoną Dilonui. 

— Suraskite Karnį ir pasakykite, kad lauktų mūsų bare 
“Pas Dženi" šeštą. Tegu apsirengia prašmatniau. Išgersim po kok- 
teilį ir dumsim į Semsono rifą. Vakarėlis žada būti malonus. 

Jis išėjo. 


12 skyrius 
Septintą valandą vakaro Dženi Grant pasiekė Šarlio de 


Golio oro uostą Paryžiuje. Ji grąžino išnuomotą automobilį 
ir nusipirko bilietą į Londoną. Buvo pernelyg vėlu, kad tą 

pačią dieną ji spėtų į lėktuvą, skrendantį į Antigvą, tačiau 
atsirado laisvų vietų lėktuve, išskrendančiame kitą dieną de- 
vintą valandą ryto iš Getviko oro uosto ir atvykstančiame į 
Antigvą trečią. Jai netgi pavyko rezervuoti bilietą į vieną iš 
“Lajeto" kompanijos lėktuvų, skraidančių tarp įvairių salų. 

Dženi palaukė, kol apiformins bilietus, po to atidavė 
bagažą ir, nuėjusi į barą, paprašė stiklą vyno. Pirmąkart po 
Henrio mirties ji jautėsi gerai, nors ir jaudinosi. Dženi nekan- 
travo kuo greičiau sugrįžti į Sent Džoną, norėdama patikrinti 
savo hipotezę. Priėjusi prie kiosko, ji nusipirko žetoną telefo- 
nui ir paskambino į Kruso įlanką, į barą, “Pas Dženi". Ragelį 
pakėlė Bilis Džonsas. 

— Bili? Tu manęs nepažinai? Tai aš, Dženi. 

— Dieve mano, mis Dženi, iš kur jūs skambinate? 

— Iš Paryžiaus. Aš, oro uoste. Čia dabar beveik pusė 
aštuonių vakaro. Bili, rytoj aš grįšiu, iš pradžių skrisiu iki 
Antigvos, po to — “Lajeto" kompanijos lėktuvu iki Sent To- 
mo. Pasimatysime šeštą. 

— Puiku. Meri be galo apsidžiaugs jus išvydusi. 

— Bili, ar pas jus buvo užėjęs vyras, kurį vadina Šonu 
Dilonu? Aš prašiau jį aplankyti jus. 

— Aišku, užėjo. Kartu su Bobu ir kažkokiu generolu 
Fergiusonu. Jie išnaršė visą jūrą mūsų kraštuose. Tiesą sakant, 
apie tai man ką tik pasakė Bobas. Jis tvirtino, kad turi čia su 
jais susitikti šeštą valandą. 

— Gerai. Perduok Dilonui nuo manęs štai ką. Pasakyk, 
kad aš grįžtu, nes tikriausiai žinau, kur jis yra. 

— Kas toksai? 

— Nieko ypatingo. Perduok jam tai, štai ir viskas. Tai 
labai svarbu. 

Padėjusi ragelį, ji pasiėmė rankinį bagažą ir, puikiai 
nusiteikusi, nuėjo į laukiamąją salę, skirtą tarptautinių reisų 
keleiviams. 

Palikę džipą aikštelėje šalia Monguzo sankryžos, Fer- 
giusonas su Dilonu pasuko į barą “Pas Dženi". Brigados gene- 
rolas, apsivilkęs šviesią flanelinę sportinę striukę, pasirišęs 

grenadierių pulko kaklaraištį ir užsimaukšlinęs panamą, atro- 
dė efektingai ir imponuojančiai. Dilonas vilkėjo tamsiai mėly- 
ną šilkinį kostiumą ir iki pat viršaus užsagstytus baltus med- 
vilninius marškinius. Kai jie įėjo į barą “Pas Dženi", šis jau 
buvo puspilnis. Bobas Karnis stovėjo, atsirėmęs į barą. Baltos 
lininės kelnės ir žydri marškiniai gražiai derėjo prie įdegusio 
jo veido. Sportinė striukė buvo numesta ant taburetės, stovin- 
čios šalia. 

Atsigręžęs jis net švilptelėjo. 

— Tikra aukštosios mados demonstracija. Ačiū Dievui, 
aš Irgi persirengiau. 

— Na, mes, jei taip galima pasakyti, susitiksime akis į 
akį su šėtonu, — Fergiusonas padėjo savo lazdelę ant baro kraš- 
to. — Manau, ši aplinkybė verta išskirtinio dėmesio. Šampa- 
no, šeimininke, — kreipėsi jis į Bilį. 

— Aš irgi taip manau. Kaip tik saugau atšaldytą butelį 
“Polio Ruže". 

Ištraukęs butelį iš po prekystalio, Bilis kumščio smūgiu 
išmušė kamštį. 

— O dabar — siurprizas! 

— Koks dar siurprizas? — susidomėjo Karnis. 

— Iš Paryžiaus skambino Dženi. Ji grįžta. Rytoj, maž- 
daug tuo pačiu metu ji bus jau čia. 

— Nuostabu. 

Bilis pripildė bokalus. 

— Ojums, misteri Dilonai, ji prašė perduoti kai ką ypa- 
tingo. 

— Taip? Ir ką būtent? 

— Dženi sakė, jog tai svarbu. Ji pranešė, kad grįžta dėl 
to, jog tikriausiai žino, kur jis yra. Ar jūs ką nors suprantate, 
nes aš tai nieko nesuprantu? 

— Aiškiau ir būti negali, — Fergiusonas pakėlė bokalą ir 
paskelbė tostą. — Už moteris, džentelmenai, ir už Dženi Grant. 
Viskas eina kaip iš pypkės, — jis ištuštino bokalą. — Gerai, o 
dabar eime krautis daiktus. 

Pasisukęs jis pirmas nužingsniavo prie išėjimo. 

Barzdotas žvejys, sėdėjęs už jų nugaros baro gale ir klau- 
sęsis pokalbio, irgi atsistojo ir išėjo. Priėjęs prie telefono auto- 
mato, stovinčio krantinėje, jis išsitraukė iš kišenės Seros duotą 
popieriaus lapelį, paskambino į “Mariją Blanko" . Santjago sėdė- 
jo savo kajutėje ir gražinosi vakarui, kai pas jį bėgte įsiveržė 
Sera su radiotelefonu rankoje. 

— Kas atsitiko? 

— Skambino mano informatorius iš Sent Džono. Jis ką 
tik išgirdo, kaip Dilonas ir jo draugai kalbėjosi su Džonsu, 
barmenu iš baro “Pas Dženi" „Mergina skambino jam iš Pary- 
žiaus ir rytoj vakare bus Sent Džone. 

— Įdomu. 

— Tai dar ne viskas, senjore. Ji prašė perduoti Dilo- 
nui, jog grįžta dėl to, kad tikriausiai žino, kur jis yra. 

Santjago išbalo kaip mirtis ir konvulsiškai stvėrė telefo- 
no ragelį. 

— Kalba Santjago. Papasakok tiksliai ką girdėjai. 

Išklausęs jis patylėjo, po to ištarė: 

— Tu puikiai padirbėjai, drauguži, aš dosniai tave ap- 
dovanosiu. Nesiliauk stebėjęs. 

Jis atidavė radiotelefoną Serai. 

— Pamatysi, tam, kas mokės laukti, atiteks viskas. 

Ir vėl atsisuko į veidrodį. 

Fergiusonas, Karnis ir Dilonas perėjo gatvę ties Mongu- 
zo sankryža ir lauko keliuku pasuko prie Lind Pointo, kur bu- 
vo hidroplanų prieplauka. 

— Labai gerai, kad yra tokia prieplauka, ar ne? — paklau- 
sė Fergiusonas. 

— Apskritai pas mus visada galima išsinuomoti hidrop- 
laną, — atsakė Karnis. — Akimirksniu galima nudumti į Sent 
Tomą arba Sent Krusą, arba mostelėti tiesiai į San Chuaną, į 
Puerto Riką. 

Priėjęs prie “Cesnos", Dilonas apėjo aplink lėktuvą, tik- 
rindamas, ar viskas tvarkoje, po to ištraukė kaladėles iš po 
ratų, atidarė užpakalinį liuką. 

— Okei, mano draugai, prašom užeiti. 

Fergiusonas įsiropštė į lėktuvą pirmas, Karnis — pas- 
kui jį. Atidaręs kitą liuką, Dilonas įsitaisė piloto vietoje ir, 
užtrenkęs dureles, prisisegė diržus. Jis atleido stabdį, ir lėktu- 
vas nučiuožė vandeniu. Srovė pagavo jį ir nunešė į atvirą jūrą. 

Fergiusonas apžvelgė sutemose skendintį užutekį. 

— Žavingas vakaras, bet žinote, ką aš galvoju? Mums 
teks grįžti absoliučioje tamsoje. 

— Ne, generole, šiąnakt — pilnatis, — paprieštaravo 
Karnis. 

— Aš peržiūrėjau oro suvestinę, — tarė Dilonas. — Švie- 
si, šalta naktis, puikios oro sąlygos. Skrydis truks penkiolika 
minučių. Dabar prisisekite diržus, gelbėjimo liemenės — po 
sėdynėmis. 

Jis pasuko uždegimo raktelį. Sučiaudėjęs variklis užsi- 
vedė. Apsižvalgęs ir įsitikinęs, kad šalia nėra laivų, Dilonas 
išvedė hidroplaną iš uosto ir pasuko pavėjui. Lėktuvas švelniai 
atsiplėšė nuo vandens ir ėmė kilti. Pasiekęs tūkstančio pėdų 
aukštį, Dilonas jį išlygino. Jie pralėkė virš pietinės Sent Džo- 
no dalies, po to — virš Rifo įlankos ir galiausiai praskrido 
Remo iškyšulį. Hidroplanas dabar sklendė virš jūros, Norma- 
no salos kryptimi. Semsono rifas buvo už keturių mylių nuo 
jos. Skrydis vyko be jokių nuotykių, ir, praėjus lygiai penkioli- 
kai minučių, po sparnu pasirodė žemė. Apačioje, uoste, matė- 
si “Marija Blanko", plūduriuojanti maždaug per tris šimtus 
jardų nuo kranto, ir dar keletas jachtų. Pliaže, nykstantys tirš- 
tėjančiose sutemose, vis dar gulėjo keli žmonės. 

— Taip, tikras turtuolių rojus, — prabilo Bobas Karnis. 

— Nejaugi? — atsiliepė Fergiusonas, kuriam jo žodžiai 
nepadarė jokio įspūdžio. — Ką gi, tikiuosi, maitina čia gerai. 
Tai vienintelis dalykas, kuris mane domina. 

Išėjęs į gatvę, Karlosas Prijeto užvertė galvą, nužvelgda- 
mas praskrendančią “Cesną". Šalia laiptų stovėjo senas, daug ką 
matęs daugiavietis “ Fordas". Atsirėmęs į jį stoviniavo žilas juo- 
daodis vyras. 

— Štai ir jie, Džozefai, — tarė Prijeto. — Riedėk į paki- 
limo taką ir atvežk juos čionai. 

— Vieną sekundę, sere. 

Sėdęs už mašinos vairo, Džozefas išvažiavo. Prijeto pa- 
sisuko eiti atgal ir išvydo išeinantį Algaro. 

— O štai ir jūs, — tarė jis. — Aš jūsų ieškojau. Ar nėra čia 
tokio seno juodžio? Jis vardu Džeksonas, Džozefas Džeksonas. 

— O, taip. Jis — furgono vairuotojas, ką tik išvažiavo į 
oro uostą pasitikti generolo Fergiusono ir jo draugų. Ar jis tau 
reikalingas dabar? 

— Neskubu, — atsakė Algaro ir vėl grįžo į pastatą. 

Sėkmingai nusileidęs, Dilonas nuvairavo lėktuvą į kitą 
oro uosto galą ir, apsukęs jį pavėjui, išjungė variklį. 

— Neblogai, Dilonai, — metė Fergiusonas. — Kertu la- 
žybų, jūs tikrai mokate valdyti lėktuvą. 

— Jūs net neįsivaizduojate, kaip malonu man tai girdėti. 

Vos jiems išlipus iš lėktuvo, priėjo Džozefas Džeksonas 
ir pasisveikino. 

— Automobilis laukia jūsų, džentelmenai, nuvešiu jus į 
restoraną. Aš vardu Džozefas, Džozefas Džeksonas. Jei jums 
ko nors prireiktų, tik duokite man žinią. Aš gyvenu šioje salo- 
je ilgiau nei kas nors kitas. 

— Tikrai? — susidomėjo Fergiusonas. — Ar jūs ir karo 
metu čia gyvenote? Kaip aš suprantu, sala nebuvo okupuota. 

— Ne visai taip. Čia buvo senas viešbutis, priklausęs 
vienai amerikiečių šeimai, pavarde Herbertai. Karo metu vieš- 
butyje niekas negyveno, ir mes su žmona Meri persikėlėme 

Jie priėjo furgoną. 

— Sakote, jų pavardė buvo Herbertai? — paklausė Fer- 
giusonas. 

— Mis Herbert tėvas padovanojo jai šį viešbutį kaip ves- 
tuvių dovaną, kai ji ištekėjo už misterio Veilio, — atidaręs už- 
pakalines dureles, Džeksonas padėjo Fergiusonui atsisėsti. — 
Po to jiems gimė duktė. 

Dilonas atsisėdo šalia Fergiusono, o Karnis įsitaisė prie- 
kinėje sėdynėje greta Džeksono. Senukui aiškiai patiko, kad jo 
klausėsi. 

— Vadinasi, mis Herbert tapo Veil, kuriai gimė duktė — 
mis Veil? — paklausė Dilonas. 

Garsiai nusikvatojęs, Džeksonas užvedė automobilį. 

— O mis Veil galiausiai tapo misis Peimer. Ką jūsį tai 
pasakysite? Ji tapo tikra anglų ledi, panašia į tas, kurias mato- 
me kino filmuose. 

— Išjunkite variklį! — sukomandavo Fergiusonas. 

Džeksonas suglumo. 

— Ar aš ką nors ne taip pasakiau? 

Ištiesęs ranką, Bobas Karnis pasuko uždegimo raktelį. 

— Mis Veil tapo misis Peimer, ar jūs tuo tikras? — vėl 
paklausė Fergiusonas. 

— Aš juk pažinojau ją, ar ne? Karo pabaigoje ji atvažia- 
vo čionai su kūdikiu — mažyliu Frensiu. Regis, tai nutiko 1945 
metų balandyje. 

Įsiviešpatavo įtempta tyla. 

— O tuo metu čia kas nors gyveno? — nutraukė tylą 
Dilonas. 

— Taip, vokiečių džentelmenas, pavarde Štraseris. Jis 
pasirodė čia kažkurią naktį. Man regis, kažkoks Žvejų laivas 
išsodino jį į krantą netoli Tortolos, bet ledi Peimer laukė jo... 

— O seras Džozefas? 

— Jis atvažiavo birželį. O misteris Štraseris iškeliavo 
kitur. Po to Peimeriai grįžo į Angliją. Seras Džozefas dar kar- 
tais atvykdavo čionai, bet tai buvo prieš daugelį metų, kuror- 
tui tik pradėjus statytis. Mažylis Frensis, — tęsė Džeksonas, — 
išaugo į puikų vaikiną. Aš ne kartą mačiau jį. Na, o dabar gali- 
me važiuoti, džentelmenai? 

— Žinoma, — atsakė Fergiusonas. 

Automobilis pajudėjo. Dilonas užsirūkė. Kol jie važia- 
vo, niekas neištarė nė žodžio. Išsitraukęs piniginę, Fergiuso- 
nas įteikė dešimties svarų banknotą Džeksonui. 

— Labai ačiū. 

— Tai jums ačiū. Kai grįšite atgal, džentelmenai, aš jūsų 
paslaugoms. 

Priėję laiptus, visi trys sulėtino žingsnį. 

— Dabar aišku, kodėl Santjago taip gerai informuotas, — 
tarė Dilonas. 

— Mielaširdingas Dieve! — atsiliepė Fergiusonas. — 
Jos Didenybės kabineto narys, kilęs iš vienos seniausių Angli- 
jos šeimų. 

— Daugelis iš tų Žmonių trisdešimtaisiais manė, kad 
Hitleris teisus, — atsiduso Dilonas. — Viskas sutampa, ge- 
nerole, viskas sutampa. O kaipgi Karteris? 

— Britų slaptajai tarnybai labai nepasisekė, kai ji pri- 
ėmė į darbą Kimą Filbį, Berdžesą, Makliną, kurie dirbo KGB 
ir nė kiek nesudvejoję pardavė mūsų paslaptis komunistams. 
Po jų buvo Blantas, sklido gandai, kad ir penktas žvalgas, ir 
šeštas, — Fergiusonas susiraukė. — Nors man į Saimoną Kar- 
terį nusispjauti, turiu pripažinti, kad jis, mano manymu, seno 
sukirpimo patriotas, ir jo garbingumu aš neabejoju. 

Ant viršutinio laiptelio išdygo Karlosas Prijeto. 

— Generole Fergiusonai, kaip aš džiaugiuosi jus maty- 
damas. Senjoras Santjago laukia jūsų bare. Jis ką tik atvyko iš 
“Marijos Blanko". Būdamas mūsų kraštuose, jis mėgsta gy- 
venti laive. 

Viešbučio baras buvo kimšte prikimštas turtuolių, de- 
gančių troškimu daryti gerus darbus. Pagyvenusių buvo žymiai 
"daugiau nei jaunų. Ypač vyrų, daugiausia amerikiečių, kurie, 
iš visko sprendžiant, jau artėjo prie savo karjeros saulėtekio. 
Jų aprangoje dominavo škotišką tvidą imituojančios kelnės, 
glaudžiai aptempiančios išvirtusius pilvus, ir balti smokingai. 

— Mielaširdingas Dieve! — išsprūdo Dilonui. — Nie- 
kada dar nemačiau tiek vyrų, kurie būtų taip panašūs į orkest- 
rų, grojančių vakarėliuose, dirigentus. 

Fergiusonas nusikvatojo. Kabinoje šalia baro sėdėjęs 
Santjago atsisuko ir pažvelgė į įėjusius. UŽ jo nugaros gunkso- 
jo Algaro. Atsistojęs ir nutaisęs reikšmingą miną, Santjago iš- 
tiesė ranką. 

— Brangusis generole Fergiusonai, kaip aš džiaugiuosi 
jus matydamas. 

— Labas vakaras, senjore Santjago, — atsakė Fergiuso- 

nas. — Aš seniai laukiau šio susitikimo, — jis vos pastebimai 
parodė lazdele į Algaro. — Ar būtina, kad šis sutvėrimas daly- 
vautų? Gal jam geriau nueiti ir pašerti žuvytes ar dar ką nors? 

Algaro išraiška žadėjo generolui pačią kruviniausią mir- 
tį, bet Santjago nusikvatojo. 

— Vargšelis Algaro, bijau, kad aistra užvaldė jį. 

— Velnio išpera! — Dilonas pagrasė Algaro pirštu. — 
Dabar eik, pagraužk žuvies kaulą ar dar ką nors. 

Atsisukęs į Algaro, Santjago tyliai tarė ispaniškai: 

— Tu dar sulauksi savo eilės, o kol kas eik ir padaryk 
tai, ką aš sakiau. Ų 

Algaro išėjo. 

— Štai mes ir atėjome, — pareiškė Fergiusonas. — Kas 
toliau? 

— Gal išgersime truputį šampano ir maloniai pavaka- 
rieniausime? — Santjago mostelėjo ranka Prijeto, kuris, sprag- 
telėjęs pirštais, pakvietė padavėją ir įteikė jam atšaldytą butelį 
šampano “Kriug", įstatytą į kibirėlį su ledu. — Juk galime 
elgtis kaip išauklėti Žmonės, ar ne? 

— Tai aišku ir be žodžių, — Dilonas atidžiai apžiūrėjo 
etiketę. — Aštuoniasdešimt trejų metų. Neblogai, senjore. 

— Matau, jūs žinovas, — padavėjas pripylė taures. Santja- 
go pakėlė savąją. — Už jus, generole Fergiusonai, už Itono žai- 
dimų aikšteles ir už tai, kad “Grup for" visada lydėtų sėkmė. 

— Jūs iš tikrųjų gerai informuotas, — pastebėjo gene- 
rolas. 

— O jūs, misteri Dilonai? Ką aš galiu pasakyti žmogui, 
su kuriuo gebėtų konkuruoti nebent Karlosas “Šakalas"? 

— Vadinasi, jūs žinote apie mus viską, — reziumavo 
Fergiusonas. — Tai labai įspūdinga. Tikriausiai jums žūtbūti- 
nai reikalinga tai, kas paslėpta nuskendusiame povandeninia- 
me laive. 

— Būkime atviri, generole. Jums reikalingas kapitono 
kajutėje vis dar gulintis Bormano lagaminėlis ir jame esantys 
dokumentai: asmeninis fiurerio įsakymas, “Žydroji knyga" ir 
Vindzoro protokolas. 

Po neilgos pauzės Karnis pratarė: 

— Įdomu... Jūs pavadinote jį ne Hitleriu, o fiureriu. 

Santjago įsitempė. 

— Tai buvo didis žmogus, kuris regėjo pasaulį tokį, ko- 
kiu jis turėtų būti, o ne tokį, kokiu jis galų gale tapo. 

— Tikrai? — atsiliepė Fergiusonas. — O aš visada ma- 
niau, kad turint omenyje žydus, čigonus, rusus ir visus kitus 
žmones, žuvusius karo metais, 0 jų priskaičiuojama apie dvide- 
šimt penkis milijonus, galima tvirtinti, jog teisybė ne jo pusėje. 

— Irjūs, ir aš siekiame vieno tikslo. Kalbu apie lagami- 
nėlį, o ypač apie jo turinį. Jūs nenorite, kad jis patektų ne į tas 
rankas. Vėl įsiliepsnotų senas skandalas, į kurį būtų įvelta dau- 
gybė žmonių, ne tik Vindzoro hercogas, bet ir karališkoji šei- 
ma atsidurtų audros epicentre. Štai tada žiniasklaidos prie- 
monės pašėltų visiškai. Kaip aš jums jau sakiau, mes su jumis 
siekiame vieno ir to paties. Aš irgi nenoriu, kad ši istorija 1š- 
plauktų į paviršių. 

— Gal jums tai nenaudinga. “Draugų ratas", regis, taip. 
Kiek pavardžių figūruoja tame sąraše, kiek įžymių. senų šei- 
mų, Žmonių, pralobusių po karo, kurių biznis suklestėjo na- 
cistų sukauptų turtų dėka? 

— Dieve mielaširdingas! — ištrūko Dilonui, — palygi- 
nus su tais vaikinais, mafijozai atrodo tikri pienburniai. 

— Tegu jus velniai! — pyktelėjo Santjago. — Negi da- 
bar, praėjus tiek metų, tai turi kokią nors reikšmę? 

— Tikriausiai turi — arba jums, arba jūsų artimiems 
draugams, — tarė Karnis, — kitaip kam jūs taip vargtumėte, 
stengdamasis sužvejoti tą žuvelę? 

— Jūs pataikėte tiesiai į dešimtuką, kapitone Karni, — 
tarė Fergiusonas. — Čia ir yra esmė. Juk ta sistema veikia ir 
„dabar, įtraukdama sąraše išvardintų žmonių sūnus, anūkus, už- 
imančius aukštas pareigas, politikus, — jis gurkštelėjo šampa- 
no. — Taigi įsivaizduokime, kad su ja susijęs kas nors, už- 
imantis atsakingą postą vyriausybėje. Kokią naudą galėtų at- 
nešti toks žmogus! Ir štai, po tiek metų, ima bręsti skandalas, 
galintis jį sužlugdyti. 

Gestu pakvietęs padavėją, Santjago paprašė įpilti į tau- 
res šampano. 

— Man atrodo, kad mes galėtume protingai susitarti, 
tačiau dabar matau, kad klydau. Man nereikalingi neijūs, ge- 
nerole, nei jūs, misteri Karni, aš turiu savo narus. 

— Rasti povandeninį laivą — dar ne viskas, — tarė Kar- 
nis. — Reikia dar prasibrauti į tą geležies laužą, o tam būtina 
patirtis ir įgudimas. 

— Aš turiu narus, misteri Karni, ir solidžią atsargą 
“Si-4" — taip, regis, vadinami sprogmenys. Aš priimu į darbą 
tik profesionalus, — Santjago nusišypsojo. — Mes jau bent ga- 
lime papietauti, kaip dera kultūringiems žmonėms. Prašau, 
džentelmenai, palaikykite man kompaniją. 

Daugiavietis “Fordas" sumažino greitį ir sustojo prie 
oro uosto. Ant užpakalinės sėdynės buvo įsitaisęs Algaro, prie- 
kyje, už vairo, sėdėjo Džozefas Džeksonas. 

— Jūs norėjote, kad atvežčiau jus čia, misteri? 

— Turbūt taip. Kas tie žmonės, kuriuos tu atvežei iš oro 
uosto į viešbutį? 

— Malonūs džentelmenai. 

— Ne, aš noriu sužinoti ką kita. Ar jie domėjosi kuo 
nors? Ar klausinėjo? 

Džeksonas sumišo. 

— Apie ką jūs kalbate, misteri? 

— Na, pradėkime kitaip. Jie kažką kalbėjo, tu — irgi. 
Apie kąjūs kalbėjotės? 

— Tas džentelmenas iš Anglijos domėjosi praeitimi. Aš 
butyje, priklausiusiame Herbertams karo metu. 

— Oką dar tu jiems papasakojai? 

— Daugiau nieko, misteri, prisiekiu jums. 

Džeksonas mirtinai persigando. 

Suėmęs pirštais jo kaklą, Algaro spūstelėjo. 

— Kalbėk, velniai tave griebtų! 

— Nieko ypatingo, senjore, — Džeksonas pabandė iš- 
trūkti. — Mes kalbėjomės apie Peimerius. 

— Peimerius? 

— Taip, apie ledi Peimer ir apie tai, kaip ji atvažiavo 
čia karo pabaigoje. 

— Pasakok, — pareikalavo Algaro. — Papasakok vis- 
ką, — jis pliaukštelėjo negrui per skruostą. — Viską iš eilės, 
tiesiog išdėstyk man visą tiesą. 

Taip Džeksonas ir padarė. Jam baigus, Algaro paklausė: 

— Nakągi, neblogai, ar ne? 

Viena ranka laikydamas Džeksoną už gerklės, kita — jis 
sugniaužė jo pakaušį ir, staigiai suktelėjęs, nulaužė kaklą leng- 
vai kaip šakelę. Senukas mirė vietoje. Apėjęs automobilį, Al- 
garo atidarė dureles ir ištraukė lavoną. Paguldęs jį taip, kad 
galva atsidurtų tiesiai po automobilio apačia, šalia užpakali- 
nio sparno, Algaro išsitraukė lenktinį peilį ir suvarė ašmenis į 
padangą, kuri tuoj pat subliuško. Ištraukęs dėžę su instrumen- 
tais, jis pakišo po mašina domkratą ir ėmė švilpauti, mind- 
amas pedalą. Automobilis lėtai pakilo. 

Algaro vikriai išsuko varžtus, nuėmė padangą ir, ženg- 
telėjęs atgal, spyrė koja į domkratą. Užpakalinė furgono dalis 
kryptelėjo į šoną ir prispaudė Džeksoną. Išėmęs atsarginę pa- 
dangą, Algaro paguldė ją greta pradurtos, po to nuėjo prie “Ces- 
nos" ir kurį laiką stovėjo, žvelgdamas į ją. 

Vakarienė buvo puiki. Viščiukų sparneliai, apkepinti 
su melsvuoju sūriu, tiršta spiralinių geldučių sriuba ir galiau- 
siai vėžlienos kepsnys. Nuo deserto visi atsisakė. 

— Kavos? — pasiūlė Santjago. 

— Aš norėčiau arbatos. 

— Kaip tai airiškai! 

— Tai vienintelis dalykas, kurį aš galėjau sau leisti vai- 
kystėje. 

— Man taip pat arbatos, — paprašė Fergiusonas. 

Tuo metu tarpduryje pasirodė Algaro. 

— Prašau man atleisti, džentelmenai, — atsistojęs Sant- 
jago priėjo prie Algaro. — Kas atsitiko? 

— Aš radau tą Džeksoną. Tai tas pusgalvis, kuris dirba 
čia taksistu. 

— Ir kas toliau? 

Algaro trumpai papasakojo, kas atsitiko. Santjago ati- 
džiai klausėsi. Priėjęs padavėjas pastatė ant staliuko arbatą ir 
kavą. 

— Bet tai reiškia, kad mūsų draugai dabar žino, jog se- 
ras Frensis įsipainiojęs į šią istoriją. 

— Tai neturi jokios reikšmės, senjore. Mes žinome, kad 
rytoj mergina grįžta, ir ji numano, kur yra povandeninis laivas. 
Kam dabar reikalingi tie žmonės? 

— Algaro! Ką tu padarei? 

Santjagui grįžus prie stalo, Fergiusonas baigė gerti ar- 
batą ir atsistojo. 

— Kaip gaila! Man buvo labai malonu. 

— Tikrai? Beje, turime jums dvi dovanėles, — Fergiu- 
sonas ištraukė iš kišenės “blakes" ir padėjo ant staliuko. — 
Mano manymu, tai jūsų. Kitą kartą, kai kalbėsitės su seru Fren- 
siu, perduokite jam linkėjimų nuo manęs. Beje, aš pats jam 
galiu perduoti labų dienų nuo jūsų. 

— Mane žavi jūsų kalbėjimo maniera, — pareiškė Sant- 
jago ir atsisėdo. 

Atidarę duris, jie išvydo Prijeto, susirūpinusia išraiška 
stoviniuojantį ant viršutinio laiptelio. 

— Prašau atleisti, džentelmenai, man tiesiog galva neiš- 
neša, kurgi dingo taksi. 

— Nieko baisaus, — atsakė Fergiusonas. — Mes nueisi- 
me pėsti, tai užims penkias šešias minutes. Labos nakties. Dė- 
kojame už puikią vakarienę. 

Jiems priėjus oro uostą, Karnis pirmasis pastebėjo dau- 
giavietį furgoną. 

— Kas jį čionai atvijo? Džeksonai! 

Atsakymo nesulaukė. Priėję arčiau, jie iš karto pastebė- 
jo gulintį kūną. Dilonas prišliaužė prie mašinos taip arti, kiek 
tik buvo įmanoma. Po to atsistojo ir nusipurtė drabužius. 

— Jis mirė neseniai. 

— Vargšelis, — tarė Karnis. — Tikriausiai domkratas 
pasisuko. 

— Stebėtinas sutapimas, — susimąstęs ištarė Fergiusonas. 

— Būtent, — Dilonas linktelėjo. — Iš pradžių jis papa- 
sakojo mums viską apie serą Frensį Peimerį, o po to — atsi- 
sveikino su šiuo pasauliu. 

— Minutėlę! — įsiterpė Karnis. — Jeigu Santjagas žino- 
jo, ką anksčiau veikė tas senukas, tai kodėl tik dabar jį pašali- 
no? Man regis, jis galėjo atsikratyti juo žymiai anksčiau. 

— Bet tik tuo atveju, jei jis žinojo apie jo egzistavimą, — 
pridūrė Fergiusonas. 

Dilonas linktelėjo. 

— Kol jam nepasakė žmogus, teikiantis visą informaciją. 

— Tu turi omenyje tą vaikiną Peimerį? — paklausė 
Karnis. 

— Taip, bet argi galima tuo patikėti? — retoriškai pa- 
klausė Fergiusonas. — Tai dar vienas patvirtinimas, jog mūsų 
laikais pasitikėti niekuo neįmanoma. O dabar dinkime iš čia. 

Įlipę į lėktuvą ir susėdę ant užpakalinės sėdynės, jie pri- 
sisegė diržus. Pasiėmęs žibintuvėlį, Dilonas apėjo lėktuvą, tik- 
rindamas, ar viskas tvarkoje. Grįžęs jis atsisėdo į piloto vietą 
ir užtrenkė dureles. 

— Lyg tr viskas tvarkoje. 

— Nemanau, kadjis planuoja mus nužudyti, — tarė Fer- 
giusonas. — Visi jo cirko numeriai turėjo tikslą mus išgąsdin- 
ti, bet mes jam reikalingi, nes jis tikisi, kad atvesime jį prie 
povandeninio laivo. Tad verčiau kilkime. Pirmyn, Dilonai. 

Dilonas pasuko uždegimo raktelį. Variklis lyg atsibu- 
dęs užriaumojo, pradėjo suktis propeleris. Dilonas kruopš- 
čiai patikrino prietaisų parodymus. 

— Degalai, slėgimas kuro bake, — jis ėmė niūniuoti, 
mėgdžiodamas bažnytinę giesmę. — Regis, viskas tvarkoje. 
Skrendam. 

“Cesna" nurūko pakilimo taku ir, smigusi į tamsų dan- 
gų, pasuko link atviros jūros. 

Naktis buvo pasakiškai graži. Žibėjo ryškios žvaigždės, 
o po juodu giliu dangum jūra ir salos maudėsi baltoje, skais- 
čioje mėnesienoje. Priekyje išplaukė neryškūs Sent Džono kon- 

tūrai. Jie praskrido virš Remo iškyšulio, pasuko išilgai pieti- 
nės pakrantės, ir staiga tolygiai, ramiai gaudęs variklis sučiau- 
dėjo ir ėmė trūkčiodamas kalenti. 

— Kas atsitiko? — paklausė Fergiusonas. 

— Nežinau, — atsakė Dilonas, metė žvilgsnį į prietaisus 
ir pamatė, jog kuro slėgis ėmė kristi. 

— Atsirado problemų. Užsivilkite gelbėjimo liemenes. 

Suradęs gelbėjimo liemenę, Karnis padėjo generolui ją 
apsivilkti. 

— Beje, didžiausias tokių lėktuvų privalumas yra tai, 
kad visai nebūtina sudužti ant žemės, 0 galima ramiai nusi- 
leisti jūron, — suburbėjo Fergiusonas. 

— Teoriškai taip, — atsakė Dilonas. 

Variklis visiškai užgeso: propeleris nustojo suktis. 

Jie skrido dabar devynių šimtų pėdų aukštyje. Dilonas 
ėmė palengva leistis. 

— Tiesiai pagal kursą — Rifo įlanka, — pasakė Kar- 
nis. — Bjauri vieta. 

— Vadinasi, yra du variantai, — paskelbė Dilonas. — 
Jei pasiseks, mes tiesiog ramiai nusileisim ir nutūpsim ant 
vandens. Jei bangavimas pernelyg stiprus, lėktuvas smigs į van- 
denį, ir mes nugrimsim į dugną. Ar gilu šiose vietose, Karni? 

— Bus apie vienuolika jūrinių sieksnių. 

— Tiesa, yra dar trečias variantas, generole. Mes gali- 
me iškart pasiekti dugną. 

— Jūs sujaudinote mane ligi ašarų. 

— Jei reikalai pakryps į blogąją pusę, pasikliaukite Kar- 
relių, kol lėktuvas grims. Jos turi likti uždarytos, kol lėktuvas 
išsilygins ir į vidų pateks pakankamas vandens kiekis. Tada 
slėgis lėktuvo viduje ir išorėje suvienodės. 

— Labai ačiū, — suniurzgė Fergiusonas. 

— Na ką gi, pirmyn. 

Iki vandens paviršiaus liko visai nedaug. Atrodė, banga- 
vimas nebuvo stiprus. Dilonas ėmė tūpti, ir nusileidimas, re- 
gis, turėjo pavykti, bet kažkas atsitiko. Lėktuvas linktelėjo, ne- 

vikriai šoktelėjo priekin, knebtelėjo nosimi ir nebevaldomas 
smigo visu korpusu į vandenį. 

Vanduo viršuje priminė juodą stiklą. Lėktuvas nėrė vis 
gilyn. Kabinoje buvo daug oro, prietaisų skyde švelniai mirk- 
čiojo lempelės. Dilonas pajuto, kaip vanduo pasiekė kulnus, 
po to — juosmenį. Lemputės prietaisų skyde užgeso. 

— Dieve visagali! — sušuko Fergiusonas. 

— Aš atsegsiu jūsų saugos diržą, — tarė Karnis, — bū- 
kite pasiruošęs, bandysime krapštytis iš čia. 

“Cesna", vis dar kniubdama nosimi, įsirėmė į smėlėtą 
užutekio dugną, šiek tiek kilstelėjo ir tuoj apmirė, pasvirdama 
ant šono ir remdamasi dešiniuoju sparnu į povandeninį kalna- 
gūbrį, padengtą koralais. Pilnaties šviesa, prasiskverbusi pro 
vandenį, nušvietė viską stebėtinai ryškiai, ir Dilonas, pažvel- 
gęs pro piloto kabinos iliuminatorių tą akimirką, kai vanduo 
pasiekė jo kaklą, buvo nustebintas tokio matomumo. 

Jis išgirdo, kaip Karnis pasakė: 

— Dabar įtraukite į plaučius kuo daugiau oro, genero- 
le. Kai aš atidarysiu dureles, šliaužkite lauk ir kilkite į viršų. 

Dilonas giliai įkvėpė ir, kai vanduo apsėmė jį visą, ati- 
darė savo liuką ir, įsikabinęs į posparnį, įšsirabždino lauk. 
Tebesilaikydamas ranka už posparnio, jis atsigręžė ir išvydo, 
kaip Karnis, tempdamas už rankovės brigados generolą, koja 
atsispyrė nuo sparno ir ėmė kilti aukštys. Taisyklės skelbia, 
kad gali plyšti plaučiai, jei kyli pernelyg greitai ir pakeliui po 
truputį neiškvepi oro. Tačiau dabartinė situacija nepaisė tai- 
syklių, ir Dilonas lėtai judėjo aukštyn. Perregimame vandeny- 
je žaidė ir blyksėjo mėnesienos atšvaitai. Jis matė Karnį su bri- 
gados generolu virš savo galvos, kiek dešiniau. Tarsi sapne — 
viskas vyko neįtikėtinai lėtai. Bet pagaliau jis išnėrė į pavir- 
šių, ir visa krūtine įkvėpė sūroko jūros oro. 

Karnis ir Fergiusonas suposi bangose už kelių jardų. Di- 
lonas priplaukė prie jų. 

— Ar viskas gerai? 

— Dilonai! — Fergiusonas trūkčiodamas kvėpavo. — 
Vakarienę statau aš. Dvi vakarienes — kiekvienam po vieną. 

— Sutinku, — atsiliepė Dilonas. — Galite vėl pakviesti 
mane į “Gariką". 

— Kur tik panorėsite. O kaip mes išsigausime iš čia? 

Jie nuplaukė link pliažo: Fergiusonas — viduryje, o Kar- 
nis su Dilonu — iš šonų. Jie kartu išsvirduliavo iš vandens ir 
susėdo ant smėlio, norėdami atsipūsti ir atgauti jėgas. 

— Netoli nuo čia yra namukas, — tarė Karnis. — Aš ge- 
rai pažįstu jo šeimininkus. Jie žaibiškai pristatys mus į miestą. 

— O lėktuvas? — paklausė Fergiusonas. 

— Sent Tome yra gera firma, atliekanti gelbėjimo dar- 
bus. Vakare aš paskambinsiu jos savininkui į namus. Gal rytoj 
iš ryto jie pirmiausia ir imsis mūsų lėktuvo. Mes turime gelbėji- 
mo katerį su kranu, kuris ištrauks tą mažylę iš jūros, — jis atsi- 
gręžė į Diloną. — O kas atsitiko? 

— Baigėsi kuras, todėl užgeso variklis. 

— Turiu pasakyti, kad nusileidote toli gražu ne tobulai, — 
smygtelėjo Fergiusonas ir sunkiai pakilo. 

— Nusileidimas vyko puikiai, — atsakė Dilonas, — bet 
pačią paskutinę akimirką viskas nuėjo velniop, ir kažkokia prie- 
žastis turi būti. Aš noriu pasakyti, kai išeina iš rikiuotės viena 
detalė — tai dar pusė bėdos, o kai iškart sugenda dvi — tai jau 
kelia rimtų įtarimų. 

— Įdomu, ką suras gelbėtojai, — ištarė Karnis. 

Kai jie nužingsniavo pliažu, Dilonas prakalbo: 

— Ar prisimenate, generole, kai Semsono rife aš apžiū- 
rinėjau lėktuvą, jūs pasakėte, kad nemanote, jog Santjago ruo- 
šiasi mus nužudyti? 

— Na, ir kas. Kurjūs lenkiate? 

— Tiesiog man atrodo, kad jis ką tik pabandė tai padaryti. 

Karnio pažįstamas, gyvenęs netoliese, išstūmė iš garažo 
savo sunkvežimį ir nuvežė prie Monguzo sankryžos, kur jie 
atsisveikino ir išsiskirstė į namus. Karnis pažadėjo pasirūpin- 
ti lėktuvo gelbėjimo darbais ir vėl susisiekti su jais iš ryto. 

Grįžęs į savo kotedžą Kenilo įlankoje, Dilonas palindo 
po karštu dušu ir stovėjo gerą pusvalandį, mąstydamas apie 
dabartinę padėtį. Pagaliau jis įsipylė į stiklą šampano ir išėjo į 
verandą, laimė, vakaras pasitaikė šiltas. 

Jis girdėjo, kaip trinktelėjo kitos durys, ir verandoje pa- 
sirodė Fergiusonas. 

— O, štai kur jūs. 

Fergiusonas irgi vilkėjo chalatą, kaklą buvo apsirišęs 
rankšluosčiu. 

— Aš taip pat mielai išgersiu šio vynelio, drauguži, ir dar 
man reikalingas telefonas. Kelinta valanda? 

— Beveik vidurnaktis. 

— Vadinasi, Londone penkta ryto. Laikas keltis. 

Tai pasakęs Fergiusonas surinko kriminalinės polici- 
jos inspektoriaus Džeko Leino buto telefono numerį. 

Sudejavęs Leinas atsibudo, įjungė naktinę lemputę ir pa- 
ėmė ragelį. 

— Leinas klauso. 

— Tai aš, Džekai, — tarė Fergiusonas. — Mes vis dar 
lovoje, ar ne? 

— Sere, juk dabar tik penkios ryto. 

— Na, ir kas? Turiu tau darbo, Džekai. Aš išsiaiški- 
nau, kas taip gerai informavo mūsų draugą Santjago. 

— Iš tikrųjų, sere? — miegai Leinui išlakstė. , 

— Ar tu pasitiki seru Frensiu Peimeriu? 

— Dieve šventas! — nubloškęs į šalį anklodę, Leinas 
atsisėdo lovoje. — Bet kodėl? 

Fergiusonas trumpai papasakojo apie savo nuotykius, 
kurių kulminacija tapo senojo Džozefo Džeksono prisipažini- 
mas ir hidroplano avarija. 

— Tuo sunku patikėti, — tarė Leinas. 

— Sunku, tiesa? Kaip ten bebūtų, apuostinėk Peimerių 
šeimynėlę, Džekai. Sužinok, iš kur senis — seras Džozefas — 
gavo lėšų, kaip serui Frensiui pavyksta gyventi taip plačiai. Tu 
negali pasiremti įprastiniais informacijos šaltiniais, kurie nau- 
dojami tokiais atvejais. 

— Ar Informuoti Saimoną Karterį? — Fergiusonas nusi- 
kvatojo. — Juk jis iš gėdos prasmegtų kiaurai į žemę. Tikriausiai 
praeitų ne mažiau kaip savaitė, kol jis prisiverstų tuo patikėti. 

— Puiku, sere. Aš tuoj pat tuo užsiimsiu. 

— Taigi šis reikalas išspręstas, — pareiškė Fergiusonas 
Dilonui. 

— O aš pamaniau štai ką. Jūs buvote teisus, pasakęs, 
kad Santjago nesiruošia mūsų nugalabyti, nes mes jam rei- 
kalingi. 

— Žinau, drauguži, bet esu tikras, kad mes tai išsiaiš- 
kinsime, — Fergiusonas vėl ėmė spaudyti radiotelefono myg- 
tukus. — Tai Semsono rifo kurortas? Būkite maloni, aš norė- 
čiau pasikalbėti su misteriu Prijeto. 

Po sekundės ragelyje pasigirdo vyriškas balsas. 

— Prijeto klauso. 

— Kalba Čarlzas Fergiusonas. Aš skambinu iš Kenilo 
įlankos. Nuostabus vakaras, nuostabi vakarienė. Padėkokite 
misteriui Santjago mano vardu. 

— Žinoma, generole. Kaip malonu, kad jūs paskambi- 
note. 

Fergiusonas padėjo ragelį. 

— Dabar tas niekšas turės prasikrapštyti smegenis. Klius- 
telkite man dar truputį šampano, drauguži, ir aš eisiu gulti. 

Dilonas pripildė jo taurę. 

— Bet pirma pasakykite man vieną dalyką... 

— Ką būtent? 

— Iš pat pradžių jūs žinojote, kad atvyksite į Sent Džo- 
ną, numerį viešbutyje sau užsakėte tuo pačiu metu, kaip ir man, 
dar prieš mano atvažiavimą. 

— Ir kas iš to? 

— Dar prieš man paliekant Londoną, jūs žinojote, kad 
Peimeris rausia mums duobę. 

— Tiksliai. Tik aš neturėjau įrodymų. 

— Bet kaip jūs įspėjote? 

— Loginio atmetimo metodu, drauguži. Galų gale, kas 
žinojo šią istoriją? Henris Beikeris, mergina, admirolas Tre- 
versas, aš, Džekas Leinas, jūs, ministras pirmininkas. Kiekvie- 
nas iš šių išvardintų Žmonių iškart atkrito. 

— Liko tiktai Karteris ir Peimeris. 

— Primena senamadišką estrados numerį, ar ne? Rem- 

damasis ankstesne savo bendravimo su Karteriu patirtimi, pa- 
sitikiu juo visiškai. 

— Vadinasi, lieka senis Frensis. 

— Visai teisingai, tačiau tokia prielaida būtų palaikyta 
tiesiog nemandagia. Kaip aš jau sakiau anksčiau, jis — baro- 
nas, vienos iš seniausių Anglijos šeimų atstovas, ministrų ka- 
bineto narys. Bet juk, kaip sakė didysis Šerlokas Holmsas, kai 
visos hipotezės viena po kitos atkrenta, lieka vienintelė ne- 
įmanoma — ir teisinga, — jis nusišypsojo. — Labanakt, drau- 
guži, pasimatysime rytoj. 

Ryte Santjago išsimaudė jūroje, atsisėdo laivagalyje po 
stogeliu ir susimąstęs ėmė gurkšnoti kavą su skrudinta duona, 
po to suvalgė keletą vynuogių. Algaro tylėdamas kantriai lau- 
kė, atsirėmęs į turėklus. 

— Įdomu, kas nutiko, — tarė Santjago. — Nemanau, jog 
tu, Algaro galėjai suklysti. 

— Aš savo darbą išmanau ir padariau viską kaip rei- 
kiant, patikėkite, senjore. 

Tuo metu pasirodė kapitonas Sera. 

— Ką tik skambino iš Kruso įlankos vienas mano in- 
formatorių, senjore. Atrodo, vakar naktį Rifo įlankoje “Ces- 
na" patyrė avariją. Netoli pietinės Sent Džono pakrantės lėk- 
tuvas nugrimzdo į keturiasdešimties pėdų gylį. Fergiusonui, 
Karniui ir Dilonui pavyko išsigelbėti. 

— Velniai juos nujotų! — įniršo Algaro. 

— Dar per anksti, — Santjago paniuro. 

— Kokie bus nurodymai, senjore? — paklausė Sera. 

— Taip... — Santjago pasisuko į Algaro. — Po pietų 
pasiimk su savimi Herą, ir plaukite kateriu į Sent Džoną. 
Mergina atskris maždaug šeštą vakaro. 

— Norite, kad atvežtume ją čionai, senjore? 

— Tai nebūtina. Tiesiog išsiaiškinkite, ką ji žino. Esu 
tikras, jog sugebėsite. 

Algaro piktdžiugiškai šyptelėjo. 

— Kaip įsakysite, senjore, — ir išnyko. 

Sera kantriai laukė, kada Santjago įsipils dar kavos. 

— Kiek laiko truks, kol kateris nuplauks iki Kruso įlan- 
kos? 

— Priklausys nuo oro. Dvi, dvi su puse valandos, senjore. 

— Tai yra, užtruks maždaug tiek, kiek ir “Marija Blan- 
ko"? 

— Taip, senjore. 

Santjago linktelėjo. 

— Galbūt man reikės grįžti į mūsų prieplauką Paradai- 
zo pakrantėje. Viskas priklausys nuo to, kaip klostysis toli- 
mesni įvykiai. Kad ir kaip ten būtų, sujunk mane su seru Fren- 
siu Londone. 

Serai prireikė dvidešimties minučių surasti Peimerį, ga- 
lų gale jis aptiko jį priėmime “Dorčesteryje". Kai Peimeris 
paėmė ragelį, jo balsas skambėjo gana nervingai. 

— Kas čia? Tikiuosi, reikalas svarbus, nes man reikia 
sakyti kalbą. 

— Esu tikras, kad mes jums nesutrukdysime, Frensi. 

Kitame laido gale kelioms sekundėms įsivyravo tyla, po 
to Frensis tarė: 

— O, tai jūs, Maksai, kaip sekasi? 

— Mums pavyko rasti tą vyrą, apie kurį tu kalbėjai, tą 
Džeksoną. Na ir atmintis jo! Verta pavydėti. Su mažiausiomis 
smulkmenomis prisiminė viską, kas vyko čia 1945 metais. 

— O, Dieve! — suaimanavo Peimeris. 

— Tavo laimei, keičiant mašinos ratą, įvyko nelaimin- 
gas atsitikimas, ir tas seniokas iškeliavo į geresnį pasaulį, — 
pranešė Santjago, visada mėgęs žiūrėti faktams tiesiai į akis, 
kad ir kokia būtų situacija. 

— Dėl Dievo, Maksai, aš nenoriu girdėti apie tai. 

— Nekvailiok, Frensi, dabar metas visą savo valios jėgą 
suspausti į kumštį, nes tas seniokas išklojo viską, ką žinojo 
Fergiusonui, dar prieš tai, kai vienas iš mano vyrų padėjo atsi- 
sveikinti jam su gyvenimu. Štai kas blogai. 

— Fergiusonas žino? — Peimeris pajuto, kad jam su- 
gniaužė gerklę. — Žino apie mano motiną, tėvą, Semsono rifą, 
Martiną Bormaną. 

— Bijau, jog taip. 

— Bet ką dabar daryti? 

— Atsikratyti Fergiusonu, aišku, o taip pat — Dilonu ir 
Karniu. Mergina atskris šį vakarą, ir kiek žinau, ji numano, 
kur yra povandeninis laivas. Kai tik ji papasakos mums tai, 
nebebus niekam reikalinga. 

— Dėl Dievo meilės, ne! — pradėjo Peimeris, ir staiga jį 
nukrėtė šiurpas. — Žinai, apie ką aš pagalvojau? Šįryt mano 
sekretorė paklausė, ar mano finansiniai reikalai tvarkoje. Kai 
aš pasidomėjau, kodėl ji paklausė, sekretorė pasakė, kad pa- 
stebėjo pašalinį signalą mano kompiuterio ekrane. Aš neat- 
kreipiau į tai dėmesio. Maniau, kad tie patikrinimai atliekami 
dėl mano paties saugumo. 

— Taip. Nedelsdamas išsiaiškink, kas organizavo šį pa- 
tikrinimą ir tučtuojau pranešk man. 

Santjago atidavė ragelį Serai. 

— Žinai, Sera, aš negaliu atsistebėti, kodėl taip dažnai 
gyvenimas mane suveda su kvailiais? 

Kai Fergiusonas ir du jo partneriai Karnio džipu atva- 
žiavo į Rifo įlanką, išvydo kraną, kuris laikė pakėlęs “Cesną" 
virš gelbėjimo laivo denio. Ant denio stoviniavo trys vyrai su 
narų kostiumais ir dar vienas su uniformine kepure, medvilni- 
niais marškiniais ir džinsais. Karnis švilptelėjo, vyras atsisu- 
ko, pamojavo ranka, sėdo į pripučiamą valtį, plūduriuojančią 
prie laivo borto, ir pasuko į krantą. 

Smėlėtu pliažu jis atžingsniavo prie jų, laikydamas ran- 
koje Fergiusono lazdelę. 

— Ar šis daiktelis priklausė kuriam nors iš jūsų? — pa- 
klausė jis Karnio. 

Fergiusonas ištiesė ranką. 

— Aš jums liksiu skolingas visą gyvenimą. Šis daiktas 
man labai brangus. 

Karnis juos supažindino. 

— Ir koks bus nuosprendis, ar tu dar neturėjai laiko tai 
išsiaiškinti? 

— Velniai rautų, kol kas sunku ką nors teigti, — tarė 
gelbėjimo laivo kapitonas ir pasisuko į Diloną. 

— Jūs sakėte, jog daviklis, reguliavęs kuro lygį, buvo 
tiesiog pamišęs. 

— Visai teisingai. 

— Nenuostabu. Pildytuvo gaubtuvėlis buvo nusuktas. 
Toks spaudimas, paprastai, būna tik tada, jei į kurą patenka 
nemažas kiekis vandens. Kai variklis įšyla, vanduo virsta garu. 
Ir tada jau baigtas kriukis. 

— Iš kur kure atsirado tiek vandens? — paklausė Karnis. 

— Sunku pasakyti. Aišku viena — kažkoks niekšas no- 
rėjo prispausti jums uodegą. Kažkas stipriai apgadino apatinę 
slidžių pusę įrankiu, panašiu į kirvį, kuris naudojamas, gesi- 
nant gaisrus, todėl nusileidimas virto šnipštu. Tą akimirką, 
kai slidės palietė vandenį, jis ėmė sunktis vidun. Visa kita jūs 
žinote patys. Šiaip ar taip, mes nutempsime lėktuvą atgal į 
Sent Tomą. Aš susitarsiu dėl remonto ir pranešiu jums, — gel- 
bėjimo laivo kapitonas palingavo galvą. — Jums, vaikinai, la- 
bai pasisekė. | 

Priėjęs prie pripučiamos valties, jis grįžo atgal į laivą. 

Fergiusonas, Dilonas ir Karnis sėdėjo kabinoje bare “Pas 
Dženi". Meri Džons atnešė jiems tirštos sriubos iš Žuvies ir 
moliuskų, prancūziškos duonos, o Bilis — šalto kaip ledas 
alaus. Jis palingavo galvą. 

— Jums, džentelmenai, reikėtų susitvarkyti savo gyveni- 
mą. Žodžiu, geriau jums būtų iš čia išvažiuoti. 

Jis nuėjo. 

— Vadinasi, jūs suklydote, generole, — tarė Dilonas. — 
Jis vis dėlto bandė mus nužudyti. Bet kodėl? 

— Gal tai kaip nors susiję su tuo, ką mums papasakojo 
senukas Džeksonas, — įsiterpė Karnis. 

— Taip, iš dalies gal tai ir paaiškina reikalą, — suabejo- 
jo Fergiusonas. — Aš vis dar manau, kad mes galime būti jam 
naudingi. 

— Taip ir bus, kai atskris Dženi, — pritarė Karnis. 

— Tikėkimės, — brigados generolas kilstelėjo ranką. — 
Atneškite mums dar alaus, šeimininke, jis iš tikrųjų nuostabus. 

Šeštą valandą vakaro Londono laiku Peimeris vėl pa- 
skambino Santjago. 

— Reikalai visiškai prasti. Leidimą patikrinti kompiu- 
terį išdavė kriminalinės policijos inspektorius Leinas, kuris 
šiuo metu dirba pas Fergiusoną. Jis tikrina mano šeimos šalti- 
nius, O taip pat — mano praeitį. Aš — žlugęs žmogus, Maksai. 

— Nepanikuok. Išsaugok šaltakraujiškumą. Pagalvok, 
juk nuo tada, kai apie tave sužinojo, jam užteko laiko tik pasi- 
šnekėti su šituo Leinu ir įsakyti jam pradėti tyrimą. 

— O jeigu jis jau kalbėjosi su Saimonu Karteriu arba su 
ministru pirmininku? 

— Jei taip būtų, tu jau žinotum. Ir kuriam galui jis tai 
darytų? Iki šiol Fergiusonas praktiškai vienas užsiiminėja šiuo 
reikalu. Jis ir toliau taip veiks. 

— O ką daryti su Leinu? 

— Tai jau mano rūpestis. 

— Dėl Dievo meilės, tik ne tai! — sudejavo Peimeris. — 
Aš neištversiu dar vienos Žmogžudystės. 

— Frensi, pabandyk retkarčiais elgtis vyriškai, nors dėl 
pajvairinimo. Be to, galiu tave pradžiuginti ir gera žinia. Kai 
tik Bormano dokumentai paklius į mūsų rankas, tu, disponuo- 
damas Vindzoro protokolu, galėsi daryti poveikį aukščiausiems 
valstybės pareigūnams. Juk egzistuoja žmonės, kurių tėvai ar 
seneliai figūruoja “Žydrojoje knygoje", ir jie padarys viską, kad 
tik tai neišplauktų į viešumą, — jis nusijuokė. — Nesijaudink, 
Frensi, mes dar pasidžiaugsime šia istorija. 

Padėjęs ragelį, Santjago susimąstė, po to vėl jį paėmė ir 
surinko dar vieną Londono numerį. 

— Kalba Santjago. Turiu jums itin svarbią užduotį — šį 
vakarą pašalinkite vieną žmogų. Tai kriminalinės policijos ins- 
pektorius Leinas, specialiojo padalinio bendradarbis. Esu tik- 
ras, kad patys sugebėsite išsiaiškinti jo adresą. 

Jis atidavė ragelį Algaro. 

— O dabar, mano drauge, aš manau, jog atėjo laikas jums 
su Hera vykti į Sent Džoną. 

Buvo pusė šešių, kai Dženi keltu atplaukė į Kruso įlan- 
ką. Krantine iki baro “Pas Dženi" reikėjo nueiti tik keletą šim- 
tų jardų. Kai ji įėjo į barą, jame jau sėdėjo būrelis lankytojų. 
Bilis Džonsas stovėjo už prekystalio. 

Išvydęs Dženį, jis nuskubėjo jos pasitikti. 

— Mis Dženi, aš taip džiaugiuosi jus matydamas. 

— Meri čia? 

— Žinoma. Ji — virtuvėje, ruošia maistą vakarui. Už- 
eikite. 

— Palauk minutėlę. Ar tu kalbėjai su Dilonu? Ar perda- 
vei jam, ką prašiau? 

— Aišku. Jis su savo draugu ir Bobu Karniu elgiasi labai 
įtartinai. Nežinau, kas vyksta, bet kažkas vyksta neabejotinai. 

— Vadinasi, Dilonas ir generolas Fergiusonas vis dar 
Kenilo įlankoje? 

— Žinoma. Ar norite su jais pasikalbėti? 

— Ir kuo greičiau. 

— Matote, Kenilo įlankos kotedžuose nėra telefonų, bet 
Dilonas turi radiotelefoną. Jis davė man numerį, — grįžęs prie 
baro, Bilis atidarė kasos stalčių ir išėmė popieriaus lapelį. — 
Štai jis. 

Iš virtuvės išėjo Meri ir sustojo lyg įbesta. 

— Dženi, tu grįžai, — pabučiavusi merginos skruostą, ji 
apglėbė ją. — Tu atrodai baisiai, brangioji, ką veikei? 

— Nieko ypatingo, — Dženi išvargusiai nusišypsojo. — 
Automobiliu pervažiavau pusę Prancūzijos, grįžau lėktuvu į 
Londoną, po to skridau iki Antigvos, o iš ten — į Sent Džoną. 
Niekada gyvenime dar nesijaučiau tokia pavargusi. 

— Tau reikia pavalgyti, pagulėti karštoje vonioje ir ge- 
rai išsimiegoti. 

— Puiki mintis, Meri, bet man dar reikia kai ką padary- 
ti. Beje, neatsisakyčiau puodelio kavos. Atnešk ją į kabinetą, 
man reikia paskambinti. 

Algaro ir Hera sužinojo namo Helouzo iškyšulyje adre- 
są iš Žvejo, gyvenančio Kruso įlankoje, kapitono Seros infor- 
matoriaus..Jie aplankė namą, nors šįkart Algaro nebandė įsi- 
laužti. Grįžę į krantinę, jie stebėjo, kaip į prieplauką atpūška- 
vo keltas iš Sent Tomo, ir keleiviai išlipo į krantą. Iš maždaug 
dvidešimties keleivių tik penki buvo baltieji, ir trys iš jų — 
vyrai. Kadangi vienai moteriai buvo mažiausiai šešiasdešimt 
metų, merginos su lagaminu rankose tapatybė beveik nekėlė 
jokių abejonių. Jie nusekė paskui ją. 

— Ką darysime dabar? — paklausė Hera. 

— Palauksime, — atsakė Algaro. — Anksčiau ar vėliau 
ji eis namo. 

Gūžtelėjęs pečiais, Hera išsiėmė cigaretę ir užsirūkė. 
Priėję prie suolelio, abu atsisėdo. 

Dilonas nudrožė nusimaudyti į Paradaizo paplūdimį, pa- 
likęs radiotelefoną kartu su rankšluosčiu ant šezlongo, stovi- 
nčio pliaže. Išgirdęs telefono zvimbimą, jis lyg pašėlęs nuplaukė 
prie kranto. 

— Dilonas klauso. 

— Tai Dženi. 

— Kurtu? 

— Bare, aš ką tik atėjau. Kaip jums sekasi? 

— Pas mus linksma. Kai tik čia atvažiavau, manęs jau 
laukė žmonės, Dženi, negeri žmonės. Tarp jų — vyras, pavarde 
Santjago, kuris suorganizavo namo Lordo Norto gatvėje api- 
plėšimą, ir du jo gorilos, panašūs į tuos, kurie užpuolė tave 
Temzės krantinėje. Jis blaškosi po čionykščius vandenis mo- 
torine jachta “Marija Blanko", nuodydamas mums gyvenimą. 

— Kodėl? 

— Jam reikia Bormano lagaminėlio, tik tiek. 

— Bet kaip jis sužinojo apie povandeninio laivo egzista- 
vimą? 

— Iš Londono, dėl žmogaus, dirbančio žvalgyboje, kal- 
tės nutekėjo informacija. Tu buvai teisi, rekomenduodama man 
Bobą Karnį. Šaunus vaikinas, bet jam nieko nepavyko nuveik- 
ti. Ar tu tikrai manai, kad galėsi padėti, Dženi? 

— Tai viso labo tik prielaida ir tokia paprasta, kad aš 
bijau ką nors sakyti telefonu, tad atidėkime pokalbį iki mūsų 
susitikimo, — ji Žvilgtelėjo į laikrodį. — Dabar šešios. Aš 
eisiu namo, nusimaudysiu karštoje vonioje ir persirengsiu. Su- 
sitiksime pusę aštuonių. Atsivesk su savimi Bobą. 

— Puiku. 

Padėjęs ragelį, Dilonas sausai nusišluostė rankšluosčiu 
ir surinko Karnio namų numerį. Teko ilgokai luktelėti, kol šis 
pakėlė ragelį. 

— Tai Dilonas. 

— Aš buvau duše. 

— Mūsų reikalai taisosi, ką tik iš baro man skambino 
Dženi. 

— Arji tau pasakė, kur yra povandeninis laivas? 

— Ne, ji vis dar kalba mįslėmis. Pusę aštuonių nori susi- 
tikti su mumis bare. 

— Aš ten būsiu. 

Padėjęs ragelį, Dilonas bėgte pasileido kalvos šlaitu į 
kotedžų pusę. Jis norėjo pranešti naujieną Fergiusonui. 


Išėjusi iš kabineto, Dženi pamatė Meri, stovinčią baro 
gale ir besikalbančią su vyru. 

— Vis tiek tu atrodai taip, lyg visą naktį būtum lėbavu- 
si, mano brangioji, — tarė ji. 

— Žinau. Dabar aš eisiu namo, nusimaudysiu, užsimesiu 
ką nors šviežesnio ir švaresnio, po to grįšiu čia. Pusę aštuonių 
aš susitiksiu su Dilonu, generolu Fergiusonu ir Bobu Karniu. 

— Niekur tu neisi, brangioji. Bili, nuvežk ją džipu namo 
ir atidžiai apžiūrėk namą. Įsitikinęs, jog ten viskas gerai, pa- 
lauk, kol ji bus pasiruošusi, ir atvežk atgal. Aš paprašysiu Eni 
iš virtuvės, kad ji padirbėtų vietoj tavęs bare. 

— Tai nebūtina, Meri, — paprieštaravo Dženi. 

— Tai nuspręsta. Nesiginčyk su manimi, mergaite. O 
dabar važiuokite. . . 

Dženi išėjo iš baro. Bilis Džonsas žengė greta, nešda- 
mas jos lagaminą. Algaro ir Hera, laikydamiesi saugaus atstu- 

mo, nusekė paskui ir pamatė, kaip jie sėdo į džipą, stovėjusį 
aikštelėje šalia Monguzo sankryžos, ir išvažiavo. 

— Kertu lažybų, jis nuvežė ją namo, — pareiškė Hera. 

Algaro linktelėjo. 

— Pasivaikščiosime pėsčiomis, laimė, eiti netoli. Kai ten 
nusigausime, jis jau bus išėjęs. Tada ir užklupsime ją vieną. 

— Nei Dilono, nei tų dviejų kažkodėl nesimato. Vadi- 
nasi, ji su jais dar nekalbėjo. 

— O dabar tikriausiai ir nebepakalbės. 

Sustojęs Hera nervingai palaižė lūpas. 

— Klausyk, aš nenoriu įklimpti į kokią nors nešvarią 15- 
toriją, juo labiau, kai čia įpainiota moteris. Tai blogas ženklas. 

— Užtilk ir daryk, kas tau liepiama. O dabar eime. 

Likus kelioms minutėms iki vidurnakčio, Fergiusono 
kabineto languose, Gynybos ministerijos pastate, vis dar degė 
šviesa. Džekas Leinas baigė skaityti gautus iš kompiuterio duo- 
menis apie Peimerių šeimą. Informacija buvo vertinga ir itin 
įdomi. Sudėjęs popierius į portfelį, Leinas įkišo jį į rašomojo 
stalo stalčių, užrakinamą slaptu raktu, užsivilko apsiaustą, iš- 
jungė šviesą ir išėjo į gatvę. 

Jaunas žmogus, sėdintis už vogto “Jaguaro", pastatyto ki- 
toje gatvės pusėje, vairo, pasitikrindamas pašvietė žibintuvėliu į 
fotografiją, gulinčią ant gretimos sėdynės, ir įsimetė ją atgal į 
kišenę. Tai buvo akiniuotas, niekuo neįsidėmėtinas jaunuolis, 
ant mėlyno, paprasto ir tvarkingo kostiumo užsimetęs duks- 
lų apsiaustą. 

Jis įjungė variklį, pažiūrėjo, kaip Leinas pereina gatvę, 
ir pasuko link Vaithol Korto. Leinas buvo pavargęs ir vis dar 
galvojo apie Peimerio bylą, todėl tik probėgšmais žvilgtelėjo į 
artėjantį “Jaguarą". Laiko pereiti gatvę dar buvo pakankamai. 
Staiga automobilio variklis užkaukė, Leinas pasisuko, tačiau 
jau buvo vėlu. “Jaguaras" sutraiškė jam kaukolę. Mirtis ištiko 
akimirksniu. 

Jaunuolis išlipo iš mašinos ir priėjo arčiau, norėdamas 
įsitikinti, jog inspektorius tikrai negyvas. Gatvėje nebuvo nė 
gyvos dvasios, tik švelniai ir raminančiai šnarėjo lietus. Sėdęs 

atgal į “Jaguarą", jaunuolis aplenkė Leino kūną ir nuvažiavo. 
Po penkių minučių jis pastatė “Jaguarą" viename skersgatvyje 
šalia Strendo ir greitai išnyko tamsoje. 


Parvažiavusi namo į Helouzo iškyšulį, Dženi išsimaudė 
po dušu, mėgaudamasi karštomis vandens čiurkšlėmis, paskui 
išsitrinko galvą, o apačioje Bilis tuo metu atidarė langines, 
norėdamas pravėdinti kambarius. Po to jis paėmė šluotą ir iš- 
šlavė priebutį. Algaro su Hera stebėjo jį iš krūmų, augančių 
netoliese. 

— Velniai jį rautų, kodėl jis neišeina? — piktinosi Algaro. 

— Nežinau, bet aš niekam nepatarčiau mėginti likimo, 
stojant su juo į kovą, — tarė Hera. — Kalbama, kad jis buvo 
Karibų jūros baseino šalių sunkaus svorio čempionas. 

— Tu mane mirtinai įbauginai. 

Greitai Dženi išėjo į priebutį. Ji vilkėjo baltas linines 
kelnes ir prigludusią palaidinukę trumpomis rankovėmis. Dže- 
ni atrodė gaivi ir pailsėjusi. 

— Štai taip jau geriau, — tarė Bilis. 

— Taip, pagaliau aš irgi pasijutau žmogumi. O dabar 
važiuokime atgal, Bili. 

Sėdę į džipą, jie išvažiavo. Išlindę iš krūmų, vyrai susto- 
jo ant purvino kelio. 

— Kas dabar? — paklausė Hera. 

— Nieko baisaus. Mes sučiupsime ją vieną vėliau. O da- 
bar eime atgal į barą. 

Jie nužingsniavo keliu. 

Jau temo, kai Bobas Karnis įėjo į barą “Pas Dženi" ir 
pamatė Dženi, drauge su Biliu trūsiančią už prekystalio. Pri- 
ėjusi ir pakštelėjusi jam į skruostą, ji šiltai pasisveikino ir tuč- 
tuojau nusivedė į kabiną. 

— Džiaugiuosi tave matydamas, Dženi, — Karnis uždė- 
jo savo delną ant jos rankos. — Labai apgailestauju dėl Henrio 
mirties. Žinau, ką jis tau reiškė. 

— Jis buvo geras žmogus, Bobai, jautrus kaip niekas 
kitas. 

— Aš mačiau jį tą paskutinį rytą. Henris traukė namo 
savo valtimi, o aš plaukiau į jūrą su grupe nardytojų. Paklau- 
siau, kur jis buvo, ir Henris atsakė, nardęs Prancūzų rage, — 
Bobas palingavo galvą. — Jis pamelavo, Dženi, mes su Dilonu 
išnaršėme Prancūzų ragą skersai išilgai, nekalbant jau apie tai, 
kad nusigavome net į Sauto tarpeklį. 

— Bet juk tai vietos, kur buvoja žmonės, Bobai. Juk ne- 
galėjo povandeninis laivas tiek metų pragulėti ten niekieno 
nepastebėtas. 

Į barą įėjo Dilonas ir Fergiusonas. Jie iškart pastebėjo 
Dženi su Karniu ir priėjo prie jų. Fergiusonas kilstelėjo savo 
panamą. 

— Mano pagarba, mis Grant. 

Ji ištiesė ranką Dilonui. Šis porą sekundžių palaikė ją 
savojoje rankoje. Abu susidrovėjo. 

— Na kaip viskas ėjosi? 

— Taip, aš pasimačiau su Henrio seserimi. Prašau at- 
leisti, kad priverčiau jus spėlioti ir kamuotis nežinioje. Reika- 
las tas, kad ji — Gailestingumo ordino vienuolė. Ir ji — ne 
paprasta vienuolė, o vienuolyno vyresnioji. 

— Nieko apie tai nežinojau, — pareiškė Karnis. 

— Taip, Henris niekada nepasakojo man apie ją. Jis, 
matote, buvo ateistas. Henris manė, kad sesuo beprasmiškai 
eikvoja savo gyvenimą. Tai ir buvo jų nesutarimo priežastis. 

Priėjo Bilis. 

— Gal jums atnešti ko nors išgerti, vaikinai? 

— Vėliau, Bili, — atsakė ji. — Mums reikia pasikalbėti 
apie reikalus. 

Bilis nuėjo. 

— Ir taip, mes klausomės, ištempę ausis, — tarė Fergiu- 
sonas. — Tikiuosi, tu ruošiesi mums papasakoti, kur yra 180- 
asis povandeninis laivas. 

— Taip, Dženi, — Karnis šiek tiek jaudinosi. — Kur jis? 

— Nežinau, štai ir viskas, ką galiu pasakyti, — trumpai 
metė ji. 

Fergiusono veide atsispindėjo siaubas. 

— Kaip nežinote? Bet man atrodė, kad jūs žinote. 

Dilonas palietė brigados generolo ranką. 

— Tegu pati apie viską papasakoja. 

— Štai ką aš galiu jums pasakyti. Man regis, aš žinau, kur 
galima rasti tą informaciją. Tai tiesiog per daug paprasta, — 
Dženi giliai atsiduso. — Na gerai, greičiau baikime tai. — Ji 
atsisuko į Karnį. — Bobai, “Roda" juk dar stovi uoste? Tu 
nuveši mus tenai? 

— Aišku, Dženi. 

Karnis atsistojo. 

— “Roda"? — perklausė Fergiusonas. 

— Tai Henrio jachta, ta pati, kuria jis plaukė į jūrą tą 
rytą, — paaiškino Karnis. — O dabar eime. 

Nusileidę laiptais, jie išėjo į gatvę ir krantine patraukė 
link prieplaukos. 

— Ką darysime dabar? — paklausė Hera. 

— Pagyvensim — pamatysim, — atsiliepė Algaro. 

Karnis kajutėje įjungė šviesą, ir visa kompanija sugužėjo 
į ankštą patalpą. 

— Taigi, mis Grant, — tarė Fergiusonas. — Visi mes 
susirinkome čia. Ką jūs galite mums pranešti? 

— Tai tik spėjimas, — ji pasisuko į Karnį. 

— Bobai, ką daugelis nardytojų daro po to, kai pabuvoja 
jūros gelmėse? 

— Tu nori pasakyti — patikrina savo įrangą... 

— Ne, — nutraukė Dženi Bobą. — Aš turėjau galvoje 
kai ką materialesnio. Aš turėjau omenyje jų įprotį aprašyti vi- 
sas panėrimo smulkmenas. 

— Na, žinoma! — ištrūko Karniui. 

— Kurji lenkia, velniai rautų? — paklausė Fergiusonas. 

— Manau, aš suprantu, apie ką eina kalba, — pratarė 
Dilonas. — Kaip ir lakūnai, dauguma narų veda laivo žurna- 
lus, kur užrašinėja savo buvimo po vandeniu smulkmenas ir 
visus pastebėjimus. Tokia praktika plačiai naudojama. 

— Henris kruopščiai laikėsi šios taisyklės, — tarė Dže- 
ni. — Tai būdavo pirmiausia, ką jis padarydavo, įlipęs į laivą 

ir nusišluostęs kūną rankšluoščiu. Paprastai jis saugojo savo 
žurnalą čia. — Ji atidarė mažą dėžutę šalia šturvalo, panaršė 
po ją ranka ir iškart rado tai, ko ieškojo. Žurnalo aptaisai buvo 
raudoni, juose buvo išgraviruota Beikerio pavardė. Dženi iš- 
tiesė žurnalą Dilonui. 

— Bijau, kad aš galėjau suklysti. Skaityk pats. 

Dilonas lėtai pervertė lapus ir perskaitė paskutinį įrašą: 

— Čia sakoma, kad jis panėrė į aštuoniasdešimties, devy- 
niasdešimties pėdų gylį vietoje, kuri vadinama Perkūno ragu. 

— Perkūno ragas? — Karnis išplėtė akis. — Niekada ne- 
būčiau pagalvojęs. Ir niekam toks dalykas nė į galvą neateitų. 

— Paskutinysis įrašas skelbia: daugybė lydekų, gelto- 
nuodegių vėžlių, jūros angelų ir skraidančių žuvų, o taip pat 
septintos modifikacijos povandeninis laivas, gulintis ant šlai- 
to rytinėje pusėje. 

— Ačiū Dievui, — atsiduso Dženi Grant. — Aš buvau 
teisi. 

Dilonui užvertus žurnalą, įsivyravo gili tyla, po to Fer- 
giusonas pratarė: 

— Na, ką gi, dabar galima ir išgerti. 

Algaro ir Hera matė, kaip jie grįžo. 

— Ji jiems kažką papasakojo, esu tuo tikras, — pareiškė 
Algaro. — Tu lik čia ir stebėk, kaip vystysis įvykiai, o aš Iš telefo- 
no-automato paskambinsiu šefui ir pranešiu jam naujienas. 

Grįžusi į barą, visa kompanija susėdo toje pačioje kabi- 
noje. Biliui priėjus prie staliuko, Fergiusonas iškilmingai pa- 
skelbė: 

— Šįkart šampanas būtinai turi būti mūsų meniu. 

Jis patrynė rankas. 

— Štai dabar mes tikrai surasime jį. 

— Atrodo, tu nustebęs, — kreipėsi Dilonas į Karnį. — Aš 
turiu omenyje tą vietą, Perkūno ragą, kur Beikeris aptiko laivą. 

— Tavieta yra atviroje jūroje, maždaug dvidešimt mylių 
nuo kranto. Aš niekada ten nenardžiau. Ir niekas ten nenardo. 
Tai pats pavojingiausias rifas šiuose vandenyse. Net esant men- 
kiausiam jūros bangavimui, prasibrauti ten velniškai sunku, o 

jeigu jūs tai ir padarysite, srovė ten tokia stipri, kad gali nu- 
nešti Dievai žino kur. 

— Iš kur žinai, jei pats niekada ten nenardei? — paklau- 
sė Dilonas. 

— Čia gyveno senas naras, vardu Tomas Pulas. Jis jau 
miręs. Prieš daugelį metų Tomas Pulas buvo panėręs ten. Vi- 
sai atsitiktinai jis atsidūrė toli jūroje ir pamatė, kad ji itin ra- 
mi. Iš jo pasakojimo ta vieta priminė Sauto tarpeklį. Rifas pra- 
sideda maždaug septyniasdešimties pėdų gylyje, vienoje pusė- 
je šimto aštuoniasdešimties pėdų gylis, kitoje — dviejų tūks- 
tančių pėdų bedugnė. Nežiūrint į tai, jog oras buvo geras, se- 
nukas vos nežuvo. Nuo to laiko vengė tos vietos kaip maro. 

— Kodėl jis nematė povandeninio laivo? — paklausė 
Fergiusonas. 

— Galjis tiek giliai nepanėrė, o gal nuo to laiko jo vieta 
pasikeitė. Viena, ką mes žinome tikrai, yra tai, kad Henris 
rado jį būtent ten, — atsakė Karnis. 

— Aš niekaip nesuprantu, kodėl jam prireikė nardyti 
būtent tenai, — įsiterpė Dženi. 

— Tu juk pažinojai Henrį, — atsakė Karnis. — Jis visa- 
da nardydavo vienas, nors tai ir pavojinga, o tą rytą, po uraga- 
no, jūra buvo tokia rami, kokios niekada dar nebuvau matęs. 
Man regis, jis tiesiog iškėlė burę ir plaukė, kur vėjas nešė, vien 
dėl malonumo, po to pamatė, kur jį užnešė, ir suprato, kad 
geresnių oro sąlygų nebuvo ko ir norėti. Tada jis išmetė inka- 
rą, užsikabino už kokio nors rifo ir persivertė per bortą. 

— Kaip pasakojo admirolas Treversas, — pradėjo Dilo- 
nas, — o Beikeris jam smulkiai papasakojo apie savo nuotykį, 
Bormanas buvo apgyvendintas kapitono kajutėje. Beje, jos ne- 
galima pavadinti kajute tikrąją to žodžio prasme. Per vidurį ji 
perskirta pertvara. Kajutė yra kairėje laivo pusėje, priešais ra- 
disto kabiną, priekinėje laivo dalyje. Ji buvo įrengta tokioje vie- 
toje tam, kad kapitonas laisvai ir greitai galėtų patekti į vairinę. 

— Mano manymu, labai protinga, — įsiterpė Karnis. 

— Taip, bet tada į kajutę galima įsigauti tik per prieki- 
nį, vandens nepraleidžiantį, liuką, o Beikeris sakė Treversui, 

kad jis velniškai stipriai užrūdijęs ir atidaryti jo neįmanoma. 

— Okei. Vadinasi, teks jį susprogdinti. Mums prireiks 
sprogmenų “Si-4", prisimenate, tų, apie kuriuos tauškė Santja- 
go, kai mes viešėjome Semsono rife. 

— Čia aš tave aplenkiau, — įsiterpė Dilonas. — Tiesa, 
“Si-4" man nepavyko gauti, tačiau “Semteks", mano manymu, 
niekuo ne blogesnis. Be to, turiu atsargą sprogstamųjų pieštukų. 

— Tu nieko nepamiršai? — su lengva ironija pasidomė- 
jo Karnis. 

— Tikiuosi, ne. 

— Kada mes išvyksime? — paklausė Fergiusonas. 

— Manau, paskutinis žodis priklauso Karniui, — tarė 
Dilonas. — Jis labiausiai patyręs šiame reikale. 

Karnis mąsliai linktelėjo. 

— Aš kaip tik apie tai galvoju, — jis vėl linktelėjo. — 
Kaip aš suprantu, mums reikia žūtbūt prasibrauti į laivo vidų 
ir pasprukti iš ten anksčiau, nei Santjago suuos, kas vyksta. 

— Protinga, — sutiko Fergiusonas. 

— Jie daugiau nebegali mūsų sekti, nes išėmėme bla- 
kes iš abiejų katerių. Mes turime tuo pasinaudoti ir išplaukti 
į jūrą vidurnaktį, prisidengę tamsa. Į vietą mes atplauksime 
penktą, vėliausiai — pusę šešių, o su pirmaisiais spinduliais 
jau galėsime nerti. 

— Tinka, — pritarė Dilonas. 

— Puiku, šiandien aš palikau “Jūrų medžiotoją" Kenilo 
įlankoje, vadinasi, iš ten ir išplauksim. Tu pasiimsi su savimi 
“Semteks", apie kurį kalbėjai. Visa kita, ko mums gali prireik- 
ti, aš galiu paimti iš nardymo reikmenų parduotuvės. 

— Tiktai ne tuoj pat, — numalšino jų įkarštį Fergiuso- 
nas. — Dabar reikia pavalgyti. Visi tie nervų sukrėtimai man 
sukėlė vilkišką apetitą. 

Pradėjo dulksnoti, ir Algaro su Hera pasislėpė po medžiu. 

— Mergele Švenčiausioji, negi mums teks stypsoti čia 
visą naktį veltui, — niurzgėjo Hera. 

— Būsime čia tiek, kiek reikės. 

Tuo metu bare kompanija mėgavosi vakariene, kurios 

metu buvo patiekta Meri gaminta firminė tiršta sriuba iš žu- 
vies ir moliuskų ir grilyje keptas vėžlys. Kai padavė kavą, su- 
skambo Dilono radiotelefonas. Pakėlęs ragelį, jis priglaudė jį 
prie ausies, po to perdavė Fergiusonui. 

— Tai jums. Skambina kažkas iš specialiojo padalinio. 

Brigados generolas paėmė ragelį. 

— Fergiusonas klauso, — patylėjęs keletą sekundžių, jis 
staiga išbalo kaip drobė, jo pečiai nusviro. — Minutėlę, — 
pavargusiu balsu ištarė Fergiusonas ir atsistojo. — Prašau man 
atleisti. Aš tuoj grįšiu. 

Jis išėjo. 

— Kas, velniai rautų, atsitiko? — paklausė Karnis. 

— Kas ten bebūtų, matyt, nieko gero, — atsiliepė Dilonas. 

Fergiusonas grįžo ir vėl atsisėdo prie stalo. 

— Mano padėjėjas Džekas Leinas žuvo. 

— Ne! — ištrūko Dženi. 

— Maždaug vidurnaktį jį pervažiavo automobilis. Supran- 
tate, jis užsisėdėjo darbe iki vėlumos. Policija rado jį nutrenku- 
sį automobilį viename skersgatvyje netoli Strendo, visą aptaš- 
kytą krauju. Aišku, vogtą. 

— Dar vienas neįtikėtinas sutapimas, — sumurmėjo Di- 
lonas. — Jūs liepėte jam patikrinti duomenis apie Peimerį, ir 
iškart jį rado negyvą Londono skersgatvyje. 

Pirmą kartą jis išvydo, kaip Fergiusono veidas patamsėjo 
iš pykčio. Brigados generolo akys žybtelėjo. 

— Aš neliksiu skolingas, Dilonai. Patikėkite, jie gaus, 
ko nusipelnę. 

Giliai įkvėpęs, jis atsistojo. 

— Na gerai, o dabar eime. Jūs su mumis, brangioji? 

— Manau, ne. Tik pasiplaukiojimo man betrūksta po to, 
ką teko pergyventi, bet aš jus palydėsiu. Važiuosiu paskui jus 
džipu. Jūs keliaukite, aš pasivysiu, man tik reikia pasakyti po- 
rą žodžių Meri. 

Ji nuėjo į virtuvę. Dilonas pasikvietė Bilį iš kito baro galo. 

— Galjūs su Meri galėtumėte pernakvoti Dženi namuose? 

— Manai, gali būti problemų? 

— Jų mums per akis, tad nereikia dar vienos, — tarė 
Fergiusonas. 

Dilonas ištraukė iš kišenės belgų gamybos automatinį 
pistoletą. 

— Paimk. 

— O, netgi taip? — nustebo Bilis. 

— Būtent taip. 

— Tada man bus ramiau su šiuo žaisliuku, — Bilis iš- 
traukė iš po prekystalio 45-ojo kalibro automatinį pistoletą. 

— Puiku, — Dilonas įsikišo savąjį ginklą atgal į kišenę. — 
Būk atsargus. Pasimatysime rytoj. 

Tuo metu virtuvėje Meri triūsė prie viryklės. 

— O ką ruošiesi daryti dabar, brangute? 

— Man reikia nuvažiuoti į Kenilo įlanką, Meri, Bobas 
Karnis su generolu Fergiusonu ir Dilonu plauks į jūrą nardyti, 
vykdydami kažkokią specialią užduotį. Aš noriu juos palydėti. 

— Verčiau eitum miegoti. 

— Žinau. Aš greitai grįšiu. 

Perėjusi barą, ji išėjo į gatvę ir nubėgo laipteliais. 

— Štaijinai, — tarė Algaro. — Važiuojame paskui ją. 

Bet Dženi pasivijo Fergiusoną, Diloną ir Karnį prie 
Monguzo sankryžos. Algaro ir Hera beliko tik stebėti, kaip jų 
grobis įsėdo į džipą. Karnis įsitaisė greta jos, ir automobilis 
išriedėjo iš aikštelės. 

— Gerai, — tarė Algaro, — važiuojame paskui juos. 

Ir jis nudūmė prie savo automobilio. 

Įėjęs į savo kotedžą, Dilonas susirado žaliai alyvinę ka- 
rišką kuprinę ir išvertė iš jos viską ant grindų: sprogmenis 
“Semteks", sprogdiklius, AK šautuvą ir “ Valterį" su duslintu- 
vu. Jam imant paskutinius daiktus, įėjo Fergiusonas. Jis vilkė- 
jo kareiviškas kelnes, grubius batus ir storą vilnonį megztinį. 

— Ką, vėl ruošiamės į karą? 

Dilonas sugrūdo viską atgal į kuprinę. 

— Tikiuosi, kad ne. Mums su Karniu pakaks to, kas yra 
ant platformos, kai nersime į vandenį, o jei kartais jums iš to 
šlamšto ko nors prireiks, žinosite, kur ieškoti. 

— Manote, mes galėsime tai padaryti? 

— Pažiūrėsim, — Dilonas pačiupinėjo ranka viršutinį na- 
ro kostiumo užtrauktuką. — Man gaila, kad taip nutiko Leinui. 

— Man irgi. 

Fergiusono veidas buvo liūdnas. 

— Bet bus ir mūsų kieme šventė, Dilonai, pažadu jums. 
O dabar eime. 

Jie pasuko prie durų, bet čia Dilonas stabtelėjo ir atida- 
rė barą. Išėmęs puspilnį butelį konjako, paslėpė jį kuprinėje. 

— Tiktai medicininiams tikslams, — išsišiepė jis, už- 
trenkdamas dureles. — Taip anksti jūroje tikriausiai velniškai 
šalta. 

“Jūrų medžiotojas" buvo prišvartuotas prieplaukos ga- 
le. Sėdėdama ant suolelio, Dženi žiūrėjo į jį, kol Karnis tikri- 
no deguonies balionus. Bare grojo muzikantų trio. Tamsoje 
virš vandens vilnijo muzikos garsai ir juoko protrūkiai. Kran- 
tine ėję Fergiusonas su Dilonu aplenkė restoraną “Pakrantės 
terasa" ir, atsidūrę prieplaukoje, priėjo prie Karnio. Fergiuso- 
nas įlipo į laivą, ir Dilonas perdavė jam kuprinę. 

Jis atsisuko į Dženi. 

— Kaip tu jautiesi? 

— Puikiai. 

— Šį kartą mes išplaukiame neilgam. Kaip sakė kaž- 
koks poetas: “Išsklaidytos abejonės, meilės nebėra." 

— O kątu veiksi po to? 

Dilonas švelniai pabučiavo jos skruostą. 

— Dieve mano, mergaite, ar leisi tu vyrui bent atsikvėpti? 

Jis išsitraukė iš kišenės belgišką pistoletą. 

— Įsidėk šį mažylį į savo rankinuką ir tik pabandyk man 
pasakyti, jog nežinai, kaip juo naudotis. 

Dženi nenoriai paėmė pistoletą. 

— Ar manai, kad jis man būtinas? 

— Kas žino? Pernelyg dažnai Santjago aplenkdavo mus. 
Grįžusi į barą, sužinosi, kad Bilis su Meri ruošiasi pas tave 
nakvoti. 

— Vadinasi, tu viskuo pasirūpinai? 

— Mėginu. Mažai kas ryšis išmėginti savo jėgas su Biliu. 

Dilonas pasuko į laivą. Ant tiltelio stovintis Karnis pa- 
prašė: 

— Padėk mums atsistumti, Dženi. 

Jis įjungė variklį. Atrišusi lynus, Dženi metė juos Dilo- 
nui, po to perėjo į priekį ir padarė tą patį. Kateris lėtai pajudė- 
jo iš prieplaukos ir ėmė gręžti priekį į jūrą. 

— Būkite atsargi, brangioji, — riktelėjo Fergiusonas. 

Dženi mojavo ranka, kol “Jūrų medžiotojas" išplaukė į 
jūrą. Dilonas žvelgė į ją, stovinčią apšviestoje prieplaukoje. 
Paskui ji nusigręžė ir nuėjo. 

Palei restoraną “Cukraus malūnas" vingiuojančiu take- 
liu Dženi nuėjo pro barą ir parduotuvę link aikštelės, kur ke- 
leivių laukė taksi. Šešėlyje pasislėpę Algaro su Hera matė, kaip 
išplaukė kateris, ir nusekė paskui ją. 

— Ką darysime? — sušnibždėjo Hera. 

— Anksčiau ar vėliau ji grįš namo. Ten ją ir sutvarkysi- 
me be triukšmo, mums net nebūtina ją sekti. 

Įlipusi į džipą, Dženi įjungė variklį. Palaukę, kol ji nuva- 
Žiuos, jie įsirabždino į savąjį automobilį ir nuriedėjo paskui. 

Kai Dženi įėjo į barą, ten dar sėdėjo keletas žmonių. 
Meri padėjo vienai padavėjai valyti stalus. Ji priėjo prie baro. 
Greitai pasirodė Bilis. 

— Arjie išplaukė be problemų? 

— Taip. 

— Ar mums jie papasakos, ką sumanę, mis Dženi? Jų 
išraiškos tokios paslaptingos. 

— Gal jums ir papasakosiu apie tai kada nors, Bili, bet 
tik ne dabar. 

Ji nusižiovavo, jausdama baisų nuovargį. 

— Neužlaikyk jos, uždavinėdamas kvailus klausimus, jai 
reikia pamiegoti, — subarė Meri Bilį. Ji pasisuko į Dženi. — 
Misteris Dilonas paprašė, kad pas tave pernakvotume, ir mes 
mielai sutikome. 

— Gerai. Tačiau aš greitai eisiu namo. 

— Gal palauksite mūsų, mis Dženi? — paklausė Bilis. — 
Mes uždarysime barą po penkių minučių. 


260 


Atsegusi rankinuką, ji išėmė belgišką automatinį pis- 
toleią. 

— Štai ką aš turiu, Bili, ir žinau, kaip su juo elgtis. Dėl 
manęs nesirūpinkite. Iki pasimatymo. 

Džipas stovėjo gatvėje, šalia laiptų. Šmurkštelėjusi už 
vairo, Dženi įjungė variklį. Ji buvo tokia išvargusi, kad net 
užmiršo įjungti salone šviesą. Gatvėse buvo tylu, ramu, ir Dže- 
ni pasiekė namus po penkių minučių. Pastačiusi mašiną, ji 
pakilo laiptais ir, susiradusi raktą, atrakino duris. Įjungusi 
šviesą priebutyje, Dženi įėjo į namą ir užsirakino. 

Dieve, kaip ji nusikamavo. Niekada gyvenime dar ne- 
buvo taip nuvargusi. Vos vilkdama kojas, Dženi užlipo laip- 
tais, atidarė miegamojo duris ir įjungė šviesą. Buvo karšta, 
labai karšta, nors palubėje sukosi ventiliatorius.Perėjusi vi- 
są kambarį, ji priėjo prie dvivėrio lango, siekiančio grindis 
ir išeinančio į verandą, ir atidarė jį. Iš viršaus nukrito kele- 
tas gaivinančių vandens lašelių, po to staiga pūstelėjo skers- 
vėjis. Ji pastovėjo, mėgaudamasis vėsa, pasisuko ir išvydo 
Algaro su Hera, kaip tik tuo metu įeinančius į kambarį. 

Ji pasijuto lyg sapne, bet pamačiusi baisų veidą, trum- 
pai kirptus plaukus ir randą nuo pat akies ligi lūpų kampu- 
čio, suprato, jog tai — ne sapnas. Netikėtai Algaro gargždžiai 
nusijuokė ir kažką pasakė Herai ispaniškai. 

— Darbelis gali būti įdomus. 

Ir čia Dženi pati nustebo, iš kur jai atsirado tiek jėgų. Ji 
vikriai puolė pro juos pirmyn, prie durų, ir beveik pasiekė jas, 
bet Hera dešine ranka pačiupo jai už riešų ir staigiai pasuko į 
save. Algaro atsivėdėjęs trenkė jai į veidą ir nubloškė ant lo- 
vos. Ji pabandė išsitraukti iš rankinuko pistoletą. Algaro 1š- 
plėšė jį iš jos rankos, apvertė veidu žemyn ir užlaužęs kairiąją 
ranką ėmė ją sukti. Dženi pajuto baisų skausmą, ir ji garsiai 
suriko. 

— Patinka, ką? — savimi patenkintas Algaro nusviedė 
pistoletą į kitą kambario kampą. — Nagi, pabandykime dar. 

Skausmas, pervėręs ją, buvo nepakeliamas, ir Dženi su- 
kliko iš visų jėgų. Apvertęs ją ant nugaros, Algaro vėl užsimo- 

jęs trenkė jai į veidą ir išsitraukė iš kišenės lenktinį peilį. Spus- 
telėjo mygtuką, ir išlėkė peilio ašmenys. Dženi pamatė, kad 
jos aštrios lyg skustuvas. Algaro sugriebė ją už plaukų. 

— Dabar aš užduosiu tau keletą klausimų, — jis per- 
braukė peilio ašmenimis per jos skruostą ir švelniai spustelėjo 
smaigalį. Ištryško kraujas. — Jei tylėsi, iš pradžių nupjausiu 
tau nosį. 

Silpna moteris buvo mirtinai išgąsdinta. 

— Ašviską pasakysiu, tiktai paleiskite. 

— Gudruolė. Kur mums ieškoti nuskendusio povande- 
ninio laivo? 

— Tavieta vadinama Perkūno ragu, — iškvėpė ji. 

— O kurjis yra? 

— Jis pažymėtas žemėlapyje. Dešimt dvylika mylių į pie- 
tus nuo Sent Džono. Daugiau aš nieko nežinau. 

— Mes matėme, kaip Dilonas, generolas Fergiusonas ir 
Karnis išplaukė iš Kenilo įlankos. Jie pasuko į Perkūno ragą, 
kad, nusileidę į dugną, apžiūrėtų povandeninį laivą, ar ne? 

Dženi susvyravo. Algaro vėl atsivėdėjęs trenkė jai į veidą. 

— Tai tiesa? 

— Taip. Patekėjus saulei, jie pradės ieškoti laivo. 

Patapšnojęs jai per skruostą, Algaro sulenkė peilį ir at- 
sisuko į Hrą. 

— Užrakink duris. 

Hera, regis, suglumo. 

— Kam? 

— Aš sakiau, užrakink duris, idiote! — praėjęs pro jį, 
Algaro triukšmingai užtrenkė duris ir pasuko spynoje raktą. Jis 
atsisuko. Jo veidą iškreipė klaiki šypsena, baisesnės Dženi gy- 
venime nebuvo mačiusi. — Tai tu sakei, kad padarysi viską? — 
paklausė jis ir ėmė sagstytis švarką. 

Dženi vėl suriko, apimta nežmoniško siaubo, pašoko ir 
pasisukusi galvotrūkčiais puolė pro atviras dvivėres duris į bal- 
koną. Purtoma baimės, ji persivertė per turėklą ir šoko žemyn, 
į sodą. Lietus, kaip ir pirma, pylė tarsi iš kibiro. 

Atsiklaupęs šalia jos, Hera bandė užčiuoti pulsą. Jis 
palingavo galvą. 

— Man regis, ji nekvėpuoja. 

— Na gerai, palik ją. Bus palaikyta nelaimingu atsitiki- 
mu. O dabar verčiau neškime kudašių. 

Jų džipo variklio gausmas ištirpo naktyje. Dženi vis dar 
gulėjo ant žemės. Lietaus srovelės tekėjo jos veidu. Lygiai po 
penkių minučių Bilis ir Meri Džonsai privažiavo arčiau ir iš- 
kart pamatė ją. Ji gulėjo skersai takelio. 

— O Dieve! — Meri puolė ant kelių ir palietė ranka 
Dženi veidą. — Ji šalta kaip ledas. 

— Atrodo, ji iškrito iš balkono. 

Dženi sudejavo ir vos pastebimai pajudino galvą. 

— Ačiū Dievui, ji gyva, — atsiduso Meri. — Nunešk ją į 
namą, o aš iškviesiu gydytoją. 

Ji bėgte nubėgo į namą. 

Algaro kalbėjosi su Santjago iš telefono-automato ka- 
binos, stovinčios krantinėje. Santjago įdėmiai klausėsi. 

— Vadinasi, mergina negyva. Gaila. 

— Darbas švarus. Viskas atrodys taip, lyg būtų įvykęs 
nelaimingas atsitikimas. Ką mums veikti toliau? 

— Pasilikite, kur esate. Perskambinsiu jums po penkių 
minučių. 

Padėjęs ragelį, Santjago atsisuko į Serą. 

— Perkūno ragas, dešimt dvylika mylių į pietus nuo Sent 
Džono. 

— Tuojau pažiūrėsiu į žemėlapį, senjore, — Santjago 
paskui jį pakilo ant tiltelio. Priėjęs prie staliuko, ant kurio 
gulėjo žemėlapis, Sera įjungė šviesą. — O, štai kur jis. 

Suraukęs antakius, Santjago metė žvilgsnį į žemėlapį. 

— Dilonas su savo kompanija dabar vyksta tenai. Pa- 
tekėjus saulei, jie ners ieškoti laivo. Ar mes galėtume juos 
aplenkti, jei išplauktume tuojau pat? 

— Abejoju, senjore, juk ši vieta — atviroje jūroje. Jie 
pastebėtų “Mariją Blanko" už daugelio mylių. 

— Suprantu. Be to, kaip mes šiomis dienomis įsitikino- 
me, jie ginklyoti, — vėl pažiūrėjęs į žemėlapį, jis linktelėjo. — 
Na, man rėdos, leisime jiems atlikti visą juodą darbą vietoj mū- 
sų. Jei jiems pasiseks, jų nuotaika pakils. Atgal į Sent Džoną jie 
plauks, apsvaigę iš laimės, jausdamiesi lyg septintame danguje, 
ir gal netgi praras budrumą arba nuspręs, kad laimėjo. 

— Ir kas tada, senjore? 

— Kaijie grįš į Kenilo įlanką, mes netikėtai užpulsime. 
Galbūt užklupsime juos kotedže. Pažiūrėsim. 

— Kokie bus nurodymai? 

— Mes grįšime į Sent Džoną ir išmesime inkarą prie 
Paradaizo pakrantės. 

Radisto kabinoje suskambo telefonas. 

— Tai tikriausiai vėl skambina Algaro, — tarė Santjago 
ir priėjo prie telefono. 

Padėjęs ragelį, Algaro atsisuko į Herą. 

— Jie leis tiems šunsnukiams ramiai nardyti ir padary- 
ti visą darbą už mus. Mes juos užpulsime, kai grįš. 

— Mes dviese? 

— Ne, kvaily, rytoj iš ryto “Marija Blanko“ vėl išmes 
inkarą prie Paradaizo pakrantės. Ten ir susitiksime. O dabar 
grįžkite į katerį ir truputį pamiegokite. 

Ant pagalvės padėta Dženi galva nusviro į šoną. Ji buvo 
išbalusi kaip popierius ir net nekrustelėjo, kai gydytojas įsmei- 
gė adatą. 

— Ką pasakysite, daktare? — paklausė Meri. 

Jis palingavo galvą. 

— Šiuo metu neįmanoma nieko pasakyti. Tai, kad ji 
neatgavo sąmonės, nebūtinai yra blogas simptomas. Kaulai, 
atrodo, sveiki, bet negalima atmesti smulkių lūžių ir įskilimų 
galimybės. Pažiūrėsim, kaip mergina jausis rytoj ryte. Ji nu- 
krito iš didelio aukščio. Aš pasirūpinsiu, kad ją perkeltų į li- 
goninę Sent Tome ir peršviestų rentgenu. Ar jūs pabudėsite 
prie merginos šiąnakt? 

— Mes nepajudėsime iš vietos, — užtikrino jį Meri. 

— Puiku, — gydytojas uždarė lagaminėlį. — Įvykus bent 
mažiausiems pasikeitimams, praneškite man. 

Palydėjęs jį, Bilis grįžo į miegamąjjį. 

— Ar tau atnešti ko nors pavalgyti, brangioji? 

— Ne, eik miegoti, aš pasėdėsiu greta jos. 

— Kaip pasakysi. 

Bilis išėjo. Meri pasistatė krėslą šalia lovos, atsisėdo ir 
paėmė Dženi ranką. 

— Viskas bus gerai, mažyte, — tykiai ištarė ji. — Viskas 
bus gerai. Meri nepaliks tavęs. 

Trečią valandą kateris pateko į smarkų štormą. Lietus 
skverbėsi po stogeliu, dengiančiu tiltelį. Lietaus lašai kirto 
skaudžiai tarsi kulkos. Karnis išjungė variklį. 

— Kol kas mums verčiau pabūti apačioje. 

Dilonas nusekė paskui jį trapu. Jie įėjo į kajutę. Ten ant 
gulto tysojo Fergiusonas, pasikišęs po galva kuprinę. Nusižio- 
vavęs jis pasirąžė ir atsisėdo. 

— Ar yra kokių nors problemų ? 

Plakamas vėjo ir lietaus “Jūrų medžiotojas" pasviro ant 
šono. 

— Niekai, tiktai štormas, — atsakė Karnis. — Po pusva- 
landžio jis išsikvėps. O kol kas aš siūlau padaryti pertrauką ir 
išgerti po puodelį kavos. 

— Nuostabi mintis. 

Dilonas surado termosą ir keletą puodukų, o Karnis at- 
nešė plastmasinę dėžutę, prikrautą sumuštinių su kumpiu ir 
sūriu. Įnikę į valgį, jie kurį laiką tylėjo, aiškiai jausdami ne- 
matomą, bet tvirtą giją, jungiančią jų sielas. Lietus vis būgnijo 
į stogą. 

— Gal jau laikas aptarti, kaip mes veiksime, — prašne- 
ko Karnis. Jis pasisuko į Diloną. — Be dekompresijos mieš 
galėsime išbūti aštuoniasdešimties pėdų gilyje keturiasdešimt 
minučių. 

— Tikriausiai panerti antrą kartą jau bus sudėtinga. 

— Aš nelabai išmanau technines smulkmenas, — įsiter- 
pė Fergiusonas. — Prašau, paaiškinkite, ką turite omenyje? 

— Oras, kuriuo mes kvėpuojame, susideda iš deguonies 
ir vandenilio, — pradėjo aiškinti Karnis. — Panėrus vandens 

slėgis priverčia mūsų kūno raumenis siurbti vandenilį. Kuo 
giliau Žmogus paneria, tuo didesnis slėgis, ir tuo daugiau įsiur- 
biame vandenilio. Jei būni po vandeniu pernelyg ilgai arba 
iškyli į paviršių pernelyg greitai, kraujagyslėse arba audiniuo- 
se gali susidaryti pūslelės — tokios pat, kokios atsiranda, kai 
stipriai sukratote butelį sodos vandens savo klube. Rezulta- 
tas — kesoninė liga. 

— O kaip jos išvengti? 

— Pirmiausia — apriboti buvimo po vandeniu laiką, 
ypač jei neriate pirmą kartą. Jei tektų nerti antrą kartą, tada 
reikėtų stabtelėti penkiolikos pėdų gylyje. 

— Ir ką tai duotų? — paklausė Fergiusonas. 

— Išplaukdami į paviršių, šiame gylyje turime pabūti 
kurį laiką, kol praeina dekompresija. 

— Ir kiek laiko tai trunka? 

— Tai priklauso nuo aplinkybų. 

Spragtelėjęs “Zipo" žiebtuvėliu, Dilonas užsirūkė. 

— Mums reikia kuo greičiau rasti povandeninį laivą. 

— Ir padėti sprogmenis, kai pirmąjį kartą nusileisime 
po vandeniu, — pridūrė Karnis. 

— Beikeris juk sakė, kad laivas guli ant vieno iškyšulio 
rytinėje povandeninio kalnagūbrio pusėje. 

Karnis linktelėjo. 

— Mano manymu, ta vieta yra toje kalnagūbrio pusėje, 
kur jis leidžiasi į bedugnę. Gal mums neteks gaišti laiko, ieš- 
kant tos vietos. — Vienu mauku ištuštinęs puodelį kavos, Kar- 
nis atsistojo. — Jei pasiseks, nusileisime tiesiai į dugną, prasi- 
brausime į vairinę ir padėsime tenai sprogmenis, — jis išsišie- 
pė. — Velniai rautų, mes tarsi džinai galėsime įlįsti į laivo 
vidų, išlįsti iš jo ir pakilti į paviršių, ir tai — per dvidešimt 
minučių. 

— Antrąkart panėrus, viskas pasikeis neatpažįstamai, — 
tarė Dilonas. 

— Aišku. 

Lietus liovėsi. Jūra nurimo. Karnis žvilgtelėjo į laikrodį. 

— Laikas keliauti, džentelmenai. 

Jis pakilo trapu į viršų. 

Londone buvo devinta valanda ryto. Frensis Peimeris 
skaniai pusryčiavo, šveisdamas kiaušinienę su kumpiu, kai su- 
skambo telefonas. Jis pakėlė ragelį. 

— Peimeris klauso. 

— Tai Saimonas Karteris. 

— Labas rytas, Saimonai. Ar yra kokių nors naujienų iš 
Fergiusono? 

— Ne, bet įvyko kai kas nemalonaus. 

— Ir kas gi? 

— Tu pažįsti jo padėjėją, kriminalinės policijos inspek- 
torių Leiną, atsiųstą jam iš specialaus padalinio? 

Peimeris vos neužspringo skrudintos duonos gabalėliu, 
kurį kaip tik tuo metu kimšo į burną. 

— Aišku, pažįstu, — išlemeno jis. 

— Vakar, apie vidurnaktį jis buvo nužudytas, kai išėjo iš 
Gynybos ministerijos pastato. Inspektorių Leiną partrenkė au- 
tomobilis. Policija rado tą automobilį. Pasirodo, jis vogtas. 

— Koks siaubas! 

— Reikalas tas, kas specialusis padalinys labai dėl to 
įniršo. Pirminė medicininė apžiūra leidžia daryti išvadą, kad 
jis buvo pervažiuotas du kartus. Aišku, galėjo būti, kad vairuo- 
tojas paprasčiausiai supanikavo, pavažiavo atbulas ar panašiai. 
Nors, iš kitos pusės, Leino dėka daug žmonių atsidūrė už gro- 
tų. Tikriausiai daug kas griežė ant jo dantį. 

— Suprantu. Vadinasi, specialusis padalinys pradėjo ty- 
rimą? , 
— Na, taip. Tu juk žinai, kaip įniršta policininkai, jei 
paliečiamas bent vienas iš jų. Gal papietausime drauge, Frensi? 

— Gerai. Bet pietaukime Parlamento terasoje. Aš turė- 
siu dalyvauti debatuose, skirtuose krizei Chorvatijoje aptarti. 

— Puiku. Susitiksime terasoje pusę pirmos. 

Peimeris padėjo ragelį. Ranka drebėjo. Jis pažvelgė į 
laikrodį. Skambinti Santjago dabar beprasmiška. Ten ketvirta 
valanda ryto. Nieko, neskubu. Peimeris atstūmė nuo savęs lėkš- 
tę su maisto likučiais ir staiga pajuto, kad jį pykina. Gerklėje 
perštėjo. Dar niekada gyvenime jam nebuvo taip baisu. 

Toli rytuose dangus jau švito, kai “Jūrų medžiotojas" 
įplaukė į Perkūno ragą supančius vandenis. Karnis pažvelgė į 
echolotą. 

— Čia, — pranešė jis, išvydęs juodame ekrane šokinė- 
jančias geltonas laužytas linijas. — Mesk inkarą, — paliepė jis 
Dilonui. — O aš pabandysiu dreifuoti, kad tu galėtum užka- 
binti inkarą septyniasdešimties pėdų gylyje. 

Jūra buvo nerami, ir kateris vos pajėgė išlaikyti lygsva- 
rą. Dilonas pajuto, kaip inkaras tvirtai įsmigo į dugną, ir šūk- 
telėjo apie tai Karniui, stovinčiam ant tiltelio. Amerikietis iš- 
jungė variklį. 

Nusileidęs trapu, Karnis nužvelgė jūrą. 

— Čia yra tik viena, stipri srovė. Jos greitis — mažiau- 
siai trys mazgai per valandą. 

— Keista, kad vanduo toks stebėtinai skaidrus, — tarė Fer- 
giusonas. — Iš čia puikiai matyti rifas. 

— Tai todėl, kad nuplaukėme toli nuo žemyno, — paaiški- 
no Karnis. — Tai reiškia, kad vandenyje labai mažai kietų da- 
lelių. Žinote, ką? Turiu idėją. 

— Na? — susidomėjo Dilonas. 

Karnis nusimetė džinsus bei sportinius marškinėlius ir 
liko vienomis glaudėmis. 

— Kadangi vanduo toks skaidrus, aš nusileisiu į dešim- 
ties pėdų gylį, paplauksiu įstrižai ir išsiaiškinsiu, kur baigiasi 
povandeninė uola. Jei man pasiseks ir vanduo gelmėje bus toks 
pat skaidrus, kaip atrodo iš čia, gal pavyks pamatyti ir povan- 
deninį laivą. 

Jis užsitraukė naro kostiumo užtrauktuką, o Dilonas pa- 
dėjo jam užsidėti balioną su oru. 

— Ar tau reikalingas lynas? 

Karnis papurtė galvą. 

— Nemanau. 

Jis užsitempė kaukę, atsisėdo ant aukšto skersinio, pa- 
laukė, kol priartės didelė banga, ir šoko per bortą. Vanduo 
buvo toks perregimas, kad jie ilgokai matė, kaip jis grimzdo 
gilyn ir gilyn. 

— Kam viso to reikia? — paklausė Fergiusonas. 

— Matote, pabuvus tokiame nedideliame gylyje, išven- 
giama nemalonių pasekmių, panėrus giliau. Be to, taip sutau- 
pomas laikas, o būtent jis turi lemiamą reikšmę, generole. 
Jei mes jį veltui eikvosime, tai prarasime galimybę panerti 
antrąkart net daugeliui valandų. 

Karnis išnėrė už šimto jardų nuo jų ir pašėlo mosuoti 
abiem rankomis. 

Paėmęs seną binoklį, Fergiusonas pakėlė jį prie akių. 

— Jis mums signalizuoja. 

Iš toli atsklido vos girdimas Karnio balsas: 

— Čionai. 

Įjungęs variklį, įtaisytą prie šturvalo, Dilonas nuvairavo 
katerį mažu greičiu. 

— Pabandykite ištraukti inkarą, generole, aš pasisteng- 
siu judėdamas kiek įmanoma jums padėti. 

Nulingavęs į laivo priekį, Fergiusonas ėmėsi darbo. Pa- 
galiau jį aplankė sėkmė. Brigados generolas pergalingai sušu- 
ko ir ištraukė inkarą ant denio. Dilonas pasuko katerį link 
Karnio. 

— Meskite inkarą tiesiog čia, — riktelėjo amerikietis, 
jiems priplaukus arčiau. 

Fergiusonas taip ir padarė. Dilonas išjungė variklį. Pri- 
plaukęs prie platformos nardymui, Karnis nusimetė naro kos- 
tiumą ir įsiropštė į laivą. 

— Niekada nemačiau skaidresnio vandens. Mes esame 
tiesiai virš uolos krašto. Neseniai koralų ataugos buvo smarkiai 
sužalotos, tikriausiai tai uragano darbas ir galiu prisiekti savo 
galva, kad mačiau kažkokį daiktą, riogsantį prie iškyšulio. 

— Jūs tuo tikras? — paklausė Fergiusonas. 

— Velniai rautų, generole, šiame gyvenime niekuo ne- 
gali būti tikras. Bet jei tai povandeninis laivas, galime nerti 
nors dabar, ir už keliolikos minučių mes atsidursime prie jo. 
Tos minutės ir bus lemiamos. O dabar pažiūrėkime, kas jūsų 
kuprinėje, Dilonai. 

Dilonas ištraukė iš kuprinės sprogmenis. 

— Šis daikčiukas suveiks geriau, jei išdėliosime jį ant 
išorinio liuko. 

— Tu žinai, kaip tai daroma? — paklausė Karnis. 

— Teko juo naudotis. 

— Okei, o dabar pažiūrėkime, kuo mums gali padėti šie 
sprogstamieji pieštukai, — Dilonas padavė juos Karniui, ir tas 
atidžiai juos apžiūrėjo. 

— Geri daikčiukai. Uždelsto veikimo, suveikia po de- 
šimties ar trisdešimties minučių. Mes nustatysime dešimčiai 
minučių. 

Įlindęs į naro kostiumą, Dilonas peiliu atpjovė didelį 
gabalą “Semteks", paminkė jį tarp pirštų, padalijo į keletą ilgų 
“dešrelių" ir įdėjo į naro maišą kartu su sprogdikliais. 

— Kai pasirengsite, pasakykite. Aš jau pasiruošęs. 

Karnis padėjo jam užsidėti visą įrangą ir padavė žibin- 
tuvėlį. 

— Susitiksime prie inkaro. Ir atmink, Dilonai, greitis — 
didžiausias priešas. Būk pasirengęs pasigalynėti su srove, apie 
kurią tau kalbėjau. 

Linktelėjęs Dilonas tiksliai pakartojo visus Karnio ju- 
desiu: atsisėdo ant skersinio, palaukė, kol atplauks aukšta 
banga ir, pasisukęs nugara, šoko į jūrą. 

Nuostabiai vaiskus vanduo turėjo ryškiai žydrą atspalvį. 
Apačioje stūksantį kalnagūbrį buvo padengę koralai, formų 
įmantrumu primenantys briedžio ragus; ir didelės, į pintines 
panašios pintys, kaitaliojančios spalvas. Jis pasiekė inkarą ir 
ėmė laukti. Pro jį praplaukė būrys Žuvų, panašių į barakudas. 
Pakėlęs akis, Dilonas išvydo ir keletą stambių lydekų. 

Srovė buvo stipri, tokia stipri, kad, jam įsikibus į inkaro 
grandinę, kūnas įsitempė kaip styga. Vėl pakėlęs galvą, Dilo- 
nas išvydo besileidžiantį Karnį. Sekundę jis stabtelėjo. Srovė 
ėmė nešti Karnį į šoną, ir jis davė jam ženklą ranka. Dilonas 
nuplaukė paskui jį, patikrinęs savo skaitiklio parodymus. Nu- 
statęs, jog yra šešiasdešimties pėdų gylyje, Dilonas aplenkė po- 
vandeninę uolą. Žvilgtelėjęs į ryškiai mėlyną bedugnę, atsivė- 
rusią po juo, jis pamatė gigantišką plyšį toje vietoje, kur buvo 

nuskilęs koralinis rifas, ir 180-0jo povandeninio laivo korpusą. 

Jie priplaukė prie laivo, įsikibo į kapitono tiltelio tu- 
rėklus ir stryktelėjo nuo aukštos karinių pabūklų platformos 
ten, kur laivo korpuse žiojėjo ištrupėjusi penkiolikos pėdų dia- 
metro skylė. Karniui įlindus į laivo vidų, Dilonas sekundę stab- 
telėjo, patikrino skaitiklio parodymus ir išvydo, jog nuo to lai- 
ko, kai jie paniro į vandenį, praėjo septynios minutės. Įjungęs 
žibintuvėlį, jis nėrė į laivą. 

Viduje buvo tamsu ir niūru. Visur mėtėsi krūvos sulam- 
dyto metalo. Pritūpęs šalia priekinio liuko, Dilonas pabandė 
pasukti užstrigusį žiedą, bet veltui. 

Atidaręs maišą su įrankiais, jis išėmė “Semteks". Kartu 
su Karniu jie ėmėsi darbo. Dilonas pradėjo nuo viršutinės liu- 
ko dalies, o Karnis — nuo apatinės, klodami sprogmenis ap- 
link visą liuką, kol ratas susijungė. Kai darbas buvo baigtas, 
Karnis pasisuko ir pakėlė pirštinėtą ranką. Dilonas įteikė jam 
du cheminius sprogdiklius. Karnis nulaužė vieno iš jų antgalį 
ir įbedė jį į “Semteks" liuko viršuje. Tuojau pat virš jo ėmė 
kilti burbuliukai, vingiuodami spirale. Antrajam srogdikliui 
Karnis padarė tą patį. 

Dilonas pažiūrėjo į skaitiklį. Septyniolika minučių. Kar- 
nis linktelėjo, ir Dilonas pro skylę korpuse išlindo lauk, paki- 
lęs nuplaukė prie uolos krašto, čiuožtelėjo tiesiai prie inkaro 
ir, viena ranka laikydamasis už lyno, ėmė kilti į viršų. Karnis 
sekė paskui jį. Kai penkiolikos pėdų gylyje jie paleido iš rankų 
lyną ir panėrė po katerio kiliu, Dilonas vėl metė žvilgsnį į 
skaitiklį. Dvidešimt viena minutė. Sunkiai alsuodamas jis iš- 
nėrė į paviršių, nusitempė nuo savęs kostiumą ir užsiropštė 
ant nardymo platformos. 

— Ar radote jį? — Fergiusonas nesitvėrė savo kailyje 
iš nekantrumo. 

— Kaip ir nusakė Karnis, — atsiliepė Dilonas. — Įlindo- 
me vidun tarsi džinai ir išlindome lauk. Dvidešimt minučių — 
ir viskas. Tik dvidešimt minučių, per kurias tiek daug įvyko. 

Karnis pakeitė balionus naujais. 

— Dieve mielaširdingas, aš netikėjau savo akimis. Nar- 

dau jau dvidešimt metų, tačiau nieko panašaus dar nebuvau 
matęs. 

Čirkštelėjęs “Zipo" žiebtuvėliu, Dilonas užsirūkė. 

— Santjago tave į kapus nuvarys. 

— Aš norėčiau nusileisti į dugną kartu su juo, pakabinti 
jam ant kojų švininį maišą ir palikti jį tame laive, — išbeldė 
Karnis. — Tik tuo aš tikriausiai įžeisčiau šaunius jūreivius, 
kurie buvo ten gyvi palaidoti. 

Purslodamas vanduo pakilo aukštyn ir pažiro į visas 
puses. Jie stovėjo prie turėklų, stebėdami, kaip atslūgo banga. 

— Na, štai ir viskas, — pagaliau ištarė Karnis. — Metas 
keliauti. 

Jie vėl pasirengė nerti. 

— Kas toliau? — paklausė Dilonas. — Tai yra, kiek lai- 
ko mes išbūsime po vandeniu? 

— Jei pasiseks ir mes iškart rasime tai, ko ieškome, pro- 
blema išsispręs savaime. Visus tuos metus laivo priekis buvo 
nejudinamas, — Karnis standžiau susiveržė diržą su švininiu 
svoriu. — Tai reiškia, kad ten greičiausiai nebus dumblo ir 
nuolaužų. Žmonių kūnai sudūlėjo jau prieš daug metų, liko 
nebent keletas kaulų. Kitaip tariant, ten turėtų būti pakanka- 
mai švaru. — Atsisėdęs ant skersinio, jis apsiavė plaukme- 
nis. — Jei aš nuspręsiu, kad, grįžtant atgal, mums reikia stab- 
telėti, duosiu signalą. 

Sekdamas paskui Karnį, Dilonas leidosi vis giliau, jaus- 
damas aplink vandens judėjimą, kažkokias sroves, panašias į 
bangos ratilus, kurių anksčiau nebuvo. Priplaukęs uolos kraš- 
tą, Karnis sustojo, ir prie jo prisijungęs Dilonas iškart suprato, 
kodėl. Sprogimo jėga išjudino laivą iš vietos. Jo paskuigalis 
pakilo, o priekis, pakibęs virš dviejų tūkstančių pėdų bedug- 
nės, nusileido. 

Jie įsikibo į turėklus, juosiančius kapitono tiltelį, greta 
denio pabūklo, ir Dilonas visu kūnu pajuto, kad laivas iš tikrų- 
Jų judėjo. Jis pažvelgė į Karnį, bet amerikietis papurtė galvą. 
Aišku, jis buvo teisus. Jei Dilonas būtų padėjęs sprogmenis 
bent porą pėdų arčiau laivo priekio, šis būtų čiūžtelėjęs pir- 
myn ir prasmegęs į nebūtį. 

Dilonas pasisuko, norėdamas nusileisti giliau, pajuto 
perspėjantį Karnio rankos prisilietimą, tačiau ištrūko ir, su- 
telkęs dėmesį, nėrė, taikydamas į skylę korpuse ir bandyda- 
mas prasibrauti į vairinę. Sprogimas ir laivo pasislinkimas 
sukėlė aplinkui vandens judėjimą. Jis uždegė žibintuvėlį ir 
pamatė skylę dantytais kraštais toje vietoje, kur anksčiau bu- 
vo priekinis liukas. 

Laivo viduje buvo tamsu, žymiai tamsiau, nei jis manė. 
Dilonas pašvietė žibintuvėliu į vidų ir, bandydamas įlįsti vi- 
dun, išgirdo keistą garsą, lyg dejuotų kažkokia gyva būtybė. 
Paskui jis pajuto, kaip laivas pajudėjo ir šiek tiek pasviro. Da- 
bar jau buvo vėlu atsitraukti, tam priešinosi ir įgimtas jo užsi- 
spyrimas. 

Dešinėje pusėje buvo radisto kabina, kairėje — kapito- 
no kajutė. Jokios pertvaros jau seniai nebuvo likę. Matėsi tik 
metalinė skrynia, nuo vyrių nuplėštos durys ir subyrėjęs gul- 
tas. Dilonas pašvietė žibintuvėliu aplinkui ir pamatė kampe 
metalinį lagaminėlį su rankena, apneštą storu purvo sluoks- 
niu, kaip du vandens lašai panašų į tą, kurį Beikeris atvežė į 
Londoną. 

Dilonas perbraukė per jį ranka, duksliai sušvito sidab- 
ras, bet staiga grindys sulingavo ir pasviro taip, kad jis sune- 
rimo. Regis, viskas aplinkui ėmė judėti. Dilonas trenkėsi į 
sienelę, išmetė lagaminėlį, vėl pačiupo jį, apsigręžė ir puolė 
prie angos. Naro kostiumas įplyšo per siūlę, ir Dilonas su- 
stingo kaip įbestas, desperatiškai priešindamasis ir jausda- 
mas, kaip laivas ėmė svirti vis smarkiau. Ir staiga tiesiai prie- 
šais save jis išvydo Karnį, kuris ištiesė ranką ir ištraukė jį. 

Laivas pasviro ant šono, gūdžiai dejuodamas, braižyda- 
mas metaliniu apkalu iškyšulio paviršių. Pagaliau Karnis ėmė 
lėtai kilti. Dilonas sekė iš paskos. Priplaukę uolą, jie apsigrę- 
žė ir, pažvelgę žemyn, išvydo, kaip gigantiškas 180-asis povan- 
deninis laivas, savo kontūrais primenantis banginį, nuslydo 
nuo rifo tiesiai į bedugnę. 

Karnis ranka parodė, kad viskas gerai, Dilonas atsakė 
jam mostu. Aplenkę povandeninį kalnagūbrį, jie nusigavo prie 

inkaro grandinės. Dilonas pažvelgė į skaitiklį. Jie turėjo dar 
dvidešimt minučių. Laikydamasis ranka už lyno, jis ėmė lėtai 
kilti, tačiau Karnis bevelijo nerizikuoti. Pasiekęs penkiolikos 
pėdų gylį, jis sustojo ir pažvelgė žemyn. Dilonas linktelėjo, 
priplaukė arčiau jo ir parodė lagaminėlį, kurį laikė dešinėje 
rankoje. Jis matė, kad Karnis šypsojosi. 

Palaukęs penkias minutes, jie išniro į paviršių, ir išvy- 
do Fergiusoną, persisvėrusį per bortą ir neramiai žvelgiantį į 
vandenį. 

— Dieve švenčiausias, 0 aš jau pamaniau, kad atėjo pa- 
saulio pabaiga, — atsiduso jis. 

Jie kruopščiai sutvarkė įrangą. Karnis užsitempė džin- 
sus ir apsivilko sportinius marškinėlius trumpomis rankovė- 
mis, o Dilonas įlindo į glotnų lenktynininko kostiumą, kurį 
dėvėjo ir anksčiau. Paėmęs termosą, Fergiusonas išpilstė į puo- 
delius kavą ir šliūkštelėjo dar konjako. 

— Ta pragaro jūra tiesiog persprogo, — tarė jis. — Nie- 
kada nebuvau matęs ko nors panašaus. Toks įspūdis, lyg van- 
duo būtų pradėjęs virti. Kas atsitiko? 

— Laivas gulėjo ant kyšulio, generole, jūs juk Žinote, — 
tarė Karnis. — Jo priekis kabojo virš prarajos, 0 sprogimas 
išjudino iš vietos. Štai ir viskas. 

— O Dieve! 

Karnis gurkštelėjo kavos. 

— Kaip skanu! Tas pusgalvis, kuris sėdi va čia, nuspren- 
dė, jog kas bus, tas bus, bet jis vis tiek įlįs vidun. 

— Aš visada įtariau, kad jūs — idiotas, Dilonai, — pri- 
dūrė Fergiusonas. 

— Bet aš juk paėmiau lagaminėlį, ar ne? Jis gulėjo ant 
grindų kapitono kajutėje, o tas velnio laiviūkštis ėmė tempti 
mane su savimi, nes aš, krapštydamasis viršun, suplėšiau kos- 
tiumą ir įstrigau. 

— O kas atsitiko paskui? 

— Pakvaišęs, besmegenis mulkis, kurį vadina Bobu Kar- 
niu, nusprendęs sekti iš paskos, ištraukė mane. 

Karnis priėjo prie borto. Persisvėręs per jį ir neiš- 
leisdamas iš rankų puodelio, amerikietis žvelgė į vandenį. 

— Jis labai giliai. Mes paskutiniai, kurių atmintyje iš- 
liks 180-0jo povandeninio laivo vaizdas. Toks jausmas, tarsi 
jis niekada ir neegzistavo. 

— Nieko panašaus, — paprieštaravo Fergiusonas. — 
Ir štai liudijimas, — jis pakėlė aukštyn lagaminėlį. 

Šis nebuvo pernelyg apsinešęs purvu. Karnis ištraukė 
iš įrankių dėžės geležinį šepetį ir seną rankšluostį. Lagami- 
nėlis nusivalė labai lengvai. Dešiniajame viršutiniame kam- 
pe aiškiai matėsi Vokietijos karinių jūrų pajėgų skiriamieji 
ženklai. Atrakinęs abu užraktus, Karnis pabandė pakelti dang- 
tį. Nepavyko. 

— Gal man spūstelėti stipriau, generole? 

— Pirmyn, — atsakė Fergiusonas, pabalęs iš susijau- 
dinimo. 

Paėmęs peilį plonais ašmenimis, Karnis pakišo jį po 
dangčiu ir spustelėjo. Pasigirdo sragtelėjimas, ir lagaminėlio 
viršus atšoko. Tuo metu pliūptelėjo lietus. Čiupęs lagaminėlį, 
Fergiusonas nunešė jį į kajutę, atsisėdo ir, pasidėjęs jį ant ke- 
lių, atidarė. 

Dokumentai gulėjo užanspauduotuose vokuose. Fergiu- 
sonas atplėšė pirmąjį laišką ir išskleidęs padavė Dilonui. 

— Aš truputį primiršęs vokiečių kalbą, o jūs puikiai 
mokate. 

Dilonas perskaitė laišką garsiai. 

“Nuo valstybės vadovo ir kanclerio. Reichsleiteris Mar- 
tinas Bormanas veikia pagal įsakymą, gautą asmeniškai iš ma- 
nęs. Jis vykdo ypatingą valstybės svarbos uždavinį. Visi asme- 
nys — civiliai ir kariškiai, nepriklausomai nuo jų karinio laips- 
nio, privalo teikti jam paramą visais būdais, kuriuos jis manys 
esant reikalingus". — Dilonas atidavė laišką Fergiusonui. — 
Apačioje parašas — “ Adolfas Hitleris". 

Fergiusonas sulankstė dokumentą ir įkišo jį atgal į voką. 

— Kristi aukcione už jį duotų keletą tūkstančių. 

Jis ištiesė dar vieną voką, didesnį. 

— O dabar perskaitykite, kas parašyta čia. 

Atplėšęs voką, Dilonas išėmė storą segtuvą ir pervertė 
keletą lapų. 

— Iš visko sprendžiant, tai “Žydroji knyga", pavardės 
nurodytos abėcėlės tvarka kartu su adresais, po kiekvienu iš jų — 
trumpas tekstas, kuriame tikriausiai išvardinti to ar kito as- 
mens duomenys. 

— Pažiūrėk, ar yra tame sąraše Peimeris. 

Dilonas greitai perbėgo akimis tekstą. 

— Taip, majoras seras Džozefas Peimeris, Karinio Kry- 
žiaus kavalierius, Parlamento narys, gyvenamoji vieta — He- 
terli Kortas, Hempšyro grafystė. Dar yra vienas adresas Meife- 
re. Anotacijoje sakoma, jog seras Džozefas Peimeris — arti- 
mas sero Osvaldo Moslio draugas, kad jis politiškai patikimas 
ir absoliučiai ištikimas nacionalsocializmo reikalui. 

— Nejaugi? — sausai paklausė Fergiusonas. 

Dilonas perbėgo akimis dar keletą puslapių ir tylutėliai 
švilptelėjo. 

— Dieve mano, generole, aš, aišku, suprantu, kad esu tik 
neišprusęs airių valstietis, bet jūs nepatikėsite, išgirdęs kai ku- 
rias čia paminėtas pavardes. Čia minimi kai kurie pačių garbin- 
giausių Didžiosios Britanijos šeimų atstovai. Taip pat ir JAV. 

Fergiusonas paėmė iš jo segtuvą, probėgšmais žvilgtelė- 
jo į vieną, kitą lapą. Jo veidas buvo rimtas. 

— Kas galėjo pamanyti? 

Įdėjęs segtuvą atgal į voką, jis ištiesė Dilonui dar vieną. 

— Perskaitykite dabar šį. 

Naujame voke buvo keletas dokumentų. Dilonas peržvel- 
gė juos. 

— Čia duomenys apie bankų sąskaitas Šveicarijoje, Pie- 
tų Amerikos šalyse ir JAV, — jis atidavė voką Fergiusonui. — 
Kas dar? 

— Dar vienas, — Fergiusonas padavė jam naują voką. — 
Tai tikriausiai ir yra Vindzoro protokolas. 

Išėmęs iš voko dokumentą, Dilonas išskleidė jį. Jis bu- 
vo parašytas angliškai ant aukščiausios kokybės popieriaus, 
primenančio pergamentą. Greitai perskaitęs laišką, Dilonas 
atidavė jį Fergiusonui. 

— Jis buvo parašytas Ešturilyje, Portugalijoje, 1940-ųjų 

liepą ir adresuotas Hitleriui. Sprendžiant iš parašo apačioje, 
autorius — ne kas kitas, kaip Vindzoro hercogas. 

— Ir kas ten rašoma? — paklausė Karnis. 

— Viskas labai paprasta. Hercogas rašo, kad abi pusės 
patyrė jau daug nuostolių, karas beprasmiškas, ir būtina jį baigti 
juo greičiau. Jis sutiks užimti sostą tuo atveju, jei vokiečiai 
okupuos Didžiąją Britaniją. 

— O Dieve! — ištrūko Karniui. — Jei tai tiesa , šis doku- 
mentas — didžiausia sensacija. 

— Tiksliai, — sulankstęs dokumentus, Fergiusonas įdė- 
jo jį atgal į voką. — Jei tai iš tikrųjų tiesa. Dokumentų klasto- 
jime nacistai neturėjo sau lygių. 

Tačiau jo veidas buvo tamsus lyg sutemos, kai jis vėl 
uždarė lagaminėlį. 

— Kas toliau? — paklausė Karnis.— Dabar grįšime į 
Sent Džoną, ten mes su Dilonu susirinksime daiktus ir išskri- 
sime atgal į Londoną. Sent Tome manęs laukia “Lirdžetas", — 
paėmęs lagaminėlį, Fergiusonas nelinksmai nusišypsojo. — Mi- 
nistras pirmininkas — iš tų žmonių, kurie mėgsta sužinoti blo- 
gas naujienas kuo greičiau. 

Išaušus “Marija Blanko" nuleido inkarą Paradaizo pa- 
krantėje, ir Algaro su Hera, sėdę į motorinę valtį, tuoj pat pri- 
sišvartavo prie jos. Santjago išklausė jų pasakojimą apie praei- 
tos nakties įvykius ir pasisuko į Serą, stovintį šalia. 

— Ką galite pasakyti apie susiklosčiusią situaciją, kapi- 
tone? 

— Senjore, plaukti ten jiems teko ilgai, bet grįžti pri1- 
reiks dviejų su puse valandų, nes vėjas jiems palankus. Man 
regis, jie grįš prieš vidurdienį. 

— Tai ką gi mums daryti, užpulti juos šįvakar? — pa- 
klausė Algaro. 

— Ne, — Santjago papurtė galvą. — Man atrodo, kad 
Fergiusonas skubės kuo greičiau grįžti į Londoną. Man prane- 
šė, kad “Lirdžetas" laukia jo Sent Tomo oro uoste, — jis vėl 
papurtė galvą. — Ne, mes išvyksime nedelsiant. 

— Tai kokie bus jūsų nurodymai? — paklausė Algaro. 

— Kuo brutaliau mes veiksime, tuo geriau. Jūs su Hera, 
persirengę turistais, grįšite į krantą pripučiama valtimi. Ten 
išlipę, paliksite ją Paradaizo pakrantės pliaže, tiesiai prie sep- 
tintojo kotedžo, kur gyvena Fergiusonas ir Dilonas. Jums abi- 
em Sera duos po siųstuvą, kad galėtumėt susisiekti vienas su 
kitu ir su laivu. Tu, Algaro, laikysiesi šalia kotedžo. Skaityk 
knygą, gulėdamas pliaže, kaitinkis saulėje, žodžiu, stenkis at- 
rodyti kaip visi ir nekristi į akis. 

— O ką daryti man, senjore? — paklausė Hera. 

— O tu keliauk į Kenilo įlanką ir lauk ten. Kai Karnio 
kateris prisišvartuos, pranešk apie tai Algaro. Fergiusonas ir 
Dilonas grįš į kotedžą, kad persirengtų ir susidėtų daiktus. Štai 
tada tu ir užpulsi juos. Kai tik Bormano lagaminėlis atsidurs 
iš čia. Prisimink, kaip atrodo lagaminėlis. Jis pagamintas iš 
aliuminio, primenančio sidabrą. 

— Ar po to mes grįšime į San Chuaną, senjore? — pa- 
klausė Sera. 

— Ne, — Santjago pakratė galvą. — Į Semsono rifą. Man 
reikia laiko apgalvoti kitą ėjimą. Lagaminėlio turinys žymiai 
įdomesnis, nei tu gali įsivaizduoti, Sera, gali būti, kad jo dėka 
visas mano gyvenimas įgaus naują prasmę, — dešine ranka jis 
ištraukė stalčių, kuriame gulėjo keletas pistoletų. Paėmęs 
“Brauningą", Santjago padavė jį Algaro. 

— Neapvilk manęs. 

— Jei jie turi lagaminėlį, aš jį gausiu. 

— Turi, tai jau tikrai, — nusišypsojo Santjago. — Aš be- 
sąlygiškai pasitikiu mūsų draugu Dilonu. Jam visada sekasi. 

Saulė ritinėjosi aukštai danguje, kai “Jūrų medžiotojas", 
praplaukęs pro visas prieplaukoje stovinčias jachtas, prisiš- 
vartavo prie molo Kenilo įlankoje. Užutekyje siautė banglen- 
tininkai, o pliažas buvo pilnas norinčių įdegti. Tarp jų įsitaisė 
ir Hera. Jis vilkėjo gėlėtus marškinius ir šortus. Akis dengė 
tamsūs akiniai. Jis matė, kaip Dilonas iššoko ant prieplaukos 
ir pririšo lynus. Po to grįžo į laivą ir išlipo jau su žalsvai alyvi- 
ne kuprine rankoje. Paskui jį žengė lagaminėliu nešinas Fer- 
giusonas ir Karnis. 

Hera dar labiau užsismaukė ant akių didelę, baltą pana- 
mą, kurios nuleisti kraštai uždengė pusę veido, pasitaisė ant 
nosies akinius nuo saulės ir nužingsniavo krantinė pro resto- 
raną.Takelį, kertantį krantinę ir vedantį į prieplauką, jis pri- 
ėjo kartu su trimis vyrais, bet čia jaunutė juodaodė svečių įkur- 
dinimo tarnybos darbuotoja išbėgo iš viešbučio vestibiulio. 

— Palaukite, kapitone Karni, jums skubi telegrama. 

— Kas joje rašoma? 

— Bilis Džonsas prašė jums perduoti, kad vakar vakare 
įvyko nelaimingas atsitikimas. Dženi Grant iškrito iš savo na- 
mo Helouzo iškyšulyje balkono. Kol kas ji dar ten, bet ją 
ruošiasi išsiųsti į Sent Tomo ligoninę. 

— O, Dieve! — sušuko Karnis ir linktelėjimu padėkojo 
merginai. — Ačiū, meilute, dabar aš žinau, ką daryti. 

— Dar vienas nelaimingas atsitikimas, kurio metu pra- 
lietas kraujas, — liūdnai atsiduso Dilonas ir padavė kuprinę 
Fergiusonui. — Man reikia ją pamatyti. 

— Taip, žinoma, drauguži. Aš grįšiu į kotedžą, išsimau- 
dysiu, susidėsiu daiktus, na, ir visa kita. 

— Iki pasimatymo, — Dilonas atsisuko į Karnį. — Tu su 
manim? 

— Aišku, velniai griebtų! 

Jie bėgte nubėgo prie automobilių aikštelės. 

Dešinėje rankoje laikydamas kuprinę, o kairėje — lagami- 
nėlį, Fergiusonas nužingsniavo takeliu pro kotedžus. Hera, pasi- 
slėpęs krūmų šešėlyje, išsitraukė siųstuvą ir susisiekė su Algaro, 
sėdinčiu Paradaizo pakrantės pliaže. Tas iškart atsiliepė: 

— Klausau. 

— Fergiusonas grįžta į kotedžą vienas. Kiti du išlėkė 
aplankyti merginos. 

— Ką? — Algaro užėmė kvapą, bet jis tuoj susivaldė. — 
Gerai, susitikime kalvos, ant kurios stovi kotedžas, papėdėje. 

Hera išjungė siųstuvą. Priekyje, maždaug už dviejų šim- 
tų jardų, jis išvydo tolstančią Fergiusono nugarą ir paknopsto- 
mis puolė paskui jį. 

Padėjęs lagaminėlį ant lovos, Fergiusonas nusivilko 

megztinį. Reikėjo džiaugtis, bet per daug visko buvo įvykę. 
Tas Džozefas nužudytas Semsono rife — vargšas senukas, per 
visą savo gyvenimą nepadaręs nieko blogo. Arba Džekas. Atsi- 
dusęs jis atidarė baro, įtaisyto servante, dureles ir išėmė mi- 
niatiūrinį viskio buteliuką. Džekas Leinas — velniai rautų, 
buvo pats geriausias policininkas, kokį jis kada nors pažinojo. 
O dabar Dženi Grant. Nelaimingas atsitikimas. Santjago teks 
už daug ką atsakyti. Paėmęs nuo lovos lagaminėlį, Fergiuso- 
nas pastatė jį ant nedidelio rašomojo stalo krašto, patikrino, 
ar užrakintos lauko durys, ir nuėjo į vonią. 

Pakilę laiptais, Algaro su Hera įžengė į prieangį. Hera 
labai atsargiai pabandė atidaryti duris. Jis papurtė galvą. 

— Užrakinta. 

Davęs jam ženklą ranka, Algaro pirmasis išėjo iš prie- 
angio ir vėl nusileido laiptais. Kotedžą supo mirtina tyla. Ar- 
ti nesimatė nė gyvos dvasios. Puošnus sodas slėpė nuo pašali- 
nių akių didžiąją dalį kotedžo. Virš jų galvos kabojo didžiu- 
lis balkonas. Greta vešėjo medis. 

— Puiku, — tarė Algaro. — Nieko nėra paprasčiau. Lipk 
į medį, o iš jo pasieksi verandos turėklus. Aš tave prilaikysiu, 
o paskui lauksiu prie durų. 

Jis ištiesė jam “Brauningą". 

— Štai, imk. 

Po kelių sekundžių Hera jau buvo verandoje. Ant langų 
buvo nuleistos žaliuzės, bet pro siaurus plyšius jam pavyko 
žvilgtelėti vidun. Fergiusono nesimatė. Jis atsargiai pabandė 
pasukti durų rankeną, ta lengvai pasidavė. Išgirdęs vandens 
ūžesį duše, Hera išsitraukė “Brauningą", apvedė akimis kam- 
barį, tačiau lagaminėlio nepastebėjo. Tada priėjo prie laukųjų 
durų ir atidarė jas. 

Įsmukęs į namą, Algaro paėmė iš jo ginklą. 

— Jis ką, duše? 

— Taip, bet aš nematau lagaminėlio, — sukuždėjo Hera. 

Tačiau Algaro pamatė jį iškart ir, vikriai priėjęs prie 
rašomojo stalo, pergalinga mina pakėlė jį. 

— Štai jis. Dabar eime. 

Pasisukę jie pajudėjo link durų, bet tuo metu iš vonios 
išėjo Fergiusonas, juosdamasis diržu frotinį chalatą. Akimir- 
ką jo veide sustingo siaubas, bet tuoj, negaišdamas laiko žo- 
džiams, jis metėsi prie jų. Algaro trenkė jam į smilkinį “Brau- 
ningo" vamzdžiu ir, kai Fergiusonas susmuko ant vieno kelio, 
kojos spyriu nubloškė jį į sieną. 

— Eime! — riktelėjo Algaro Herai, ir atplėšę duris, jie 
galvotrūkčiais nubėgo laipteliais žemyn. 

Nepaisant to, jog galva nepakenčiamai skaudėjo ir suko- 
si, Fergiusonui pavyko pakilti ant kojų. Svyruodamas jis per- 
ėjo visą kambarį, atidarė duris į verandą, ir išėjęs pamatė, kaip 
Algaro su Hera nubėgo palei žole apaugusią kalvą į nedidelį 
pliažą. Nustūmę į vandenį pripučiamą valtį, jie įjungė pakabi- 
namą variklį ir atsistūmė nuo kranto. Tik tada — Fergiusonas, 
pakėlęs galvą, suprato, jog “Marija Blanko" plūduriavo netoli 
kranto. 

Dar niekada gyvenime jis nesijautė taip bejėdiškai, nie- 
kada dar jo nebuvo apėmęs toks laukinis siutas. Vėl grįžęs į 
kambarį, Fergiusonas užsidėjo ant galvos šaltą kompresą, su- 
sirado lauko binoklį ir nukreipė jį į jachtą. Jis matė, kaip Al- 
garo ir Hera pakilo trapu ir bėgte nubėgo prie laivagalyje po 
stogeliu sėdinčio Santjago. Algaro pastatė lagaminėlį ant sta- 
lo. Santjago abiem rankomis griebė jį ir pasisukęs kažką pasa- 
kė šalia stovinčiam Serai. Kapitonas pakilo ant tiltelio. Po ke- 
lių sekundžių buvo pakeltas inkaras, ir “Marija Blanko" čiūž- 
telėjo iš vietos. 

Ir staiga atsitiko kažkas keisto. Tarsi pajutęs, kad jį ste- 
bi, Santjago viena ranka pakėlė lagaminėlį aukštyn, kita pa- 
mojavo kažkam ir įėjo į saloną. 


Bilis atidarė duris ir įleido Diloną su Karniu į namą 
Helouzo iškyšulyje. 

— Džiaugiuosi jus matydamas. 

— Kaip ji? — paklausė Karnis. 

— Blogai. Regis, iškrito iš miegamojo balkono. Antrą 
valandą nakties uždarę restoraną, mes su Meri paknopstomis 

puolėmė čionai ir išvydome, kad name degė šviesa. Kai mes ją 
radome, Dženi jau gana ilgai buvo išgulėjusi po lietumi. 

— Gydytojas nori pervežti ją į Sent Tomo ligoninę, kad 
jai padarytų rentgeno nuotraukas. Po valandos Dženi paimti 
atvažiuos sanitarai. 

— Arji gali kalbėti? — paklausė Dilonas, jiems pakilus 
į antrą aukštą. 

— Prieš valandą atgavo sąmonę, — atsakė Meri. — Dže- 
ni paprašė atvesti jus, misteri Dilonai. 

— Arji papasakojo, kas atsitiko? 

— Ne. Tiesą sakant, Dženi pratarė tik kelis žodžius. 

— Aš nueisiu ir išvirsiu kavos, o jūs pabūkite su ja. Ei- 
me, Bili, — tarė ji vyrui. 

Jie išėjo iš kambario. 

— Jos veidas sumuštas, — tarė Karnis. 

— Matau, — niūriai atsiliepė Dilonas. — Ir čia kaltas 
ne šuolis iš balkono. Jei, krisdama iš tokio aukščio, ji būtų 
nugriuvusi veidu žemyn, jame sveikos vietos nebūtų likę, — 
Dilonas paėmė Dženi už rankos, ir ji atmerkė akis. 

— Dilonai? 

— Taip, tai aš, Dženi. 

— Atleisk, Dilonai, atleisk, aš tave nuvyliau. 

— Tu mūsų nenuvylei, Dženi. Mes su Karniu radome 
povandeninį laivą. 

— Tikrai, Dženi, — Karnis pasilenkė prie jos. — Mes 
išsprogdinome jame skylę ir radome Bormano lagaminėlį. 

Ji ne visai suvokė, ką sakė, tačiau atkakliai šnabždėjo 
toliau: 

— Aš pasakiau jam, Dilonai, pasakiau, kad jūs nuplau- 
kėte į Perkūno ragą. 

— Kam, Dženi? 

— Vyrui su randu, siaubingu randu, nuo akies iki lūpų 
kampučio. 

— Algaro, — sumurmėjo Karnis. 

Ji silpnai suspaudė Dilono ranką. 

— Jis skaudžiai kankino mane, Dilonai, tikrai skaudžiai. 
Niekada man dar taip neskaudėjo. 

Užmerkusi akis, Dženi vėl apalpo. 

Dilonui atsigręžus, jos akyse degė baisus įniršis. 

— Tas Algaro — jau ne šio pasaulio gyventojas, paminė- 
si mano žodį. 

Lauko durys buvo atviros. Bilis sėdėjo priebutyje, o Me- 
ri pilstė į puodelius kavą. 

— Gersite kavos? 

— Taip, tik greitai, — tarė Dilonas. 

— Kaipji jaučiasi? 

— Dženi vėl prarado sąmonę, — atsakė Karnis. 

Galvos mostu pakvietęs Karnį sekti paskui, Dilonas nu- 
ėjo į kitą priebučio pusę. 

— Išanalizuokime situaciją. Taigi apie vidurnaktį Alga- 
ro patykojo Dženi ir išsiaiškino, kad mes išplaukėme į Perkū- 
no ragą. 

— Na, ir kas? 

— Atkreipk dėmesį, mums niekas ligi šiol netrukdė — 
nei jūroje, nei čia, kai sugrįžome. Ar tau neatrodo, kad Maksas 
Santjago — ne toks žmogus, kuris sustotų pusiaukelėje ir atsi- 
sakytų kovos. 

— Tikrai ne toks. 

— Ir aš tą patį manau. Man atrodo, kad, pasitaikius pir- 
mai progai, jis pabandys pagrobti Bormano lagaminėlį. 

— Aš kaip tik apie tai pagalvojau. 

— Gerai, — vienu ypu ištuštinęs puodelį juodos kavos, 
Dilonas padėjo jį ant staliuko. — O dabar pasipustykime padus 
— ir atgal į Kenilo įlanką. Tu kol kas ištyrinėk pliažą, barą ir 
prieplauką, o aš surasiu Fergiusoną. Pasimatysime bare. 

Jie nuėjo atsisveikinti su Meri ir Bilu. 

— Išeinate, vaikinai? — paklausė Meri. 

— Reikalai, — atsakė Dilons. — O jūs? 

— Bilis liks prižiūrėti barą, o aš kartu su Dženi važiuo- 
siu į Sent Tomą. 

— Perduok Dženi, kad aš užšoksiu jos aplankyti, — tarė 
Dilonas, — bet šį kartą neužmiršk. 

Ir jis nubėgo laiptais, Karnis — paskui jį. 

Dilonas beldė kumščiu į kotedžo duris, kol jos atsivėrė. 
Ant slenksčio pasirodė Fergiusonas, spaudžiantis prie galvos į 
medžiagos skiautę suvyniotus ledo gabaliukus. 

— Kas atsitiko? 

— Mane užpuolė Algaro. Aš buvau duše. Durys buvo 
užrakintos. Velniai juos žino, kaip jiems pavyko įsigauti vi- 
dun, bet, išėjęs iš vonios, išvydau Algaro su kažkokiu vyru. 
Padariau viską, ką galėjau, bet tas niekšas turėjo pistoletą, ku- 
riuo ir trinktelėjo man į makaulę. 

— Duokite, aš pažiūrėsiu, — Dilonas apžiūrėjo žaizdą. — 
Galėjo būti ir blogiau. 

— Pliaže jie buvo palikę pripučiamą valtį. Algaro ir tas 
vyras sėdo įją ir nuplaukė prie “ Marijos Blanko", kuri buvo 
išmetusi inkarą netoli kranto. 

Dilonas pažvelgė pro langą. 

— Dabarjos jau nėra. 

— Įdomu, kur Santjago išvyko? Gal atgal į San Chua- 
ną? — Fergiusonas paniuro. — Per lauko binoklį aš mačiau 
tik jo paskuigalį, mačiau, kaip Algaro perdavė jam lagaminėlį. 
Santjago tarsi žinojo, kad aš jį stebiu. Iškėlęs lagaminėlį aukš- 
tyn, kita ranka jis pamojavo man, — Fergiusonas įniršo dar 
labiau. — Įžūlus niekšas. 

— Aš susitariau susitikti su Karniu bare, — tarė Dilo- 
nas. — Manau, dabar mums geriausia eiti ir papasakoti jam 
visas blogas naujienas, o tada nuspręsim, ką daryti. 

Fergiusonas su Dilonu atsisėdo prie staliuko pačiame tam- 
siausiame baro kampe. Brigados generolas mėgaudamasis siur- 
bčiojo viskį iš aukšto bokalo, kuriame plaukiojo ledo kubeliai, 
o Dilonas užsisakė tik stiklą "Eviano" mineralinio vandens ir 
užsidegė cigaretę. Netrukus įėjo Karnis ir prisijungė prie jų. 

— Prašau šalto alaus, — paprašė jis padavėją. 

— Kas naujo? 

— Aš pasikalbėjau su vienu iš savo bičiulių, išsiruošusiu 
žvejoti. “Marija Blanko" išplaukė į pietryčius. O tai reiškia, 
kad jie turbūt plaukia į Semsono rifą. 

Dilonas nusikvatojo. 

— Puiku, tu, kalės vaike, dabar aš tave surasiu. 

— Ką velniai rautų, norite tuo pasakyti? — pasidomėjo 
Fergiusonas. 

— Viskas labai paprasta. Šįvakar “Marija Blanko" iš- 
mes inkarą Semsono rifo priešuostyje, o jei prisimenate, vy- 
resnysis valdytojas Prijeto mums sakė, kad, būdamas šiuose 
kraštuose, Santjago visada nakvoja savo jachtoje. Slepiami tam- 
sos mes prislinksime prie jų, ir aš atsiimsiu lagaminėlį. Aišku, 
jei Karnis nugabens mus tenai savo “Jūrų medžiotoju". 

— Tegu pabando kas nors mane sustabdyti. 

Fergiusonas palingavo galvą. 

— Jus ne taip paprasta priversti, kad nuleistumėte ran- 
kas, ar ne, Dilonai? 

— Niekada nesupratau žodžio “pasiduoti" reikšmės. 

Pakėlęs stiklą “Eviano" mineralinio vandens, Dilonas 
išgėrė į visų sveitatą. 


15 skyrius 


Saulė krypo vakarop. Dilonas su Fergiusonu sėdėjo Ke- 
nilo įlankos prieplaukoje ant suolelio ir laukė. Airis rūkė. Tarp 
jų kūpsojo alyvinė kariška kuprinė. 

— O štai ir jis, — tarė Fergiusonas. 

Pasekęs žvilgsniu jo ranką, Dilonas išvydo iš jūros grį- 
žtantį “Jūrų medžiotoją". Pliaže dar gulinėjo žmonės. Jie gau- 
dė nusileidžiančios saulės spindulius. Virš jūros sklandė juo- 
ko pliūpsniai. 

— Iš to, ką Žinau apie Santjago, — tarė Fergiusonas, — 
galiu spręsti, kad jis priešinsis, jei kas nors bandys įsibrauti į jo 
laivą. Ar jūs tikrai manote, kad bus apsieita be susišaudymo? 

— Visko gali būti, generole, — Dilonas gūžtelėjo pe- 
čiais. — Beje, jums ten vykti nėra ko. Nesijaudinkite — aš su- 
prasiu teisingai. 

— Šį kartą praleisiu jūsų įžeidimą pro ausis, — šaltai 
pareiškė Fergiusonas. 

Dilonas šyptelėjo. 

— Aukščiau nosį, generole! Aš nesiruošiu mirti tokioje 
vietoje, kaip tas Semsono rifas. Be to, manęs juk laukia vaka- 
rienė “Gariko" klube drauge su jumis. 

Atsistojęs jis priėjo prie prieplaukos krašto kaip tik ta- 
da, kai prie jo priartėjo “Jūrų medžiotojas". Dilonas pamojavo 
ranka Karniui, peršoko tarpą, skiriantį prieplauką nuo laivo, 
surinko škancus ir numetė galą brigados generolui. Kai, išjun- 
gęs variklį, Karnis nusileido trapu žemyn, jie drauge buvo pri- 
švartavę laivą. 

— Pripyliau pilnus bakus kuro, taigi viskas tvarkoje. Ga- 
lime išplaukti nors ir dabar. 

Perdavęs kuprinę Dilonui, Fergiusonas žengė ant de- 
nio. Dilonas nunešė kuprinę į kajutę ir padėjo ant suolo. 

Tuo metu prieplaukoje pasirodė svečių įkurdinimo tar- 
nybos darbuotoja — ta pati, kuri pranešė jiems nemalonią ži- 
nią apie Dženi, kai jie grįžo iš plaukiojimo. 

— Man ką tik skambino Meri Džons iš Sent Tomo ligo- 
ninės. Ji nori, kad jūs jai paskambintumėte. 

— Aš eisiu su tavimi, — tarė Karnis. 

Brigados generolas linktelėjo. 

— Aš palauksiu jūsų čia. 

Peršokęs per bortą, Dilonas nužingsniavo prieplauka. 
Karnis ėjo greta. 

— Ji pasitaisys, — tarė Meri. — Gerai, kad ją peršvietė 
rentgenu. Tiesa, truputį įskilusi kaukolė, tačiau gydytojas už- 
tikrino, kad priežiūra ir kvalifikuotas gydymas vėl pastatys ją 
ant kojų. 

— Puiku, — tarė Dilonas. — Neužmirškite pasakyti, kad 
aš užšoksiu pasimatyti su ja. 

Išėjęs į gatvę, jis išvydo Karnį, atsirėmusį į telefono- 
automato kabiną. 

— Mažas įskilimas kaukolėje, — pasakė Dilonas. — Bet 
jis pasveiks. 

— Na, ir gerai. 

Jie patraukė atgal į prieplauką. 

— Tai viena pusė, — tarė Dilonas. — O kita — Santjago ir 
Alagaro teks už daug ką atsakyti, nekalbant apie tą niekšelį 
Peimerį. 

Jiems sugrįžus, iš kajutės išėjo Fergiusonas. 

— Geros naujienos? į 

— Galėjo būti ir blogiau, — atsakė Dilonas ir viską pa- 
pasakojo. 

— Ačiū Dievui! — Fergiusonas giliai atsiduso. — Na ge- 
rai, laikas keliauti. 

— Žinoma, atsakė Karnis, — nors aš norėčiau sužinoti, 
ką mes rengiamės daryti. Netgi tamsoje “Jūrų medžiotoju" ne- 
išsiduodami galime prisiartinti tiktai per tam tikrą atstumą. 

— Man atrodo, kad nusigauti prie jachtos teks po vande- 
niu. Tiktai įvardis “mes" čia netinka, Karni. Kažkada aš jau 
sakiau tau, jog tu vienas iš tų “gerų vaikinų". Santjago ir jo 
žmonės — “blogi vaikinai", kaip ir aš pats. Aš juk irgi “blogas 
vaikinas". Paklausk generolo, jis tau papasakos. Todėl jis ir 
paskyrė man šią užduotį. Aš noriu pateisinti šį pasitikėjimą, ir 
veikti man teks vienam. 

— O dabar paklausyk, — aštriai tarė Karnis. — Aš suge- 
bu pasirūpinti savimi. 

— Aš tai žinau, kitaip neturėtum tiek medalių. Genero- 
las supažindino mane su tavo dosjė. Tu buvai Vietname ir ligi 
kaklo sotus to kvailo karo, į kurį tau buvo tik nusispjaut, juo 
labiau, kad svarbiausias tikslas buvo išlikti gyvam. 

— Bet aš čia, ar ne? 

—- Prisimeni, kai jūs su generolu dalinotės atsiminimais 
apie Vietnamą ir Korėją, tu paklausei, ką aš žinau apie karą, ir 
aš atsakiau, kad kariavau visą gyvenimą. 

— Na, ir kas? 

— Būdamas tokio amžiaus, kai man derėjo vaikščioti su 
mergaitėmis į šokius, aš jau kariavau. Mūšio lauku buvo namų 
stogai ir skersgatviai, kanalizacijos vamzdžiais teko sprukti 
nuo britų parašiutininkų ir bėgti per visą Pietų Armos grafystę 
nuo desantininkų, o juk jiems nebuvo lygių 

— Ką tu nori įrodyti? 

— Otą, kad, persivertęs per “Marijos Blanko" bortą, 
aš nudėsiu kiekvieną, kuris bandys pastoti man kelią. — Di- 
lonas gūžtelėjo pečiais. — Jau sakiau, kad moku tai padaryti, 
nesvyruodamas nė sekundės, nes aš — “blogas vaikinas". O 
štai tu — ne, ir ačiū Dievui už tai. 

Visus juos prislėgė tyla. Karnis atsisuko į Fergiusoną, 
tas linktelėjo. 

— Bijau, kad jis teisus. 

— Okei, — nenoriai pratarė Karnis. — Tegu bus taip. 
Tada aš priplauksiu prie “Marijos Blanko" kuo arčiau ir nu- 
leisiu inkarą, o likusį atstumą mes abu įveiksime pripučiama 
valtimi. 

Dilonas bandė kažką pasakyti, tačiau Karnis neleido jam 
nė prasižioti. 

— Nieko nenoriu girdėti. Kaip pasakiau, taip ir bus. 

— Gerai. Tegu bus, kaip tu norėsi. 

— Ojei atsitiks kas nors nenumatyta, šoksiu tavęs gelbėti. 

— Raitas ant arklio, pūsdamas trimitą? — nusikvatojo 
Dilonas. — Pietūs vėl kyla į kovą, ką? Jūs niekaip neįstengėte 
susitaikyti su tuo, kad pralaimėjote pilietinį karą. 

— Opilietinio karo ir nebuvo, — Karnis vėl grįžo ant 
tiltelio. — Tu tikriausiai turi omenyje karą dėl konfederaci- 
jos nepriklausomybės. O dabar — kelionėn. 

Jis įjungė variklį. Dilonas nušoko ant prieplaukos ir at- 
rišo lynus. Po akimirkos kateris jau plaukė iš uosto. 

“Marija Blanko"“ buvo išmetusi inkarą Semsono rifo 
priešuostyje. Sėdėdamas salone, Santjago trečią kartą skaitė 
dokumentus iš Bormano lagaminėlio. Dar niekada gyvenime 
jis nebuvo taip susijaudinęs. Jis atidžiai tyrinėjo asmeninį Hit- 
lerio įsakymą, jo parašą, paskui dar kartą perskaitė Vindzoro 
protokolą. Beje, labiausiai jį sudomino “Žydroji knyga" — pa- 
vardės visų tų Žmonių, tarp kurių — parlamento deputatai, 
kilmingi perai, žmonės, užimantys visuomenėje aukščiausią 
padėtį. Jie nors ir slapčia, bet palaikė nacionalsocializmo rei- 
kalą! Beje, kuo čia stebėtis! Didžiosios depresijos metu, kai 
šalyje buvo beveik keturi milijonai bedarbių, daug kas Angli- 

joje kreipė žvilgsnius į Vokietiją ir manė, kad Hitlerio idėjos 
teisingos. 

Atsistojęs jis priėjo prie baro, įsipylė bokalą sauso šerio, 
po to grįžo prie rašomojo stalo ir susisiekė su radisto kabina. 

— Sujunkite mane su seru Frensiu Peimeriu Londone. 

Buvo jau po pusiaudienio, antra valanda. Peimeris vie- 
nišas sėdėjo prie rašomojo stalo savo kabinete, Bendruomenių 
Rūmuose, kai suskambo telefonas. 

— Frensi? Tai — Maksas. 

Peimeris akimirksniu pavirto ištisiniu klaustuku. 

— Kokios naujienos? 

— Geros. Aš turiu Bormano lagaminėlį, Frensi, štai jis, 
guli tiesiai priešais mane ant rašomojo stalo. Trečiojo rango 
kapitonas Paulis Frimelis buvo teisus. Reichsleiterio šnekos 
buvo ne vien tik girto sapalionės. Viskas čia, Frensi. Visi do- 
kumentai čia, sveiki ir nepaliesti. Asmeninis Hitlerio įsaky- 
mas, duomenys apie banko sąskaitas, Vindzoro protokolas. Tas 
dokumentas tikrai daro įspūdį. Jei tai klastotė, galima sakyti, 
kad ji tobula. 

— Dieve mano! 

— O “Žydroji knyga", Frensi, kvapą gniaužiantis do- 
kumentas. Kokios garsios pavardės! Ir po kiekviena — kruopš- 
čiai atspausdinti trumpi anketiniai duomenys. Štai, sakyki- 
me, įdomus pavyzdys. Majoras seras Džozefas Peimeris, Ka- 
rinio Kryžiaus kavalierius, Parlamento deputatas, gyvenamoji 
vieta — Heterli Kortas, Hempšyro grafystė, artimas Osvaldo 
Moslio draugas, politiškai patikimas, visiškai atsidavęs nacio- 
nalsocializmo reikalui. 

— Ne, — Peimeris sudejavo, jo veidas staiga suprakaita- 
vo. — Negaliu patikėti. 

— Įdomu, kaip į tai reaguos Konservatyviųjų partijų aso- 
ciacija? Beje, kaip sako patarlė, viskas gerai, kas gerai baigia- 
si. Tau pasisekė, kad visa tai pateko į mano rankas, 0 ne į 
kurio nors kito. 

— Tu, aišku, visa tai sunaikinsi, ar ne? Visus tuos pra- 
garo dokumentus? 

— Patikėk šį reikalą man, Frensi, aš viskuo pasirūpinsiu. 
Kaip ir visada. Aš greitai tau paskambinsiu. 

Padėjęs ragelį, Santjago nusijuokė ir vis dar juokėsi, kai 
įėjo kapitonas Sera. 

— Kokie bus nurodymai, senjore? 

Santjago žvilgtelėjo į laikrodį. Buvo aštuntos pradžia. 

— Aš vyksiu į krantą porai valandų, pavakarieniausiu 
restorane. 

— Puiku, senjore. 

— Taip, dar štai kas. Pasirūpink, kad šįvakar ant denio 
budėtų sargybinis — dėl viso pikto, jei mūsų draugai sugalvo- 
tų mus aplankyti. 

— Nemanau, kad jums vertėtų jaudintis, senjore, nepa- 
stebėti jie neprislinks prie mūsų laivo arti. Tačiau mes imsi- 
mės visų atsargumo priemonių. 

— Gerai. Dabar paruošk katerį, aš nusileisiu po kelių 
minučių, — Santjago išnyko savo miegamajame, pasičiupęs la- 
gaminėlį. 

“Jūrų medžiotojas" priplaukė prie rytinės Semsono rifo 
pakrantės, aplenkęs iškyšulį ir prieplauką. Išjungęs variklį, 
Karnis nulipo žemyn, kol Dilonas leido inkarą. 

— Tavietelė vadinasi Šanto įlanka, — tarė Karnis. — 
Man jau teko pabuvoti čia anksčiau, tiesa, seniai. Gylis — ke- 
turi, daugiausia penki jūriniai sieksniai, dugną dengia švarus 
smėlis. Dėl daugybės uolų prasibrauti čia neįmanoma, tad jei 
atvykėliai nori nusimaudyti, juos atgabena kurorto kateris. Ši- 
ąnakt mes čia būsime saugūs. 

Fergiusonas pažvelgė į laikrodį. 

— Dešimta vakaro. Kada jūs ketinate išvykti? 

— Gal po valandos. Pažiūrėsim, — nuėjęs į kajutę, Di- 
lonas atrišo kuprinę ir, išėmęs automatą “AK-47", padavė jį 
Fergiusonui. — Dėl viso pikto. 

— Tikiuosi, jo neprireiks, — Fergiusonas padėjo šautu- 
vą ant suolo. 

Ištraukęs iš kuprinės “ Valterį", Dilonas kruopščiai jį 
patikrino ir kartu su “Karsuelo" duslintuvu įdėjo į naro tin- 

klelį. Ten pat sukišo ir “Semteks" likučius ir porą uždelsto 
veikimo sprogdiklių. 

— Jūs iš tikrųjų ruošiatės į karą, — tarė Fergiusonas. 

— Taip ir yra, patikėkite, — Dilonas įdėjo į tinklelį nak- 
tinio matymo prietaisą. 

— Pripučiama valtimi aš priplukdysiu tave kiek įmanoma 
arčiau jachtos. Kai grįši, tikiuosi, susitiksime. 

— Puiku, — Dilonas nusišypsojo. 

— Atsukite termosą, generole, išgersime kavos, o pas- 
kui mes iškeliausime. 

Santjago mėgavosi puikia vakariene. Iš pradžių buvo pa- 
tiekti ikrai, po jų sekė švelniausios mėsos, apkeptos grilyje, 
filė su artišokų padažu. Visa tai vainikavo butelis 1966-ųjų 
metų “Šato Palmer". Santjago leido sau viską, jausdamas, j0g 
visas pasaulis jo kišenėje. Jam patikdavo, kai viskas eidavo 
kaip sviestu patepta. Informacija, paslėpta lagaminėlyje, teikė 
Santjago beveik neribotas galimybes. 

Jis paprašė atnešti cigarą — kubietišką, aišku, kaip bū- 
davo senais gerais laikais, kol tas bestija Kastro visko nepra- 
žudė. Prijeto atnešė cigarą “Romeo ir Džiuljeta", nupjovė jo 
galiuką ir uždegęs padavė jam. 

— Tikiuosi, vakarienė buvo skani, senjore Santjago? 

— Vakarienė buvo nuostabi, Prijeto, — Santjago paplo- 
jo jam per petį. — Iki rytojaus. 

Atsistojęs jis pasiėmė Bormano lagaminėlį, gulėjusį ant 
grindų prie staliuko, ir pasuko prie durų, kur jo laukė Algaro. 

— Grįžtame į laivą, Algaro. 

— Kaip įsakysite, senjore. 

Nusileidęs laiptais, Santjago nužingsniavo prieplauka 
link katerio, giliai į krūtinę įkvėpdamas gaivų nakties orą ir 
svaigų cigaro aromatą. Taip, gyvenimas buvo puikus. 

Karnis pripučiama valtimi apiplaukė iškyšulį. Variklio 
ūžesys vos girdėjosi sutemose. Uoste ten ir šen lingavo jachtos 
ir keletas mažesnių laivų. “Marija Blanko", išmetusi inkarą už 
tridešimties jardų nuo kranto, buvo žymiai didesnė už kitus 
laivus. Išjungęs variklį, Karnis paėmė nuo valties dugno du 
trumpus medinius irklus ir įstatė juos į įkabas. 

— Likusį kelią teks irkluoti, — sušnibždėjo jis. — Turint 
omenyje, kad aplinkui tiek daug jachtų, manau, pavyks pri- 
siartinti nepastebėtiems. 

— Puiku. 

Dilonas jau buvo apsivilkęs naro kostiumą, užsidėjęs ba- 
lioną su oru ir užsimaukšlinęs ant galvos juodą neiloninį kapi- 
šoną, kurį jam davė Karnis. Ištraukęs iš tinklelio “ Valterį", jis 
prisuko “Karsuelo" duslintuvą ir kyštelėjo pistoletą į užantį. 

— Tu verčiau pasimelstum, kad pistoletas neiššautų 
anksčiau laiko, — irdamas tarė Karnis. — Vandenyje su gin- 
klu atsitinka keisčiausi dalykai. Aš pastebėjau tai dar Vietna- 
me, kai broviausi per vandens užlietus ryžių laukus. 

— Naudojant “ Valterį", nebūna jokių problemų. Tai tar- 
si “Rols Roisas". 

Jie jau nebematė vienas kito. Jų veidai tamsoje atrodė 
kaip blyškios dėmės. | 

— Tau tikrai patinka tokie dalykai? — paklausė Karnis. 

— Nemanyčiau, kad žodis “patinka" čia tiktų. 

— Vietname aš pažinojau vaikinų, panašių į tave, Iš spe- 
cialios paskirties dalinio. Jiems tekdavo pačios sudėtingiau- 
sios užduotys, ir galiausiai atsitikdavo keisti dalykai. Jie 1m- 
davo prašyti, kad jiems duotų daugiau ir daugiau tokių užduo- 
čių. Vis jiems būdavo maža. Ar tavęs neapima toks jausmas, 
Dilonai? * 

— Poetas Brauningas parašė vieną eilėraštį. Tiksliai jo 
nepamenu, bet kalba ten eina apie Žmonių aistrą pavojui. Jau- 
nystėje, kai buvau dar toks kvailas, kad susidėjau su IRA, ir 
vaikinai iš specialiųjų dalinių gainiojosi mane po visą Pietų 
Armą, aš suvokiau, jog toks gyvenimas patinka man labiau, 
nei visa kita, ką aš dariau anksčiau. Viena diena tokio gyve- 
nimo, tikro gyvenimo, atnešdavo tiek įvykių, kiek ištisi me- 
tai Londone. 

— Suprantu. Tai veikia kaip narkotikai, bet pabaiga bū- 
na tokia pat. Vieną gražią dieną tu krenti aukštielninkas ant 
grindinio vienoje iš Belfasto gatvių. 

— Na, dėl to gali nesijaudinti. Tos dienos jau negrįžta- 
mai nuplaukė į praeitį. Kelio atgal nebėra. 

Patraukęs nosimi orą, Karnis nustojo irkluoti. 

— Man regis, jaučiu cigaro kvapą. 

Jie ėmė dreifuoti nakties tamsoje. Iš priešingos pusės, 
ten, kur stovėjo pora jachtų, pasirodė kateris. Jis artinosi prie 
“Marijos Blanko" borto su kabančiu metaliniu trapu. Ant de- 
nio stovintis Sera persisvėrė per bortą. Santjago ir paskui jį 
krypuojantis Algaro pakilo trapu į denį. 

— Atrodo, jis nešasi lagaminėlį, — tarė Karnis. 

Išėmęs naktinio matymo prietaisą iš naro tinklelio, Di- 
lonas nustatė jį. 

— Tu teisus. Gal jis bijo išleisti lagaminėlį iš akių. 

— Ką darysime toliau? 

— Truputį pastovėsime čia, reikia palaukti, kol viskas 
aprims. 

Santjago ir Sera nusileido nuo kapitono tiltelio ant pa- 
grindinio denio. Hera ir Solona stovėjo trapo papėdėje, laiky- 
dami rankose automatinius šautuvus “M-16". Algaro budėjo 
prie turėklų. 

— Dvi valandos — budėjimas, keturios valandos — po- 
ilsis. Mes keisime vienas kitą visą naktį. Be to, įjungsime sig- 
nalines šviesas. 

— Mano manymu, tai netgi daugiau, nei būtina. Ką gi, 
labanakt, kapitone. 

Santjago pasuko į saloną, Algaro — paskui jį. 

— Ar šiandien dar būsiu reikalingas, senjore? 

— Manau, kad ne, Algaro, gali eiti miegoti. 

Algaro išėjo. Santjago padėjo lagaminėlį ant rašomo- 
jo stalo, nusivilkęs švarką, priėjo prie baro ir įsipylė sau 
taurelę konjako. Grįžęs prie stalo, jis atsisėdo į krėslą ir 
atsilošė į atkaltę, mažais gurkšneliais skanaudamas konjaką 
ir žiūrėdamas į lagaminėlį. Pagaliau Santjago, lyg iš anksto 
žinodamas, jog taip ir bus, atidarė lagaminėlį ir vėl ėmė skai- 
tinėti dokumentus. 

Dilonas nustatė naktinio matymo prietaisą ir išvydo So- 
loną, stovintį šešėlyje šalia gelbėjimo valties, pritvirtintos pir- 
magalyje. Hera, įsitaisęs paskuigalyje, net nebandė slėptis. Jis 
sėdėjo krėsle po stogu ir rūkė. Šautuvas gulėjo ant stalo. 

Dilonas padavė Karniui naktinio matymo prietaisą. 

— Imk, man jo daugiau nebereikės. Aš einu. 

Persivertęs per valties kraštą, jis nusileido į dešimties 
pėdų gylį ir, pasiekęs jachtą, išniro prie pirmagalio, kur buvo 
prikabintas metalinis trapas. Staiga viršuje, prie trapo, pasiro- 
dė Solona. Išgirdęs besiartinančius žingsnius, Dilonas be gar- 
so paniro po vandeniu. Solona sustojo ir užsirūkė. Matėsi, kaip 
virpėjo degtuko liepsnelė tarp suglaustų delnų. Atsargiai išnė- 
ręs prie katerio, Dilonas išsitraukė iš užančio “ Valterį" ir 
ištiesė ranką. 

— Eli, ten! — sušnibždėjo jis ispaniškai. 

Solona kilstelėjo galvą, apšviestą degtuko ugnelės. “Val- 
teris" sausai spragtelėjo, ir Dilonas įvarė jam kulką į tarpuakį. 
Sutrūkčiojęs Solona loštelėjo iš pradžių atgal, po to — į šoną, 
persivertė per turėklus ir, nulėkęs žemyn dešimt pėdų, įkrito į 
vandenį. 

Pliaukštelėjimas vos girdėjosi, bet Hera, įtaręs kažką ne- 
gero, pakilo iš savo vietos. 

— Ei, Solona, ar tai tu, ką? 

— Taip, — tyliai atsakė Dilonas ispaniškai. — Viskas 
tvarkoje. 

Jis girdėjo, kaip viršuje Hera vaikštinėjo pirmyn ir atgal 
po denį. Dilonas vėl panėrė ir priplaukė prie inkaro. Atitrau- 
kęs užtrauktuką, jis įkišo “ Valterį" į užantį. Paskui vikriai nu- 
simetė nuo savęs liemenę ir oro balioną, pritvirtino juos prie 
inkaro grandinės ir, užsikabarojęs grandine į viršų, įslydo į 
jachtos vidų pro angą inkarui. 

Algaro gulėjo ant gulto vienais boksininko šortais — 
karštis buvo nepakeliamas. Iliuminatorius jo kajutėje buvo 
atviras. Jis girdėjo, kaip Hera pašaukė Soloną, girdėjo ir Di- 
lono balsą, atsiliepusį vietoj jo. Suraukęs antakius, jis priėjo 
prie iliuminatoriaus ir įsiklausė. 

Hera vėl tylutėliai pašaukė partnerį: 

— Kurtu, Solona? 

Paėmęs nuo spintelės revolverį, Algaro išėjo iš kajutės. 

— Kurtu, Solona? — vėl pakartojo Hera ir, laikydamas 


paruoštą šautuvą “M-16" žengė ant priekinio denio. 

— Aš čia, drauguži, — ispaniškai atsakė Dilonas. 

Hera atsisuko, ir jis du kartus šovė jam į širdį. Hera 
šoktelėjęs trenkėsi į pertvarą. 

Dilonas atsargiai pajudėjo pirmyn ir, pasilenkęs prie nu- 
žudytojo, įsitikino, jog tas nebegyvas. Užpakalyje nesigirdėjo 
nė garso, nes Algaro stypčiojo basomis, ir staiga Dilonas paju- 
to į kaklą įbestą šaltą revolverio vamzdį. 

— Nagi, kalės vaike, pagaliau pakliuvai į mano letenas, — 
ištiesęs ranką, Algaro ištraukė iš airio užančio pistoletą. — 
Oho, tikro profesionalo ginklas. Jis man taip patinka, kad aš, 
ko gero, pasiliksiu jį sau. — Algaro išmetė savo revolverį į 
jūrą. — O dabar atsisuk. Tuoj aš tau paleisiu porą kulkų į pil- 
vą, tad kankintis teks ilgai. 

Bobas Karnis, sekęs veiksmą pro naktinio matymo prie- 
taisą, matė, kaip Algaro prisėlino prie Dilono. Niekada gyve- 
nime jis dar nejautė didesnio kartėlio dėl savo bejėgiškumo. 
Bet veiksmas rutuliojosi labai greitai. 

Atsigręždamas Dilonas staigiai čiupo kaire ranka deši- 
nę Algaro ranką ir žiauriai suktelėjo. “ Valteris" iššovė į denį. 
Dilonas griebė į glėbį savo priešą. 

— Jei žadi ką nors daryti, tai nedelsk, o ne virpink kin- 
kas. 

Kurį laiką jie grūmėsi, nepaleisdami vienas kito. 

— Kodėl nesikvieti pagalbos? — iškvėpė Dilonas. 

— Todėl, kad pasmaugsiu tave savo paties rankomis, — 
sušvokštė Algaro. — Suteiksiu sau malonumą. 

— Tu gali palaužti silpnas merginas, mušdamas jas, ar 
ne? Bet ar pajėgsi sudoroti vyrą? 

Algaro išsilenkė visu kūnu, įtempdamas paskutines jė- 
gas, ir bloškė Diloną į turėklus. Tai buvo lemtinga jo klaida, 
nes Dilonas persivertė per turėklą, nutempdamas paskui save 
Algaro, o jau jūroje jis jautėsi kaip gimtoje stichijoje. 

Jiems panirus po vandeniu, Algaro paleido iš rankų “ Val- 
terį". Užvirė kova. Dilonas buvo stipresnis ir panėrė, traukda- 
mas priešininką paskui. Nugara jis pajuto inkaro grandinės pri- 
silietimą. Viena ranka įsikabinęs į ją, kita pasuko Algaro galvą. 

Iš pradžių tas atkakliai priešinosi, bandydamas įspirti Dilonui, 
bet jo jėgos greitai išseko. Pagaliau Algaro apmirė. Dilonas, ku- 
rio plaučiai tiesiog pūkštė nuo deguonies trūkumo, nuleido lais- 
vąją ranką ir nusegė nuo juosmens švininį diržą. Apvyniojęs juo 
Algaro kaklą, kitą galą jis pririšo prie inkaro grandinės. 

Išnėręs jis ėmė godžiai gaudyti burna orą, galvodamas, 
kad Karnis tikriausiai stebi viską pro naktinio matymo prie- 
taisą. Pasisukęs Dilonas kilstelėjo ranką ir vėl ėmė kabarotis 
inkaro grandine į jachtą. 

Stengdamasis laikytis šešėlyje, jis nusėlino deniu ir pa- 
siekė saloną. Žvilgtelėjęs pro iliuminatorių, Dilonas pamatė, 
jog Santjago sėdėjo prie rašomojo stalo, pasidėjęs priešais save 
atdarą lagaminėlį ir skaitė. Pritūpęs Dilonas susimąstė, po to 
išėmė iš tinklelio “Semteks" likučius, įstatė į juos du uždelsto 
veikimo sprogdiklius, nustatęs trisdešimčiai minučių ir įmetė 
į mašinų skyriaus angą. 

Santjago kaip ir anksčiau sėdėjo prie stalo. Jis sudėjo 
dokumentus atgal į lagaminėlį, uždarė jį ir nuėjo į miegamąjį. 
Dilonas nedvejojo nė sekundės. Įėjęs į kajutkompaniją, jis at- 
plešė duris, vedančias į saloną, prišokęs prie stalo, griebė la- 
gaminėlį, ir tą akimirką grįžo Santjago. 

— Ne! — riktelėjo jis. 

Pasisukęs Dilonas metėsi prie durų. Trūktelėjęs stalčių, 
Santjago išėmė iš jo “Smitą Vesoną" ir nesitaikydamas iššovė. 

Dilonas jau buvo ant kajutkompanijos slenksčio, kai 
visas laivas sujudo kaip širšių kamuolys. Iššokęs iš savo kaju- 
tės, ant kapitono tiltelio pasirodė Sera. Rankoje jis spaudė 
revolverį. 

— Kas atsitiko? — riktelėjo jis. 
— Laikyk jį! — užbliovė Santjago. — Tai Dilonas. 

Negalvodamas, bet intuityviai stengdamasis laikytis še- 
šėlyje, Dilonas nubėgo į pirmagalį ir šoko per bortą. Jis nėrė 
taip giliai, kaip tik galėjo, bet lagaminėlis apsunkino jo judėji- 
mą. Dilonas išnėrė, suprasdamas, kad į jį šaudo, ir, pašėlusiai 
dirbdamas rankomis bei kojomis, nuplaukė į gelbstinčią tam- 
są. Galų gale jį išgelbėjo Karnis, riktelėjęs iš tamsos ir nume- 
tęs jam lyno galą. 

— Griebk jį, ir nešdinamės! — sušuko ir spūstelėjo visą 
greitį. Valtis šoko į priekį, į išganingą tamsą. 


— Hera negyvas, jo kūnas čia, bet Solonos ir Algaro ir 
pėdos ataušo, — tarė Sera. 

— Nieko baisaus, — atsakė Santjago. — Juk negalėjo 
Dilonas su Karniu pripučiama valtimi atplaukti čia iš Sent 
Džono salos. Tikriausiai Karnis su savo “Jūrų medžiotoju" 
kur nors netoliese. 

— Jūs teisus. Tuojau jie pakels inkarą ir bandys sprukti. 

— Tada tavo radaras ir suseks juos, ar ne? Juk kitų valčių, 
išplaukiančių šįvakar iš Semsono rifo į atvirą jūrą nėra, ar ne? 

— Visiškai teisingai, senjore. 

— Tada kelk inkarą. 

Sera spustelėjo ant kapitono tiltelio įtaisytą elektrinio 
keltuvo mygtuką. Užkaukė variklis. 

— Kas dar atsitiko? — paklausė Santjago. 

Trys likę ekipažo nariai — Pinto, Navalis ir Muchika — 
gulėjo priekiniame denyje. Sera persisvėrė per kapitono tilte- 
lio turėklą. 

— Inkaro grandinė užstrigo. Patikrinkite, koks ten rei- 
kalas. 

Pasilenkęs per bortą, Muchika įsistebeilijo žemyn ir at- 
sigręžė su siaubo išraiška veide. 

— Tai dėl Algaro. Jį pririšo prie grandinės. 

Nusileidę trapu, Santjago su Sera puolė prie pirmagalio 
ir įsmeigė akis į jūrą. Algaro be gyvybės žymių kabėjo ant inka- 
ro grandinės, aplink jo kaklą buvo apvyniotas švininis diržas. 

— Mergele Švenčiausioji! — sušuko Santjago. — Kelkite 
inkarą kartu su juo, velniai jus rautų! — jis atsisuko į Serą. — 
Visu greičiu pirmyn! 

— Nesirūpinkite, senjore. Jachta greitesnė nei jų lai- 
viūkštis. Jiems nepavyks grįžti į Sent Džoną. Mes juos būtinai 
pavysime. 

Nusigręžęs Sera pasuko prie trapo ir pakilo ant kapito- 
no tiltelio. Navalis ir Muchika tuo metu, sukdami gervę, per 
angą inkarui įkėlė Algaro kūną. 

Apimtas nerimo Fergiusonas stovėjo “Jūrų medžioto- 
jo" priekyje ir žvelgė į jūrą, kol iš tamsos išnirusi pripučiama 
valtis prisišvartavo prie laivo. 

— Kas atsitiko? 

Dilonas padavė jam -Bormano lagaminėlį. 

— O štai kas. O dabar neškim muilą iš čia. 

Jis stryktelėjo ant platformos nardymui, Karnis nuo val- 
ties padavė jam lyną. Dilonas tvirtai jį pririšo, po to, nubėgęs į 
priekį, ėmė traukti inkarą. Jis nesunkiai išsilaisvino iš smėlė- 
to dugno. Karnis tuo metu pakilo ant tiltelio ir įjungė variklį. 

Fergiusonas priėjo prie jo. 

— Kaip viskas vyko? 

— Jis neima belaisvių, tai teikia jam garbės. Bet grei- 
čiau dinkime. Laiko turime labai mažia. 

“Jūrų medžiotojas" šovė pirmyn, į nakties tamsą. Pūste- 
lėjo gaivus vėjas. Fergiusonas atsisėdo į besisukantį krėslą, o 
Dilonas, atsistojęs šalia Karnio, nugara atsišliejo į turėklą. 

— Jų greitis didesnis nei mūsų, ir tu tai žinai. Jie mus 
pavys. 

— Žinau, — atsakė Dilonas. — Santjago nemėgsta pra- 
laimėti. 

— O aš, velniai rautų, tiesiog nepajėgiu padidinti grei- 
čio. Mes ir taip plaukiame maksimaliu greičiu — dvidešimt 
du mazgai per valandą. 

Pirmasis “Mariją Blanko" pastebėjo Fergiusonas. 

— Mus vejasi švieselės, aš tuo įsitikinęs. 

Atsisukęs Karnis pažvelgė atgal. 

— Tiksliai, tai jie, niekas kitas ir negali būti. 

Dilonas pakėlė prie akių naktinio matymo prietaisą. 

— Taip, tai “Marija Blanko". 

— Tikriausia jachta turi puikų radarą, — spėjo Karnis. — 
Man nepavyks jų suklaidinti. 

— Nieko baisaus, — atsiliepė Dilonas. — Daryk savo 
darbą. 

Stovėdamas ant “Marijos Blanko" kapitono tiltelio, Se- 
ra pakėlė prie akių binoklį su jame įtaisytu naktinio matymo 
prietaisu. 

— Štai jie, — tarė jis ir perdavė binoklį Santjago. 

Santjago išvydo tamsoje tirpstančius “Jūrų medžiotojo" 
kontūrus. Pasilenkęs per kapitono tiltelio turėklą, jis pažvelgė 
žemyn, į Muchiką, Navalį ir Pinto. Visi jie stovėjo priekinia- 
me denyje, spausdami rankose “M-16" ir laukdami įsakymų. 

— Mes juos susekėmė. O dabar būkite pasirengę. 

Sera padidino greitį. “Marija Blanko" šoko pirmyn, 
skirdama bangas. Santjago vėl pakėlė prie akių binoklį, su- 
rado “Jūrų medžiotojo" siluetą ir nusišypsojo. 

— Nagi, pirmyn, Dilonai, pirmyn, — sumurmėjo jis. 

Kitą sekundę driokstelėjo sprogimas, perkirtęs laivo 
dugną. Tai, kas įvyko, buvo taip siaubinga, kad nei Santjago, 
nei kapitonui Serai, nei trims kitiems ekipažo nariams nebeli- 
ko laiko suvokti, kas čia įvyko. Pasaulis suskilo jų akyse, ir 
“Marija Blanko", pakėlusi nosį, nugrimzdo į dugną. 

Stovėdami ant “Jūrų medžiotojo" tiltelio, iš pradžių jie 
išvydo akinančiai ryškų oranžinės liepsnos blyksnį, po sekun- 
dės iki jų atsklido prislopintas sprogimo aidas. Po to liepsna 
išnyko po vandeniu, ir vėl įsiviešpatavo tamsa. Bobas Karnis 
išjungė variklį. 

Buvo labai tylu. 

— Laimingo kelio į dugną — suskambo Fergiusono 
balsas. 

Dilonas pažvelgė atgal pro naktinio matymo prietaisą. 

— 180-asis povandeninis laivas nugrimzdo dar giliau, — 
tarstelėjo jis ir įdėjo naktinio matymo prietaisą į skrynią. — 
Jis juk sakė, kad jachtoje buvo sprogmenų, ar ne? 

— Mums reikia grįžti, gal kam nors iš jachtos ekipažo 
pavyko likti gyvam, — tarė Karnis. 

— Tu tikrai taip manai po viso to, kas įvyko? — lėtai ir 
tyliai ištarė Dilonas. — Sent Džonas — toje pusėje. 

Karnis vėl įjungė variklį. Kateris šoko pirmyn, į tamsą. 
Dilonas nusileido trapu į kajutę. Nusivilkęs naro kostiumą, jis 
užsitempė kombinezoną, susirado porą cigarečių ir išėjo ant 
denio parūkyti. 

Nusileidęs trapu, Fergiusonas priėjo prie Dilono. 

— Dieve mano! — tykiai ištarė jis. 

— Nemanau, kad jis turėjo su šiuo reikalu ką nors ben- 
dro, — atkirto Dilonas ir užsirūkė. Tamsoje blykstelėjo žieb- 
tuvėlio “Zipo" ugnelė. 


Iš ryto, prieš vienuoliktą, medicinos sesuo įvedė visą 
trejetą į Sent Tomo ligoninės atskirą palatą. Dilonas vilkėjo 
kelnes iš juodo, rumbuoto pliso, medvilninius marškinius ir 
juodą odinį apsiaustą, kurį buvo apsivilkęs ir pirmąją dieną. 
Fergiusonas, kaip visada, atrodė elegantiškai: panama, ryškias- 
palvė striukė ir grenadierių kaklaraištis. Dženi pusiau gulėjo. 
Visa jos galva buvo apvyniota tvarsčiu. 

Meri, sėdėjusi greta ir mezgusi, atsistojo, jiems pasiro- 
džius. 

— Aš paliksiu Dženi vieną su jumis, tik dėl Dievo mei- 
lės, pasistenkite jos labai nenuvarginti. 

Ji išėjo. Dženi pabandė silpnai šyptelėti. 

— Trys mano muškietininkai. 

— Kokios čia dar pasakos? — Karnis paėmė ją už ran- 
kos. — Kaip jautiesi? 

— Jaučiuosi taip, lyg būčiau praleidusi čia visą gyvenimą. 

— Tai praeis, mano brangioji, — paguodė Fergiusonas. — 
Aš pasikalbėjau su ligoninės vedėju. Bus padaryta viskas, ko 
tik pageidausite, įskaitant ir gydymą. Mes tuo pasirūpinsime. 

— Ačiū, generole. 

Pasukusi galvą į Diloną, ji tylėdama pažvelgė į jį. 

— Aš dar grįšiu, brangioji, — tarė Karnis. — Saugok save. 

Jis atsisuko į Fergiusoną. Tas linktelėjo, ir jie išėjo. 

Prisėdęs ant lovos kraštelio, Dilonas paėmė jos ranką. 

— Tu liūdnai atrodai. 

— Žinau. Kaip tavo reikalai? 

— Puikiai. 

— Kaip praėjo operacija? 

— Mums pavyko atgauti Bormano lagaminėlį. “Lirdžetas" 
laukia generolo oro uoste. Mes vešime lagaminėlį į Londoną. 

— Tu kalbi taip, lyg jį atgauti buvo juokų darbas. 

— Galėjo būti ir blogiau. Užteks apie tai, Dženi. Tai 
beprasmiška. Santjago ir jo sėbrai, tas žvėris Algaro — jie dau- 
giau niekada tavęs nebenuskriaus. 

— Argi galima tuo būti tikriems? 

— Tai lygiai taip pat tikra, kaip ir tai, jog viskas baigia- 
si, užsivožus karsto dangčiui, — abejingai ištarė Dilonas. 

Jo veide šmėkštelėjo skausmą primenanti išraiška. Dženi 
akimirką užmerkė akis, po to vėl atsimerkė. 

— Žmonės nesikeičia, tiesa? 

— Aš toks, koks esu, Dženi, — paprastai atsakė jis. — 
Bet juk tu žinojai tai. 

— Ar aš dar pamatysiu tave? 

— Vargu, — pabučiavęs jai ranką, Dilonas atsistojo ir, 
priėjęs prie durų, atidarė jas. 

— Dilonai, — pašaukė Dženi. 

Jis atsisuko. 

— Ką, Dženi? 

— Tesaugo tave Dievas. Būk atsargus. 

Durys paskui jį tylutėliai užsivėrė. Ji užmerkė akis ir 
greitai užsnūdo. 

Karnis gavo leidimą drauge su jais pereiti betonuotą oro 
uosto dangą iki ten, kur stovėjo lėktuvas. Greta ėjo nešikas, 
stumiantis priešais save vežimėlį su bagažu. Vienas iš pilotų 
išėjo jų pasitikti ir padėjo nešikui sukrauti daiktus į bagažo 
skyrių, kol Dilonas, Karnis ir Fergiusonas stovėjo prie trapo. 

Brigados generolas pakėlė ranką su lagaminėliu. 

— Ačiū, kapitone Karni. Jei jums kada nors prireiks 
pagalbos arba aš galėsiu padaryti kokią nors paslaugą... Trum- 
pai tariant, aš jūsų paslaugoms, — jie paspaudė vienas kitam 
ranką. — Saugokite save, mano drauge. 

Fergiusonas ėmė lipti trapu į lėktuvą. 

— Ir kas toliau? — paklausė Karnis. — Kaip vystysis 
įvykiai Londone? 

— Spręs ministras pirmininkas, — atsakė Dilonas. — 
Jis nutars, ką daryti su dokumentais. 

Padvejojęs Karnis paklausė: 

— O kas laukia to Peimerio? 

— Tiesą sakant, aš apie tai nepagalvojau, — ramiai atsa- 
kė Dilonas. 

— O ne, tu pagalvojai, — Karnis palingavo galvą. — 
Tepadeda tau Dievas, Dilonai, tu niekada nepasikeisi. 

Tai pasakęs jis nusigręžė ir nuėjo atgal betonuotu taku. 

Dilonas pakilo į lėktuvą ir, atsisėdęs greta Fergiusono, 
prisisegė saugos diržus. 

— Šaunus vaikinas, — tarė Fergiusonas. 

Dilonas linktelėjo. 

— Šaunesnių nebūna. 

Antrasis pilotas įtraukė trapą į lėktuvo vidų, uždarė du- 
reles ir nuėjo į kabiną, kur jau sėdėjo jo kolega. Po kelių se- 
kundžių užkaukė varikliai, ir lėktuvas nurūko į priekį. Greitai 
jis atsiplėšė nuo žemės ir nuskrido jūros link. 

Fergiusonas pažvelgė pro iliuminatorių. 

— O štai ir Sent Džonas. 

— Taip. 

Fergiusonas kostelėjo. 

— Man regis, mums reikia aptarti, kaip klostysis įvy- 
kiai, mums sugrįžus. 

— Ne dabar, generole, — Dilonas užsimerkė. — Aš pa- 
vargau. Pakalbėkime vėliau. 

Kai Karnis grįžo į savo namus Spalvotojoje Dauboje, jie 
pasirodė jam kaip niekada tušti. Karnis ėmė be tikslo klajoti 
po kambarius, po to pasuko į virtuvę ir išsiėmė iš šaldytuvo 
skardinę alaus. Kai jis įėjo į svetainę, suskambo telefonas. 

Skambino jo žmona Keri. 

— Sveikas, mielasis, kaip tau sekasi? 

— Puikiai, tiesiog, puikiai. Kaip vaikai? 

— Kaip visada, jų neįmanona suvaldyti. Jie tavęs pasiil- 
go. Aš paskambinau tau visai atsitiktinai. Mes dabar degalinė- 
je, netoli Orlando. Aš sustojau prisipilti benzino. 

— Laukiu nesulaukiu, kada jūs grįšite. 

— Dabar jau greitai. Tau tikriausiai liūdna ten vienam? 
Kas naujo, kas įdomaus? 

Karnio veide šmėkštelėjo vos pastebima šypsena. Jis gi- 
liai įkvėpė. 

— Nieko ypatingo. Eilinė kasdienybė. 

— Iki, mielasis, mums jau laikas važiuoti. 

Padėjęs ragelį, Karnis nurijo gurkšnį alaus ir išėjo į prie- 
butį. Vakaras buvo nuostabus. Oras toks tyras, jog jis matė 
salas kitoje Pilsberio sąsiaurio pusėje ir netgi toliau, bet ne 
taip toli, ne iki tos vietos, kur dabar buvo Maksas Santjago 

Kitos dienos vakaras. Šešta valanda. Kitoje stalo pusėje, 
Gynybos ministerijoje, sėdėjo Saimonas Karteris. Fergiusonui 
baigiant kalbėti, jo veidas išblyško. Jis visas virpėjo. 

— Taigi, ką mums daryti su didžiai gerbiamu seru Fren- 
siu? — paklausė Fergiusonas. — Juk kalba eina apie ministrą, 
kuris ne tik elgėsi netinkamai, bet ir padarė nusikaltimą — tik 
taip galima įvertinti jo veiksmus. 

Šiltu mėlynu “Berberio" puspalčiu vilkįs Dilonas, sto- 
vėjęs prie lango, užsirūkė. 

— Ar jo dalyvavimas čia būtinas? — paklausė Karteris. 

— Apie šią bylą daugiau už Diloną nežino niekas, ir 
dabar aš negaliu nušalinti jo nuo to reikalo. 

Paėmęs nuo stalo “Žydrąją knygą", Karteris padvejojo, 
po to padėjo ją atgal ir atsivertė Vindzoro protokolą, norėda- 
mas perskaityti jį dar kartą. 

— Negaliu patikėti, jog tai originalas. 

— Gal tai ir ne originalas, bet visų kitų dokumentų au- 
tentiškumas nekelia abejonių, — ištiesęs ranką per stalą, Fer- 
giusonas surinko dokumentus, sudėjo juos atgal į lagaminėlį ir 
užtrenkė dangtį. — Aštuntą valandą mane priims ministras 
pirmininkas savo rezidencijoje Dauningo gatvėje. Savaime aiš- 
ku, aš nepakviečiau sero Frensio. Ten ir susitiksime. 

— Puiku, — Kateris atsistojo. 

Prie durų jį pasivijo Fergiusono balsas. 

— Tiesa, Karteri, dar vienas dalykas. 

— Taip? 

— Neiškrėskite kvailystės, nebandykite paskambinti 
Peimeriui. Jūsų vietoje aš nesipainiočiau į šį reikalą. 

Karterio veidas apsiniaukė. Jis apsisuko ir išėjo. 

Po dešimties minučių sero Frensio Peimerio kabinete, 
Bendruomenių Rūmuose, sučirškė telefonas. 

— Peimeris klauso. 

— Tai — Čarlzas Fergiusonas. 

— O, tai jūs jau grįžote, generole, — rūgščiai ištarė Pei- 
meris. 

— Mums reikia susitikti. 

— Šįvakar tai visiškai neįmanoma, aš turiu itin svarbų 
susitikimą. Manęs laukia vakarienė su Londono meru. Jokiu 
būdu negaliu praleisti. 

— Maksas Santjago nebegyvas. Priešais mane ant rašo- 
mojo stalo guli Bormano lagaminėlis. “Žydroji knyga" — ne- 
paprastai įdomi, ir, beje, jums bus naudinga sužinoti, kad joje 
minimas jūsų tėvo vardas. Jam paskirta visai garbinga vieta 
aštuonioliktajame puslapyje. 

— O Dieve! — Peimeris bejėgiškai susmuko krėsle. 

— Jūsų vietoje aš nesikalbėčiau apie tai su Saimonu Kar- 
teriu. Tai nebūtų jums naudinga. 

— Žinoma, ne. Aš padarysiu viską, ko pageidausite, — 
Peimeris sudvejojo. — Vadinasi, jūs dar nesikalbėjote su mi- 
nistru pirmininku? 

— Ne, aš pamaniau, kad iš pradžių mums geriau susitikti. 

— Labai jums dėkingas, generole. Esu tikras, mes su 
jumis ką nors sugalvosime. 

— Ar žinote, kur yra Čering Kroso prieplauka? 

— Žinoma. 

— Be penkiolikos septynios iš ten išplaukia motorlai- 
vis “Danijos karalienė". Aš lauksiu jūsų laive. Beje, neuž- 
mirškite pasiimti lietsargį, gana smarkiai lyja. 

Padėjęs ragelį, Fergiusonas atsisuko į Diloną, kaip ir 
anksčiau stovintį prie lango. 

— Na, štai ir viskas. 

— Koks buvo jo balsas? 

— Jis buvo mirtinai išsigandęs. 

Atsistojęs Fergiusonas priėjo prie senamadiškos kabyk- 
los, stypsančios prieškambaryje, nusikabino savo paltą, gvar- 
diečių karininkų vadinamą “šiltąja britų apranga", ir apsivilko. 

— Beje, jį galima suprasti, vargšelis. 

— Nesitikėkite, kad aš imsiu jo gailėtis, — Dilonas paė- 
mė nuo rašomojo stalo lagaminėlį. — Eime. Baikime pagaliau 
visa tai. 

Kai Peimeris atvažiavo į Čering Kroso prieplauką, rū- 
kas buvo toks tirštas, kad priešingo Temzės kranto beveik 
nesimatė. Pakilęs į laivą, jis nusipirko iš stiuardo bilietą. Pa- 
gal tvarkaraštį “Danijos karalienė" iš pradžių turėjo sustoti 
Vestminsterio prieplaukoje, o po to — Čelsio krantinėje. Šil- 
tomis, gražiomis dienomis šiuo maršrutu plaukdavo minios 
žmonių, tačiau tokiu oru pasiplaukyti motorlaiviu panoro vos 
keletas. 

Peimeris žvilgtelėjo į saloną žemutiniame denyje, kur 
sėdėjo keli žmonės, paskui, perėjęs kajutkompaniją, pakilo į 
viršutinį denį, kur be dviejų garbaus amžiaus damų, besišnibž- 
dančių viena su kita, daugiau nieko neišvydo. Atidaręs stikli- 
nes duris, jis išėjo laukan ir pažvelgė žemyn. Pirmagalyje prie 
turėklų stovėjo kažkoks vyras, laikantis virš galvos skėtį. Vėl 
įėjęs vidun, Peimeris nulipo žemyn, perėjo kajutkompaniją, ir, 
išėjęs ant denio, išskleidė skėtį, slėpdamasis nuo lietaus. 

— Tai jūs, Fergiusonai? 

Peimeris atsargiai nuslinko į priekį, ranka čiupinėda- 
mas pistoletą dešinėje lietpalčio kišenėje. Tai buvo labai re- 
tas unikalus ginklų, kurie buvo naudojami Antrajame pasau- 
liniame kare, kolekcijos egzempliorius. Kolekciją paliko jam 
tėvas. Tai buvo slaptųjų vengrų tarnybų specialiai praktiniam 
naudojimui parengtas pistoletas, šaudantis taip tyliai, kaip tik 
gali tokios rūšies ginklas. Daugelį metų Peimeris saugojo jį 
rašomojo stalo stalčiuje savo kabinete, Bendruomenių Rūmuo- 
se. “Danijos karalienė" atsistūmė nuo prieplaukos ir nučiuožė 

upe aukštyn. Virš vandens draikėsi tiršti rūko tumulai ir blyk- 
čiojo gelsvi atšvaitai pro langus, esančius viršuje. 

Fergiusonas atsigręžė. 

— O, štai ir jūs, — jis pakėlė lagaminėlį. — Štai jis. 
Aštuntą valandą vakaro su jo turiniu ruošiasi susipažinti mi- 
nistras pirmininkas. 

— Klausykite, Fergiusonai, — sudejavo Peimeris. — Ne- 
reikia taip su manimi elgtis. Aš nekaltas, kad mano tėvas buvo 
fašistas. 

— Tikrai taip. Ir jūs nekaltas dėl to, kad milžinišką savo 

turtą jūsų tėvas sukaupė ryšių su nacistiniu judėjimu, kuris va- 
dinasi “Draugų ratas" dėka. 
Netgi tai, kad jūs daugelį metų gaudavote iš kom- 
panijos “Semson kej holding" solidžias pajamas ir su dide- 
liu džiaugsmu jas naudodavote, aš galiu laikyti tik jūsų cha- 
rakterio silpnumu. Nors tie pinigai būdavo gaunami iš abe- 
jotinų Makso Santjago sandėrių. Sakykim, už narkotikų kon- 
trabandą ar prostituciją. 

— Paklausykite, — pradėjo Peimeris. 

— Nesistenkite to neigti. Aš paprašiau Džeką Leiną iš- 
siaiškinti jūsų šeimos turtų šaltinius, aišku, nežinodamas, jog 
pasmerkiau jį mirčiai. Bet prieš savo žūtį, tiksliau, prieš nužu- 
dymą, jis pasiekė šiokių tokių rezultatų. Šiandien jo rašomojo 
stalo stalčiuje aš radau tyrimo išvadas. 

— Aš čia niekuo dėtas, neturiu nieko bendro su tuo, — 
karštai paprieštaravo Peimeris. — Viskuo kaltas mano tėvas, 
tiesiog įsimylėjęs tą Hitlerį. Man, Fergiusonai, teko galvoti apie 
gerą šeimos vardą, apie tai, kokį postą aš užimu vyriausybėje. 

— Na, žinoma. Tai gana egoistiška, bet visiškai priimti- 
na. Bet aš negaliu atleisti, kad iš pat pradžių buvote Santjago 
parankinis ir suteikėte jam visą informaciją. Jūs pardavėte ma- 
ne, pardavėte Diloną, lengva širdimi paaukojote mūsų gyvy- 
bes. Jūs kaltas, jog Dženi Grant buvo užpulta ir sužalota. Pir- 
mąkart ją užpuolė Londone, ir vienas Dievas težino, kuo vis- 
kas būtų baigęsis, jei ne Dilonas, o antrą kartą — Sent Džone. 
Ją žiauriai sumušė ir vos nepasiuntė į kitą pasaulį. Dabar ji 
ligoninėje. 

— Prisiekiu, aš nieko apie tai nežinojau. 

— Galiu jus užtikrinti, kad visa tai — Santjago rankų 
darbas. Bet aš kalbu apie atsakomybę už savo poelgius. Sem- 
sone rife Džozefas Džeksonas, vargšas senukas, pirmasis nu- 
rodęs man teisingą kryptį šioje byloje, tas pats, kuris 1945 me- 
tais dirbo senajam Herbertui priklausiusio viešbučio admi- 
nistratoriumi, buvo nuožmiai nužudytas po pokalbio su mani- 
mi. Tai Santjago parankinių darbas, bet štai klausimas — kaip 
jis sužinojo apie šio senuko egzistavimą? Jūs jam pasakėte. 

— Jūs negalėsite įrodyti nei to, nei ko nors kitko. 

— Tikrai, kaip aš negalėsiu nenuginčijamai įrodyti, kad 
jūs esate kaltas dėl Džeko Leino mirties. Tačiau aš pabandy- 
siu padaryti išvadas, remdamasis man žinomais faktais. Jo 
rašomojo stalo stalčiuje aš radau keletą kompiuteriu atspaus- 
dintų lapų. Vadinasi, jis kompiuterio pagalba tikrino, kuo 
užsiiminėjo jūsų šeima. Greičiausiai tai pastebėjo kuris nors 
iš jūsų pavaldinių. Esant normaliai padėčiai, jūs būtumėte 
nekreipęs į tai dėmesio: vyriausybei priklausantys ministrai 
dažnai tikrinami, tačiau paskutiniai įvykiai privertė jus pa- 
žvelgti į viską kitu žvilgsniu, ir jūs supanikavote. Išsigandęs 
pačio blogiausio, jūs paskambinote Santjago, kuris pasirūpi- 
no viskuo vietoj jūsų, — Fergiusonas atsikvėpė. — Aš galvo- 
ju, jog dabartinė telefoninio ryšio sistema, leidžianti susi- 
siekti su abonentais visame pasaulyje, yra žmonijos prakeiki- 
mas. Anksčiau telefoninio ryšio operatoriui būtų prireikę ma- 
žiausiai keturių valandų, kad susisiektų su tokiu tolimu kam- 
peliu, kaip Virginijos salos. O dabar viskas, ką reikia padary- 
ti — tai paspausti keletą mygtukų su skaičiais, kurie reiškia 
telefono numerį. 

Peimeris giliai atsikvėpė ir ištiesino pečius. 

— Dalykiniams mano šeimos interesams atstovavo ma- 
no tėvas, o ne aš. Jei jūs versite mane, kad apie visa tai papa- 
sakočiau, pareiškiu, jog absoliučiai nieko nežinau. Tuo metu 
aš dirbau advokatu. 

— Taip, aš iš tikrųjų apie tai užmiršau. 

— Kadangi Santjago miręs, vieninteliu įkalčiu prieš 

mane gali būti tik mano tėvo paminėjimas “Žydrojoje knygo- 
je". Vargu ar užkabinsit man atsakomybę už tai, — regis, jis 
atgavo prarastą savitvardą. — Jūs nesugebėsite nieko įrodyti. 
Aš kovosiu ligi paskutinio kraujo lašo, Fergiusonai. 

Nusigręžęs Fergiusonas pažvelgė į upę. 

— Kaip aš jau sakiau, galėčiau suprasti jus, apėmus pa- 
nikai. Iš tikrųjų — dėmė, sutepusi vienos iš seniausių ir gar- 
bingiausių šeimų atstovą, grėsmė politinei karjerai... Tačiau 
merginos užpuolimas, senuko nužudymas, šaltakraujiška ins- 
pektoriaus Leino žmogžudystė — jūs kaltas lygiai tiek pat, 
kiek ir Žmonės, tiesiogiai įvykdę tuos nusikaltimus. 

— Įrodykite, — sušnypštė Peimeris, abiem rankomis 
spausdamas skėtį. 

— Viso gero, sere Frensi, — Čarlzas Fergiusonas pasi- 
suko ir išėjo. 

Peimerį krėtė šiurpas. Jis visiškai užmiršo apie pisto- 
letą, gulintį kišenėje. Dabar jau per vėlu buvo įvykdyti visas 
tas beprotiškas idėjas, klaidžiojusias jo galvoje: pagrasius Fer- 
giusonui ginklu, atimti iš jo lagaminėlį. Giliai įkvėpęs, Pei- 
meris sukosėjo ir užspringo rūko gumulu, įslinkusiu į jo ger- 
klę. Pasirausęs kišenėje, jis išsitraukė portsigarą, išėmė ciga- 
retę ir, pakėlęs prie lūpų, ėmė ieškoti žiebtuvėlio. 

Greta sušlamėjo vos girdimi žingsniai. Dilono rankoje 
blykstelėjo Žiebtuvėlio “ Zipo" liepsnelė. 

— Prašom. 

Peimerio akys suapvalėjo iš nuostabos. 

— Dilonai, ko jums reikia? 

— Tik šnektelėti su jumis, — dešine ranka apglėbęs Pei- 
merį per pečius, Dilonas prispaudė jį prie turėklų. — Kai mes 
pirmąjį kartą susitikome Bendruomenių Rūmų terasoje, aš pa- 
pokštavau dėl saugumo, turėdamas omenyje upės artumą, ir 
jūs pasakėte, kad esate prastas plaukikas. Ar tai tiesa? 

— Na, taip. 

Peimerio akys išsiplėtė. Jis viską suprato ir čiupo iš liet- 
palčio kišenės pistoletą, bet Dilonas numušė jo ranką. Gin- 
klas dusliai spragtelėjo, ir kulka cvaktelėjo į pertvarą. 

Sugriebęs dešinį Peimerio riešą, airis tiesiog prikalė jį 
prie turėklų. Riktelėjęs Peimeris išmetė pistoletą į upę. 

— Ačiū, seni, — tarė Dilonas, — jūs tik palengvinote 
man užduotį. 

Apsukęs Peimerį aplinkui, jis trinktelėjo jam tarp men- 
čių taip smarkiai, jog tas tėškėsi į turėklus. Dilonas pasilenkęs 
sugriebė jį už kulkšnų ir permetė per bortą. Skėtis irgi nulėkė 
į upę. Vandens paviršiuje pasirodė Peimerio galva, po to — 
viršun iškelta ranka. Pasigirdo prislopęs riksmas, ir Peimeris 
paniro po vandeniu. Virš Temzės driekėsi tirštas rūkas, pro 
kurį nieko nesimatė. 

Po penkių minučių “ Danijos karalienė" prisišvartavo 
Vestminsterio prieplaukoje, šalia tilto. Fergiusonas pirmasis 
nulipo kopėtėlėmis ir, pasislėpęs po medžiu, palaukė, kol iš- 
ėjo Dilonas. 

— Ar viskas tvarkoje? 

— Manau, taip. 

— Gerai. Dabar man reikia vykti į Dauningo gatvę. Aš 
eisiu tenai pėsčiomis. Pasimatysime mano namuose, Kvendi- 
šo parke. Papasakosiu, kaip praėjo susitikimas. 

Dilonas pažiūrėjo jam įkandin ir nusisukęs nuėjo prie- 
šinga kryptimi. Greitai jo stamantrią figūrą paslėpė lietaus ir 
rūko uždanga. 

Fergiusono jau laukė Dauningo gatvės rezidencijoje, 
nors jis atėjo maždaug penkiolika minučių anksčiau paskirto 
laiko. Kažkas paėmė iš jo rankų paltą ir skėtį. Tuo metu laip- 
tais nusileido vienas ministro pirmininko padėjėjų. 

— O, štai ir jūs, generole. 

— Bijau, kad atėjau per anksti. 

— Nieko baisaus. Ministras pirmininkas norėtų susi- 
pažinti su medžiaga, kurią atnešėte. Ar jūs nieko prieš? 

— Ne, — Fergiusonas padavė jam lagaminėlį. 

— Prašau, įsitaisykite patogiai. Esu tikras, jis neprivers 
jūsų ilgai laukti. 

Fergiusonas atsisėdo į krėslą prieškambaryje. Jam buvo 
šalta. Jis susigūžė. 

— Centrinį šildymą išjungė, generole, — tarė durinin- 
kas. — Šįryt atėjo darbininkai įrengti naujos apsaugos sistemos. 

— Reiškia, jie galų gale ėmėsi darbo. 

— Taip, bet vakarais čia velniškai šalta. Mums teko net 
užkurti židinį ministro pirmininko kabinete. Pirmą kartą per 
daugelį metų. 

— Iš tikrųjų? 

Po kelių sekundžių į duris pasibeldė. Durininkas atida- 
rėjas ir įleido į prieškambarį Karterį. 

— Mano pagarba, generole, — sarkastiškai išrėžė tas. 

Durininkas paėmė iš jo paltą ir skėtį. Prieškambaryje 
vėl pasirodė tas pats padėjėjas. 

— Prašau čia, džentelmenai. 

Ministras pirmininkas sėdėjo prie rašomojo stalo, ant 
kurio stovėjo atdaras lagaminėlis. Jis skaitė “Žydrąją knygą" 
ir, jiems pasirodžius, pakėlė galvą. 

— Sėskitės, džentelmenai. Aš tuojau baigsiu, ir mes pa- 
sikalbėsime. 

Už Viktorijos laikų stiliaus židinio grotelių skaisčiai 
liepsnojo ugnis. Kabinete viešpatavo tyla, tik retkarčiais su- 
trikdoma netikėtų lietaus šuorų, kurie pabelsdavo į langą. 

Galiausiai ministras pirmininkas atsilošė į krėslo atkaltę 
ir pažvelgė į juos. 

— Kai kurios “Žydrojoje knygoje" paminėtos pavar- 
dės tiesiog galvoje netelpa. Pavyzdžiui Seras Džozefas Pei- 
meris, paminėtas aštuonioliktajame puslapyje. Manau, dėl 
tos priežasties jūs ir nepakvietėte sero Frensio dalyvauti mū- 
sų pokalbyje, ar ne, generole? 

— Aš pamaniau, jog, susiklosčius tokiai situacijai, jam 
nederėtų čia dalyvauti, pone ministre pirmininke, ir seras Fren- 
sis su tuo sutiko. 

Pasisukęs Karteris įdėmiai pažvelgė į jį. 

— Vadinasi, jūs pranešėte jam, kad jo tėvo pavardė mini- 
ma “Žydrojoje knygoje"? — paklausė ministras pirmininkas. 

— Taip, sere. 

— Aš labai vertinu jūsų jautrumą, parodytą serui Fren- 

siui šiuo klausimu. Iš kitos pusės, tai, kad jo tėvas buvo fa- 
šistas, neturėtų kenkti jam pačiam. Vaikai neatsako už tėvų 
nuodėmes, — vėl metęs žvilgsnį į “Žydrąją knygą", minist- 
ras pirmininkas pakėlė galvą. — Ar norite man dar ką nors 
pasakyti, generole? — Jo veidas tarsi metė slaptą iššūkį Fer- 
giusonui. 

— Ne, pone ministre pirmininke, — atsakė Fergiusonas. 

— Gerai. Dabar pereisime prie Vindzoro protokolo, — 
ministras pirmininkas atvertė jį. — Kaip manote, džentelme- 
nai, ar tai originalas? 

— Tiksliai pasakyti negalima, — tarė Karteris. — Karo 
metu nacistai paleido į rinką ne vieną puikią klastotę. 

— Visi žino, kad Vindzoro hercogas tikėjosi greitos 
karo baigties, — įsiterpė Fergiusonas. — Aš nenoriu jo ap- 
kaltinti patriotizmo stoka, tačiau jį labai jaudino, kad abejo- 
se pusėse Žuvo tiek daug Žmonių, ir jis norėjo kuo greičiau 
padaryti tam galą. 

— Jei tai tiesa, bulvarinė spauda taip įsisiautės, jog 
tai turės katastrofinių padarinių karališkajai šeimai, o aš 
nenorėčiau, kad įvykiai pasisuktų tokia linkme, — tarė mi- 
nistras pirmininkas. — Jūs atnešėte man trečiojo rango ka- 
pitono Frimelio dienoraščio originalą ir jo vertimą. Ar tai 
visi turimi egzemplioriai? 

— Viskas, kas yra, — patikino Fergiusonas. 

— Gerai. 

Surinkęs visus dokumentus į krūvą, ministras pirminin- 
kas atsistojo ir priėjo prie židinio. 

— Tai labai sena istorija, džentelmenai, pernelyg sena. 

Pirmasis į ugnį nuskriejo Vindzoro protokolas. Jis 
plykstelėjo, liepsnos liežuvėliai nubėgo jo puslapiais, ir grei- 
tai vietoj jo beliko tik krūvelė pelenų. Po to ministras pir- 
mininkas nusviedė ten Hitlerio įsakymą, lapus su nurodyto- 
mis bankų sąskaitomis, “Žydrąją knygą" ir galiausiai — Pau- 
lio Frimelio dienoraštį. 

Jis atsigręžė. 

— Viso to nebuvo, džentelmenai, apskritai nieko nebuvo. 

Atsistojęs Karteris pabandė išspausti veide šypseną. 

— Išmintingas sprendimas, pone ministre pirmininke. 

— Taigi, pasikliovę to vaikino, Dilono, pagalba, mes 
neprašovėme, generole? 

— Už savo sėkmę mes dėkingi tiktai Dilonui, sere. 

Apėjęs stalą, ministras pirmininkas paspaudė jiems abi- 
em rankas ir nusišypsojo. 

— Esu tikras, tai įdomi istorija. Kada nors, generole, jūs 
būtinai man ją papasakosite, o dabar prašau atleisti, džentel- 
menai, — manęs laukia reikalai. 

Durys užjų nugarų atsivėrė, tarsi mostelėjus stebuklin- 
ga lazdele, ir ant slenksčio pasirodė tas pats padėjėjas, kvieči- 
ąs sekti paskui jį. 

Jiems išėjus į prieškambarį, durininkas padėjo užsivilk- 
ti paltus. 

— Iš kurios pusės bepažvelgtum, šis reikalas, mano ma- 
nymu, baigėsi gana sėkmingai, — pastebėjo Karnis. 

— Jūs taip manote? — paklausė Fergiusonas. 

Durininkas atidarė jiems duris, ir tą akimirką iš kabi- 
neto, esančio užpakalinėje namo dalyje, išbėgo vėl tas pats 
padėjėjas. 

— Minutėlę, džentelmenai, mums ką tik paskambino iš 
upių policijos valdybos ir pranešė itin liūdną žinią. Temzėje 
buvo rastas sero Frensio Peimerio lavonas. Aš tuojau infor- 
muosiu apie tai ministrą pirmininką, bet esu tikras, kad jis 
pageidautų, jog ir jūs apie tai Žžinotumėte. 

Karnis sustojo kaip įbestas. 

— Kokia nelaimė! — tarė Fergiusonas. — Ačiū, kad pra- 
nešėte mums. 

Praėjęs pro policininką, stovintį prie durų, jis atsidūrė 
gatvėje, išskleidė skėtį ir nuskubėjo link Vaitholo. 

Fergiusonas ėjo labai greitai ir jau beveik pasiekė vartus, 
kai jį prisivijo Karteris ir griebė už rankovės. 

— Kąjūs jam pasakėte, Fergiusonai:? Man reikia žinoti. 

— Aš išdėsčiau jam visus turimus faktus. Jūs žinote tą 
vaidmenį, kurį jis suvaidino šioje byloje nuo pat jos pradžios 

ir iki galo. Aš priminiau jam tai. Jis pasirinko kilnią mirtį. 

— Labai “patogi" išeitis iš padėties! 

— Jūs teisus, ne pati tinkamiausia, — jie žengė ant Vait- 
holo grindinio. — Ar nenorėtumėte važiuoti taksi? 

— Velniai jus rautų, Fergiusonai! — iš širdies nusikei- 
kė Saimonas Karteris ir nuėjo namo. 

Fergiusonas pastovėjo truputį, jausdamas, kaip lietaus 
lašai barbeno į skėtį. Tuo metu prie kelkraščio, staigiai pasi- 
sukęs, privažiavo juodas automobilis. Pro langą iškišo galvą 
vairuotojas su žemai ant akių užsmaukta barete. 

— Reikalinga taksi, viršininke? 

— Ačiū, — Fergiusonas įsėdo į automobilį, ir taksi nu- 
važiavo nuo šaligatvio. 

Nusiėmęs baretę, Dilonas nusišypsojo Fergiusonui į už- 
pakalinį vaizdo veidrodėlį. 

— Na, kaip praėjo susitikimas? 

— Jūs ką, pavogėte automobilį? 

— Ne, jis priklauso vienam geram draugui. 

— Aišku, airiui, gyvenančiam Londone? 

— Žinoma. Tiesą sakant, šis automobilis neužregistruo- 
tas kaip taksi, bet puikiai tinka šiai rolei. Na, o dabar papasa- 
kokite, ką nusprendė ministras pirmininkas. 

— Jis viską sumetė į židinį, pasakęs, jog tai sena istorija, 
ir netgi užjautė Frensį Peimerį. 

— Ar jūs jam nieko nepaaiškinote? 

— Nemačiau prasmės. 

— O kaip į visa tai reagavo Karteris? 

— Gana skausmingai. Mums išeinant, ministro pirmi- 
ninko kanceliarija gavo pranešimą iš upių policijos valdybos. 
Jie rado Peimerio lavoną. 

— Ir Karteris nusprendė, jog šis nusižudė, kadangi jūs 
per smarkiai prispaudėte jį? . 

— Nežinau, ką jis pamanė, o ir žinoti nenoriu. Jo ne- 
apykanta man tokia stipri, kad net pakenkė jo sugebėjimams 
blaiviai mąstyti. Viena, kas mane domina, tai Karterio kom- 
petencija. Jis buvo taip sukrėstas, radęs sero Džozefo Peime- 

rio pavardę aštuonioliktajame puslapyje, kad neatkreipė dė- 
mesio į pavardę, paminėtą keturiasdešimt antrajame puslapyje. 

— O kas tas džentelmenas? 

— Sausumos kariuomenės seržantas, kariavęs Pirma- 
jame pasauliniame kare, sunkiai sužeistas, netekęs pensi- 
jos, dvidešimtaisiais metais trynęsis be darbo ir dėl visai 
suprantamų priežasčių supykęs ant vyriausybės, tapęs dar 
vienu artimu Osvaldo Moslio draugu, ėmęs aktyviai daly- 
vauti politiniame gyvenime ir išrinktas vienos iš stambiau- 
sių profsąjungų generaliniu sekretoriumi. Jis mirė prieš de- 
šimt metų. 

— Ir apie ką kalba? 

— Apie ministro pirmininko dėdę iš motinos pusės. 

— Švenčiausioji Mergele! Ir jūs sakote, kad jis žinojo 
apie tai? Aš turiu galvoje ministrą pirmininką. 

— Apie tai, jog tai žinoma man? Na, taip, — Fergiuso- 
nas linktelėjo. — Po to, ką jūs padarėte, narpliodamas šią 
bylą, manau, kad ir jūs turėjote teisę žinoti, Dilonai. 

— Noriu pripažinti, jog tai labai patogi išeitis iš padėties. 

— Ką gi, ministras pirmininkas pasielgė teisingai, vai- 
kai juk neatsako už tėvų nuodėmes. Peimerio atvejis buvo ki- 
toks. Beje, kur mes traukiame? 

— Į jūsų namus, aš manau. 

Fergiusonas truputį nuleido lango stiklą, ir į automobi- 
lio saloną įsiveržė lietus. 

— Štai ką aš sugalvojau, Dilonai. Mano skyrių šiuo metu 
spaudžia iš visų pusių. Mums tenka tirti ne tik įprastas bylas, 
bet ir slopinti konfliktus Jugoslavijoje bei nacistų bruzdėjimus 
Berlyne bei buvusioje Rytų Vokietijoje. Žuvus Džekui Leinui, 
aš likau be padėjėjo. 

— Suprantu. 

Fergiusonas palinko į priekį. 

— Toliau, tiesiai priešais mus, yra įstaiga, į kurią aš 
siūlyčiau jums užsukti. Kur? Atspėkite? 

Dilonas staigiai pasuko vairą, apsigręžė ir nuvažiavo 
priešinga kryptimi. 

Fergiusoną atsilošė atgal ant sėdynės. 

— Dėl Dievo, sakykite, kur mes dabar važiuojame? 

Užpakalinio vaizdo veidrodėlyje nušvito žavinga Dilo- 
no šypsena. 

— Mes juk tarėmės dėl vakarienės “ Gariko" klube, ar 
ne? 


Higinsas Dž. 
Hi28 Perkūno ragas: detektyvinis romanas/ iš anglų kalbos 
vertė Diana Jokubonienė. — Kaunas: Iyrai, 1998. — 316 p. 

Ar pavyko reichsleiteriui Bormanui. nacistų partijos kanceliarijos 
vadovui bei asmeniniam Adolfo Hitlerio sekretoriui, galingiausiam po 
fiurerio žmogui Vokietijoje, ištrūkti iš jo bunkerio Berlyne 1945 metų 
gegužės 2-ąją? Gal jis žuvo, mėgindamas pereiti į kitą Sprė krantą 
Vaidendamerio tiltu? Niekas ir niekada tiksliai neatsakė į šį klausimą. 

Vienas SS tarnavęs ispanas patvirtino, kad pačioje karo pabaigoje 
Bormanas vokiečių povandeniniu laivu išplaukė iš Norvegijos ir pasuko į 
Pietų Ameriką... 

Bet kur jis dingo po to? Kur dingo povandeninis laivas, 0 
svarbiausia — dokumentai. kuriuos Hitleris perdavė Bormanui 
paskutinėmis karo dienomis? 

Netikėtai, po 50-ties metų atsiranda siūlo galas. Bet kur jis 

TASAULIO UFTEKTYVŲ MZIS TRAI 


ELIZABETA 
PETERS 


Naktinis fraukinys 
į Memfį 


Miuncheno nacionalinio muziejaus asistentė Viki Blis 
ne Egipto kultūros žinovė, bet kriminologijos daktarė. Todėl, 
kai žvalgybos agentūra pasiūlo jai prabangią kelionę Nilu, kad 
padėtų išaiškinti žmogžudystę ir sustabdytų senovės Egipto 
meno kūrinių grobimą, jai sunku apsispręsti. Viki įtaria, jog iš 
tiesų valdžios pareigūnai nori, kad ji nuvestų juos pas savo 
pradingusį meilužį ir meno kūrinių vagi, nuostabiai sugebantį 
keisti savo išvaizdą, kurį ji pažįsta tik kaip "serą Džoną Smitą". 
Ir tikrai sfinkso šešėlyje Viki sutinka jį... su naująja meile. Viki 
labai įtūžta dėl pasalūniško smūgio jos jausmams, be to, 
netikėtai atvyksta įkyrusis viršininkas daktaras Šmitas, ir ji 
vos nepražiopso tokio pat seno bei nesikeičiančio kaip faraonai 
pavojaus... nusikaltėlio, kuris nors ir slepiasi po žavinga kauke, 
bet ketina žudyti. 


Teiraukitės visuose knygynuose. 


PASAULIO DETEKTYVO MEISTRAI 


DINAS KUNCAS 


Nakties 
kosmaras 


Epidemija sklinda, apkrėsdama vis daugiau ir daugiau 
nedidelio Amerikos miestelio gyventojų, nešdama prievartą 
ir žiaurumą. 

Šis virusas sukurtas talentingiausių mokslininkų ir 
skirtas bakteriologinio ginklo gamybai. 

Epidemija plinta, nakties košmarai tapo realybe, ir 
vienintelis išsigelbėjimas — tai mirtis... 

Skaitydami šią knygą, daugelis 
pajunta nerimą, baimę, o gal ir siaubą. 
Bet tuo pačiu skaitytojui sunku 
atsitraukti nuo greitai besikeičiančių 
įvykių ir nuo nuolat kylančios minties: 
“O kas, jeigu taip iš tikrųjų ?.." 

Apskritai, tai pasakojimas 
daugiau nuotykinio žanro. Narkotikas, 
kuris aprašomas “Nakties košmare", 
išgalvotas. Bet sakydamas, kad jo nėra, 
autorius kiekvienoje eilutėje tarsi 
prideda žodelį — galbūt. 


Teiraukitės visuose knygynuose. 


PASAULIO DETEKTYVO MEISTRAI 


Raymond Chandler 


Aštraus siužeto detektyvas 


PRIVATUS SEKLYS 


R. Čandleris — vienas iš garsiausių anglų kalba rašiusių 
XX amžiaus detektyvo meistrų. Jo stiliui būdingas intonaci- 
nis turtingumas, žaisminga ironija. lakoniški ir vaizdingi dia- 
logai, 0 ypač jo romanus nuo kitų skiria sodri, kasdieniška 
gatvės kalba, vadinamasis slengas. Aštraus ir intriguojančio 
siužeto kūrinio pagrindinis herojus — privatus seklys Filipas 
Marlou, visą laiką atsiduriantis painiose ir pavojingose situa- 
cijose, tvirtas, narsus ir kilnus žmogus. Nors kartais nubrėžti 
tik keliais štrichais, kitų personažų paveikslai taip pat ryškūs 
ir įsimintini. 


Teiraukitės visuose knygynuose. 


Andrejus Konstantinovas 


ADVOKATAS 


“Advokatas" — tai šių dienų drama, kuri vyksta su- 
byrėjus Sovietų Sąjungai. Viskas pasikeitė: santykiai, požiūriai, 
darbas ir t.t. Viena, kas iš senųjų laikų išliko nepasikeitę — tai 
meilė, nes jinai nekinta jau tiek metų, kiek egzistuoja žmonija. 
Bet šalia meilės randa sau vietos ir visi žemiškieji dalykai — 
neapykanta, mirtis, gobšumas, išdavystės, pinigai. 

Romane parodytas šių dienų gyvenimas toks, kokį mes 
jį matome šalia savęs. Skaitytojas, be abejo, pažins gerai 
žinomus personažus, pažįstamas kombinacijas... 


ADVOKATAS 2 


Romane baigiasi pasakojimas apie pažįstamus herojus 
iš kriminalinės dramos “ Advokatas". Du vaikystės draugai — 
prokuratūros tardytojas Sergejus ir Afganistano košmarą 
patyręs Olegas, gana netikėtai po daugelio metų susitinka ir 
tampa įtakingais lyderiais garsioje kriminalinėje gaujoje. Net 
pravardes gauna vienodas — Advokatas... 

Bet aplinkybės, kuriomis jie atsirado nusikaltėlių 
pasaulyje, skirtingos. Olegas, grįžęs iš karo, visuomenės atstumtas 
patenka į banditų glėbį. Tuo tarpu Sergejus ieško tėvų žudikų... 

Dar viena grandinė, kuri laiko stipriai sujungusi romano 
herojus, tai — Katerina, meilė iš mokyklos, studijų laikų, 
vėliau netikėtai ištekėjusi už garsaus partijos veikėjo, o 
neįtikėtinai susiklosčius aplinkybėms, dabar Olego žmona... 


Teiraukitės visuose knygynuose. 

